
נתן אלתרמן


עיר היונה

שירים


א.  שירי עיר היונה

שׁיר פּוֹתֵחַ
כָּאן נֶאֶסְפוּ דִבְרֵי שׁיר
שֶׁחָבְרוּ בְּשׂוֹא שְׁאוֹנָהּ
שֶׁל הָעֵת בִּהְיוֹתָהּ בּוֹנָה עִיר
וּבוֹרְאָה הָאָרֶץ וּלְשׁוֹנָה.

וְהָעֵת מַעֲשֵׂה חוֹשֵׁב,
רַבָּה וְעִקְּשָׁה לִכְתָב.
לֹא בָהּ תַּחַת גֶּפֶן הַחַי יֵשֵׁב
וְלֹא בָהּ תַּחַת אֶבֶן הַמֵּת יִשְׁכַּב.

וְצִדְקָהּ עִם חֶטְאָהּ, בְּאֵין
מַסְוֶה עֲלֵיהֶם וַאֲפֵר,
יוֹמָם חֲשׂוּפִים לְאוֹר שֶמֶש יָהֵל
וְלַיְלָה לְאוֹר הַנֵּר.

וּפְנֵי שִׂמְחָתָהּ עַזּוֹת
וְחֲזָקִים לְעֻמָּתָן פְּנֵי תוּגָתָהּ
וּלְעֵת חַג אוֹ מִסְפֵּד הֵן רוֹבְצוֹת
אִשָּׁה לְפֶתַח רְעוּתָהּ.

וְהָעֵת כְּמוֹ נִיר שֶׁבּוֹ
חָרְשׁוּ אַהֲבָה וְשִׂנְאָה וּקְרָב
וְיִבְעַר הֶעָפָר עַד בּוֹא
יָבוֹא נוֹשֵׂא אֲלֻמּוֹתָיו.

וְהָעֵת כְּמוֹ עִיר שֶׁבָּהּ
כָּל דִּין עָשׂוּי בְּרֹאשׁ חוּצוֹת
וּפְנֵי הַיּוֹנָה וְאִבְחַת חַרְבָּהּ
הֵן דְּמוּת פָּנֶיהָ הַנֶּחְצוֹת.

בָּעִבְרִית הַכּוֹתֶבֶת סִפּוּר אוֹ מִזְמוֹר
מִתְעָרְבִים שְׁתִיקָתָהּ וּשְׁאוֹנָהּ.	
לוּ יִגְּעוּ בְּשׁוּלֶיהָ שׁירֵי זֶה הַצְּרוֹר
אֲשֶׁר שֵׁם לָהֶם עִיר הַיּוֹנָה.	

דּוּ שׂיחַ
מִיכַל, אַיֵּךְ? סוֹבֵב הַשּׁעַר. עַד יוּגַף
לוּ עוֹד אֶרְאֵךְ פָּנִים לְדוּמִיָּה וָאֹשֶר.
נֵר הַעֲלִי, מִיכַל, וְקוּמִי עַל הַסַּף.
כַּסִּינִי אוֹר, מִיכַל, עַד יְכַסֵּנִי חֹשֶׁךְ.

	הָהּ, מִיכָאֵל, הַשַּׁעַר לֹא יוּגַף עַד תֹּם.
	עַל סַף אֲנִי תָּמִיד וְאוֹר כְּבַחֲלוֹם.
	הַלַּיְלָה רֵיק מִבֶּכִי, הַלַּיְלָה רֵיק מֵאֹשֶׁר,
	אַךְ אוֹר כְּבַחֲלוֹם וְאֵין בֵּינֵינוּ חֹשֶׁךְ.

מִיכַל, אַיֵּךְ? עִוֵּר שֻׁלַּחְתִּי לַחָפְשׁי
אֶל תֹּהוּ, אֶל אֵין אֵשׁ וְאֶרֶץ וְשָׁמַיִם.	
נָפַל גּוּפִי אַפַּיִם. נִכְרְתָה נַפְשׁי.
רַק בְּשָׁמְעִי קוֹלֵךְ תּוֹעוֹת יָדַי אֵלַיִךְ.

	הָהּ, מִיכָאֵל, עִוֵּר גּוּפֵנוּ הַמֻּדְבָּר,
	אֲבָל צוֹפוֹת עֵינָיו מֵאֵשׁ וּמֵעָפָר.
	יָדֶיךָ אֶת פָּנַי מוֹצְאוֹת וְהֵן כַּמַּיִם
	עוֹבְרוֹת פָּנַי, שְׁקוּפוֹת אֶל אֶרֶץ וְשָׁמַיִם.

מִיכַל,אַיֵּךְ? סַכִּין הָיִינוּ בְּכַפָּהּ	
שֶׁל עֵת לֹא רַחוּמָה בַּהֲגִיחָהּ מֵאֶרֶב.
מִיכַל, אִשָּׁה אוֹהֶבֶת, נַעֲרָה חַפָּה,
מְחִי סַכִּין מִלֵּב לְעֵת תָּנִיעִי עֶרֶשׂ.

	הָהּ, מִיכָאֵל, עֵת לִי קוֹרֵא אַתָּה בְשֵׁם
	שׂוֹחֶקֶת הָאִשָּׁה בִּי וּבוֹכָה הָאֵם.
	לאֹ לַסַּכִּין בָּנִים וְלֹא תֵלֵד הַחֶרֶב,
	אַךְ בְּעֵינֵי נָשִׁים הֵן סוֹכְכוֹת עַל עֶרֶשׂ.

מִיכַל, אַיֵּךְ? בְּעֶרֶב קְרָב חוֹתֵךְ דִּינִים
הָלַכְתִּי וָאֹמַר לָךְ: לְמָחָר וְשַׁבְתִּי.
אֲבָל עָבְרוּ, מִיכַל, כְּמוֹ רִבּוֹא שָׁנִים
וְאֶת פָּנַי מֵאָז עוֹד לֹא הֵסַבְתִּי.

	הָהּ, מִיכָאֵל, מֵעֶרֶב קְרָב חוֹתֵךְ דִּינִים
	כִּכְלוֹת דִּינָיו אַתָּה מֵסֵב אֵלַי פָּנִים.
	מְלֵאָה אַהֲבָתֵנוּ, מִיכָאֵל. רְאֶנָּה.
	כִּי לֹא גְמוּעָה הִיא. נֵטֶף לֹא נִגְרַע מִמֶּנָּה.

מִיכַל, אַיֵּךְ? אַיֵּה נָוֶה לָךְ לְמִשְׁכָּן?
מִיכַל, אַךְ זֹאת הַגִּידִי וְאֶמּוֹג כָּאֵפֶר:
הַאִם  בְּבֵית אָבֵל אַתְּ אוֹ בְּבֵית חָתָן?
וּמַה קוֹלֵךְ רוֹנֵן כְּשׁיר עַל פִּי הַנֵּבֶל?

	הָהּ, מִיכָאֵל, נָוֶה שׁוֹקֵט לִי לְמִשְׁכָּן.
	לֹא בֵּית אָבֵל אֲנִי וְלֹא חַדְרֵי חָתָן.
	וּכְמוֹ עַל פִּי הַנֵּבֶל נִשְׁמָתִי רוֹנֶנֶת,
	כִּי בְּצִדְּךָ אֲנִי בֵּין רְגָבִים שׁוֹכֶנֶת.

מַרְאֵה חוֹף
מֵחוֹף הָאִיטַלְקִים  וְהַיְּוָנִים
הָלְכוּ הָאֳנִיּוֹת. בָּאֲפֵלָה
חִכָּה לָהֶן הַשֵּׁבֶט הֶעָנִי,
הִצִּיב צוֹפָיו עַל חוֹף, עָרַךְ כֵּלָיו.

חִכָּה צוֹפֵן סִירָה  וַחֲבָלִים
וּכְלֵי לוֹחֵם עִם כְּלֵי סַבָּל. חִכָּה
מָהִיר וְקַל-קְפִיצָה כָּאַיָּלִים
אַךְ אֶל תַּכְלִית צָמוּד כָּעֲלוּקָה.

יִקַּח הַשׁיר לוֹ אֶבֶן חַלָּמִישׁ
וּבְאֶבֶן צֹר יַכֶּה וְזִיק יֵרוֹם
וְהוּאֲרוּ פִּתְאֹם פְּנֵי זְמַן וָאִישׁ
עַל פַּס הַחוֹף הַצַּר וְהֶעָרֹם.

פְּנֵי סַוָּרִים וְאַלְחוּטַאי קַשּׁוּב
וּפְנֵי הַחַיָּלִים הָאֶזְרָחִים.
הַרְחֵק, הַרְחֵק, בְּלַיְלָה בַּל יָשׁוּב,
נִרְאֶה אוֹתָם כְּקֶדֶם עֲרוּכִים.


סֵתֶר שׁוּק
חוֹפֵי יָוָן זְרוּעֵי הַמִּפְרָצִים,
עַרְשָׂם שֶׁל הַמְתַוֵּך וְהַמַּבְרִיחַ.
מִסְחָר עַתִּיק נִשָּׂא כְּעוֹף עַל מִפְרָשִׂים
וְקָם בֵּין יַבָּשׁוֹת לְגֶשֶׁר וְלִבְרִיחַ.

אִיִּים עֲלוּמֵי שֵׁם. נָמָל בְּחֶבְיוֹן צוּק, -
לְסוֹחֲרֵי סַמִּים וּלְגוֹנְבֵי גְבוּל נָכוֹן הוּא.
עָרֵי צָרְפַת דְּרוֹמִית. שְׁאוֹן פַרְוַר הַשּׁוּק
וּמֵעָלָיו יָדָהּ שֶׁל הַמָּדוֹנָה.

בְּאֵלֶּה יְרִידֵי הַיָּם הַקַּדְמוֹנִים,
בְּתוֹךְ עֲדַת רוֹכְלִים נוֹעֶזֶת וְנוֹכֶלֶת,
בְּטֶרֶם קְרָב סוֹבַבְנוּ וַנִּהְיֶה קוֹנִים
סְפִינָה בְּהֵחָבֵא. שֶׁכֵּן סְפִינָה הִיא חֶרֶב.

כְּבָר חֵרֶם הִקִּיפָנוּ. דֶּגֶל הַמְצֹרָע
אוֹ הַהוֹלֵךְ לָמוּת הִנֵּה הוּנַף עָלֵינוּ.
תֵּבֵל  וּטְרַקְלִינָהּ, מוֹשְלֶיהָ, מִסְחָרָהּ,
בְּפַחַד רָחֲקוּ מִגְּבוּל מָעְגָּלֵנוּ.

לָכֵן תְּהִלָּה לְכָל עָרְמוֹת עִם רְמִיּוֹת
וּלְכָל חוֹבְלִים שְׂכִירִים וּלְמַבְרִיחֵי הַמֶּכֶס
וּלְסִרְסוּרֵי עָרֵי הַחוֹף הַדְּרוֹמִיּוֹת
אֲשֶׁר מָכְרוּ כְּלֵי שַׁיִט וּכְלֵי אֵשׁ לַמְּלֶאכֶת.

שִׁיר שֶׁל מַסָּע
נָסְעָה גוֹלָה פְּרוּעַת צוּרוֹת כַּמִּשְׁבָּרִים,
אַךְ יְחִידַת כִּוּוּן! נָסֹע וְנָגֹחַ
מִבֶּטֶן אֳנִיּוֹת וְרֹאשׁ תְּרָנִים כּוֹרְעִים,
מִגַּעַשׁ אֲסָדוֹת צְלוּפוֹת בַּזַּרְקוֹרִים,
בִּמְחִי מָשׁוֹט, בְּשׂוֹא מִפְרָשׂ, בִּילֵל מָנוֹעַ, -

נָסְעָה גוֹלָה סְבוּכַת דְּרָכִים וּבְרוּרַת קָו,
בַּפַּחַד וּבָרִיב, בַּשַׁעַט וּבַטֹּרַח,
בְּצִבּוּרֵי צְרוֹרוֹת וְתַרְמִילִים עַל גָּב,
בִּבְלַאי וַעֲדָיִים, בְּעֹנִי וְזָהָב,
בַּחֲשֵׁכָה מְלֵאַת עֵינַיִם וְצִפֹּרֶן,  -

נָסְעָה גָלוּת,כֻּלָּהּ חֲשָׁד, כֻּלָּהּ אֵיבָה,
וְעַל שָׁוֶה פְּרוּטָה נִזְעֶקֶת וְסוֹמֶרֶת,
אֲבָל בְּתוֹךְ כָּל זֹאת שְׁפוּיָה וַעֲצֵבָה
וּמַשְׁלִיכָה הַכֹּל הַכֹּל אַחֲרֵי גֵוָהּ,
וְרֹאשׁ חֵמוֹת יִצְרָהּ - אֶל יָם, אֶל יָם, אֶל דֶּרֶךְ. 

דִּמִּינוּ כִּי יָדַעְנוּ שֹׁרֶשׁ וְתַכְלִית,
אָמַרְנוּ: עֵת בְּרִיחָה, אָמַרְנוּ: רוּחַ קֶטֶב
צוֹרֶרֶת פְּלִיטֵי חֶרֶב. אַךְ הַבֵּט הִבִּיט
אֶל מוּל פָּנֵינוּ לֹא צַלְמוֹ שֶׁל הַפָּלִיט,
לֹא הוּא. לֹא מַסָּעוֹ אֲשֶׁר מִקֶּדֶם.

כִּי בְּהִלּוּךְ סְפִינָה עוֹקֶפֶת-צַיָּדִים,
בְּאֹפֶל שְׁתִיקָתָהּ, בְּזִיו פַּנָּס דַּק-עַיִן,
אֲשֶׁר יָנֵץ מֵחוֹף, יִכְבֶּה וְיַאְדִּים,
פָּתְחָה אֶת שְׁנוֹת-הַסַּף מִלְחֶמֶת הַיְּהוּדִים,
לוֹבֶשֶׁת רוּחַ יָם וּפַס עָשָׁן וָלַיִל.

עָלְתָה כִּבְעָל כָּרְחָהּ וּכְמוֹ עַד עֵת מְצֹא...
אַךְ כְּבָר הָיְתָה הִיא דִין וּכְבָר הָיְתָה הִיא קֶבַע.
זִקְנָה וַעֲלוּמִים, כְּאֶבֶן צֹר בְּצֹר,
הִכּוּ, וְעַל הַחוֹף שֶׁבֵּין יָפוֹ וְצוֹר
כְּבָר נְעָרִים מָתְחוּ אֶל הַסְּפִינָה הַכֶּבֶל.

שׂ
חֻפַּת יַמִּים
בְּתַחְתִּיּוֹת סְפִינָה רָבַצְנוּ לִכְלִמָּה	
וְהָאֳנִי חוֹלָה. חוֹרְקִים קְרָשֶׁיהָ.
אוֹתָהּ שָׂכַר הָעָם לְזוֹ הַמִּלְחָמָה
אֲשֶר נָשִׁים וָטַף רִכְבָּהּ וּפָרָשֶׁיהָ.
עַל דַּרְגָּשִׁים וָסַף וּבְכָל מִקְלָט מְעָט
יָשַׁנּוּ אַפְּרַקְדָּן וּבִנְפִילָה אַפַּיִם,
יָשַׁנּוּ בִּכְפִיפָה וּבִרְכִינָה וּבִמְעֻמָּד
וּבְדִידוּתֵנוּ אֵשׁ עַל פְּנֵי הַמַּיִם.
וּשְׁנֵי הַפַּנָּסִים הָעֲשֵׁנִים עַל וָו
וַאֲלֻמַּת יָרֵחַ דֶּרֶךְ הָאֶשְׁנָב
זוֹרְחִים עַל צִפָּרְנֵי הָעָם וְעַל שׁנָּיו.

הַיּוֹם, בְּטֶרֶם אוֹר, עָבַרְנוּ מִסְּפִינָה
אֶל רְעוּתָהּ. קְלִפַּת הָעֵץ דַּקַּת-הַתֹּרֶן
חִכְּתָה לָנוּ מִלֵּיל וְהִיא כְנִדּוֹנָה
לְהִתְפּוֹקֵק תַּחְתֵּינוּ בְּרוּחוֹ שֶׁל חֹרֶף.
בָּהּ נַעֲבֹר אֶת שְׁיָר דַּרְכֵּנוּ עַל הַיָּם
וְהִיא מִתְנוֹדְדָה וּמִטַּלְטֶלֶת פֶּרַע
מֵעֹמֶס הַמֵּאוֹת שֶׁגָּחוּ בַּסֻּלָּם
כְּמוֹ זִנְּקוּ עָלֶיהָ לְכָבְשָׁהּ בַּחֶרֶב.
וְאָנוּ רַק עֵדָה צְפוּפָה וְנוֹאָשָה
וְלֹא פְּנֵי אִישׁ לָנוּ אוֹ צֶלֶם הָאִשָּׁה.
כִּי זֶה לָנוּ בַּדֶּרֶךְ יְרָחִים שֵׁשָׁה.

וּבְעוֹד אָנוּ יוֹרְדִים אֶל תּוֹךְ מָדוֹר תַּחְתּוֹן
הַטַּחַב וְהַדְּחַק קִדְּמוּנוּ כְּבוֹר שַׁחַת,
וְהַשִּׂמְחָה, כִּי כְבָר הִגַּעְנוּ עַד הֲלֹם,
קָרְעָה אֶת שִׂמְלוֹתֶיהָ וַתִּהְיֶה לְפַחַד.
יָרֵאנוּ סְעָרָה, יָרֵאנוּ מַגֵּפָה
אֲשֶׁר תִּפְשֹׁט וְאֵין סַמִּים וּמַיִם אָיִן.
וְקוֹל אִשָּׁה עָבַר כַּשּׁוֹט, צָנַף צְנֵפָה
אֶת הֶהָמוֹן, הָפַךְ אֶת רִטּוּנוֹ לְרַעַם.
וּכְבָר אָנוּ לָשׁוּב אֶל הַסִּפּוּן הוֹרְסִים
בִּשְׁנֵי הַסֻּלָּמוֹת אֲשֶׁר עַל הַקְּרָסִים
וְהַמִּשְׁמָר מַכֶּה אַךְ אֲנָשָׁיו קוֹרְסִים.

עַל הַסִּפּוּן פָּרַץ הַמֶרֶד. נִבְעָתִים
דָּרַשְׁנוּ לְהַטּוֹת אֶת הַסְּפִינָה מִדֶּרֶךְ,
לִקְרֹא עֶזְרַת רוֹדֵף מֵרוֹדוֹס אוֹ כְרֵתִים
וְלוּ גַם יִגָּרַע כְּבוֹדָהּ שֶׁל הַמּחְתֶּרֶת.
עוֹטֶה קְרָעִים וָכֹחַ וּבְדִידוּת וּבְכִי
גֻּלְגַּל הָעָם, נִגְרַף מִדֹּפֶן אֱלֵי דֹפֶן,
וּבְהִתְקָרְבוֹ אֶל צַד צָוְחוּ הַמַּלָּחִים:
עֲמֹד, כִּי מִתְהַפֶּכֶת הַסְּפִינָה אֶל תֹּפֶת!
כִּי עֵת אֶל מַעֲקֶה הָאֲסַפְסוּף יִקְרַב
נוֹטָה הִיא עַל צִדָּה וְיָם אָפֵל וָשָׂב
כּוֹבֵשׁ מַחְצִית רָקִיעַ וּכְמוֹ קִיר נִצָּב.

אֲזַי חֻלְיַת-מַטֶּה סְדוּרָה וּמְאֻמָּנָה,
נוֹשֵׂאת אַלּוֹת, יָצְאָה אֶל מוּל קוֹשְׁרֵי הַקֶּשֶׁר,
וְהַמְפַקֵּד, מוֹלִיךְ סְפִיַנת הַהֲגָנָה,
נִגַּשׁ, פִּיו מְעֻוָּת, אֶל מַעֲקֵה הַגֶּשֶׁר.
מְלִיצָתוֹ נָמוֹגָה, תַּבְשׁילוֹ הֻקְדַּח,
וְאֵי עָצְמַת כֹּחוֹ? דַּל וְנִלְעָג עָמַד הוּא.
אַךְ בִּרְאוֹתֵנוּ כַּף יָדוֹ עַל הָאֶקְדָּח
יָדַעְנוּ: קְשׁי עָרְפּוֹ אִם לֹא נִשְׁבֹּר, אָבַדְנוּ.
אֵיבָה לְמוּל אֵיבָה נִצְּבוּ. בַּחֲשֵׁכָה
קֹרְעוּ מֵעַל פָּנִים מַסְוֶה וּמַסֵּכָה
וְעַל הַגֶּשֶׁר אִישׁ כְּמוֹ בֶּן עַם  נֵכָר.

כְּבֶן עֲדַת נָכְרִים דְּרָכֶיהָ בַּל נֵדַע
וְהִיא הַמּוֹלִיכָה אוֹתָנוּ עַל הַמַּיִם
אֶל גֹּב שֶׁלָּהּ, לִהְיוֹת לָהּ בֶּצֶר לִסְדָנָהּ
אֲשֶׁר גַּם לָהּ עַצְמָהּ מִפְלָט מִמֶּנּוּ אָיִן.
בְּעַל כָּרְחֵנוּ אָנוּ זֶה בָּזֶה שׁלוּבִים
וְלֹא לַשָּׁוְא הַלַּיְלָה זֶה בָּזֶה שֻׁלַּחְנוּ.
הִיא לְמַלְּטֵנוּ קָמָה מִכַּבְלֵי שׁוֹבִים,
אַךְ כְּבָר בַּאֲזִקֶּיהָ חֲבוּשִׁים אֲנַחְנוּ.
אִתָּהּ עַל הַסִּפּוּן, לָעַד וּלְאֵין מָנוֹס,
עָמַדְנוּ חֲבוּרִים לְאֵבֶל וּלְמָשׂוֹשׂ,
כְּתַחַת הַחֻפָּה בְּהִשָּׁבֵר הַכּוֹס.

לֵיל פָּנִים אֶל פָּנִים
הָרִים הַגְּבֹהִים לַיְּעֵלִים
וְהָעָם סְפִינַת עֵץ רְכוּבוֹ.
בְּלֵיל סַעַר נֻפַּצְנוּ אֶל אִי
פַּרְסוֹתַיִם אָרְכּוֹ וְרָחְבּוֹ.

כָּל הַלַּיְלָה הִכְּתָה כְּתֹף
הַסְּפִינָה הַטְּרוּפָה עַל שִׂרְטוֹן
וְהַסֶּלַע שְׁמָמָה וְאֵזוֹב,
אַךְ לַנָּס הוּא נוֹתֵן סִתְרוֹ.

פַּעֲמוֹן הַחוֹבְלִים הוּבָא,
צִלְצֵל לְהַזְעִיק יוֹרְדֵי יָם.
מְדוּרוֹת הֶעֱלוּ לֶהָבָה.
לֹא כָּבוּ עַד אִם שַׁחַר קָם.

וְהָעָם שֶׁסָּחַר בַּשּׁוּק
וּבְשׁוּרוֹת הָרוֹכְלִים נִצַּב -
אוֹתוֹ לַיְלִה יָרַד עַל צוּק
כְּעוֹף-בָּר מְסַמֵּר נוֹצָה.

עוֹד יֻכַּר בּוֹ הַלֵּיל הַזֶּה,
לֵיל רָבְצוֹ לְמוּל יָם אַב-הֲמוֹן,
לְבָדָד וּבְאֵין עֵד, כְּחוֹזֵר
וְנִשְׁלָב בְּעִגּוּל קַדְמוֹן, -

לֵיל בָּרָק מְעֻרְטָל וָחַד
וְלֵיל רַעַם וְרוּח שׁוֹטֵף
הָרוֹאִים אוֹתוֹ פֶּתַע חַי
וְקָמִים כַּאֲחֵי יוֹסֵף.

וְחוֹתָם עַל לִבּוֹ שָׂמִים
וּמְחַדְּשִׁים אֶת בְּרִיתָם עִמּוֹ
וּפוֹקְחִים בּוֹ כֹּחוֹת סוּמִים -
אוֹן אָבִיהוּ וּבְכִי אִמּוֹ.

עוֹד יֻגַּד בְּשָׁנִים בָּאוֹת
אֵיךְ נָבְטוּ בְּלֵילוֹת בְּרִיחָה
עַל בַּדֵּי הָאֻמָּה הַזֹּאת
נִצָּנִים נוֹרְאֵי פְּרִיחָה.

עוֹד יָעִידוּ אֵתָהּ וְחַרְבָּהּ
וְשׁירָה הֶחָדָשׁ הַקָּם,
כִּי נָתְנוּ יָם וָיַעַר בָּה
אֶת הַיַּעַר וְאֶת הַיָּם.

- - כִּי אֶל חשֶׁךְ נִשְׁקַף מִצּוּק
כְּעוֹף-בָּר מְסַמֵּר נוֹצָה
הַקָּהָל שֶׁיָּצָא מִשּׁוּק
וּבְשׁוּרוֹת הָרוֹכְלִים נִצַּב.

בְּלַפִּיד וּמְדוּרָה עֲנֵפָה
וּבְהַלְמוּת פַּעֲמוֹן כּוֹתֵשׁ
הוּא הָיָה כִּמְנוֹפֵף שְׁתֵּי כְּנָפָיו -
זוֹ שֶׁל רַעַם וְזוֹ שֶׁל אֵשׁ.


שׁיר שֶׁל נִרְדָּפִים
עוֹד לֹא קָם בְּדַרְכֵּנוּ ציִ הַמֶּלֶךְ.
לֹא נָגְחוּ בְּדָפְנוֹת הַסְּפִינָה חַרְטוֹמָיו.
אֲבָל קָמוּ עָלֵינוּ פִּגְעֵי הָדֶּרֶךְ
חֲמוּשִׁים וּמְלֻמְּדֵי מִלְחָמָה.

אֶת לַחְמֵנוּ צָבְעָה פַּטְרִיַּת הָעֹבֶשׁ,
אֶת מֵימֵינוּ נָגַף הֶחֳלִי בְּלֹא קְרָב.
כִּי בְּטֶרֶם יָקוּם הָרוֹדֵף מֵאֹפֶק,
בְּמֵימֵי הַנִּרְדָּף וּבְלַחְמוֹ יִתְעָרָב.

הַגָּרָף בֵּשְׂעָרֵנוּ פָּרַח. נֶבֶג-נֶבֶג
בְּעוֹרֵנוּ פָּשָׂה וַיִּפְשֹׁט.
כִּי בְּנוּס הַנִּרְדָּף מֵרוֹדְפֵהוּ נֶפֶשׁ
גַּם עוֹרוֹ וּשְׂעָרוֹ יְבַקְשׁוּ נַפְשׁוֹ.

הַבְּגָדִים שֶׁהֵם כְּסוּת מִמָּטָר וָקֶרַח
בִּבְשָׂרנֵוּ נָשְׁכוּ, עַד קֹרְעוּ בִּמְחִי.
לֹא טִפְּסוּ בַּסְּפִינָה חַיָּלֵי הַמֶּלֶךְ,
אַךְ טִפְּסוּ בִּגְרוֹנֵנוּ קְלָלָה וּבְכִי.

וּבַלַּיְלָה, בְּעֵת הִפָּרֵשׂ מְעִילֵנוּ
עַל דַּרְגָּשׁ, עִם נְפֹל תַּרְדֵּמָה כִּלְעֵת קֵץ,
הִתְנוֹדֵד הַפַּנַּס הַדּוֹלֵק מֵעָלֵינוּ
וְזָמַם לְהַבְעִיר אֶת סְפִינַת הָעֵץ.

שׁיר הַזְּקֵנִים
בְּבוֹא זִקְנָה שִׂים נַפְשְׁךָ בַּכָּף,
כִּי עֵת לַחֲמַת-לֵב וַחֲמַת-כֹּח.
לַפְנֵי רוּחָהּ כִּי עַז נִדְרַכְנוּ וַנִּכַּף
וְקֹר בַּעֲצָמֵינוּ. גַּב זְקֵנִים שָׁחוֹחַ.
	לֹא כְּקוֹמַת הָעֶבֶד אוֹ הַחֲרוּפָה,
	אֲבָל כְּגַב הַהֵלֶךְ נֶגֶד הַסּוּפָה.

כְּמוֹ גַבּוֹ שֶׁל הֵלֶךְ בַּסּוּפָה
וּכְמוֹ בְּיַד נוֹגֵן גַּבּוֹ שֶׁל נֵבֶל
וּכְחֶרֶב-פֶּלֶד עֲקֻמַּת-שָׂפָה
וּכְגַב הָאֵשׁ בֵּין רוּחַ וּבֵין אֵפֶר.
	גּוּף בַּחוּרִים אֶל כָּל שְׂמָחוֹת עָרוּךְ,
	אַךְ גּוּף זְקֵנִים אֶל קְרָב אֶחָד דָּרוּךְ.

עוֹרֵנוּ דַּק. וְרִידָיו פְּקָעִים שָׁנִי,
אַךְ כַּעֲבוֹת תָּפְחוּ עוֹרְקֵי יָדֵינוּ.
מִתּוֹךְ סִבְכֵי שְׁנוֹתֵינוּ הַשְּׁמוֹנִים
אֲנַחְנוּ קַשׁוּבִים אֶל צַיָּדֵנוּ.
	וְאִם חָשְׁכוּ רוֹאוֹת בָּאֲרֻבּוֹת,
	גּוּפֵנוּ אֹזֶן. רוֹאוֹתָיו רַבּוֹת.

הַשֶּׁמֶשׁ צוֹנְנָה וַעֲקֻבָּה,
אַךְ שׁבְעָתַיִם חשֶׁך יְיָרְאֵנוּ.
סוֹמְרִים סוֹמְרִים אֲנַחְנוּ. כָּעַכְבָּר
נִשְׁכַּב עַל הָאַחֲרוֹן בְּדִינָרֵינוּ.
	דַּם בַּחוּרִים - חָתָן יוֹצֵא מֵחֻפָּתוֹ.
       אַךְ  דַּם זְקֵנִים כִּילַי. חַיָּיו בְּכַפָּתוֹ.

עוּלֵי יָמִים, עַל פִּי גְזֵרַת מוּסָר,
אֶת הָרָעָה חָרְשׁוּ עָלֵינוּ לַיִל,
כִּי לְמִכְשׁוֹל אֲנַחְנוּ לַמַּסָּע
וְעַל צַוְּארֵי הַקְּרָב אָנוּ רֵחַיִם.
	כֵּיצַד יֹאכַל הַשָּׂב מִקַּעֲרַת נִינוֹ
	וְטַעַם הַגְּזֵלהָ תַּחַת שׁנּוֹ?

אֲבָל עַזִּים כַּנֵּצֶר הַנִּבְזֶה
אֲנַחְנוּ עַד אִם יְכַסֵּנוּ אֹפֶל.
וְאֶצְבָּעוֹת לָנוּ-קַרְבֵי בַּרְזֶל
לְהֵאָחֵז בְּקֶרֶשׁ צָף וּבְדֹפֶן.
	כִּי לַזִּקְנָה חָרוֹן וָכֹחַ וְעָרְמָה
	וְאִם גַּם כָּעוֹלָל הִנָּהּ בְּחֵיק עַצְמָהּ.

לְאוֹר הַיּוֹם סָחַרְנוּ בִּבְלוֹאִים
וּלְאוֹר הַנֵּר בַּלֵּיל כָּתַבְנוּ סֵפֶר
וּלְאוֹר הָאֵשׁ נִנְעַצְנוּ בַּחַיִּים
כַּחֲזָקוֹת בְּצִפָּרְניֵ הַשֵּׁבֶט.
	תִּקְוַת אֻמָּה בְּכַף יַד נַעַר מָצְאָה קֵן
	אַךְ קְשׁי עָרְפָּהּ בְּיֵצֶר לֵב זָקֵןֵ.

זִקְנָה חוֹצֶפֶת, מֵצַח נְחוּשָׁה!
הֲיֵשׁ שְׂנוּאָה כָּמוֹהָ וְנִלְעֶגֶת
עֵת הִיא בַּדְּחָק נִלְחֶמֶת עַל נַפְשָׁהּ
וְאֶל סֻלַּם הַחֲבָלִים דּוֹלֶגֶת?
	שֶׁאָז בּוֹדֶדֶת הִיא וְלוּ בְּתוֹךְ עַמָּהּ
	מִכָּל הַחַי אֲשֶׁר עַל פְּנֵי הָאֲדָמָה.

וְזֹאת לְכָל רוֹאֶיהָ בִּקְלוֹנָהּ:
סוֹפָם יָשׁיבוּ עַיִן תַּחַת עַיִן,
שֵׁן תַּחַת שֵׁן, זִקְנָה תַּחַת זִקְנָה
וּפִיק בִּרְכַּיִם תַּחַת פִּיק בִּרְכַּיִם.
	אַךְ תַּחַת בּוּז, בְּקֶרֶב הַיָּמִים,
	לוּ זִקְנָתָם תֵּדַע כָּבוֹד וְרַחֲמִים.

דַּף שֶׁל מִיכָאֵל
מִיכַל, מִמַּעֲרָב צוֹפָה שְׁקִיעָה חָרְפִּית
וְדַק קִצְפּוֹ שֶׁל יָם. הַכְּלִי חוֹתֵר בַּפֶּרֶךְ.
כֻּלּוֹ צִלְצוּל חוֹפֵז וָרָם, לֹא יְדָעוּהוּ הַחוֹפִים.
צְלִיל יְתָרִים וַעֲבוֹתוֹת וָעֵץ וָפַח בְּרִקּוּעָיו הָרוֹחֲפִים.
לַכֹּל נִתְּנהָ לָשׁוֹן. הָרוּח מִתְגַּבֶּרֶת.

הַצִּי עוֹד לֹא גִלָּה דַרְכֵּנוּ. רַק אַחַת
עָבַר מָטוֹס יָחִיד. דּוֹמהֶ כִּי לֹא שָׁם עַיִן.
אֶת הַסִּפּוּן מֵאִישׁ רוֹקַנּוּ כָּל פְּתָחָיו
כִּסִּינוּ. רַק עִם לֵיל יָנִיחוּ מִתַּחְתָּיו
הָאֲלָפִים לָקוּם כְּלַיִל בְּתוֹךְ לַיִל.

שָׁם חַיּטִים וְרַצְעָניִם וְכַתָּפִים וְשָׁם נוֹצֶצֶת תַּעַר גַּלָּבִים
וְשָׁם צוֹרְפִים וְחָרָשֵׁי-בַּרְזֶל וְנַעֲרָה אֶת צַמָּתָה קוֹלַעַת,
שָׁם דַּיָּנֵי גוֹלָה וְחַלְפָנֶיהָ. עָשׁיר וָרָשׁ. עֵדָה אֲשֶׁר פָּנֶיהָ אֹפֶל וּלְהָבִים.
לֹא לְשׁוֹנָהּ יָדַעְתִּי מִנְעוּרַי וְלֹא אָרְחָהּ וּמִנְהָגָהּ אָבִין, -
וּמֶבָּטָה חֲשָׁד וְזִיק שֶׁל לַעַג.

שָׁם הַיָּשׁישׁ כָּווּץ עַל מִשְׁכָּבוֹ וְכַת טוֹרְפֵי קְלָפִים גּוֹחֶנֶת עַל נֵרָהּ
וּבְלִיל דָּחוּס, בֵּין דַּרְגָּשִׁים אֵין קֵץ, עוֹטֶה קְרָעִים שֶׁל רִיב וּצְחוֹק וָזֶמֶר.
שָׁם, בַּכְּעָסִים וּבְרַחֲמֵי הַלֵּב וּבַחֲשָׁשׁ מִפְּנֵי הָעַיִן הָרָעָה,
מִבֵּין שׁפְעַת צְרוֹרוֹת וְחִתּוּלִים, צוֹפָה זִקְנַת הָעָם הַנּוֹרָאָה
שֶׁלֹּא חֻבְּשָׁה וְלֹא רֻכְּכָה בַשֶּׁמֶן.

זָר כִּי יִקְרַב - נֶחְצֵית הִיא כְּמוֹ יָם. וְהוּא בֶּחָרָבָה. יֵשׁ גְּבוּל בֵּין עוֹר לְעוֹר,
בֵּין קוֹל לְקוֹל, בֵּין צַעַר לְבֵין צַעַר.
אַךְ בֵּין עוֹרוֹ שֶׁל הָרָדוּף בַּשּׁוֹט - וְעוֹר אָחִיו אֲשֶׁר נוֹתַר טָהוֹר,
וּבֵין קוֹלוֹ שֶׁל הַסּוֹפֵר לַמֵּת - וְקוֹל אָחִיו הַמְנַחֲוֹ עִם אוֹר,
שׁבְעָה בְּרִיחִים יֵשׁ לַעֲקֹר מִשַּׁעַר.

וְגָם בִּנְפֹל אַחֲרוֹן הַמַּנְעוּלִים - עוֹד קִיר אַחֲרוֹן יָקוּם: חֲלֵב הָאֵם
בֵּינֵינוּ כַּחוֹמָה. יָדַעְנוּ, צוּר מַחְצֶבֶת
הִיא לָנוּ הַגּוֹלָה הַזּאֹת לְדוֹרוֹתֶיהָ, אַךְ הִנֵּה קָרְבוּ פָּנֶיהָ וַנִּרְאֵם
כִּרְאוֹת גּוּרֵי כְּלָבִים אֶת פְּנֵי הָעֲרָבָה, כִּרְאוֹת הַחֲתוּלִים לְלֵב אֲרִי נוֹהֵם,
כִּי יָד עָבְרָה בֵּין שֵׁבֶט לְבֵין שֵׁבֶט.

שֻׁנִּינוּ עַד יְסוֹד. פָּקְעוּ וָוֵי חִבּוּר וְאֶת הַנַּעֲשֶׂה אֵין לְהָשִיב,
שֻׁנִּינוּ לְלָשׁוֹן, לְהִגָּיוֹן, לְצֶלֶם,
לְקֶצֶב הַהִלּוּךְ, לְקַו הַמַּעֲשֶׂה, לְתֹכֶן הַדִּבּוּר וּלְטַעֲמֵי הַשִּׁיר,
לַהֲגָבוֹת הַפַּחַד וְהַצְּחוֹק. לֹא עֵת לָבוֹא חֶשְׁבּוֹן מִי הֶעֱנִי אוֹ הֶעֱשׁיר,
אַךְ הַתְּמוּרָה נָפְלָה וַתְּהִי לְפֶלֶא.

לֹא הָאֵיבָה בֵּינֵינוּ לְבֵינָם. אֲבָל לֹא שָׁוֵא,
בְּלֵיל הַהוֹרָדָה, בִּהְיוֹת כּוֹכָב רוֹאֵנוּ,
עֵת כִּי עוֹמְסִים אָנוּ אֶת הַבָּאִים בַּחֲשֵׁכָה, עֵת כִּי נוֹשְׂאִים אָנוּ אֶת חַיָּתָם עַל גָּב,
חָשִׁים אֲנַחְנוּ אֶת חֶרְדַּת נְשׁימָתָם וְאֶת אֶנְקַת גּוּפָם הַדָּךְ וְהַנִּגָּף
אַךְ גַּם אֶת כַּפָּתָם נִסְגֶּרֶת עַל גְּרוֹנֵנוּ.

הָעָם יִרְבֶּה בָּאָרֶץ. לֹא כְּכַת גֵּרִים
נִתְעֶה בַּהֲמוֹנוֹ. אֲבָל מִלְחֶמֶת שְׁנַיִם
סְמוּיָה וְקַנָּאִית בּוֹ תִּשְׁתַּחֵל כְּחוּט וּמִבַּחוּץ תָּבוֹא בוֹ וּמֵחֲדָרִים,
לַחֲרֹץ אִם יִטְחֲנוּ רֵחָיו אֶת הַגַּרְעִין
אֹוֹ הַגַּרְעִין יִטְחַן אֶת אֶבֶן הָרֵחַיִם.

הָעָם יִרְבֶּה, יִשְׁטֹף, אַשׁרֵי זוֹכֵי לִרְאוֹת אֶת תֹּהוּ צוּרוֹתָיו בְּשׂוֹא יוֹמוֹ,
אַשְׁרֵי רוֹאֵי קוּמוֹ לִסְחֹף אָפִיק וָקַו, לָתֵת אֶת הַיּוֹצֵר זוֹעֵק בִּידֵי הַחֹמֶר,
אַךְ מִשְׁפָּטוֹ נֶחֱרַץ. מֵעַל לִצְרִיפוֹנָיו הַכּוֹכָבִים מִמְּסִלּוֹתָם יִלָּחֲמוּ עִמּוֹ
וְרוּחַ יָם וּמֶלַח-צוּק-מִדְבָּר וְעִיר עִבְרִית יִתְּנוּ אֶת טַעֲמָם בְּטַעֲמוֹ
וְיַד מוֹרֶה וָטַף תַּכֵּהוּ אֶל הַחֹמֶשׁ.

הָעֶרֶב מַאֲפִיל, מִיכַל. הָרוּחַ קַר
וָחַד. מִלִּים רָמוֹת פּוֹלְטִים אָנוּ בְּלִי שַׁחַר.
אַךְ יֵשׁ וְהֵן צוֹפְנוֹת גַּם שֹׁרֶשׁ וְעִקָּר
וְעַל אַחַת מֵהֶן אוּלַי נָמוּת מָחָר
אֶל מוּל גִּבְעָה אוֹ עַל שְׂפָתוֹ שֶׁל נַחַל.

עוֹבְדִים אָנוּ. שָׁרִים. תּוֹהִים לְעֵת מְצֹא.
אָפֵל הַזְּמָן וְלֹא אַנְשֵׁי סוֹדוֹ אֲנַחְנוּ.
נַעֲלָמִים חֻקָּיו, חָזְקוּ פָּנָיו מִצֹּר.
וְאָנוּ אֶל מוּלוֹ מֵאַחֲרֵי הַצֹּאן
וּמִסַּפְסַל הַלִּמּוּדִים לֻקַּחְנוּ.

עוֹד דַּף
עָט הַשַּׁחַף, צוֹלֵל, מְהַפֵּךְ כָּנָף
וּבָרוּחַ עוֹלֶה וּמְצַעֵק מוּל פָּנֶיהָ.
עֵת תַּחֲלֹף. תְּסֻכַּם הַתְּקוּפָה וְתוּגַף
אֲבָל לֹא רַק אֶל סֵפֶר דָּבָר יְגֻנַּב
מִשְׁתִיקַת יִחוּדָה וּמִקּוֹל הֲמוֹנֶיהָ.

לֹא אֶל סֵפֶר בִּלְבַד. הִיא תָּבוֹא בְּעָקְבָּה
הִטָּווֹת בְּנוֹפִים חֲדָשִׁים רַחֲבֵי קֶשֶׁת
וּמִתּוֹךְ יוֹמְיוֹמָם שֶׁל הַכְּרָךְ וְהַכְּפָר
לְעֶינֶיךָ פִּתְאֹם יְנַצְנֵץ עֲקֵבָה
כַּבַּזֶלֶת מִבַּעַד לַדֶּשֶׁא.

כַּחֲלוֹם בְּהָקִיץ, כְּבָרָק בֶּעָנָן,
תֵּרָאֶה וְתִמּוֹג. הִיא כְּפֶרֶץ הָרוּחַ
שֶׁלֹּא בָּא בִּדְפוּסֵי חֲזָקָה וְקִנְיָן -
וּכְלִי שַׁיִט רָסוּק, אֲכוּל שֶׁמֶשׁ וָיָם,
יֵרָאֶה עַל הַחוֹף - - וּזְכַרְנוּהַ.

וְזָכַרְנוּ לֵילוֹת הַבְּרִיחָה וְקוֹלָן
שֶׁל פְּקֻדּוֹת וְאָלָה וּלְחִישָׁה מִתְחַלְחֶלֶת, -
וְעָבְרָה עַל פָּנֵינוּ בִּיעָף הִיא כֻּלָּהּ
לְאֵין חַיִץ מַבְדִּיל בֵּין פְּרָטָהּ לִכְלָלָהּ
וְעִם רַעַם רָחוֹק תִּתְגַּלְגֵּל עוֹד.

עֵת רָעָה, בּוֹדֵדָה, נוֹאָשָׁה מֵרַחֲמִים.
הוֹרָתָם שֶׁל קְרָבוֹת עֲתִידִים. עֵת קְשַׁת עֹרֶף
בָּהּ הִסַּעְנוּ גוֹלָה אֶל הַיָּם הַדְּרוֹמִי
כְּמוֹ חַיִל נָצוּר. וְחֻקֵּי הָעַמִּים
נִשְׁרָפִים עַל גּוּפֵנוּ כִּנְעֹרֶת.

בָּה חָלְפוּ בַּמַּסָּע מִנְהֲרוֹת הֶהָרִים
עַל גַּבֵּנוּ הַשַּׁח אֶל גַּגּוֹת רַכֶּבֶת
וְנָסְעוּ שַׁיָּרוֹת אֶל גְּבוּלוּת נְצוּרִים
וְדָלְקוּ עַל פְּנֵיהֶן עֲנָנִים וּסְהָרִים -
שְׁמֵי אוֹיֵב עַל פְּנֵי אֶרֶץ אוֹיֶבֶת.

בָּהּ רָאִינוּ מַחֲנֵה הַגּוֹלִים שֶׁכֻּנַּס
לְמִפְקָד עלַ הַחוֹף וְשָׁמַעְנוּ מֵחשֶׁךְ
קוֹל שֵׁמוֹת נִקְרָאִים, לֹא כָּלֵב וּבֶן-קְנַז,
כִּי שֵׁמוֹת אֲפֵלִים שֶׁל גּוֹלַת אַשְׁכְּנַז,
נַעֲוִים, חֲלוּדִים, מוֹרִיקִים כִּנְחשֶׁת.

קוֹל שֵׁמוֹת נִשְׁמָעִים כְּהַלְמוּת כְּלֵי אֻמָּן,
אוֹ צוֹרְמִים כִּבְדִיחָה, אוֹ שְׁבוּרִים כְּמוֹ כֶּתֶר,
אוֹ צוֹרְבִים כְּצַלֶּקֶת אֶת פְּנֵי הָאֻמָּה
שֶׁרַבּוֹת בַּשָּׁנִים עוֹד יִהְיֶה טַעֲמָהּ
מִתְנַכֵּר לְהִדּוּר וּבְרַק-יֶתֶר.

יְמֵי טֹרַח, יְמֵי יְשׁוּעָה עֲצֵבִים
בַּמְּרִיבוֹת וּבַדְּחָק. הָהּ, תְּקוּפָה חִדְלַת תֹּאַר!
לֹא נָאוִית כְּרַגְלֵי מְבַשֵּׂר, לֹא הַצְּבִי
לָךְ אָצַל מֵהוֹדוֹ, אַךְ מִגְּבָב הַצְּרִיפִים
שֶׁל תַּחֲנוֹת הַגְּאֻלָּה הַגְּדוּרוֹת כְּמוֹ סֹהַר,

מִזִּיּוּף הַתְּעוּדוֹת, מִן הַתּוֹר הָרוֹגֵשׁ,
הַמְשָׂרֵךְ אֶל חֶשְׁכַת הַסְּפִינָה עַל הַמַּיִם,
נִצְנְצָה כְּמוֹ צְבִי וּכְעַמּוּד הָאֵשׁ
שְׁנַת הַסַּף הַנֶּחְרָץ אַרְבָּעִים וָשֵׁשׁ,
כָּל יוֹדְעָהּ יַכִּירֶנָּה עֲצוּם עֵינַיִם.

עָט הַשַּׁחַף, צוֹלֵל, מְהַפֵּךְ כָּנָף
וּבָרוּחַ עוֹלֶה וּמְצַעֵק מוּל פָּנֶיהָ.
תְּסֻכַּם הַתְּקוּפָה וְתֻצַּב עַל כַּנַּהּ,
אַךְ זָרָה וְסוֹרֶרֶת לְלֹא תַּקָּנָה
תִּשָּׁאֵר וְנָכְרִים צִדְקָתָהּ וְדִיגֶיהָ.

בָּהּ יִלְהַט נֵר דַּיַּן אַלְמָנוֹת וִיתוֹמִים
וְעָבַר בַּחֲלוֹם אֶת הָעִיר הָרוֹדֶמֶת
וְנִגְלוּ לָהּ בְּאוֹר יְשׁוּעוֹת וְדָמִים
פְּנֵי אִשָּׁה וְיָתוֹם וְעִוֵּר, מִיָּמִים
בָּם הוֹצֵאנוּ אוֹתָם כְּחָלוּץ לְמִלְחֶמֶת-

הָאֻמָּה עַל הַיָּם, בְּקוּם עֵת גְּאֻלָּה
ֹלֹא עִם קוֹל הַשּׁוֹפָר הַנִּשָּׂא בַּשַּׁעַר,
כִּי עִם קוֹל שְׁתִיקָתָה שֶׁל גּוּפָה אֲמוּלָה
שֶׁקָּבַרְנוּ בַּיָּם בְּלִי זוֹכֵר אֶת גְּמוּלָהּ
שֶׁגָּמַלְנוּ לָהּ, קָמוּ פְּנֵי שַׁחַר,

מַה צָּפוּן לָנוּ מֵאֲחוֹרֵי הַפַּרְגּוֹד
לֹא נֵדַע. לֹא נִשְׁאַל. שְׁנַת תַּשַׁ”ח תַּחְגֹּר חֶרֶב.
עוֹד הַדֶּרֶךְ רַבָּה. לְאוֹרוֹ שֶׁל זַרְקוֹר
הַנָּשִׁים בְּתַחְתִּית הַסְּפִינָה מְסָרְקוֹת
יַלְדֵיהֶן לִפְנֵי קְרָב. מַה פִּלְאִית הַדֶּרֶךְ.

קְרוּאֵי מוֹעֵד
הַנֶּשֶׁק לֹא עָבֵר בְּרֹאשׁ. לֹא הַמִּתְרָס
אֶת חוֹתָמוֹ הִטְבִּיעַ בַּתְּקוּפָה. זָרִים
הָיוּ לָה עַד מוֹעֵד יִצְרָהּ וְתָאֳרָהּ
שֶׁל עֵת מַרְדּוּת גְּלוּיָה קוֹרַעַת אַפְסָרִים.
קַוֵּי הַמַּעֲשֶׂה, עַד קַו הַמַּטָּרָה,
הָיוּ מִכָּל יוֹתֶרֶת נְצוּרִים.

דַּלְתֵי עָפָר סָגְרוּ עַל כְּלֵי הַמִּלְחָמָה
וְאֶבֶן כְּסוּת לָהֶם וּמָיִם לְמָסָךְ.
שָׁקְטוּ נֶעֱרָמִים, הַרְחֵק מֵאוֹר חַמָּה,
צְרוֹרֵי קָנִים וָקַת, לוֹעִים חֲגוּרֵי שַׂק.
דָּלְקָה בָּאוֹר אַדְמַת הַחוֹל וְהַחֵמָר,
הִבְשׁילָה קְרָב עִם כָּל חַרְצָן וָזַג.

מִבַּעַד לַסְּגוֹרִים וְחֹמֶר-הַחוֹתָם
הָיָה, בְּלֵיל פְּקֻדָּה, נִשְׁלָף מִן הַחֶבְיוֹן,
אֶל מוּל חֻקַּת אֻמָּה נָכְרִית וּמַלְכוּתָהּ,
הַנֶּשֶׁק הַסָּמוּי, חַרְבּוֹ שֶׁל הָאֶבְיוֹן,
וְשָׁב חִישׁ קַל. וְאֶרֶץ פִּיהָ מָחֲתָה
וּכְבָר הִיא אֵשֶׁת סוֹד. וְחַף אוֹרוֹ שֶׁל יוֹם.

סְיָגֵי סְיָגִים נָשָׂא הַמֶּרֶד. ִאסּוּרָיו
עָלוּ לוֹ בְּדָמוֹ. חֻלְיַת הַלּוֹחֲמִים
הָיְתָה יוֹצֵאת כְּפוּתָה בְּלָאו עַל גַּבֵּי לָאו
וְצַו עַל גַּבֵּי צָו, אֲשֶׁר הָיוּ קָמִים
לִהְיוֹת לָהּ לְרוֹעֵץ, לַחֲשׂף אוֹתָהּ לִצְלָף
הָאֵשׁ מִן הַצְּרִיחַ וְהַמַּחְסוֹמִים.

שׁכְמוֹ נָטָה הַמֶּרֶד. אֶת נַפְשׁוֹ הִדִּיר
מִלֶּחֶם קַנָּאִים. נִפְתָּל הָיָה אָרְחוֹ.
גַּם אֶפֶס מַעֲשֶׂה יָדַע, קִבֵּל אֶת דִּין
הַהַמְתָּנָה וְהַכְּנִיעָה. הָיָה הָרְחוֹב
מַכֵּהוּ בְּלָשׁוֹן, עוֹטְרֵהוּ חֲשָׁדִים
וְסָר מֵאַחֲרָיו, שׁוֹחֵר תְּרוּעָה וָתֹף.

עִדַּן מַהְפֵּכָה נָזִיר מִסִּמְלֵי קְרָב -
מִי יִתְיַמֵּר בִּכְלֵי חֻלִּין אוֹתוֹ לָתֵת,
לְהוֹלִיכוֹ שָׁפוּי בְּדֶרֶךְ קַו לָקָו,
לָכֹף אֶת קוֹמָתוֹ עַל מַחְרֵשָׁה וָאֵת
בִּשְׂדֵה-קֻפְסַת-תְּרוּמוֹת,-גַּם לְהַקְהוֹת חֻדָּיו
וְגַם לִשׁמֹר יִצְרוֹ לְבַל יִבֹּל עַד עֵת?

לֹא שָׁוְא דֻבַּר גְּבֹהָה שֶׁכָּהֲתָה נָבְלָה
מַרְדּוּת חַיָּיו שֶׁל עָם בְּיוֹם דִּינוֹ וַתְּהִי
עוֹרֶכֶת חֶשְׁבּוֹנָהּ כְּדֶרֶךְ הַלַּבְלָר
וּמַרְעִיפָה מוּסָר כְּדֶרֶךְ הַמַּטִּיף.
הָיְתָה אַף זוֹ אֱמֶת. וְעֵת פְּלָאוֹת סָבְלָה-
נָשְׂאָה גַם זֹאת וְלֹא הֵחִישָׁה הַמּוֹפְתִים.

אֲבָל בִּשְׁלֹף מַחְתֶּרֶת-פֶּרַע פִּגְיוֹנָה
וְאֶקְדָּחָהּ בְּרֹאשׁ חוּצוֹת וּפַרְוָרִים
לִשְׁפֹּךְ אֶת מֶמְשַׁלְתָּה, לכָףֹ אֶת הֶגְיוֹנָהּ,
הֶגְיוֹן הַמִּסְתּוֹרִין, הָאֵשׁ וְהַקְּבָרִים,
הָיָה יוֹרֵד-עוֹבֵר מַלְמַד הַהֲגָנָה
וּלְשׁפְיוֹנָם מַחֲזִיר אֶת הַדְּבָרִים.

וְכָךְ נָקְפוּ יָמִים פְּרוּצִים לַבֶּהָלוֹת
וְלַמְּבוּכָה פְּתוּחִים. הָעִיר הִתְנוֹצְצָה
בְּהִבְהוּבֵי סַדְנָה וָשׁוּק, לְפָעֳלוֹ
הוֹסִיף הָעָם לָצֵאת עִם שַׁחַר, חֲלוּצָיו
חָרְשׁוּ, רוֹכְלָיו חָפְזוּ אִישׁ אִישׁ בְּעִגּוּלוֹ,
וּמְשׁוֹרְרֵי הַזְּמַן נִסּוּ אֶת הַנּוֹצָה,

הַפִּגּוּמִים תִּמְּרוּ בְּזַעַף קִיטוֹרוֹ
וַעֲשָׁנָיו שֶׁל יוֹם. בְּחַשְׁמַלּוֹ שֶׁל לֵיל
שָׁטְפוּ חַיֵּי הָרְחוֹב. זִמֵּר הַתֵּיאַטְרוֹן,
קָרַע עֵינָיו בַּפּוּךְ, סָחַר וְהִתְפַּלֵּל.
וּכְמֵעוֹלָם, בְּלִי תְּהוֹת וּתְמֹהַּ מַה יִּתְרוֹן,
עָמְלָה סִמְטַת-שְׁוָקִים. רָאוּהָ כּוֹכְבֵי אֵל.

אַךְ כְּבָר נָשָׂא הַכֹּל אֶת תַּו הָאֲרָעִי,
אֶת צְלִיל הַהַקְדָּמָה. מוּחָשׁ וְלֹא מֻשָּׂג
רִחֵף הוּא בַּחוּצוֹת בְּעוֹד הֵם נִבְרָאִים
בְּהֹלֶם הַנַּפָּח וּבְחֶרֶט הַזַגָּג
וְעֵין כָּל חַי רוֹאָה אֶת פְּנֵי הַזְּמַן קְרוּעִים
בֵּין פַּחַד וּפְלִיאָה צוֹפִים מִתָּג וָתָג.

תְּחוּשַׁת הַקֵּץ... אוֹתָהּ סְחַרְחֹרֶת קַלִּילָה
שֶׁל אֵין מִשְׁעָן, שֶׁל אֶפֶס אֲחִיזָה וָאוֹת...
הִיא לֹא נָסְכָה קֵהוּת... לֹא טַעַם הַקְּמִילָה
הָרַךְ וָטוֹב עָמַד בָּהּ. לֹא. דָּרְבָן וָשׁוֹט
הָיְתָה הִיא וְתַבְלִין חָרִיף לַעֲלִילָה.
חַד וְנוֹקֵב הָיָה אֲוִיר הָעֵת הַזּאת.

כְּמוֹ בְּשׂוֹא בָּרָק פּוֹלֵחַ וּמַצִּית
קַוָּיו שֶׁל נוֹף חָשֵׁךְ וְכוֹלְלָם בִּמְחִי
כָּךְ הִיא נִרְאֵית כַּיּוֹם. הָיָה בָּהּ מִתַּמְצִית
חַיֵּי הָעָם הַזֶּה שֶׁלֹּא עָשׂוּ פְּרָחִים,
אֲבָל חֲמַת פְּרִיחָה וּקְרָב עָמְדָה תָּמִיד
מֵעֵבֶר לְצַלְמָם הָאֶזְרָחִי.

הָיָה לֵילָהּ פִּתְאֹם נִמְלָא שָׁאוֹן כָּבוּשׁ
חוֹפֵז וּמַעֲשִׂי, וְעַל מִישׁוֹר עָרֹם
הָיָה עוֹבֵר בַּלָּאט, - עֲנַן אָבָק לָבוּשׁ, -
מַסַּע הַמְּכוֹנִיּוֹת הַנָּע אֶל הַדָּרוֹם,
עֲמוּס כָּתְלֵי צְרִיפִים וָתַיִל וּמַכּוּשׁ,-
כָּל גְּבָב הַהִתְיַשְּׁבוּת. עָנְיוֹ וַהֲדָרוֹ.

הָיְתָה כָּל הַכְּבֻדָּה נִפְרֶקֶת וְשׁוֹטְפָה
הַשֶּׁטַח הַנִּתְחָם. בִּילֵל מָנוֹף חָלוּד
חָמְרָה כִּפְקַעַת תֹּהוּ קָם, שָׁפְכָה עָפָר,
נִסְּרָה, תָּקְעָה גָדֵר מוֹרֶדֶת בְּמַלְכוּת,
וּבְאֵשׁ-מִטְבַּח-שָׂדֶה הֵאִירָה אֶת הַסְּפָר
וְעַד אוֹר יוֹם שָׁקְטָה. אַךְ כְּבָר כְּתָבָה חָרוּת.

וּבֵינָתַיִם תָּרוּ נָעוּ בִּשְׁלוּחוֹת-
הָרִים, רָשְׁמוּ שֵׁם נַחַל וְנִקְרָה וּבְאֵר,
קְבוּצוֹת נוֹשְׂאֵי  חֲגוֹר. עַל פְּנֵי חֶלְקַת לוּחוֹ
שֶׁל הַמִּישׁוֹר הָרָם, הָרֵיק  וְהַחִוֵּר,
הָיוּ שׁוּרוֹתֵיהֶם כְּאֶצְבָּעוֹת שְׁלוּחוֹת
שֶׁל עָם גּוֹשֵׁשׁ נוֹפוֹ כְּדֶרֶךְ הָעִוֵר.

גָּרְדוּ פֵּרוּר נָצִיץ-וָאֶבֶן בַּמּוֹרָד
וְשָׂמוּ עַל לָשׁוֹן לִתְהוֹת עַל טַעֲמָם.
צָפוּ אֶל אוֹר צִיָּה צָלוּל וּמְמֹרָט,
אוֹר לֹא אֱנוֹשׁ נָקִי מֵעוֹף וּמֵעָנָן,
אֲשֶׁר נָגְהוֹ בַּסְּתָו מוֹסִיף מִשְׁנֵה-בָּרָק
וְלֹא בַּחֹרֶף הוּא מוּשָׁב אֶל נְדָנָיו.

וּבְטֶרֶם רֶדֶת לַיְלָה תָּרוּ בַּמַּפָּה
מָקוֹם לַחֲנָיָה. מוּל מְדוּרָה נִבְרֵאת
קֻפְסוֹת הַשִּׁמּוֹרִים פָּתְחוּ. בְּסֵפֶל פַּח
צָרְבוּ שִׂפְתוֹתֵיהֶם. סְבִיבָם מֶרְחָב אֵין הֵד
וּבוֹ קוֹלָם רוֹחֵק וְלֹא נוֹדַע כִּי בָא
וְרַק צִלָּם רָדוּף בָּרוּח וּבָאֵשׁ.

שָׁטַף הַזְּמַן. צֵרֵף מַרְאוֹת וְאֵרוּעִים
כְּמוֹ מִכָּל הַבָּא. דַּרְכּוֹ עוֹד עֲלוּמָה
אַךְ כְּבָר הֻתְווּ קַוֶּיהָ. נַעֲרֵי רוֹעִים
הִשְׁלִיכוּ חֲבָלִים מֵחוֹף אֶל חַרְטוֹמָהּ
שֶׁל אֳנִיָּה וְהִיא בְּרֹאשׁ כָּל הַקְּרוֹאִים
אֶל הַשֻּׁלְחָן הַנֶּעֱרָךְ לַמִּלְחָמָה.

צָפוּ אֶל בּוֹא מוֹעֵד פְּנֵי אִישׁ וּפְנֵי הָמוֹן
וּפְנֵי סְפִינָה מוּל עִיר וּפְנֵי מִישׁוֹר וָצוּק.
צָפוּ פָּנָיו שֶׁל  מֵת אֶל מְכַסֵּי דָמוֹ
וְאֶל נְאוֹוּם מִסְפֵּד שָׁמעַ וּפִיו חָשׁוּק.
נָשְׁבוּ חֻלִּין אֵין אוֹת. וְאֵל רָעָה עַמּוֹ
בַּיָּם, בְּעַרְבתַ מֶלַח וּבַשּׁוּק.

עִיר הַגֵּרוּשׁ
קַפְרִיסִין. אִי גְזֵרָה וּמִפְתָּן. כָּאן מַחֲנֵה הַגֵּרוּשׁ הֶחָבוּר אֶל מִשְׁנֵהוּ בְּגֶשֶׁר-עַל-גֶּשֶׁר.
אֹהָלִים, אֹהָלִים, אֹהָלִים, וּצְרִיפֵי קְסַרְקְטִים אֲרֻכִּים וְנִפְנוּף כְּלֵי לָבָן וַעֲשַׁן כִּירַיִם.
הֲמֻלַּת בַּטָּלָה וְעִסּוּק וְשׁגְרָה, הַמְאַבֶּדֶת פִּתְאֹם מַשְׁמָעוּת וָקֶשֶׁר
וְחוֹזְרָה וּמְגַלְגֶּלֶת חַיֶּיהָ כְּחוֹטֶבֶת עֵצִים וְשׁוֹאֶבֶת מַיִם.

קַפְרִיסִין. בִּשְׁאוֹן טַף עִם גַּנֶּנֶת,
בְּעִסְקֵי דוּכָנִים עֲרוּכִים בַּסָּךְ,
בִּבְלוֹאִים שֶׁל אֻמהָּ מְקַנֶּנֶת
עַל הַיָּם בִּמְלוּנָה שֶׁל פַּח,
מִתְנַשֵּׂא, עוֹד חָבוּי בָּעֲנֶנֶת,
פֶּרֶק שֶׁאֵין לֹוֹ אָח.

עַל הָאִי הָרוֹכֵל, הֶעָטוּר מִפְרָשִׂים, אֲסָדוֹת עֲצֵלוֹת וְשׂוֹא-תֹּרֶן,
וּמֻשְׁלָךְ כְּמָגֵן יְוָנִי מִנִּי אָז, בְּצֵל נֵס הָאַרְיֵה, בְּצִדֵּי דַרְכֵיהֶם שֶׁל צִיֵּי הַסּוֹחֵר וְהַמֶּלֶךְ,
נִשְׂתָּרְגָה, צָמְחָה פֶּרַע, צְנפֵהָ יְהוּדִית שֶׁל צְרוֹרוֹת כְּליֵ גוֹלָה וְדִכְדּוּךְ וּמְדָנִים וְחֵרוּק יְתָרִים בְּרוּחוֹ שֶׁל חֹרֶף, וּמְנוֹרוֹת עוֹמְמוֹת וּדְמָמָה צוֹפִיָּה עַד שְׁמוּעָה תְּפַלְּחֶנָּה כְּאֶבֶן-קֶלַע.

בְּחוּצוֹת רוֹחֲפִים שֶׁל בַּדֵּי-אֹהָלִים וּצְרִיפֵי-לוּחוֹת-פַּח הִתְהַלְּכוּ מוּל שְׁקִיעָה מְבֹעֶרֶת,
אוֹ צָבְאוּ עַל לוּחוֹת מוֹדִיעִין, אוֹ רָבְצוּ רֵבֶץ אֵין מַעֲשֶׂה וְאֵין רֹגַע.
מִן הַצְּרִיף הַמְשַׁרְבֵּב אֲרֻבַּת אֲפַרְכֶּסֶת בְּעַד הָאֶשְׁנָב קָרָא קוֹל אֶת חַדְשׁוֹת הָעֶרֶב
וּבָקְעוּ מִתּוֹכוֹ עַל פִּי תּוֹר לְשׁוֹנוֹת יְהוּדֵי אַשְׁכְּנַז וּלְשׁוֹנָן שֶׁל סְפָרדַ וּמָרוֹקוֹ.

הַנָּשִׁים לְאָרְכּוֹ שֶׁל הָרְחוֹב גָּחֲנוּ עַל גִּגִּית הַכְּבִיסָה אוֹ חָפְזוּ הַכֵּלִים לְהָדִיחַ
אוֹ נָשְׁפוּ, בְּכָרְעָן, עַל פְּתִילוֹת עֲשֵׁנוֹת וְהָאֵשׁ מְאִירָה אוֹתָן רֹאשׁ וְכַפַּיִם.
כָּךְ מְדֻבֶּרֶת לְפֶתַע תְּמוּנַת הַנֵּכָר בִּבְרַק רֶמֶץ לוֹחֵשׁ וּשְׁחוֹר פִּיחַ
וְלַכֹּל בְּפִתְאֹם אוֹר בִּינוֹת וְתַכְלִית. זוֹ עָצְמַת מַגָּעָה שֶׁל עֲקֶרֶת הַבַּיִת.

עַל שׁוּחוֹת בִּפְסִיעָה מְדַלֶּגֶת
אָץ מַסַּע חֲתֻנָּה. אוֹר שְׁקִיעָה
עוֹד הִבְרִיק. מַצְלֵמָה עַל תְּלָת-רֶגֶל
פָּקְחָה עַיִן לְמֶשֶׁךְ שְׁנִיָּה
וְצֻלְּמָה הַכַּלָּה חוֹבֶקֶת
שׁוֹשַׁנִים עֲשׂוּיוֹת נְיָר.

בָּא הַשֶּׁמֶשׁ. עוֹד קָט וּבְקַרְנוֹ שֶׁל זַרְקוֹר מֵרֹאשׁ צְרִיח יָחֵלוּ
נִצָּתִים וְכָבִים פִּנּוֹת-גָּג וְּפְתָחִים וְכָל שֶׁבֶר זְכוּכִית וּמַתֶּכֶת,
פַּס שֶׁל זִיו רְפָאִים יְהַלֵּךְ, יְקַפֵּץ וְיִשְׁהֶה וְיַחְזֹר, וְשׁוּרַת חַלּוֹנוֹת אֲפֵלִים, 
אוֹ צוֹפִים בְּנֵר חֵלֶב,
תִּסְתַּנְוֵר בִּמְעוּפוֹ וְאֶל אֹפֶל תָּשׁוּב וּבְשׁוּלֵי עֲנָנִים כְּבָר חַרְבּוֹ מִתְהַפֶּכֶת.

מְהַבְהֵב צֶלֶם עִיר הַגֵּרוּשׁ, מִתְעַרְטֵל מִן הַבְּלַאי וְהַיֹּשׁןֶ
וּקְלִפּוֹת הַיּוֹמְיוֹם  נִתְלָשׁוֹת וְאֵינָן וּדְמוּתוֹ שֶׁל הַתּוֹךְ הֶחָשׂוּף נִשְׁאֶרֶת:
מְהַבְהֵב שֶׁלֶד אוֹר וּבַרְזֶל וּמָצוֹר, מְהַבְהֵב שֶׁלֶד אוֹר וּבַרְזֶל וָחשֶׁךְ,
מְהַבְהֵב צְרִיף הַוַּעַד וּבוֹ הַמַּרְצֶה וְשׁוֹמְעֵי שׁעוּרֵי הָעֶרֶב.

בְּאוֹרָם שֶׁל קְרָבוֹת-יָבוֹאוּ
גָּהֲרוּ עַל שֻׁלְחַן הַקְּרָשִׁים,
שׁנְּנוּ נְטִיּוֹת הַפֹּעַל
אוֹ דוּמָם, כְּחַכְמֵי חָרָשִׁים,
הֶעְתיִּקוּ עַל דַּף צוּרַת אָלֶף מִסֵּפֶר,-
צוּרַת צְבָת רִאשׁוֹנָה לְתוֹלְדוֹת שֵׁם וָעֵבֶר.

נִצְנְצוּ כוֹכְבֵי יָם הַתִּיכוֹן עַל תְּמוּנַת הַמַּסָּע הַיְּהוּדִית שֶׁעָבְרָה מִדּוֹרוֹת עִם כָּרִים וָכֶסֶת
וְעִם כֶּסֶף צָרוּר וְדָחוּס בְּפֻזְמָק וְהִנֵּה כְּמֵאָז הִיא שְׁגוּרָה וּמוּדַעַת, -
אַךְ עוֹגְנוֹת לְמוּלָה מֵהַרְחֵק לַנָּמָל שְׁתֵּי סְפִינוֹת הַפְּרִיצָה, הֵן פָּן-יוֹרְק וּפָּן-קְרֶסֶנְט,
כִּגְזָר שֶׁל חִלּוּף מַשְׁמָעוּת וְשׁנּוּי הַטַּעַם וְהַתֹּאַר.

עוֹד עָמַד בְּעֵינוֹ שְׁלַל צוּרוֹת וְכֵלִים עַתִּיקִים וּמְנֻסִּים, לֹא כֵּלָיו שֶׁל הַדּוֹר הָאֶפְרֹחַ,
וְשׁגְרוֹת-נְדוּדִים מְלֻמְּדוֹת מִלְחָמָה עוֹד בָּטְחוּ בְּעַצְמָן. בְּהֶתְמֵד וָזַעַף
עוֹד טָוָה הֶמְשֵׁכוֹ יוֹמְיוֹמָהּ שֶׁל גּוֹלָה, הַחוֹתֵר כְּדַרְכּוֹ, אֵין תַּכְלִית אַךְ רַב כֹּחַ,
וְנָשַׁם אֶת אֲוִיר הַנֵּכָר הַמֻּרְגָּל, בּוֹ חוּשָׁיו נִשְׁחָזִים כְּמוֹ לַהַב בְּלַהַב.

עוֹד חָפְזָה כְּמִקֶּדֶם בְּהִילוּת עִסּוּקָיו הַמְתֻבֶּלֶת חָכְמַת הַכֹּל-הֶבֶל
וְחַיֵּי הַשָׁעָה יְדוּעֵי הַתְּמוּרוֹת לֹא יָדְעוּ מָה הַסָּף עֲבָרוּהוּ,
אֲבָל כְּבָר נֶעֶקְרָה הַגָּלוּת מִנּוֹפָהּ וְעֵינֶיהָ תָּהוּ וּבְלוֹאֶיהָ לָהָבוּ
לֹא בִּשְׁבִי הַגֵּרוּשׁ כִּי בְּפֶלֶד שׁבְיוֹ שֶׁל הַזְּמַן הֶחָדָשׁ הַנִּצָּב בְּלִי קְרָאוּהוּ.

כִּי בְּאֹהֶל נָטוּי, בְּסָמוּךְ לַגָּדֵר, מְנוֹרַת נֵפְט טְלַאי שֶׁל אוֹר הִשְׁלִיכָה
עַל מַחְצֶלֶת פְּרוּשָׂה לָרִצְפָּה וְתַחְתֶּיהָ מְבוֹא מִנְהָרָה מְפֻלֶּשֶׁת
בָּהּ הִגִּיעוּ מִיָּם בִּזְחִילָה וְצָמְחוּ-כְּמֵאֶרֶץ מוֹרֵה-הָעִבְרִית הַשָּׁלִיחַ
וַחֲבֵר הַקִּבּוּץ הַמְמֻשְׁקָף עִם סַמְכוּת הַשׁלְטוֹן וּמַכְשׁיר-הַקֶּשֶׁר.

סִפּוּר מִלַּיְלָה, א
הָאֳנִיָּה הִשְׂכִּילָה הִנָּתֵק בַּחֹשֶׁךְ
מִן הַמָּטוֹס הֶחָג. בְּמַהֲלָךְ מָהִיר
חָפְזָה אֶל חוֹף, חָרְקָה מֵעֹמֶס וּמִיּשֶׁן
כְּבוּיַת אַלְחוּט וָאוֹר. קָרְבָה שְׁעַת הַכֹּשֶׁר -
וּבֵינָתַיִם תָּמוּ הֲכָנוֹת בָּעִיר.
פְּקֻדּוֹת שָׁלָב אַחֲרוֹן קִבְּלוּ תָּקְפָּן. עַד עֶשֶׂר
(אָמְרוּ יוֹדְעֵי דָבָר) יֻתַּן הָאוֹת. הָיָה
כְּבִישׁ הַצָּפוֹן חָסוּם, הוּכַן נִתּוּק הַגֶּשֶׁר
וּכְמוֹ מָסָךְ יָרַד עלַ שְׁנֵי קוֹשְׁרֵי הַקֶּשֶׁר:
עַל שֶׁבֶט חוֹף יַמִּים וְעַל הָאֳנִיָּה.

מַחֲנֵה הַמִּשְׁטָרָה בְּזַרְקוֹרָיו הִבְלִיחַ
מֵאֲחוֹרֵי הָעִיר, עַל כָּל כֻּלָּה חוֹלֵשׁ,
נָכוֹן, עִם צֵל חֲשָׁד, לָשׁית כַּפּוֹ עַל פִּיהָ
וּלְהַדְבִּירָהּ בִּמְחִי. בָּבוּאָתוֹ הִטְלִיאָה
אֶת עַנְנֵי שָׁמֶיהָ בְּבַהֶרֶת אֵשׁ.
וְהִיא, דַּקַת קִירוֹת, לֹא אֶבֶן צֹר וָשָׁחָם,
כִּי חוֹל וָגִיר וָמֶלֶט, שֶׁחֻבְּרוּ יַחְדָּו
וּבִדְלָיִים תִּמְּרוּ בְּפִגוּמָהּ עִם שַׁחַר,
עָמְדָה פְּרָזוֹת, פְּרָצוֹת, רוֹחֶפֶת וּמְשֻׁלַּחַת
בִּגְבָב שֶׁל קֻבִּיּוֹת וּגְזֻזְטְרָאוֹת אֵין קָו.

קִרְיַת הַסּוֹחֲרִים, עֶדְיָהּ וּבִכּוּרֶיהָ
שֶׁל כִּבְרַת-חוֹף אֲשֶׁר הַשּׁוּק דְּבִירָהּ, -
מוּל שֶׁמֶשׁ-קָם חָבְטָה בַּחַלּוֹנִים כָּרֶיהָ
וּבַחוּצוֹת הִקְצִיפָה. לֹא אֶת כִּכָּרֶיהָ
עִתּוֹת מַרְדּוּת רָאוּ כְּסֵמֶל וְזִירָה.
בָּנוּהָ שְׂכִירֵי יוֹם, בְּזַעַף טָחוּ טִיחַ,
וְלֹא אֶל מֻפְשָׁטוֹת, כִּי צְבֹר וּקְנוֹת וּרְכשׁ
פָּרְצָה מֵרֵאשׁיתָהּ, - אֲבָל נִיצוֹץ מַדִּיחַ
שֶׁל תֹּם וּשְׂחוֹק הָיָה נִצָּת בָּהּ בְּמַפְתִּיעַ
דַּוְקָא לְעֵת חֻמְרָה וְכֹבֶד-רֹאשׁ.

 סִפּוּר מִלַּיְלָה,ב
עָבְרוּ שָׁעוֹת. מִכְּבָר (כְּהוֹרָאַת הַפֶּתֶק -
הָרָץ הַקַּל, שַׁמַּשׁ הָעֵת וּמַלְאָכָהּ)
יָצְאוּ הָאֶזְרָחִים, אִישׁ מִבֵּיתוֹ, לַקֶּטַע
אֲשֶׁר סֻמַּן מֵרֹאשׁ, עַל פְּנֵי זָקִיף בַּפֶּתַח
חָמְקוּ אֶל תּוֹךְ חַצְרוֹת מוּסַךְ וּבֵית-מְלָאכָה.
הַלָּלוּ נוֹעֲדוּ לִהְיוֹת לָעִיר מַחְגֹּרֶת
שֶׁל קַו שֵׁנִי, לַחֲסֹם כָּל דֶּרֶךְ, לֶאֱסֹף
חִישׁ-קַל אֶת הַבָּאִים מִיָּם, וּבְעֵת הַצֹּרֶךְ
הַזְעֵק רִבּוֹא אָדָם וְלֵהָפֵךְ מֵעֹרֶף
מִתְרָס בַּל  יֵעָקֵף, עַד הִתְרוֹקֵן הַחוֹף.

וְאִלּוּ בַּחוּצוֹת, שְׁלָשׁוֹת, זוּגוֹת וָפֶרֶט,
פֻּזְּרוּ חֻלְיוֹת מִשְׁמָר (בְּטֶרֶם יֻתַּן אוֹת
נִצְנֵץ כְּסוֹד גָּלוּי צַלְמָהּ שֶׁל הַמַּחְתֶּרֶת)
וּלְמַטָּה - פִּנַּת חוֹף סוֹגֶרֶת וּמְסֻגֶּרֶת:
שָׁם הַחוֹתְרִים רוֹבְצִים עַל חֶבֶל וּמָשׁוֹט.
אַךְ נִסְתָּרִים מִכָּל, כּי לֹא תִּשְׁלֹט בָּם עַיִן,
הָיוּ נוֹשְׂאֵי הַנֶּשֶׁק. בְּפִנּוֹת חָצֵר
עָמְדוּ וְאַחֲרֵי הַתְּרִיס וְהַדְּלָתַיִם.
הוּצְאָה חֲנִית הָרָשׁ, סוֹדוֹ וּגְנֻבְתוֹ לַיִל
וְקִנְאָתוֹ הָיְתָה. רוֹאָה שְׂפָתָיו נוֹצֵר.

הָמָה כִּתְמוֹל שׁלְשׁוֹם לֵיל סַדְנָאוֹת, לֵיל רוּחַ,
לֵיל תַּגָּרִים צוֹעֵן, סוֹחֵר וְשָׁר, אוֹכֵל
בַּשּׁוּק, עָמֵל בָּרְחוֹב. כִּתְמוֹל, מוּעָם וּפְרוּעַ-
אוֹרוֹת הוֹסִיף הָרְחוֹב לִנְסֹעַ וְלָשׂוּחַ
בְּצִלְצְלֵי מָעוֹת וּבְרַק אַבְקַת רוֹכֵל, -
אֲבָל אַחַר כָּתְלוֹ, נוֹכַחַת, מְנֻחֶשֶׁת,
הוֹלֶכֶת וּקְרֵבָה, נוֹקֶבֶת כְּאִישׁוֹן
אֶת כָּל הַמַּעֲשֶׂה, שַׁלֶּטֶת וְנוֹגֶשֶׁת,
הָיְתָה הָאֳנִיָּה. נָשַךְ הַזְּמַן בָּרֶסֶן.
- - עַז וְחוֹתֵךְ הִכָּה צְרוֹר יְרִיּוֹת רִאשׁוֹן.


סִפּוּר מִלַּיְלָה,ג
הִכָּה, דִּרְדֵּר, נִפְרַשׂ, וּבְעוֹד הוּא תַּם לִשְׁקֹעַ
הֻכְפַּל, שֻׁלַּשׁ, גָּבַהּ כְּגַל. בְּמִזְרָחָה
שֶׁל עִיר כְּבָר דִּמְדְּמוּ הָרַעַשׁ וְהַבֹּהַק
וּכְמוֹ נִצְנוּץ חָטוּף מִנּוֹף קְרָבוֹת-יָבוֹאוּ
נִגְלָה צַלְמָהּ בְּאוֹר הַזִּקּוּקִים הַחַד.
דִּבְּרָה חֻקַּת נָכְרִים, סָמְרָה, נֵעוֹרָה פֶּרַע,
דִּבְּרוּ מְכוֹנוֹתֶיהָ לְהוּבוֹת-קָנִים,
דִּבֵּר מַחֲנֶה סָמוּךְ, עִוֵּר כַּחֲפַרְפֶּרֶת
גַּשׁ בְּזַרְקוֹרָיו, צָפָה מִכְשׁוֹל בַּדֶּרֶךְ,
יָרָה לִצְוָח פְּקֻדּוֹת קְצִינָיו הַלַּבְקָנִים.

מֵחֲרַכֵּי תְּרִיִסים, מֵחֲפֵרָה מְצֻנַעַת
וּמֵאַחֲרֵי גָדֵר וָאֶדֶן לְמַחֲסֶה,
צָפְתָה הָעִיר לָאוֹת, נָצְרָה נִשְׁקָהּ, לֹא נָעָה,
וְזֶה מוּל זוֹ, מִשְּׁנֵי קְצוֹתֶיהָ, צַעַד צַעַד,
קָרְבוּ הַזָּר מִזֶּה וְהַסְּפִינָה מִזֶּה.
- - לֹא הַסְּפִינָה הִקְדִּימָה. עִם הַחוֹף גִּלּוּהָ
צוֹפֵי הַסַּיָּרוֹת, וּכְמוֹ מִבְּלִי מֵשִׂים,
בְּאֵין לוֹ עוֹד תַּכְלִית, לֵיל וִינְגֵיט תַּם גָּדוּעַ, -
הוּצָא בִּלְעוֹ מִפִּיו. רַק עוֹד יָרוּ לָרוּחַ
כְּלֵי רֶכֶב מוּל שְׁתִיקַת חוּצוֹת וּפַנָּסִים.

- - הוּסְרוּ מַאֲרָבִים. בְּנַעַל מְסֻמֶּרֶת
פָּסְעוּ הַמִּשְׁמָרוֹת הַנָּכְרִיִּים וּבְעוֹד
מַחְסוֹמֵיהֶם קָמִים בָּעִיר הָיָה הַמֶּרִי
אוֹסֵף כֵּלָיו, טוֹמְנָם, וּכְמוֹ אַדְוָה סְמַרְמֶרֶת
נִפְתָּל, נִפְזָר, נָמוֹג, חוֹמֵק בֵּין אֶצְבָּעוֹת.
וְהַס הָשְׁלַךְ. הָעֵת, נִצֶּבֶת עַל סִפֶּיהָ,
יָדָהּ הוֹשׁיטָה אָט, הִדְלִיקָה אֶת נֵרָהּ,
וְכָל טָפֵל הֻדַּח, גֹּרַשׁ מֵהִסְתַּפֵּחַ,
וּבְלֶב הַמַּעְגָּל, כְּעַל גַּבֵּי מִזְבֵּחַ,
נִשְׁאַר, בִּדְמִי אֵין קֵצֶה, מוֹת הַנַּעֲרָה.

 סִפּוּר מִלַּיְלָה,ד
אֶל עִיר, אֶל דְּכִי יַמָּה וְאוֹפַנֶּיהָ,
אֶל קַיִץ רָם, אֶל חֹרֶף בִּבְרָקָיו,
דְּמוּתָהּ נִשְׁקֶפֶת, צוֹפִיּוֹת פָּנֶיהָ,
לִבְלִי תְּמוּרוֹת וּבְלִי עֲבֹר הַקָּו.

כָּךְ בָּעִתּוֹן עִם בֹּקֶר רְאִינוּהָ
בְּשֵׂאת פִּנַּת הַדַּף אֶת צִלּוּמָהּ.
כָּךְ נֶחְתְּמָה, שָׁקְטָה וְלֹא תָּנוּעַ,
בַּצַּוָּארוֹן הַצַּח וּבַצַּמַּה.

כָּזֹאת, בְּלִי לְהוֹסִיף וּבְלִי לִגְרֹעַ,
יִנְצֹר אוֹתָהּ הַזְּמַן לְאֵין כְּמִישָׁה,
עִם תַּו הַתֹּם הַזַּךְ מִצְּרִיף הַנֹּעַר
וְעִם רֵאשׁית חִנָּה שֶׁל הָאִשָּׁה.

כְּאִלּוּ נִתְעַרְטֵל בָּה לְמוֹ עַיִן
טִיבוֹ שֶׁל דַּף מִסֵּפֶר הַקּוֹרוֹת.
כְּאִלּוּ רַק נַפְשָׁה בִּקֵּשׁ הַלַּיִל
וְהִיא כְּתַכְלִיתוֹ וְעִקָּרוֹ.

כְּאִלּוּ יַד עֶלְיוֹן אוֹחֶזֶת-חֶרֶט
כִּוְּנָה אֶת הַזַּרְקוֹר וְהַיְרִיָּה
כְּדֵי לַחֲרֹת עַל לוּחַ עֵת וָקֶרֶת
אֶת דְּמוּת הַנַּעֲרָה הַעִבְרִיָּה.

 סִפּוּר מִלַּיְלָה,
שְׁקִיעָה נִמְחֵית מֵחַלּוֹנִים וָאֶדֶן.
לֹא לֵיל מוֹתָהּ עַל עִקְּבוֹתָיו חוֹזֵר.
אַךְ הִיא חוֹזֶרֶת. הִיא כְּמוֹ עוֹמֶדֶת
בַּחֲשֵׁכָה בְּיַרְכְּתֵי חָצֵר.

בִּתּוֹ שֶׁל זְמַן קְשֵׁה רוּחַ, זְמַן צַר עָיִן
וְרַב קְנָאוֹת וִיחִיד כִּוּוּן וָקָו.
אֶת חִיּוּתָהּ שָׁאַף כְּרֵיחַ מַיִם,
בְּשַׁרְשַׁרְתּוֹ קְשָׁרָהּ עַל אָרְחוֹתָיו.

בִּבְרַק חֻקּוֹ הַחַד וְהַתּוֹבֵעַ
שָׁכְנָה כְּבֵית כִּילַי וְאִישׁ-דָּמִים.
אֶת פִּגְיוֹנוֹ מָרְטָה, נִקְּתָה רוֹבֵהוּ,
צָפְתָה אֶת מַחֲבוֹאָיו הַחֲתוּמִים.

דְּרָכָיו סִיְּרָה בַּמַּסָּעִים, כּוֹרַעַת
כְּחֹם הַיּוֹם תַּחַת תַּרְמִיל הַגָּב.
בַּלֵּיל נָטְרָה שָׂדֵהוּ הַנִּזְרַעַת
עַד בּוֹא תָּבוֹא נוֹשֵׂאת אֲלֻנְקוֹתָיו.

נְוַת בֵּיתוֹ, חַרְבּוֹ וּמַחֲסֵהוּ, -
אַחַת מִבְּנוֹת הַזְּמַן שֶׁכַּגְּבָרִים
עָשׂוּ כָּל מְלֶאכֶת אִישׁ וּמַעֲשֵׁהוּ,
אֲבָל כַּעֲלָמוֹת יָרְדוּ קְבָרִים.

לְעֵת מְנוּחָה הָיְתָה נֵרָהּ מַדְלֶקֶת,
שׁוֹקֶטֶת עַל סִפְרָהּ כִּבְאֵין מַחֲרִיד.
הִנֵּהִי כִּדְמוּתָהּ. חוֹבוֹת אֵין-חֵקֶר
שׁוּוּ לָהּ לִוְיַת-נֹגַהּ אִמָּהִית.

- - הִיא בֶּחָצֵר. נוֹצֵץ כּוֹכָב פָּרוּעַ
בְּלַהַט בַּל יִמּוֹג וּבַל יָחֹן.
בֵּין אֳנִיָּה וָעִיר הַלֵּיל קָרוּעַ
וְהִיא בַּלֵּיל הַבְּרִיחַ הַתִּיכוֹן.

הִנֵּה הָרוּח נִיעַ וְלֹא נִיעַ
נוֹגֵעַ בְּרִיסֶיהָ וּשְׂעָרָהּ.
הִנֵּה הַמָּוֶת בְּלִי מֵשִׂים מַנִּיחַ
הַחֶרֶב הַחַדָּה עַל צַוָּארָהּ.

הִנֵּה בְּפַס הָאוֹר הַגָּח לְפֶתַע,
בַּזֹּהַר הַנָּכְרִי וְהַנּוֹרָא,
מוּל צְרִיחַ הַשִּׁרְיוֹן אֲשֶׁר בַּפֶּתַח
עוֹמֶדֶת הִיא גְלוּיָה וּמְסֻנְוָרָה.

בִּמְחִי מִקְלָע, לְאֵין מַחֲסֶה וָחַיִץ,
נִקְרַעַת הִיא מִלֵּיל וּמֵאוֹר יוֹם,
גּוּפָהּ נוֹפֵל עַל מַדְרֵגוֹת הַבַּיִת
וְנֶהְפָּךְ לְסַף וְלַהֲדֹם - -

וְאַחַר כָּךְ מֻשְׁלֶכֶת וְגֹוַעַת
נָשָׂא אוֹתָהּ רִכְבָּם שֶׁל הַיּוֹרִים
בְּעִיר הַשֵּׁבֶט הַשּׁוֹקֵט מִדַּעַת
וְהַמַּצִּיב בְּנוֹתָיו בַּשְּׁעָרִים, -

וְהַמֵּצִיץ מֵחֲרַכִּים בְּרַחַשׁ
אַחַר נָפְלָן עַל פִּי מוּסַר אָבוֹת
וְהַהוֹפֵךְ אֶת שְׁמוֹתֵיהֶן עִם שַׁחַר
לָאֳנִיּוֹת בַּיָּם וְלִרְחוֹבוֹת.


סִפּוּר מִלַּיְלָה,
הָרוּחַ עָט מִיָּם. זֶה בֶּן תִּשְׁחֹרֶת
שׁלֹּא הִזְקִין וְלֹא יַזְקִין לָעַד.
נָקְפוּ לֵילוֹת, נָמוֹגוּ, - עֶרֶב חֹרֶף
שׁוֹטֵף רְדוּף עָבִים וְסַהַר חַד.

רוֹעֶשֶׁת עִיר, עוֹשָׂה מְלַאכְתָּהּ בְּזַעַף,
בְּגֵף בַּרְזֶל וּנְסֹרֶת עֵץ קְרָשִׁים,
וְעַד חֲצוֹת עֲנַן אָבָק וָלַהַט
עוֹמֵם עַל פַּרְוָרֵי הֶחָרָשִׁים.

הָרוּחַ עָט, מַכֶּה שׁצְפּוֹ בַּמֵּזַח,
עַל פְּנֵי  הַקַּרְפִּיפִים אוֹמֵר שׁירָה,
פּוֹלֵחַ אֶת הָעִיר הַנּוֹשֵׂאת מֶשֶׁךְ-
בִּצְעָהּ, רִכְבָּה, מְלַאכְתָּהּ וְסַחֲרָהּ, -
חֻלִּין, חֻלִּין פְּרוּצִים וְעַזֵּי-מֵצַח
נוֹשׂאִים דָּכְיָם, קָמִים לִטֹּל שְׂרָרָה.

קָמִים לִרְדֹּף הַבֶּצַע וְהַכֹּח,
גְּלוּיֵי פָּנִים וְלֹא בָּעָב לוּטִים.
בָּם יֵצֶר הַיְגִיעָה וְהַמַּלְקוֹחַ,
בָּם יֵצֶר הַבּוֹרֵא וְהַלִּסְטִים.

בָּהֶם נִצְחוֹ שֶׁל הָעֲרַאי, בָּם קֶבַע-
הַפַּחַז, הַחֶמְדָּה וְהַסּוֹעָה, -
וּפֹר יִתְפּוֹרְרוּ בַּרְזֶל וָאֶבֶן,
אַךְ נֶצַח לֹא יִקְהוּ חַיֵּי-שָׁעָה!

כָּךְ הַיָּמִים שׂוֹרְפִים כִּשְׂרֹף הַנְּעֹרֶת
קִשְׁרֵי מְחוֹז חֶפְצָם וּמוֹצָאָם
וְקַיָּמִים לִשְׁמָם! וְכָךְ, עַל אֹרַח,
נִצָּב, כּוֹפֵר וָפֶרֶא, עֶרֶב חֹרֶף
עָשׂוּי מְלָאכוֹת וָכֶסֶף וּשְׁאוֹן יָם.

אֲבָל אִתּוֹ, מִתּוֹךְ תּוֹכוֹ, מִבַּעַד
לְהַלְמוּתוֹ, מִבַּעַד לְעֶבְרַת
לַחֲשׁוֹ וּקְנוּנְיוֹתָיו סְבוּכוֹת הַפְּקַעַת
וְהַנּוֹשְׁפוֹת מָמוֹן וַעֲבֵרָה, -

מִתּוֹךְ שְׁקִיקַת הַחֹמֶר, מִמֵּעֵבֶר
לְלַהַט חִיּוּתוֹ הַמְרֻשָּׁעָה,
אֲשֶׁר אֵין רֶסֶן לָהּ מִלְּבַד הַקֶּבֶר
וְאֵין דָּרְבָן מִלְּבַד הַהֲנָאָה, -

מִבַּעַד לְכָל אֵלֶּה מְנַצְנֶצֶת
דַּקָּה, אַךְ רְצוּפָה כְּחוּט שָׁנִי,
מוּחֶשֶׁת כִּנְשׁימָה, תְּמִידִית כְּקֶצֶב,
יֵשׁוּת שְׁנִיָּה, - וּלְפֶתַע קִיר שָׁניִם

קוֹרֵס, וּכְאִלּוּ אוֹת-פִּתְאֹם מַרְקִיעַ
וּבְלֶב דְּבָרִים פְּקוּחִים וּקְרוּעֵי-סְגוֹר
עוֹמֶדֶת נַעֲרָה אֶל מוּל הַצְּרִיחַ,
גְּלוּיָה לָעַד בַּאֲלֻמַּת הָאוֹר.

אֶל עִיר, אֶל דְּכִי יַמָּהּ וְאוֹפַנֶּיהָ,
הַקָּם לְפֶתַע לִדְמָמָה דַקָּה,
דְּמוּתָהּ נִשְׁקֶפֶת, צוֹפִיּוֹת פָּנֶיהָ
לִבְלִי תְּמוּרוֹת וּבְלִי עֲבֹר הַקָּו.

וְלַדְּבָרִים פִּתְאֹם חֻקּוֹת וָשַׁחַר,
וְהִיא כְּגַרְעִינָם וּמַחְצַבְתָּם
וְהִיא מַשְׁמָעוּתָם כְּמוּסַת הַלַּחַן,
נִצְנוּץ הַכָּרָתָם וּמַחְשַׁבְתָּם.

- - וּכְהֶרֶף עַיִן שָׁב הַכֹּל אֶל שַׁעַט
וְאֶל שָׁאוֹן אֵין צִיר וְאֵין חִשּׁוּק,
וְדוֹהֲרִים דוֹלְקִים פְּנֵי עִיר וָסַהַר, -
אֲבָל הַזְּמַן, דְּבַר סֵתֶר בּוֹ יָצוּק.

סִפּוּר מִלַּיְלָה,
לֹא בִּגְדוֹלוֹת הָלַךְ אוֹתוֹ הַלַּיִל,
אֲבָל, כְּדִין הַזְּמַן, נָקַב מְחִיר.
אֶת הַסְּפִינָה הֶחֱיָה עַל פְּנֵי הַמַּיִם
וְאֶת הַנַּעֲרָה הֵמִית בָּעִיר.

לֹא עֲלִילַת הַקְּרָב אוֹתָהּ עוֹטֶרֶת,
לֹא פֹּעַל לָהּ וּפְרִי. מֵחֲצֵרָהּ
נִשְׁקֶפֶת הִיא צְרוּפָה מִכָּל יוֹתֶרֶת,
כְּמוֹ תַּכְלִית הָעֹל וְהַגְּזֵרָה.

סְפִינָה וּרְחוֹב הִנֵּה קֹרְאוּ עָלֶיהָ, -
וְהִיא רַק אוֹת וָאוֹר וּדְמִי אֵין קֵץ.
אֲבָל עַד לֵיל עָבַרְתִּי עַל פָּנֶיהָ,
נִלְוֶה אֶל סִיּוּרוֹ שֶׁל הַמְפַקֵּד.

אָרַחְתִּי לְשִׂיחָה וּלְכִבְרַת דֶּרֶךְ
אֶל בְּנֵי הַחֲמִשִׁים וְאַרְבָּעִים.
וְהִיא בַּת תְּשַׁע עֶשְׂרֵה וּבְרֶדֶת עֶרֶב
נֶחְתַּם אַחֲרוֹן יָמֶיהָ בַּחַיִים.

לֹא סַרְנוּ לָעֶמְדָּה שֶׁבָּהּ הֻצְּבָה הִיא,
לֹא תָּאֳרָהּ יָדַעְנוּ וְלֹא שְׁמָהּ.
עִם בֹּקֶר אוֹר אֶל חֵיק אִמָּה הוּשְׁבָה הִיא
אַחַר שֶׁלֹּא נוֹתְרָהּ בָּה נְשָׁמָה.

עִם בֹּקֶר אוֹר הֵסַרְנוּ מֵעָלֶיהָ
אֶת אֱסָרֵי הַזְּמַן וְאֶת עֻלָּם
וְדַיָּנֵי הָעִיר עִם דַּבָּרֶיהָ
אָמְרוּ צִדּוּק הַדִּין בְּשׂוֹא קוֹלָם
וְיוֹלַדְתָּהּ נָפְלָה עַל צַוָּארֶיהָ
בְּהִפָּרְדָהּ מִמֶּנָּה עַד עוֹלָם.

לְעֵת גְּזַר דִּין נוֹשְׂאוֹת קוֹלָן כָּרַעַם
מִלִּים גְּדוֹלוֹת כְּאֶרֶץ וְאֻמָּה.
וְיֵשׁ בָּהֶן בְּרוּרוֹת וּמְשׁיבוֹת-טַעַם,
אַךְ אֵין בָּהֶן חַמָּה וְרַחוּמָה.

וְאֵין בָּהֶן אַחַת יוֹלֶדֶת יֶלֶד
וּכְאֵם צוֹפָה אֶל מוּל נוֹשְׂאֵי אָרוֹן
עֵת לָרִצְפָּה בְּאוֹר הַנֵּר מוּטֶלֶת
הַנַּעֲרָה לִבְנַת הַצַּוָּארוֹן.

לָכֵן נִזְכֹּר נָא וְנִכְתֹּב עַל סֵפֶר
גַּם חֵן פָּנֶיהָ עֲצוּרֵי הַקָּו
עִם צַמָּתָהּ אֲשֶׁר שׁוְּתָה לָהּ סֵבֶר
שֶׁל נְדִיבוּת שְׁקֵטָה וְתֹם לֵבָב, -
לֹא מֵעָפָר לֻקַּח כָּל זֶה, מֵעֵבֶר
לַסַּף כֹּל זֶה לֹא אֶל עָפָר יוּשָׁב.

- - עֵת קוֹל הָמוֹן וּמִצְוָתוֹ, עֵת קֶצֶב
הוֹלְכֵי בַּסָּךְ, עֵת צֶוֶת, עֵת הָרֵם
מַשָּׂא יַחְדָּו, עֵת עָרִיצָה, רוֹעֶצֶת,
עֵת חֹק לַכֹּל, - מִתּוֹךְ תּוֹכָהּ נוֹשֵׁם
כֹּחָם הָרַךְ וְהָאֵיתָן שֶׁל עֶצֶב
וְשֶׁל בְּדִידוּת אֵין קֵצֶה וְאֵין שֵׁם.

זוֹ עָצְמָתָהּ. בְּיַד אֲנָךְ וָחֶרֶב
תִּבְנֶה אֻמָּה בֵּיתָהּ, אֲבָל מֵרֹאשׁ-
מִקֶּדֶם לֹא תִּחְיֶה כִּי אִם בְּקֶרֶב
אוֹר פְּנֵי אֱנוֹשׁ וְדַם לְבַב אֱנוֹשׁ.

ילוּדי האשׁה

א. בֶּן הַשְּׁרוּפָה
בֶּן הַשְּׂרוּפָה צָנוּף עַל מִשְׁכָּבוֹ. פְּקוּחוֹת עֵינָיו וּכְמוֹ אֵין אִישׁ עִמּוֹ.
עַתִּיק יָמִים הָעָם, רַבּוֹת שְׁנוֹתָיו מִסְּפֹר, וּבוֹ עַל הַדַּרְגָּשׁ בֶּן הֶחָמֵשׁ.
נָמִים כִּבְדֵי שְׁמוּרוֹת בְּבֶטֶן הַסְּפִינָה וְאֵין רוֹאֶה לַנַּעַר וְקוֹרֵא בִּשְׁמוֹ.
אַךְ פְּנֵי אִמּוֹ תָּמִיד צוֹפוֹת בּוֹ מִכָּל אֵשׁ.

עַד רֶדֶת לֵיל דְּחָפוּהוּ מַרְפְּקִים
וְרֶגֶל גֶּבֶר עַל גּוּפוֹ עָבְרָה,
אֲבָל אַחַר חֲצוֹת נָמִים הַחֲזָקִים
וְנָע פַּנַּס הָאֵשׁ קָשׁוּר אֶל הַקּוֹרָה
וְאוֹר גָּדוֹל, סָמוּךְ מֵאוֹר חַמָּה וְאוֹר בְּרָקִים,
נִפְרָשׂ עַל פְּנֵי נָחֵי מִזַּעַף וּגְעָרָה,
וְקָם עַל הַצְּנֵפוֹת וְהַצְּרוֹרוֹת וְהַשַּׁקִּים
וְאֶת פָּנָיו מֵאִיר כִּדְמוּת אִמוֹ וּדְמוּת קִבְרָהּ.

לֹא אִישׁ יִרְאֶנָּה מְבֹעֶרֶת
בִּשְׁחוֹר עֵינוֹ, עֵין הַיּוֹרֵשׁ,
אֲבָל בֵּינוֹ וּבֵין עוֹלְבוֹ בַּדֶּרֶךְ
עוֹבֶרֶת הִיא כְּאִבְחַת אֵשׁ.

כְּאִבְחַת אֵשׁ וּכְאִבְחַת דִּמְעַת עַיִן
וּכְקוֹל שַׁוְעַת אִשָּׁה נִזְרֶקֶת בֵּין הַשְׁנַיִם.

וְאֵין עָלֶיהָ אֶבֶן וְלֹא תֵּל
וְאֵין לָהּ זֵכֶר כִּי נִמְחָה עַד תֹּם.
אַךְ מִכֹּחָהּ אֲשֶׁר אֵינוֹ חָדֵל
קָמִים ֹשָׁמַיִם לְמִשְׁפַּט יָתוֹם.

וּלְעֵת עֲבֹר בַּסָּךְ בְּנֵי בֵּית מַחֲסֶה
גְּזוּזֵי שֵׂעָר, בְּבֶגֶד נְדָבוֹת,
עוֹלֶה עָצְבָּה שֶׁאֵין לוֹ מְכַסֶּה
לִקְרֹעַ כָּל אַדֶּרֶת לִסְחָבוֹת.

בֶּן הַשְּׂרוּפָה צָנוּף עַל מִשְׁכָּבוֹ. פְּקוּחוֹת עֵינָיו וּכְמוֹ אֵין אִישׁ עִמּוֹ.
נָמִים הָעָם בְּבֶטֶן הַסְּפִינָה וְאֵין רוֹאֵהוּ כִּי רַק פְּנֵי אִמּוֹ.
אֵלְיהָ לְבָבוֹ שׂוֹחֵק בְּלִי דַעַת, אֵלֶיהָ לְבָבוֹ בוֹכֶה בְּלִי קוֹל,
וְהִיא נוֹגַעַת בּוֹ וְלֹא נוֹגַעַת עַד אִם תְּנוּמָה עַל עַפְעַפָּיו תִּפֹּל.

וְהָרוֹאֶה פָּנָיו
יַבִּיט נִכְחוֹ וָחַת
כִּי אשֶׁר וְחִיּוּךְ הֵם
כִּלְטוּפִים בְּיָד
וְנֹגַהּ בַּל יוּעַב
וּבֶכִי בַּל יֻגַּד.

ב. בֶּן יְשֵׁנַת עָפָר
בֶּן הָאִשָּׁה הַמְדֻקָּרָה,
בֶּן יְשֵׁנַת עָפָר.
בְּן הַסְּגוּרָה וּמְסֻגָּרָה
וְנִשְׁקָפָה מִבֵּין עִשְׂבֵי הַבָּר.

בֶּן הָאִשָּׁה הַמֻּדָּחָה. בֶּן הַאִשָּׁה
הַקַּשּׁוּבָה וּמַחֲרִישָׁה.

אֲשֶׁר בְּעֶצֶב יְלָדַתּוֹ וְחַיִּים נָתְנָה לוֹ בִּצְעָקָה
וּבְעֵת נָפְלָהּ בְּאֵין עוֹזֵר וְהָרוֹדְפִים קְרֵבִים
הָדְפָה אוֹתוֹ מֵעַל פָּנֶיהָ בְּיָדָהּ הַחֲזָקָה
לְבַל תִּהְיֶה בּוֹ יַד נוֹשְׂאֵי רוֹבִים
וְעַד שׁוּבוֹ לִשְׁכֹּן כְּקֶדֶם בְּחֵיקָהּ
יָרְדָה בָּדָד לִשְׁכֹּן בֵּין רְגָבִים.

לָכֵן לֹא תֵּרָאֶה אֵלָיו מִבַּעַד לָאֲפִר
וְלֹא תָּחֵם גּוּפוֹ כְּמִיָּמִים מִכְּבָר.
אַךְ כָּל הַקָּם עָלָיו יָנוּעַ כְּעִוֵּר
כִּי פֶּתַע תְּסַמְּאֶנוּ כֶּעָפָר.

- - מַחֲרִישׁ בֵּית הַמַּחֲסֶה. בְּעֵין כּוֹכָב חַדָּה
קְרוּעָה הַחֲשֵׁכָה מִנִּי חַלּוֹן עַד סָף.
עַל מִשְׁכָּבוֹ דוּמָם יוֹשֵׁב בֶּן הַשְּׁדוּדָה
אֲשֶׁר לִבּוֹ מָהִיר וְקָט כְּאֶגְרוֹפָיו.

יוֹשֵׁב, נוֹשֵׁם בְּכֹחַ, בְּחָפְזָה, בִּבְלִי
נִשְׁמָע לוֹ קוֹל קוֹרֵא וּבְלִי חֲלוֹם נִרְאָה.
וְרַעַד בִּיצוּרֵי גֵווֹ הַנִּבְהָלִים,
הָרוֹחֲפִים וְלֹא מִבְּכִי אוֹ מִיִּרְאָה.

גַּם כִּי יִגַּהּ עָלָיו לְפֶתַע אוֹר הַנֵּר
לֹא אֶת רֹאשׁוֹ יָסֵב, כִּי עֲצוּמוֹת עֵינָיו.
יָשֵׁן בֶּן הַשְּׁדוּדָה, ישֵׁן וְלִבּוֹ עֵר
וְכָל כֻּלּוֹ צָרוּר בְּרוּחַ סוֹאֲנָה -

שֶׁכֵּן כֻּלּוֹ, כֻּלּוֹ, כִּי סַעַר עֲבָרוֹ,
נִשָּׂא מִבְּלִי יֵדַע, כְּפֶלֶג בָּאָבִיב,
אֶל זוֹ אֲשֶׁר קָשְׁרָה לוֹ פְּתָק עַל צַוָּארוֹ
וּבוֹ הוֹרִישָׁה לוֹ אֶת שְׁמוֹ וְשֵׁם אָבִיו.

אֶל יְשֵׁנַת עָפָר לֹא קוֹל קוֹרֵא בַּחֹשֶׁךְ.
אֲבָל קַשּׁוּב עֲפַר הָאָרֶץ. כֻּלּוּ אֹזֶן.

לֹא פְּנֵי אִשָּׁה קָמִים בַּחַלּוֹנוֹת מִלַּיִל.
אֲבָל צוֹפֶה עֲפַר הָאָרֶץ. כֻּלּוֹ עַיִן.


ג. בְּנֵי הַטְּבוּעָה
אֲשֶׁר מִלַּיְלָה פֶּתַע מְקִיצִים הֵם
וְאָח יִלְפֹּת אָחִיהוּ בִּבְעָתָה.
אִישׁוֹנֵיהֶם כְּאַרְבָּעָה גִצִּים הֵם
וְאָח יָמוּשׁ אָחִיו וּבְיָד יֵתַע
עֲלֵי פָּנָיו. כָּךְ בְּלִי מֵשִׂים מוֹצְאִים הֵם
אֶת פְּנֵי אִמָּם. כִּי אָח וָאָח בָּבוּאָתָהּ.

אֲשֶׁר מִלַּיְלָה אָח אֶל אָח שָׁחִים הֵם
וּבַחַלּוֹן טוֹפַחַת הַסְּעָרָה
וְלֹא דִּמְעָם בְּאֵין רוֹאֶה מוֹחִים הֵם,
כִּי אָח בְּחֵיק אָחִיו יִבְכּוּ מָרָה
בְּלִי חָת, שֶׁכָּךְ בְּחֵיק אִמָּם בּוֹכִים הֵם
כִּי אָח וָאָח בָּשָׁר הוּא מִבְּשָׂרָה.

אֲשֶׁר אֶת הֶמְיָתָהּ יִשְּׂאוּ בִּשְׁנַיִם
וּבְחֶשְׁכָתָהּ נוֹפְלִים הֵם וְקָמִים.
אֲשֶׁר צוֹנֵן גּוּפָהּ וּכְסוּת לוֹ אַיִן,
אַךְ מֵחֻמּוֹ עֲדַיִן הֵם חַמִּים.
אֲשֶׁר מֵעֵת כָּרְעָהּ עַל הָאָבְנַיִם
בָּהּ יִשְׁכְּנוּ לְדִין וּלְרַחֲמִים.

אֲשֶׁר הַסַּעַר לָהּ חַלּוֹן פּוֹתֵחַ
וּבְסֹב בִּיעָף דְּלָתַיִם עַל צִירָן
לִבָּם נִתָּר וָחָת וְעוֹד בּוֹטֵחַ
בָּהּ וּבְכֹחָה לָשׁוּב בַּחֲזָרָה,
כִּי לֹא מֵהֶם נֻתְּקוּ אֶצְבְּעוֹתֶיהָ
בְּהִנָּתְקָן מִדֹּפֶן הַסִּירָה.

- - וְאַחַר כָּךְ יָנוּמוּ וְרַע-עַיִן
פִּתְאֹם בָּרָק לָאָרֶץ מְכַסֶּה
וּכְמוֹ בִּמְחִי, בִּנְפֹל גְּדָרִים וָחַיִץ,
מֵרְשׁוּת לִרְשׁוּת נִקְלָע בֵּית הַמַּחֲסֶה
וְזוֹ שֶׁנִּשְׁתַּלְּחָה עַל פְּנֵי הַמַּיִם
עוֹבֶרֶת בּוֹ כִּבְכִי אֵין מְהַסֶּה.

לֹא רִיֵסיֶהם יָנוּעוּ לְפָנֶיהָ
כְּלִפְנֵי רוּחַ, לֹא שְׁנָתָם תּוּפַר.
אַךְ כְּלוֹת לִבָּם עוֹנֶה שֶׁהֵם בָּנֶיהָ
וְהִיא אִמָּם, שֶׁהֵם פִּרְיָהּ הַמַּר
וְהִיא שָׁרְשָׁם, שֶׁהֵם חוֹתַם פָּנֶיהָ
הַנִּשְׁקָפִים אֵלֶיהָ וְאֵין זָר.

- - בִּהְיוֹת יַד פַּחַד וּמְנוּסָה קוֹרַעַת
בְּמִשְׁפְּחוֹת אָדָם וְלֹא תִּשְׁעָה-
קַבִּים אַחֲוָה וְחוֹבוֹת לֵב וָדַעַת
בְּשַׁרְשַׁרְתָּם יוּכְלוּ לָהּ וּלְרִשְׁעָהּ,
לְעֵת כָּזֹאת נֶחְשָׂף, לוֹהֵט מִגַּעַת,
חוּט הַשָּׁנִי קְשָׁרַתּוּ הָאִשָּׁה.

ד. בֶּן הָאוֹבֶדֶת
בֵּין תִּינוֹקוֹת הוּא מְשַׂחֵק בְּהַעֲרֵב יוֹם חֹל
וְהַלְּבָנָה לוֹהֶטֶת וּגְמֵלָה.
עוֹמֵד נָגְהָהּ בְּמִלּוּאוֹ, מֵאִיר אוֹתוֹ הַיְשֵׁר, בְּלִי נְטוֹת יָמִין וּשׂמֹאל,
כַּנֹּגַהּ הַמֵּאִיר אֶת הַגְּזֵלָה.

בֵּין תִּינוֹקוֹת הוּא מְשַׂחֵק וְעִם קוֹלָם קוֹלוֹ נִשָּׂא הַרְחֵק
וְעִמָּהֶם הוּא מְגַלְגֵּל חִשּׁוּק וְעִמָּהֶם הוּא כַּדּוּרוֹ זוֹרֵק,
אַךְ סְבִיבוֹתָיו עִגּוּל סָמוּי, נָצוּר וָרֵיק.

וְכָל הַבָּא לְפִי תֻּמּוֹ
אֶל מוּל פָּנָיו  וְקָם נִכְחָן
עוֹמֵד בֵּינוֹ לְבֵין אִמּוֹ
וּבֵין הַחַי לְבֵין הַחַי.

עוֹמֵד בֵּינוֹ לְבֵין אִמּוֹ
כַּחֶרֶב בְּמִשְׁפַּט שְׁלֹמֹה.

לְעֵת לַטֵּף אֶת רֹאשׁ בֶּן הָאוֹבֶדֶת
אָחוֹת לִבְנַת צָנִיף כִּלְאַחַר יָד,
מִמֵּרָחוֹק אִשָּׁה בַּחֲלוֹמָהּ נִבְעֶתֶת,
מִמֵּרָחוֹק אִשָּׁה בַּחֹשֶׁךְ נֶאֱבֶקֶת
עַל זִיק זִכְרָהּ לְבַל יאבַד בּוֹ וְנִכְרַת.

כִּי מֵאַרְבַּע רוּחוֹת הִיא אֶת קוֹלוֹ שׁוֹמַעַת 
קוֹרְעָהּ בְּמַגָּעוֹ לְאַרְבָּעָה קְרָעִים,
כִּי מֵאַרְבַּע רוּחוֹת תָּקוּם עָלָיו, תִּתֵּן בּוֹ רַעַד,
תִּתֵּן בּוֹ בְּכִי, תָּסֹב עָלָיו, תֵּתַע גּוֹהֶרֶת וְכוֹרַעַת,
תִּכְלָא רוּחוֹ, תַּחֲלֹף בּוֹ כְּמוֹ רוּחַ בַּדְּשָׁאִים.

כִּי בָּה הוּא חַי מֵחֲלָבָהּ
עַד אִם גָּדַל וַיִּגָּמֵל
וּבָהּ שָׂרַד בֶּחָרָבָה
כַּחוּחַ שֶׁאֵינוֹ קָמֵל,
אֲשֶׁר צְמָאָהּ וְלַהֲבָהּ
הֵם לוֹ כַּמַּיִם וְכַצֵּל.

בַּתַּחֲנוֹת, בִּפְרוֹזְדוֹרֵי
מוֹסְדוֹת הַחֶסֶד, בָּעוֹמְדִים
עַל סַף מִשַּׁחַר, בֵּין תּוֹרֵי
צוֹבְאֵי לִשְׁכוֹת הַמּוֹדִיעִין,
קוֹלָה הַשַּׁח וְהַטּוֹרֵד
חוֹזֵר עַל שְׁמוֹ, וּכְדָת וָדִין
תָּשׁוּב תֵּמְנֶה הַסִּמָּנִים,
צְרוֹר הַתְּעוּדוֹת בְּיָד תּוֹשׁיט,
וּבְכָל פְּתָחִים הִיא כֶּעָנִי
אֲשֶׁר לְבַב נָשִׁים יַבְעִית
כִּי אֶת יַלְדֵי הָרְחוֹב פָּנִים
הִיא מְאִירָה כְּמוֹ לַפִּיד.

וּבְכָל פְּתָחִים הִיא כֶּעָנִי,
עַד יְקֹרָא לָהּ: בְּנֵךְ אֲנִי!
אַךְ כְּבָר מִלֵּב בֶּן הַשְּׁמוֹנֶה
נִמְחָה צַלְמָהּ, כִּי הִכְרִיתוֹ
הַזְּמַן, יָמִים הַזְּמַן יִמְנֶה
וּכְמוֹ בַּחֶרֶט, לְאִטּוֹ,
אֶת פֶּנֵי הַנַּעַר יְשַׁנֶּה
עַד לֹא יֻכַּר בְּאַחֲרִיתוֹ.

עִם נְעָרִים הוּא מְשַׂחֵק וְעִם קוֹלָם קוֹלוֹ נִשָּׂא הַרְחֵק
וְעִמָּהֵם הוּא מְגַלְגֵּל חִשּׁוּק וְעִמָּהֶם הוּא כַּדּוּרוֹ זוֹרֵק,
וּסְבִיבוֹתָיו עִגּוּל סָמוּי, נָצוּר וָרֵיק.

אַךְ בְּרוּצוֹ לְרֶגֶל הַמִּשְׂחָק עַל פְּנֵי חָצֵר,
שׁוֹקֵק וּפְעוּר שְׂפָתַיִם וְלֶחְיוֹ דוֹלֶקֶת,
דּוֹמֶה הוּא פֶּתַע כְּנִשָּׂא, נִתָּק מִכֹּל, שׁוֹטֵף בְּאֵין עוֹצֵר,
לִפֹּל אֶל בֵּין זְרוֹעוֹת שְׁלוּחוֹת אֵלָיו מִנֶּגֶד.

וּכְמוֹ אֵי-מִי בְּאֵין-רוֹאֶה לְפֶתַע יְרִימֵהוּ בִּצְעָקָה
מִן הֶעָפָר, מִן הַנֵּכָר, מִן הַצְּדָקָה.


ה. כְּבוֹת הַמְּנוֹרָה
שָׁסוּעַ שָׁט הָעָם בִּסְפִינוֹתָיו וּבֵין בְּתָרָיו כְּלוֹת נֶפֶשׁ וּזְרוֹעוֹת שְׁלוּחוֹת
אֲשֶׁר בֵּין הַחַיִּים וְהַמֵּתִים, בֵּין הַתּוֹעִים וּבֵין הַנִּמְצָאִים,
וְזֶה אֶת זֶה בַּחֲלוֹמוֹת הַלַּיְלָה עוֹד רָאוּ קִרְעֵי הַמִּשְׁפָּחוֹת
וּבְתוֹךְ תּוֹכוֹ שֶׁל לֵיל הֶקְדֵּשׁ הוֹמֶה וּצְוָח בֵּית-נְתִיבוֹת עָמְדָה דְמָמָה פְּלָאִים.

עָמְדָה דְמָמָה נוֹקֶבֶת, בַּל תִּמּוֹט, דְּמָמָה שֶׁל אֵין דִּמְעָה וְאֵין תִּכְלָה,
שֶׁל בֵּן הוֹזֶה לִפֹּל עַל צַוְּארֵי אָב, שֶׁל אוֹהֲבִים קְרוּעִים עַל קֶבֶר אוֹ עַל דֶּרֶך,
דִּמְמָתוֹ שֶׁל קוֹל רֵעוּת כְּרוּתָה, דִּמְמָתָם שֶׁל קוֹל חָתָן וְקוֹל כַּלָּה,
שֶׁנִפְרְדוּ בַּחֶרֶב, בָּחֳלִי, אוֹ בַּנְּדוּדִים, דְּמָמָה שֶׁקּוֹל דְּבָרִים צוֹלֵל בָּהּ כָּעוֹפֶרֶת.

וּלְאֹרֶךְ אוּלַמּוֹ שֶׁל בֵּית מַחֲסֶה (מִמֶּנּוּ
צוֹפִים בְּנֵי יְשֵׁנַת עָפָר וִישֵׁנַת מַיִם)
עוֹבֶרֶת נַעֲרָה, אָחוֹת הִיא וְאוֹמֶנֶת,
וּמְנוֹרָתָה נוֹשֵׂאת אֱלֵי חַדְרָהּ בַּיַּרְכָתַיִם.

עוֹבֶרֶת סַף לֹא לָהּ. חוֹלֶפֶת בְּמוֹ חשֶׁךְ
אֲשֶׁר כֻּלּוֹ קְשָׁרִים וָחֶבֶל וַעֲבוֹת,
אֲשֶׁר כֻּלּוֹ סוֹמֵר אֶל קוֹל קוֹרֵא, אֶל אשֶׁר
בּוֹ הַדִּבֵּר חָדֵל וְהַמְּנוֹרוֹת כָּבוֹת.

עָבְרָה, יָשְׁבָה, כָּבְשָׁה פָּנֶיהָ בְּיָדֶיהָ.
בּוֹדֶדֶת, וְגוּפָהּ מֻרְכָּן לַעֲיֵפָה,
כְּאִלּוּ אִישׁ לֹא חַי תָּמִיד הוֹלֵך בְּעִקְּבוֹתֶיהָ
וְלֹא תָּסוּר כַּפּוֹ מֵעַל כְּתֵפָהּ.

וְאַחֲרֶיהָ שָׁב הַחשֶׁךְ הַקָּרוּעַ
וּמִתְאַחֶה נְצוּר דְּמָמָה וַחֲלוֹמוֹת.
וְלֵיל הַסְּתָו בַּחוּץ. פְּנֵי מַיִם וּפְנֵי רוּחַ
וּפְנֵי עָפָר וָאֵשׁ צוֹפִים בַּחַלּוֹנוֹת.

מִלְחֶמֶת עָרִים
א. הַפַּרְוָר הַדְּרוֹמִי, 1
אֲרֻכִּים רְחוֹבֵי הֵפַּרְוָר הַדְּרוֹמִי,
מְצַוּחִים בְּשִׂיחָם וּמְלַאכְתָּם.
וּגְדוּשִׁים הֵם, כְּמוֹ מַחְבְּרוֹת הָרוֹמִי,
מַאֲכָל וּמַשְׁקֶה וּמְרִיבָה וּמִכְתָּם.

בָּם דִּבְרֵי חֲרָפוֹת וְחִדּוּד בֵּין קוֹנִים וּמוֹכְרִים עַד לַיִל,
בָּם חִגֵּר וְסוּמָא וְגִבֵּן (לְדִבְרֵי מְשָׁלוֹת וְלַשּׁוּק הֵם לְוָי)
וְנָשִׁים מְלֵאוֹת גּוּף וְיָפוֹת, וּכְנֶגְדָּן פֹּה וָשָׁם - אִי שָׁמַיִם! -
כְּעוּרוֹת לֹא יִרְאֵן הָאָדָם וָחַי.

וְתִפְתּוּף קַבְקַבִּים פִּתְאֹמִי הַחוֹצֶה אֶת הַבְּלִיל
וְעוֹבְרוֹ כְּעַל פִּי הְחָלִיל.

הַפַּרְוָר הַדְּרוֹמִי, 2
עוֹד צָעִיר לְיָמִים הַפַּרְוָר וְאַךְ תְּמוֹל כְּחָרָשׁ וְרוֹכֵל
נָטָה יָד, אֲבָל כְּבָר מִפְלָשָׁיו קְלוּפֵי קִיר וּשְׁחוּקֵי מַדְרֵגָה.
כְּבָר הַיּשֶׁן נָסוּךְ בּוֹ כְּכֹחַ שֶׁאֵין הוּא פּוֹרֵחַ וְאֵין הוּא נוֹבֵל
והוֹפְכִים עֲצָמָיו צִבְעֵיהֶם לְאִטָּם - בַּרְזִלּוֹ אֲדַמְדַּם וּנְחֻשְׁתּוֹ יְרֻקָּה.

זֹאת עַשְׂתָה בּוֹ הָרוּחַ מִיָּם הַנּוֹשֶׁבֶת עַזָּה בַּחוּצוֹת הָאֵלֶּה,
זֹאת עַשּׂוּ בּוֹ חַמָּה וּמָטָר הַשְּׁפוּכִים עַל הַחוֹף הַלָּזֶה כַּחֵמָה,
זֹאת עָשָׂה בּוֹ הָעָם הַמַּכְבִּיר עֲשָׁנוֹ וְגִצָּיו וּמַרְבֶּה כִּתְמֵי שֶׁמֶן וָחֵלֶב
וְשׁוֹחֵק וּמוֹחֶה חִדּוּשׁוֹ שֶׁל מָקוֹם כְּמוֹ רוּחַ מִיָּם וּכְמָטָר וְחַמָּה.

וּמְגוֹבֵב מְגוּרִים וּמְקָרֶה עֲלִיּוֹת וְנִשְׁטָף בַּמְּלָאכָה, בַּמִּשְׂחָק וּבָרִיב,
וְנִשְׁקָף מִכֹּל אֵלֶּה כְּמוֹ מִן הָרְאִי.

הַפַּרְוָר הַדְּרוֹמִי, 3
קוֹלָנִי וְחָשׂוּף הַמַּחֲזֶה, מִשְׁתַּפֵּךְ מִגְּזוֹזְרוֹת וּמִכָּל חַלּוֹנִים
וּמְלַהֵט עֶרֶב עֶרֶב מִפֶּתַח סַדְנוֹת וְסִפֵּי גַלָּבִים. מִנִּי חוֹף אֱלֵי חוֹף,
מִמֵּעֵבֶר לַיָּם הַתִּיכוֹן וְשָׁחוֹר, הָעְתְּקוּ אִישׁ בֻּלְגָּרִיָּה וּקְהַל סָלוֹנִיק,
עַל מִינֵי הַמְּתִיקָה וְתִבְלֵי הַמִּטְבָּח וּבְעֵרַת מַחְרוֹזוֹת הַפִּלְפֵּל עַל מַשְׁקוֹף.

עַם סַבָּל וְסַפָּן וְרוֹכֵל וְזַמָּר וּמַשׁלִיךְ מִכְמֹרֶת.
בּוֹ נִימַת אַבּירוּת חֲזָקָה וְזִקָּה שֶׁל כָּבוֹד וְיִרְאָה
לְגַבֵּי עִנְיָנִים שֶׁבִּיסוֹד כְּגוֹן דִּין וּמִנְהָג, אוֹ קִשְׁרֵי מִשְׁפָּחָה שֶׁאֵינָם פְּתִיל נְעֹרֶת,
אוֹ תַּכְלִית חַיֵּי אִישׁ, אוֹ הִלְכוֹת סְעֻדָּה וְטִיב דְּלַעַת בַּשּׁוּק וּמְחִירָה.

עַם אוֹהֵב לְהַפְלִיג בְּמֻפְשָׁט וּמַמְשׁיל מְשָׁלִים מַעֲשֵׂה פִילוֹסוֹף
וְגוֹחֵן אֶל מַסְמֵר וְאֶל וָו בְּדַרְכּוֹ וְטוֹמְנָם בְּכִיסוֹ.


הַפַּרְוָר הַדְּרוֹמִי, 4
לֹא עָמְדוּ קְהִלוֹת מוֹצָאוֹ בְּרֹאשָׁם שֶׁל דּוֹרוֹת אַחֲרוֹנִים
אַךְ חִיּוּת טְעָמָיו וּצְבָעָיו נוֹשֵׁאת רֹאשׁ. אֶת סִיסְמוֹת הַתְּקוּמָה
שֶׁחִדְּשׁוּ יְהוּדֵי אַשְׁכְּנַז מְחַתֵּךְ הוּא בַּנִּיב הַגְּרוֹנִי
וּמְשַׁלֵּב חֲרִיפוּת נִגּוּנוֹ בִּיסוֹדֵי תַּבְנִיתָן הַגְּרוּמָה.

לְמְלִיצַת נוֹאֲמִים וּמַרְצִים, לְעִבְרִית לַמְדָּנִית וּמֻרְכֶּבֶת,
הוּא מַקְשׁיב וּמֵנִיעַ רֹאשׁוֹ לְאוֹת הֵן, כְּרוֹאֶה בְּכִשּׁוּף,
אַךְ לִבּוֹ אֶל מִלִּים שֶׁל עִקָּר - יִשְׂרָאֵל וְצִיּוֹן וּכְמוֹ זֶה. אֶת מִרְכֶּבֶת
הַיָּמִים לֹא נָהַג אַךְ נִקְרַע כְּמוֹ יָם בְּעָבְרָהּ בַּשּׁוּק.

...פְּעוּר פֶּה לְאָלָה וּלְהֵידָד זָקַף רֹאשׁ אוֹתוֹ-לֵיל וּפָנָיו לְהָבִים
כִּי בָּרַעַם דִּבְּרוּ מֵעָלָיו תֵּל-אָבִיב וְעִירָם  שֶׁל עַרְבִים.

ב. עִיר קוֹרֶסֶת
לֹא עַל גְּבוּל תֵּל-אָבִיב בַּנֶּפֶץ
וּבַיְרִי מִשְׁפַּט אֶרֶץ נֶחְתַּם.
לֹא תִּגְרוֹת זֶה הַסְּפָר הָיוּ נֶפֶשׁ-
מֹאזְנַיִם בֵּין עַם לְעַם.

לֹא כָּאן מְלַוֵּי-שַׁיֶּרֶת
זָחֲלוּ תַּחַת רֶכֶב עָשֵׁן
לְתַקֵּן צִיר גַּלְגַּל וְשַׁרְשֶׁרֶת
הַחוֹרְצִים אֶת גּוֹרַל בְּנֵי שֵׁם.

לֹא כָּאן מִן הָאֵשׁ, מֵרֹאשׁ סֶלַע,
נָשָׂא רֵעַ אֶת רֵעַ עַל גָּב
וּכְנִבְרָא מֵעָפָר בְּצֶלֶם
נִבְרָא אִישׁ מִקָּרְבַּן אֶחָיו.

לֹא כָּאן פַּעֲמַיִם וּשְׁלֹשֶׁת-
פְּעָמִים בְּמוֹ קְרָב אֶחָד
עָבַר בַּיִת נָטוּשׁ, בַּחֹשֶׁךְ
וּבַצַּעַק, מִיָּד אֶל יָד,

כָּאן, מֻבְהָק וּבוֹטֶה כַּסַּיִף,
נָח, כִּבְטֶרֶם תְּמוּרוֹת, הַסְּפָר
שֶׁבֵּין הֶעָרִים הַשְּׁתַּיִם
הַקָּמוֹת כְּמוֹ גְזָר מוּל גְּזָר.

כָּאן קָרַב הַסִּיּוּם שַׁעַל שַׁעַל,
כְּנֶחְרָץ וְנִשְׁלָם מֵאֵלָיו
וְהַדִּין עוֹד סָמוּי, אַךְ בַּשַּׁעַר
עַם וָעָם רַק נוֹשְׂאֵי כֵּלָיו.

גְּבוּל יָפוֹ. טוּר פְּתָחִים מֵעֵבֶר
לַמִּרְצֶפֶת זְרוּעַת הַחוֹל.
תְּרִיס חָרוּת וּמְעֻטָּר כְּסֵפֶר,
קִיר וָרֹד וּמַשְׁקוֹף כָּחֹל.

גְּבוּל יָפוֹ. גְּבָב בְּלוֹאִים וָחֶרֶב
מוּל שָׁמַיִם לְרֹאשׁ הַתֵּל.
צוּק נִשָּׁא בְּקִרְעֵי אַדֶּרֶת
שֶׁל עָנִי וְלִסְטִים עֶבֶד אֵל.

עִיר דְּמוּתָהּ נִשְׁקְפָה מִנֶּגֶד,
צוֹפָה יָם, עֲקֻמַּת חַרְטוֹם,
חֲשׂוּפָה וְחַדָּה, נוֹהֶגֶת
שׁוּק סוּמָא בְּזִיווֹ שֶׁל יוֹם, -

וְזוֹנֶקֶת פִּתְאֹם לְאֹרֶךְ-
רְחוֹבוֹת לֹא פְּנֵיהֶם כִּתְמוֹל
וּפוֹרֵץ מִתּוֹכָהּ עַל אֹרַח
יְהוּדִי וּבְעֵינָיו דָּמוֹ, -
כָּךְ נוֹדְעָה בָּרַבִּים עַד חֹרֶף
אֲשֶׁר קָם וְהַגְּזָר עִמּוֹ.
בְּלֵילוֹת הַסִּיּוּם הָאֵלֶּה
הִיא נָשְׁמָה עַל קַוֵּי הַסְּפָר
נְשׁימָה מְהִירָה וּמְבֹהֶלֶת
שֶׁל מוּבָס וְלוֹחֵךְ עָפָר.

מְנֻתֶּקֶת כְּבִישִׁים מֵעֹרֶף
וּמְאֻגֶּפֶת מִזֶּה וּמִזֶּה
נִפְתְּלָה בְּחַבְלֵי נְעֹרֶת
שֶׁנִּדְמוּ לָהּ כַּבְלֵי בַּרְזֶל, -

וְיָרְתָה בְּצִוְחַת כְּלֵי קֶלַע
גּוֹשְׁשָׁה וּכְבוּיַת פַּנָּס
וּדְמוּתָהּ - בֵּין הַזְּאֵב וְהַכֶּלֶב
הַמַּכֶּה וְנוֹשֵׁף וָנָס,
וְסָמְרָה מִשְּׁנוֹתֶיהָ אֶלֶף
כִּבְכִשׁוּף לֹא נוֹדָע מֵאָז,
חֲזָקָה וּבְאֵין-כֹּחַ נוֹפֶלֶת
וּבְנָפְלָהּ עוֹד חוֹלֶמֶת בַּז.

בְּלֵילוֹת הַסִּיּוּם הָאֵלֶּה
הָיְתָה גָחָה לִפְרֹץ הַגְּבוּל
וְזוֹנֶקֶת צֹוְחָה עַד אֵלֶם-
חֲפִירוֹת הַיְּהוּדִים מִמּוּל, -

וּמֻשְׁלֶכֶת אָחוֹר וְרוֹדְפֶנָּה
לֵיל פְּגָזִים כְּמִשְׁפַּט אֱנוֹשׁ
וְחֻקָּיו: הִיא עָקֵב תְּשׁוּפֶנּוּ
וְהוּא יְשׁוּפֶנָה רֹאשׁ, -

וּמִדֵּי הַבְעִירָה לַהֶבֶל
קְצוֹת פַּרְוָר עַד עוֹפֵף אוּדִים
רַק הוֹסִיפָה לְעִיר אוֹיֶבֶת
לִוְיַת אֵשׁ וּנְעוּרִים וָדִין.

אֵיד יָפוֹ וְקִצָּה. מְסֻגֶּרֶת
וְלִשְׁנַיִם צַלְמָהּ מְשֻׁסָּע:
מִמִּזְרָח תַּחֲלוֹם שֹׁד מֵאֶרֶב
וּמִיָּם לָהּ חֶרְדַּת מְנוּסָה.

שָׁם יוֹרֵד הֲמוֹנָהּ שְׂתוּם עָיִן
וְנִקְבָּץ בְּמוֹרַד הַתֵּל
וּבְדִשְׁדּוּשׁ וּנְקִישַׁת-קַבַּיִם
רְכוּשׁוֹ לְפָנָיו גּוֹלֵל
וְסִירוֹת הַסּוֹחֵר וְהַדַּיִג
עוֹמְסוֹת אִישׁ וּקְלָלָה וִילֵל
וְקוֹרֵעַ סַלְעָהּ שָׁמַיִם
וּמֵעִיד עָלָיו יָם וָאֵל, -

כִּי לְיָם וְשָׁמַיִם הִיא חֵרֶם
וְנִתְלָשׁ מִסַּלְעָהּ שׁלְטוֹ
וְקוֹרְסָה הִיא בְּטֶרֶם-חֶרֶב,
חִדְלַת חֹק וּפְרוּעַת שׁלְטוֹן, -
וּנְכוֹנָה לַהֲפֹךְ פָּנֶיהָ
עִם כָּל אוֹת שֶׁל שׁנּוּי מַזָּל
וְלִפְרֹץ וְלָשִׂים אֲבָנֶיהָ
לְבָרָד וְלִסְחֹף כְּגַל.

ג. עִיר הַיְּהוּדִים
וּמֵעֵבֶר לִשְׁנַיִם שְׁלֹשָׁה רְחוֹבוֹת אֲפֵלִים וּגְרוּמִים
אֲשֶׁר הָיוּ כְּמִין אַדְמַת הְפֶקֵר וְהָשְלְכוּ לַשֹּׁד וְלַגְּנֵבָה בַּלַיְלָה לְבָרוֹת
עָמְדָה עִיר הַיְּהוּדִים הַחֲדָשָׁה  וְעַנְנֵי הַחֹרֶף הַפְּרוּמִים
לְעֵת עָבְרָם עָלֶיהָ נִדְלָקִים, בֵּין חֹשֶׁךְ לְבֵין חֹשֶׁך, בְּעִמְעוּם בָּרֹד.

בֵּין חֹשֶׁךְ לְבֵין חשֶׁךְ בְּעִמְעוּם בָּרֹד -
הוּא בָּבוּאַת רַחֲבַת הַשּׁוּק בִּמְעוּף גִּצֶּיהָ וּבָבוּאַת הַתֵּיאַטְרוֹן בְּאִפּוּרוֹ
וּבָבוּאַת נִצְנוּץ הַכֶּסֶף בַּחוּצוֹת וְאֵשׁ הַסַּדְנָאוֹת עַד תַּעֲצֹמְנָה עָיִן
וְאֹדֶם הַפְּרָחִים הַנִּמְכָּרִים בָּרְחוֹב בִּדְלָיֵי מַיִם.

עִיר לְחוֹף יָם. הִנֵּה פַּנַּס רוֹכְלִים בְּלַהֲבוֹ
מֵאִיר אוֹתָהּ דֵּהַת עֵינַיִם וּשְׁטוּחַת פָּנִים.
לֹא נַחֲלַת קְדוּמִים. עִיר לֹא קִדְּשׁוּהָ הָאָבוֹת
וְעִיר לֹא אֲהֵבוּהָ הַבָּנִים.

עִיר לֹא צָמְחָה מֵאֶרֶץ כְּמִשְׁפַּט עָרִים אֲשֶׁר מֵאֵל הֵן מוֹרָשָׁה,
עִיר לֹא הַזְּמַן הִשְׁכִּיחַ מוֹצָאָהּ וְלֹא הַזְּמַן גִּלֵּף דְּמוּתָהּ אִם לְיַפּוֹת אוֹ לְהַשְׁחִית,
כִּי מַעֲשֵׂה יְדֵי אֻמָּן כֻּלָּהּ וּכְלֵי מְלַאכְתּוֹ בְּרָאוּהָ תַּחַת עֵין רָקִיעַ לְטוּשָׁה
עַד הֱיוֹתָהּ מְדַבֵּר וְנָע בְּעֵץ וָאֵשׁ וְאֶבֶן וּזְכוּכִית.

עִיר אֵין מַחֲבוֹא וְזִכָּרוֹן. מֻכָּה בְּיֹבֶשׁ גַּרְגְּרִים שֶׁל חוֹל
הַנִּשָּׂאִים בָּרוּחַ כְּחִצִּים. עִיר הָרוֹכֵל וְהַבֻּרְגָּן.
רַק לֵיל נִיסָן הָיָה מֵצִיף אוֹתָהּ פִּתְאֹם בְּרֵיחַ-שֶׁל-פְּרִיחָה כָּבֵד וְזוֹל
וְהִיא בּוֹ חֲשׁוּפָה וְחִלּוֹנִית וְחַשְׁמַלָּה בּוֹטֶה כְּמוֹ הַקּוֹץ וְהַבַּרְקָן.

לֹא בָּא דָּגְלוּ סוֹפְרֵי דוֹר הַתְּחִיָּה, וּבְצֶדֶק סָחוּ כִּי יָפָה שְׁתִיקָה,
אַךְ בְּעוֹדָהּ נִכְחָם בַּפֶּתַח כְּעָנִי וּבְעוֹד רַבִּים מֵהֵמָּה עֹרֶף לָהּ פּוֹנִים 
הִיא רַעֲשָׁהּ הִשְׁלִיכָה בְּפִתְאֹם אֶל חַלּוֹנָהּ שֶׁל לְשׁוֹנָם הָעַתִּיקָה
וַתַּהַפְכֶנָּה כִּבְמַטֵּה קְסָמִים לִלְשׁוֹן הָרְחוֹב וּלְשׁוֹן הָעִתּוֹנִים.

אָכֵן בְּהִכָּנְסָהּ אֶל תּוֹלְדוֹתָיו שֶׁל דּוֹר בְּפַנָּסִים וּפִגּוּמִים וּבְמֶרְכָּבָה מְרַקֵּדָה
הָיָה דָּבָר אֶחָד כְּמוֹ מֻסְכָּם מֵראֹשׁ וְהוּא כֻּלּוֹ חִדּוּשׁ מֵאָז עִדָּן וְעִדָּנִים,
וְהוּא - שֶׁאֵין בּוֹנֶיהָ חַיָּבִים בְּיִרְאָתָהּ וּבִכְבוֹדָה
וּבְכָךְ הָיְתָה לְנֵטֶל קַל בְּעֵת כִּבְדַת צוּרוֹת וַעֲמוּסַת תְּכָנִים.

בְּעַרְבֵי חֹרֶף, בְּרַדֵּף הָרוּחַ, נָעוּ שְׂדֵרוּתֶיהָ הַדְּלִילוֹת, וּכְמוֹ חֻדּוֹ
שֶׁל תַּעַר חוּצוֹתֶיהָ נִצְנְצוּ לְכָל אָרְכָּם וְיָם רוֹעֵם נִכְחָהּ וְהָרָקִיעַ לַסּוּפָה גוֹחֵן.
אַךְ גַּם הַלָּלוּ לֹא שִּׁוּוּ הָדָר לְגָרְמִיּוֹת צַלְמָהּ וּנְמִיכוּתוֹ
אֲשֶׁר הָאֱלֹהִים הִשָּׁהוּ תִּפְאָרָה וְהַבּוֹנִים בְּטִרְדָּתָם הִשּׁוּהוּ חֵן.

הָיוּ פָּנֶיהָ לַמִּסְחָר וְלַתּוּוּךְ. רַק לַפְרָקִים, לְעֵת הֵרוֹם
מַסְוֶה, הָיֶתָה הִיא כְמוֹ גֹב נָצוּר, כְּדִין הָאָרֶץ וְהַזְּמַן, זוֹמֶמֶת לְהָסִיר מָצוֹר בְּצַעַק רָם,
וְשֶׁבֶר אֳנִיָּה קָרוּעַ וְחָלוּד חוֹבֵט בָּה עֲמוּמוֹת לְמוּל הַבַּיִת הָאָדֹם
שֶׁכֵּן בְּעוֹד צָרֶיהָ לְפִתְחָהּ מֵאֶרֶץ, עַמָּה כְּמוֹ לִסְטִים עוֹלִים מִיָּם.

- - אוֹתוֹ הַלַּיְלָה הַמְסֻפָּר בָּזֶה יָרַד עָלֶיהָ גֶשֶם דַּק וּכְמִשְׁפָּטָם
שֶׁל לֵילוֹת סְתָו הָיָה הַחשֶׁךְ מִתְעַבֶּה וְעַל גַּחֲלֵי-קָלִי צְנֵפוֹת שֶׁל אֵד וָאוֹר,
וּכְמִשְׁפָּטָהּ שֶׁל עֵת גּוֹרַל עָרִים הָיָה הַלֵּיל יָפֶה לִמְלֶאכֶת הַפְּשׁיטָה
וּמְלֶאכֶת הַזְּחִילָה אֶל קִיר עֶמְדוֹת מָגֵן וּמְלֶאכֶת הַנְּסִיגָה עַד כָּל הַקַּו יֵעוֹר.

קִבְּלוּ הַנֶּשֶׁק וּמָנוּ הַכַּדּוּרִים וְאִישׁ צוֹרֵר שְׁיָרֵי כְּרִיכָיו בְּקֶרַע עִתּוֹנוֹ
וּצְרוֹר הָאֲלֻנְקוֹת מוּטָל לַקִּיר וְרַעַשׁ נָע, דִּבֵּר וְהִתְנַגֵּחַ וְדִשְׁדֵּשׁ,
וּמוּזָרִים פָּנֶיהָ שֶׁל תְּכוֹנַת הַקְּרָב בְּתוֹךְ אוּלָם שֶׁל כִּנּוּסִים וַחֲתֻנּוֹת
שֶׁיִּתְרוֹקֵן עוֹד קָט, וּבְהֵעָזְבוֹ גְבוּל עִיר וָעִיר יוּאַר בָּאֵשׁ.

קִבְּלוּ הַנֶּשֶק וּמָנוּ הַכַּדּוּרִים. כֻּנְּסוּ לְקוֹל קוֹרֵא אֶל סְבִיב שֻׁלְחַן הַחוֹל
וְאַחַר כָּךְ הִגִּיעַ הַרוֹפֵא וּכְלֵי מְלַאכְתּוֹ עִמּוֹ. אִישׁ אַדְמוֹנִי הוּא וְשָׂעִיר.
וְאַחַר כָּךְ יָצְאוּ בְּהֵחָבֵא, דִּלְּגוּ וְגָחֲנוּ בְּכָל מִפְלַשׁ רְחוֹב,
וְגֶשֶׁם דַּק יוֹרֵד עַל הֶעָרִים הַשְּׁתַּיִם, בְּהַגִּיעָם לַקָּו אֲשֶׁר בֵּין עִיר לְעִיר.


ד. בְּסִמְטָה שֶׁל סְפָר
עִם כָּתְלָהּ שֶׁל סַדְנָה עֲקוּרַת דְּלָתַיִם,
אִישׁ בְּעֹרֶף אָחִיו, בְּשׁוּרָה דַקָּה,
נֶעֶרְכוּ. אֶל מֵעֵבֶר לִסְבַךְ הַתַּיִל
לְהָבִיא אֶת הַנֶּפֶץ וְאֶת הַדְּלֵקָה.

כָּךְ יָנוּעוּ בְּלֹא קוֹל. אֶל גָּדֵר סוֹמֶרֶת
יִשְׁכְּבוּ, אֶת חוּטֶיהָ לִלְפֹּת וּלְנַסְּרָהּ,
וּפִרְצָה יִפְתְּחוּ בָּהּ וְגוֹי אֶל גּוֹי חֶרֶב
יִשָּׂא בִּזְחִילַת אֲנָשִׁים עֲשָׂרָה.

וְהַחשֶׁךְ פִּתְאֹם יִמָּחֶה וּבְאֵין קֵפֶל
וָגֵב לְמַחֲסֶה, אוֹר מַקְפִּיא וּמַדְבִּיר
יְעַרְטֵל אֶת חֲצַר הַמְּצוּדָה הַמֻּתְקֶפֶת
וְאֶת צּחוֹר הַשְּׁבִילִים וְאַבְנֵי הַגִּיר
וְאֶת פְּנֵי הַזּוֹנְקִים לִמְלַאכְתָּם בְּצֶוֶת
וְעָטִים בִּכְפִיפָה וּצְעָקָה אֶל קִיר, -
כִּי בָּאֵשׁ מַחֲלִיפָה כִּבְרַת אֶרֶץ נוֹשֶׁבֶת
בְּעָלִים, עֵת סוֹבֵב גַּלְגַּל זְמַן עַל צִיר.

נֶעֶרְכוּ בְּשׁוּרָה, הִתְבַּדְּחוּ בְּלַחַשׁ
אוֹ עִשְּׁנוּ סִיגָרִית חֲפוּיָה בְּכָף.
כְּמִנְהַג הַכְּתוּבִים לְחַיִּים עִם שַׁחַר
כֵּן מִנְהַג הַכְּתוּבִים לְעָפָר. מִשְׁקָפָיו
אִישׁ נִגֵּב אוֹ הִדֵּק אַבְזָמוֹ בְּנַחַת.
וְאֶחָד מְכַתֵּף תֵּבַת-קֶשֶׁר עַל גָּב.

וְאֶחָד בְּכָל אֵלֶּה פָּנָה פֶּתַע עֹרֶף,
הִתְנוֹדֵד וְסָמָךְ אֶל הַכֹּתֶל מִצְחוֹ,
עַד שׁוּבוֹ מִתְאוֹשֵׁשׁ מֵרְעָדָה וּסְחַרְחֹרֶת
שֶׁמֵּעִיר זֶה הַגּוּף הַיָּרֵא אֶת קִצּוֹ,
הַנִּרְתָּע וּמְאַבֵּן אֶת שְׁרִירֵי הַקִּבֹּרֶת
וְנִנְעָל עַל שְׂפָתַיִם חִוְרוֹת וּקְמוּצוֹת.

כְּבָר  הָרַעַשׁ דִּבֵּר וְצָוַח מִנִּי חשֶׁךְ
לְכָל אֹרֶךְ הַסְּפָר. כְּבָר יָרְתָה עִיר בְּעִיר
אֲרֻכּוֹת וְעִוְרוֹת. עִיר בְּעִיר כִּבְמוֹ עשֶׁף
וּבְמוֹ לַהַב הִכְּתָה. יְרִי חַד וּמָהִיר

עִם קֵהֶה וְכָבֵד נִתְעָרְבוּ וְאֵין קֶטַע
חוֹשֵׂךְ אֵשׁ. הֶעָרִים - קִיר מוּל קִיר וְחֵמָה
מוּל חֵמָה - נִזְדַּקְּפוּ, כָּאִשָּׁה הַשּׂוֹרֶטֶת
בִּלְחָיֵי צָרָתָהּ. עוֹד אֵין עִיר חֲרֵבָה

וְנוֹפֶלֶת. אֲבָל כָּאָמָה הַנּוֹצַחַת
אֲשֶׁר בָּאָה לָגוּר וַתִּשְׁפֹּט שָׁפֹט
הָיְתָה עִיר הַיְּהוּדִים. עֲשָׁשׁית מְפֻיַּחַת
בְּמַטֵּה הַגִּזְרָה אוֹר זָרְעָה עַל תֵּבוֹת-

הַמַּחֲסָן הֶעָזוּב (הוּא צָמְתָּה שֶׁל מִלְחֶמֶת-
הֶעָרִים) עַל קַסְדַּת הַקַּשָּׁר, עַל הַפְּתָק
הַמּוּשָׁט. הַתְקָפַת הַגּוֹמְלִין הַנִּבְלֶמֶת
רָעֲמָה וְקָלְחוּ הַקִּירוֹת טִיחַ דָּק.

וְאֶחָד מִקְלְעָן מִן הַגָּג אֶל בֵּינֵינוּ
רַד גּוֹשֵׁשׁ וְנִסְמָךְ וּזְרוֹעוֹ שְׁסוּעָה
וְעֵינָיו אוֹמְרוֹת פַּחַד, כְּאִלּוּ בַּלֵּיל הוּא
נֶאֱבַק לְבַדּוֹ עִם חַיָּה רָעָה.

ה. שַׁחַר בַּפַּרְוָר
בְּחַלּוֹנֵי קוֹמוֹת שְׁנִיּוֹת וּשְׁלִישׁיּוֹת,
מֵעַל לְבֵי-גַלָּב וּבֵי-רוֹכֵל,
עָמְדוּ בְּטֶרֶם אוֹר הַחֶנְוָנִים וְהַשּׁוּלְיוֹת
עִם נְשֵׁיהֶם וְעִם טַפָּם כְּעַל חוֹמָה וָחֵל.

צָפוּ אֶל רְחוֹבָם, הִדְלִיקוּ הַחַשְׁמַל
מֵחֲדָרִים בְּעוֹד אַשְׁמֹרֶת אַחֲרוֹנָה
שֶׁל לַיְלָה לִפְנֵיהֶם. בַּנַּעֲשֶׂה וּבַנִּשְׁמָע
דִּבְּרוּ בְּקוֹל. הֵרִיקוּ חוּצָה הֲמוֹנָם
וְאֶל הַכְּבִישׁ גָּלְשׁוּ. צָבְאוּ עַל הַחוֹזְרִים
מִקַּו הַמִּלְחָמָה, בְּהִכָּנְסָם כְּעֵרֶב רַב
לִמְכוֹנִיּוֹת מַשָּׂא. הָיוּ דוֹחֲקִים וְנִפְזָרִים
לְקוֹל צִוְחַת מָנוֹעַ וְחִלּוּף מַהֲלָכָיו.

רָגַשׁ בַּחוּץ קְהָלָם שֶׁל פַּרְוָרִים, שׁוֹקֵק
אֶל אוֹת, תּוֹהֶה עַל הַכְּבֻדָּה הַחֲמוּשָׁה,
וּפַנָּסָיו שֶׁל רֶכֶב מְפַעְפֵּעַ וְרוֹקֵק
לוֹכְדִים בְּזִיו צָהֹב מִתּוֹךְ הַחשֶׁךְ פְּנֵי אִשָּׁה

קְרוּעִים בַּפּוּךְ, בָּאֹדֶם, בַּזִּקְנָה וּבָרָעוֹת,
וּפִיהָ מְהַלֵּךְ אָלָה לְרֹאשׁ צָרִים
וּלְרֹאשׁ עָרֵי אוֹיֵב, בַּחֲרָפוֹת הַנּוֹרָאוֹת
שֶׁבָּן הַשּׁוּק גּוֹבֵל עִם סֵפֶר הַסְּפָרִים.

וּפְנֵי זָקֵן נִגְלִים (שִׂמְחָה הֵן מְזָרוֹת)
וּפְנֵי עַלְמָה חַדּוֹת כְּאֶבֶן צֹר, -
וְשֵׁבֶט, שֶׁעַרְשׂוֹ הַגֵּרוּשִׁים וְהַגְּזֵרוֹת,
הוֹפֵךְ עוֹרוֹ, נָכוֹן לָרֶשֶׁת וְלִגְזֹר - -

וְשַחַר קָם. עָבְרָה אֶת הַפַּרְוָר צִוְחַת
תְּרִיסֵי הַמּוּסַכִּים הַמּוּרָמִים בְּמוֹט
כְּעַפְעַפֵּי בַּרְזֶל. הוּשַׁב בְּחֹזֶק יָד
עַל מְכוֹנוֹ עוֹלַם הָעֲצָמִים וְהַשֵּׁמוֹת.


ו. בְּסֹב הָרוּחַ
בְּסַגְרִיר וּבָרָק הִתְפַּלֵשׁ וְהִבְהֵב
אוֹתוֹ חֹרֶף וּכְקֶדֶם שָׁמָיו דּוֹרְכִים קֶשֶׁת.
נְסַפֵּר בּוֹ גוּפוֹ. לֹא נָשׁיר אֶת וָהֵב
בְּסוּפָה. אַךְ נָשׁיר אֶת עִירֵנוּ בַּגֶּשֶׁם.

לֹא נָשׁיר אֶת וָהֵב. לֹא שֵׁמוֹת כְּעַמּוֹן
וְאֲרָם בְּשׁירֵי הַתְּקוּפָה נְעַיֵּלָה,
אַף שֶׁעוֹד הָעִבְרִית כְּהֶמְיַת פַּעֲמוֹן
נֵעוֹרָה לִצְלִילָן שֶׁל מִלִּים כָּאֵלּוּ.

אָמְנָם כֵּן, זוֹ הָעֵת הִיא מְקוֹם חִיּוּתָם
שֶׁל סִמְלֵי הַמִּקְרָא, מִכֹּחָם הִיא שׁוֹבֶרֶת
עִלְּגוּתָה וּצְמָאָהּ. אַךְ יָפֶה מִעוּטָם, -
חֵרֶף כֹּל מִתּוֹכָם הַמְּלִיצָה מְדַבֶּרֶת.

וְלָכֵן בְּהַלֵּךְ אוֹצְרוֹתָם עֲלָטָה
וִיקוֹד כֹּחַ קְדוּמִים, לוּ נִכְבּשׁ יִצְרֵנוּ,
בְּבָרָק בַּל יִדְהֶה נוֹצָתָם לוֹהֲטָה,
אַךְ הַזְּמַן בְּנוֹצוֹת מִשֶּׁלּוֹ יֵצֵא נָא.

רוּחוֹת קֶדֶם, עַד בּוֹא שְׁמוֹתֵיכֶן בִּכְתוּבִים
לְחַיּוֹת אֶת הַשִּׁיר וְהַכְּרוּז בָּעֲצֶרֶת,
הֲלֹא טוֹב הֱיוֹתְכֶן מְנַפְּצוֹת הַכְּלוּבִים
וְחוֹלְפוֹת עִם צִוְחַת עוֹפוֹת בָּר עֲלֵי אֶרֶץ.

וּבַחֹרֶף הַהוּא
וּבַחֹרֶף הַהוּא עִיר וָעִיר אֶת חֵילָה
מַצִּיבָה וּכְפָרִים תַּצְפִּיתָם בְּרֹאשׁ גֶּבַע
וּקְרוּעוֹת הַדְּרָכִים בֵּין דָּרוֹם לִשְׁפֵלָה
וּבֵין הַר לְבֵין חוֹף. כְּמִין מְלֶאכֶת מַחֲשֶׁבֶת

שֶׁל אֵין שַׁחַר-וָסֵבֶר הָיְתָה הַמַּפָּה
בָּהּ שׁבְרֵי חֲזִיתוֹת נִתְלַקְּחוּ קֶטַע-קֶטַע
וְחָזְרוּ וְכָבוּ. יַד מַסְגֵּר וְנַפָּח
לִכְלֵי רֶכֶב דֵּבְּקָה שׁרְיוֹן-דֹּפֶן-וָפֶתַח.

וְרָכְנוּ הַיְּהוּדִים בְּשׁוּלֵי גַגּוֹת,
בְּעֶמְדוֹת שְׁכוּנוֹת סְפָר, לִצְפִיָּה וָקֶשֶׁב, -
וּבְחֻבָּן שֶׁל חַצְרוֹת-מְשָׁקִים נְתוּקוֹת
נִשְׂתָּרְגוּ פְּתַלְתֻּלוֹת תְּעָלוֹת הַקֶּשֶׁר.

וְהַנֶּשֶׁק מִצְעָר וְנִלְעָג וְנִתְבָּע
מִגִּזְרָה אֶל גִּזְרָה וְכֻלּוֹ כִּלְאַיִם
וּשְׁיָרִים. וּמִקְלָע חֲגוּר-שַׂק וְנֶחְבָּא
יְטֻלְטַל מֵעֶמְדָּה אֶל עֶמְדָּה דַּקַּת-תַּיִל
כְּכִנּוֹר הָעוֹבֵר מֵחֻפָּה אֶל חֻפָּה
וְעָנְיוֹ שֶׁל הַקְּרָב יְשַׁוַּע מִלַּיִל.

עַם זָקֵן. מִלְחָמָה צְעִירָה בִּבְלוֹאִים,
בִּקְרָעִים, בְּמַדֵּי עֵרֶב רַב, עַל כְּלִי קֶלַע
מְחָרֶפֶת נַפְשָׁהּ. טְלוּאוֹת גַּב וּצְלָעִים
שַׁיָּרוֹת בָּה טִפְּסוּ בֵּין צוֹלְפִים מֵרֹאשׁ סֶלַע.
עַם זָקֵן, נֶאֱחַז בְּאַדְמַת בִּילוּיִים
וּבָה שְׁמוֹ עַל גַּבֵּי חֲרָסִים שְׁחוּקֵי-צֶלֶם.
עַם זָקֵן, אַךְ בִּהְיוֹת פְּנֵי הָאֵשׁ הַגְּלוּיִים
מְאִירִים אֶת נוֹפְלָיו, נֶחְשָׂפִים פְּנֵי עֶלֶם.

מִלְחָמָה יְגֵעָה וּמְנֻדָּה. בֵּין הַחוֹף
הַנָּעוּל וְהָהָר הָעוֹיֵן מְסֻגֶּרֶת.
גְּזוּלַת זְמַן וּמֶרְחָב וּשְׁסוּעָה לְגִיחוֹת
וּפְרִיצוֹת וּנְסִיגוֹת. נֶעֱרֶכֶת עִם עֶרֶב
וְעַד שַׁחַר נֶחְפֶּזֶת לָשׁוּב, מִפְּנֵי חֹק-
הָאַנְגְּלִים נְפוֹצָה בִּשְׁבִילִים עֲשֶׂרֶת.

וּבַלַּיְלָה חוֹזֶרֶת אֶל צוּק לְרִשְתּוֹ
וּבַצַּר לָהּ כֵּלֶיהָ סַכִּין וְשׁנַּיִם.
קְרָב אֶבְיוֹן וְקִשֵּׁחַ. רִישׁוֹ וְרִשְׁעוֹ
תְּאוֹמִים. חֲנִינָה וְשׁבְיָה בּוֹ אָיִן.
יְמוֹת חֹרֶף. שׁלְהֵי הַשָּׁלָב הָרִאשׁוֹן.
מִפְתָּנָם שֶׁל קְרָבוֹת הָאָבִיב וְהַקַּיִץ.

עֵת אוֹבְדָה. בָּהּ עַל פְּנֵי מַצְבְּרִים דּוֹעֲכִים
דִּמְדְּמוּ קַשָּׁרִים בַּמָּצוֹר. עֵת נוֹשַׁעַת
בָּהּ נִשְׁקַף הַפַּלְמַח מִקְּרָבוֹת הַדְּרָכִים
וּדְמוּתוֹ לִבְלִי סוּר בְּלִבָּהּ נִקְבַּעַת.

בָּה הָלַךְ וְנִגְלָה לְרוֹאָיו-רִאשׁוֹנָה
צַלְמוֹ (הֶחָדָשׁ וּכְמוֹ זָר עֲדַיִן)
שֶׁעָתִיד הָיָה, עַד לִתְקוּפַת הַשָּׁנָה,
אֶת קוֹרוֹת הַיָּמִים הַנֶּחֱצִים לִשְׁנַיִם

לַעֲבֹר כְּאִבְחַת הֲמֻלָּה וְשׁירָה
וְרֵעוּת וּבְדִיחוּת וּבְדִידוּת וָמָוֶת
וּלְהַשְׁאִיר מֵיתָרוֹ הַדָּרוּךְ עַד גְמִירָא
בַּלָּשׁוֹן וּבַנּוֹף, וּמִכָּאן - בָּאַלְמָוֶת.

בְּאוֹתָם יְרָחִים הוּא הִבְהֵב אֵי מִשָּׁם
לְעֵינוֹ שֶׁל הָמוֹן (עַיִן לֹא נֶעֱצֶמֶת)
כְּסַבָּל, כְּשׁוּלְיַת נַפָּחִים בֶּעָשָׁן,
כְּפוֹדֶה-וּמַצִּיל וּכְנוֹדֵד וּכְלִי-זֶמֶר.

וְצָפוּ בּוֹ הָעָם הַקָּמִים עַל הַסַּף
וּבֵינוֹ לְבֵינָם דֹּק זָרוּת חַסְרַת-יֶשַׁע
אֲבָל כָּל שֶׁרָאָהוּ רָאָה אֶת הַשְּׂרָף
הַנִּבְרָא וְנִכְרָךְ עַל פִּצְעוֹ שֶׁל הַגֶּזַע.

וְעָרִים בֵּינָתַיִם הוֹסִיפוּ רָכֹל
וְהוֹנוֹת וְחָגֹג. בֵּין שְׂדֵה-קְרָב לְבֵין עֹרֶף
לֹא הִפְרִיד הַמֶּרְחָק. אַךְ הִבְדִּילוּ הָעֹל
וַעֲשַׁן הָעוֹלָה. עַז פָּנִים וְרַב מֹרֶךְ,
לֹא-רָאוּי וְרָאוּי, לֹא-כִתְמוֹל וְכִתְמוֹל, -
כָּךְ הַשֵּׁבֶט עָמַד תַּחַת שְׁמֵי אוֹתוֹ חֹרֶף.

וּבַלַּיְלָה הָיוּ נִשְׁאָרִים הַכְּרוּזִים
בַּחוּצוֹת וְהָעֵת פְּקֻדָּתָהּ וּמְשָׁלֶיהָ
מוֹסִיפָה לְדַקְלֵם מִגָּדֵר שֶׁל קְרָשִׁים
כִּמְדַמְדֶּמֶת מֵעַב חֲלוֹמָהּ וּגְשָׁמֶיהָ
וְסִירָה עַל הַחוֹף, אֲחוּזָה בִּקְרָסִים,
מְרִיקָה כְּלֵי בַּרְזֶל, בְּלִי רוֹאֶה וְשׁוֹמֵעַ,
וּמֵעֵבֶר לָאֹפֶק שׁבְיַת קַפְרִיסִין
נְכוֹנָה וּגְמֵלָה כִּי פּוֹקְעִים חִשּׁוּקֶיהָ.

וּבְכָל אֵלֶּה, בְּעוֹד סַבָּלִים מַטִּים גָּב
לְתֵבוֹת הָרוֹבִים הַבָּאוֹת מִדֶּרֶךְ,
בְּעוֹד עִם שֶׁנִּמְשַׁל לְעָפָר וְכוֹכָב
חַת מִשׁוּב אֶל עָפָר, בְּעוֹד פֶּרֶךְ וָחֶרֶב
מְרַצְּפִים וּמְאַחִים בְּחָפְזָה אֶת הַקַּו
הָרוֹפֵף מִשּׂפַת-נֶגֶב צָפוֹנהָ וְהֶרָה,
בְּעוֹד רֹאשׁ נְעָרִים בַּלֵּילוֹת הוֹפֵךְ שָׂב
וְשֵׂיבַת הָאֻמָּה מַשְׁחִירָה בִּן-עֶרֶב, -

בְּכָל אֵלֶּה יָדְעוּ אִישׁ וָאִישׁ כִּי מָחָר
לֹא תְּשׁוּעָה, כִּי אַךְ פְּתַח-דָּבָר הוּא עַד הֵנָּה,
וְכִי יוֹם בּוֹ עַל קְלָף תִּכָּתֵב מַמְלָכָה
הוּא הַיּוֹם שֶׁיָּקוּם לְמַגְּרָה בְּעוֹדֶנָה
נִבְרֵאת, וּגְבוּלֶיהָ - בִּשְׁעַת הִבָּרְאָהּ -
יֵחָשְׂפוּ - וּבְרַגְלִים וּכְנָפַיִם וָרֶכֶב
מִשְּׁלשָׁה עֲבָרִים תִּפָּתַח הָרָעָה.
זֹאת יָדְעוּ וְהִמְשׁיכוּ בַּקְּרָב וּבְכָל מְלֶאכֶת.

שׁבְחֵי הַחשֶׁךְ
עֵת חָגְרוּ חֵיל-צָרִים כְּלֵי חֲרשֶׁת-
גּוֹיִים בְּאוֹרָהּ שֶׁל חַמָּה,
עָשׂוּ  הַיְּהוּדִים אֶת הַחשֶׁךְ
לֶחָזָק בְּכָל כְּלֵי מִלְחָמָה.
	כִּי בַּחֹשֶׁךְ קָם אִישׁ וְנִגָּשׁ
	עַד אוֹיְבוֹ - אֵין רוֹאֵהוּ - וְגָח.
	וּבַחשֶׁךְ סַכִּין הָרָשׁ
	אֲרֻכָּה מִנִּי קְנֵי תּוֹתָח.

עֵת אָמְרוּ יוֹדְעֵי-דִין כִּי חֹסֶן
וִישׁוּעוֹת לָרַבִּים פִּי שְׁמוֹנִים,
סִכְּלוּ הַיְּהוּדִים בְּיַד חשֶׁךְ
עֲצָתָם שֶׁל סוֹפְרִים-וּמוֹנִים.
	כִּי הִחשֶׁךְ נִצָּב בְּצַד-
	כָּל-חֶשְׁבּוֹן וְרִשְׁתּוֹ מְזֹרָה.
	עֲשָׂרָה אֲנָשִׁים בּוֹ יֶחֱסוּ כְּאֶחָד
	וְהָאֶחָד פָּנָיו כַּעֲשָׂרָה.

אֶת עֵינָיו שֶׁל מַחֲנֶה בְּרֹאשׁ גֶּבַע
חשֶׁךְ קָם לְסַמֵּא בִּנְטוֹת יוֹם.
אַךְ עֵינַיִם בּוֹרֵא הוּא שֶׁבַע
לְכֹל אִישׁ הַזּוֹחֵל בַּמִּדְרוֹן.
	בּוֹ יַגִּיעוּ מְתֵי מְעָט
	עַד אֶל קַו חֲפִירוֹת אוֹיֵב
	וְזִנְּקוּ בִּצְוָחָה וּבְקַת
	כְּנוֹפְלִים עַל צַוְּארֵי אוֹהֵב.

בְּקוֹרוֹת הָעִתִּים הַלָּלוּ
לֹא הוּשְׁבָה תִּקְוַת עָם אֶל עָפָר
כִּי נִקְרַע לָהּ בְּיַד קְרָבוֹת-לַיְלָה
גְּזַר הַכֹּחַ וּגְזַר הַמִּסְפָּר.
	כְּסִמָּן לְהֶכֵּר וּכְאוֹת-
	מִלֵּדָה, גַּם בִּרְבוֹת הַגְּדוּדִים,
	אֵשׁ יְדֵי הֶעָנִי הָרֵיקוֹת
	תְּלַהֵט בִּלְחִימַת הַיְּהוּדִים.

מִתְעוֹפֵף הַזִּקּוּק וּבְדַל-שִׂיחַ
וְגָדֵר הוּא חוֹשֵׂף בְּרוּמוֹ
וְזוֹנֵק הַחַיָּל הַמֵּגִיחַ
וּבְקוֹלוֹ צַעֲקַת אִמּוֹ.
	עִוֵּר וְחָשַׁךְ הַקְּרָב
	וְעַד בּוֹא תֵּאוּרֵי הַמְלִיצִים
	הוּא כָּלֶה וּמַשְׂאִיר אַחֲרָיו
	דּוּמִיַּת לְבָבוֹת אַמִּיצִים.

שׁבְחָם שֶׁל הַכֵּלִים
נֹאמַר שׁבְחָם שֶׁל הַכֵּלִים:
הַמּוֹט, הַמָּשׁוֹט, הַכֶּבֶל,
הָאֻנְקָל, הַסֻּלָם, שֶׁדִּלְּגוּ כַּיְּעֵלִים
בְּקוּם לַמִּלְחָמָה דְמֵי הֶבֶל.
	שֶׁדִּלְּגוּ כַּיְּעֵלִים בְּבוֹא הָאוֹת,
	דַּלֵּג וְהִשָּׁלַח וְהִתְעוֹפֵף וְהִנָּעֵץ,
	וְעָמְדוּ לִימִינֵנוּ בִּהְיוֹת יְשׁוּעוֹת
	נַעֲשׂוֹת בְּכֵלִים שֶׁל בַּרְזֶל וְשֶׁל עֵץ.

נֹאמַר שׁבְחָם שֶׁל הַכֵּלִים:
וָו, שַׁרְשֶׁרֶת, כְּלִי רֶכֶב, כְּלִי שַׁיִט
הָעוֹמֵס עַל גַּבּוֹ שׁבְטֵי עַם לֹא קְמֵלִים
שֶׁשֻּׁסְּעוּ בְּחַרְבָּם שֶׁל הָרִים וָמַיִם,
	הַפַּנָּס הַנִּדְלָק, הַצְּפִירָה,
	הַמַּפָּה, ַהַמַּצְפֵּן דַּק-הַחֵץ,
	הַמָּנוֹף הַמֵּרִים בְּסִירָה
	אֲנָשִׁים וְנָשִׁים כְּהָרֵם הַנֵּץ.

נֹאמַר שׁבְחָם שֶׁל הַכֵּלִים:
הַצְּבָת, הַסַּכִּין הַמְקֻפֶּלֶת,
הַחֲגוֹר, סַנְדַּלֵּי הַסַּיָּר הַקַּלִּים,
אִישׁ פָּסַע בָּהֶם בְּלִי יַחֲרֹץ כֶּלֶב.
	כְּלִי הַקֶּשֶׁר הַנָּע שֶׁדָּפְנוֹ לָבוּד,
	הַזִּקּוּק הַמַּמְרִיא וּמְאוֹתֵת וְצוֹלֵל
	בְּלָבָן וְיָרֹק, בְּהַגִּיעַ הַגְּדוּד
	הַשּׁוֹתֵת עַד רֹאשׁוֹ שֶׁל תֵּל.

נֹאמַר שׁבְחָם שֶׁל הַכֵּלִים:
כְּלֵי חוֹפֵר, הָאִתִּים, הַמַּקֶּבֶת,
שֶׁעָרְמוּ בְּהַלְמוּת עֲמֵלִים
אֲדָמָה שֶׁאֵינָה נִגֶּפֶת.
	הַסַּלִּים שֶׁשְּׁפָכוּהָ חִישׁ
	בֵּין דְּפָנוֹת, עִם אַבְנֵי חָצָץ,
	לִהְיוֹתָהּ עֲרוּכָה כְּאִישׁ -
	מִלְחָמָה עַד אוֹיֵב יִיקָץ.

נֹאמַר שׁבְחָם שֶׁל הַכֵּלִים:
יְתֵדוֹ וְתָרְנוֹ שֶׁל אֹהֶל.
עַם בְּצֶלֶם שֶׁל חֵיל רַגְלִים
נְטָעָם וּבְצִלְצוּל כְּלֵי-אֹכֶל
	וּבְנִצְנוּץ פַּנָּסִים וְקוֹל-
	מְרִיבָה וְשִׂיחָה וָשׁיר
	בָּא לַחֲנוֹת בַּמִּישׁוֹר בּוֹ יִפֹּל
	אוֹ יָקוּם וְיִבְנֶה הָעִיר.

נֹאמַר שׁבְחָם שֶׁל הַכֵּלִים
אֲשֶׁר לַיְלָה צֵרַפְנוּ חֶרֶשׁ
מִמְּכִתּוֹת וּמִכָּל בְּדִילִים
בְּסוֹדָהּ שֶׁל סַדְנָה מוּאֶרֶת,
	אוֹ קָנִינוּ בְּכֶסֶף, עַד
	רְאִינוּם עֲלֵי חֹף עָרֹם
	וְעַל גַּב נְשָׂאנוּם בַּלָּאט
	לְטָמְנָם. כְּלֵי הָאֵשׁ לַיּוֹם.

נֹאמַר שׁבְחָם שֶׁל הַכֵּלִים:
כְּלֵי חָרָשׁ וְחָרָט, מַקְדֵּחַ
הָעוֹשֶׂה לַקָּנֶה סְלִילִים, -
וְרוֹבֶה אֶת עֵינוֹ פּוֹקֵחַ.
	מְכוֹנַת יְרִיָּה שֶׁתּוּסַב
	אֶל מִפְלָשׁ לְהַפִּיל הַפּוּר
	וְלִלְפֹּת אֶת גַּלְגַּל הַקְּרָב
	וּלְהָפְכוֹ בִּילֵל אִישׁ וָנוּר.

נֹאמַר שׁבְחָם שֶׁל הַכֵּלִים:
פַּחֵי הַמַּיִם וְהַדֶּלֶק
וְרִכְבֵי הַמַּשָּׂא הַגְּדוֹלִים
שֶׁאָבָק יְכַסֵּם כַּשֶּׁלֶג.
	שֶׁשָּׁצְפוּ שֶׁמֶן רַב וְרוֹתְחִים
	וְשֵׂרְכוּ הִתְנוֹדֵד וְזָחֹל
	וַאֲנַחְנוּ בַּחוֹל רְשָׁתוֹת שׁוֹטְחִים
	תַּחְתֵּיהֶם כְּמַרְבַד לַמָּחוֹל.

נֹאמַר שׁבְחָם שֶׁל הַכֵּלִים
שֶׁנִּגְלוּ לְחַמָּה וָסַהַר
בִּהְיוֹת הַיָּמִים גְּמֵלִים
וּתְבוּסוֹת וִישׁוּעוֹת בַּשַּׁעַר.


לֵיל חֲנָיָה
לֵיל חֲנָיָה. בְּקוֹל דְּבָרִים, בִּשְׂחוֹק, בְּגֶדֶף,
בַּהֲמֻלַּת מְלָאכוֹת הוּא קָם. הִנֵּה הִנּוֹ.
כְּמוֹ פְּנֵי עִיר-נִבְנֵית פָּנָיו שֶׁל שְׂדֵה הַקֶּטֶל
בְּהִתְפָּרֵשׂ הַמַּחֲנֶה אֲשֶׁר דִּינוֹ
לִהְיוֹת שׁוֹפֵךְ דַּם הָאָדָם וּמָגִנּוֹ.

פְּנֵי עִיר-נִבְנֵית בְּחֶשְׁכָתָהּ וְהִבְהוּבֶיהָ,
בְּעִסּוּקָהּ הָאָץ חוֹפֵז מִתָּג אֶל תָּג.
לֵיל חֲנָיָה. פְּנֵי נַפָּחֶיהָ וְאוֹפֶיהָ
וְעֶגְלוֹנֶיהָ שֶׁל חֶבְרָה בְּטֶרֶם גָּג.
פְּנֵי הַכּוֹכָב הַקָּם וְהַמֶּרְחָב הָעָג.

פְּנֵי הַגְּבָרִים הַמַּטְלִיאִים עֲלֵי בִּרְכַּיִם
חֻלְצָה וָנַעַל. פְּנֵי הַלֵּץ. פְּנֵי הַטַּבָּח.
פְּנֵי הַבְּדִיחָה בְּצֹהַב בַּהֲרוֹת הַקַּיִץ,
שֶׁמּוֹשָׁבָה עַל הָאַרְגָּז אוֹ עַל הַפָּח
וּלְקָדְקֳדָהּ אַגַּן רָקִיעַ מְהֻפָּךְ.

מִתּוֹךְ אַשְׁמֹרֶת רִאשׁוֹנָה, בֵּין חוֹף וָגֶבָע,
הָיָה נִשְׁקָף פִּתְאֹם מַרְאֵה הַמִּלְחָמָה
כְּמוֹ הֲוָי צוֹעֵן, חֲבוּר יָתֵד וָחֶבֶל,
בּוֹ חֵרוּתָם שֶׁל מַסָּעוֹת וְחֵרוּמָם,
בּוֹ הַכֵּלִים וְהַחֻקּוֹת בְּעֵירֻמָּם.

בּוֹ חִשּׂוּפָהּ הַפִּתְאֹמִי וְהַפָּרוּעַ
שֶׁל הַבְּדִידוּת בֵּין הָרַבִּים וְהַזָּרִים.
בּוֹ הָרֵעוּת יְדֵי אָדָם בַּצַּר בְּרָאוּהָ,
לִהְיוֹת שׁוֹמְרָה בֵּין אִישׁ וָאִישׁ אֶת הַקְּשָׁרִים,
בְּהִשָּׂרֵף גִּשְׁרֵי שְׂכִירוּת וּמִסְחָרִים.

בּוֹ מְלִיצַת סִיסְמוֹת הַזְּמַן, אֲשֶׁר לֹא פֶּרֶק-
שׁירָה צְרוּפָה בָּן יַעֲסֹק, חָלִילָה לוֹ-,
וְרַק הַזֶּמֶר הַנָּפוֹץ, שֶׁלֹּא דְבַר-עֵרֶךְ
וְלֹא שְׂכִיַּת-חֶמְדָּה הוּא, יִשָּׂאֵן בִּמְלֹא
צִוְחַת צְבָעָיו הַחֲרִיפִים עַל חֲלִילוֹ.

עַל אַהֲבָה הוּא מְדַבֵּר (בָּה הוּא פּוֹתֵחַ)
וְעַל חוֹבָה וּקְרָב וָעֹל. הַכֹּל בַּכֹּל.
אֵין הוּא אוֹמֵר אֶת זֹאת בְּכָל דַּקֻּיּוֹתֶיהָ
שֶׁל הַשִּׁירָה, אֲבָל אוֹמֵר בְּקוֹל גָּדוֹל
בְּלִי מֹרֶךְ לֵב וּבְלִי חֲשָׁשׁ מִפְּנֵי הַזּוֹל.

לֵיל חֲנָיָה, לֵיל זֶמֶר, שְׁחָקִים רָקוּעַ,
לֵיל רֹב מְלָאכוֹת חוֹפְזוֹת, לֵיל אֵד מִן הַדְּוָדִים,
לֵיל שֶׁמּוּסֵךְ אֶת כִּשּׁוּפָה שֶׁל רְעוּת רוּחַ,
בְּבִנְיָנָהּ שֶׁל מַמְלָכָה, לֵיל נְדוּדִים
נִצָּב פָּרוּשׂ עַל הַיָּחִיד וְהַגְּדוּדִים.
עֵת מִלְחָמָה. גַּם צֶלֶם הַדְּבָרִים הָאֵלֶּה
הָיָה צַלְמָהּ. לְקוֹל זִמְרַת-פִּזְמוֹן תּוֹעָה
עוֹד יִמְשְׁכוּ הֵמָּה, כְּמוֹ נִימָה מֵחֵלֶב,
נַפְשׁוֹ שֶׁל דּוֹר, גַּם בְּשָׂדֶה זְרוּעָה,
לִזְכֹּר, לֹא רַק לֹרָע, יֹמֵי רָעָה.

גַּם זֶה נִשְׁלַב בַּמִּלְחָמָה. כָּל זֶה גַם יַחַד
כְּמוֹ אִבְחַת אָבִיב נִמְסַךְ בָּעָם מִלֵּיל
וּמִשְּׁחָרִים. כָּל זֶה מִתֵּל וּמִגְּדוֹת נַחַל
יִהְיֶה עוֹלֶה בִּיעָף, וְשָׁב-נִקְטָע בִּילֵל
שֶׁל אִישׁ זוֹנֵק וְאִישׁ יוֹרֶה וְאִישׁ נוֹפֵל.


בְּטֶרֶם יוֹם, א
מִקַּפְרִיסִין, מִגְּבָב בְּלוֹאֵי מַאֲהָלוֹ
שֶׁל עָם חוֹנֶה, מִן הַגּוֹלָה הַעֲרוּכָה
בֵּין סַף לְסַף, מִשִּׁבְרֵיהֶן שֶׁל קְהִלּוֹת-
אַשְׁכְּנַזִּים, שׁוֹמְרוֹת צַלְמָן וְהִלּוּכָן,
הוּבְאוּ בַּיָּם, וּבִמְכוֹנוֹת גְּדוֹלוֹת,
בְּפַחַז רַב, עַל פְּנֵי עָרִים, אֶל תּוֹך תּוֹכָהּ

שֶׁל אֶרֶץ יִשְׂרָאֵל נָכְרִית, אֶל בֵּין
חֻרְשׁוֹת הַזַּיִת, אֶל עָרוּץ, אֶל בְּרַק
גִּבְעוֹת הַחוֹל, אֶל בֵּין הָרִים, לְעֵין
הַשֶּׁמֶשׁ הַסּוֹאֵן וְהַמְאֻבָּק,

הֻסְּעוּ, הוּרְדוּ, קֹרְאוּ בְּשֵׁם וּלְעֵת
הָעֶרֶב כְּבָר גָּלְשׁוּ בַּמּוֹרָדוֹת,
בַּצּוּק טִפְּסוּ, חֵרְפוּ בְּאֵם וָאֵל,
כָּרְעוּ עַל בִּרְכֵּיהֶם הַנֶּחְרָתוֹת

בִּכְתָב קוֹצִים חָדָשׁ, מֵחשֶׁךְ זָר
שָׁמְעוּ צִוְחַת פְּקֻדָּה עִבְרִית, כִּלְשׁוֹן-
גּוֹיִים וּבָהּ - מִבְּלִי-יֵדְעוּ - הֵגְּזָר
לִפֹּל בְּהָרֵי אֵל וּבְאַיָּלוֹן.

וּבְטֶרֶם יוֹם מָחָר, עַד שַׁחַר קָם,
הוּטְלוּ לַמִּלְחָמָה הַנּוֹאָשָׁה
וְהֵם נוֹפְלִים סוּמִים בְּחֶשְׁכָתָם
שֶׁל עַם חָדָשׁ וְאֶרֶץ חֲדַשָׁה.


 בְּטֶרֶם יוֹם,ב
אִתָּם הוּטְלוּ מִסֻּלָּמָה שֶׁל אֳנִיָּה
אֶל הַקַּוִּים הַקִּדְמִיִּים, אֶל גֵּיאָיוֹת
וְאֶל מִישׁוֹר, בָּאֵי עֲרָב וְהַצִּיָה, -
בְּנֵי הָאִלְּמָה וְקוֹלָנִית בַּגָּלֻיּוֹת.
שֶׁיּוֹלַדְתָּם בְּתַחְתִּיּוֹת עִיר הַשֻּׂלְטָן
עוֹד מְלַבָּה הָאֵשׁ בְּעֹמֶק הַמְּאוּרָה,
שֶׁאַחְיוֹתָם בִּצְמִידֵיהֶן וּבְשַׁרְשַׁרְתָּן,
בֵּין הַטְּפָלִים וְהַזְּקֵנִים, אֶל הַיּוֹרָה
כּוֹרְעוֹת. הָעֲנִיּוּת מְנַוַּלְתָּן
אַךְ עוֹד יָפְיָן שׁוֹלֵף חַרְבּוֹ מִתַּעֲרָהּ.

שֶׁאֲחֵיהֶם בִּבְרַק מִשְׁחַת-שֵׂעַר, בִּבְרַק
טַבַּעַת וּתְבַלּוּל חוֹפְזִים בַּחוּץ
בִּכְרַךְ שֶׁל אַפְרִיקָה. גּוֹלָה חֲגוּרַת שַׂק
בְּלַעֲגֵי צִבְעֵי עֲרָב, צָרְפַת וְכוּשׁ.

עַכְשָׁו צוֹפִים הֵם בַּחֲשָׁד גַּם בְּיִרְאָה
אֶל רֵעֵיהֶם הַחֲדָשִׁים בָּעֲמָדוֹת
(בְּנֵי תֵּל אָבִיב וְהַמְּשָׁקִים, בְּנֵי הַגְּבִירָה)
וְזָרוּתָם סוֹמְרָה וְעֵינֵיהֶם חַדּוֹת
לִבְלשׁ עֶלְבּוֹן, עַד עֵת זַנְּקָם אֶל מוּל קְצִירָהּ
שֶׁל אֵשׁ אוֹיֵב, בְּקוֹל צְוָחָה, קוֹל חֲרָדוֹת
וְקוֹל חֵמוֹת, קוֹל שֶׁקּוֹרֵעַ מִצִּירָן
דַּלְתֵי זָרוּת, קוֹל שֶׁאֵין אָח לוֹ בָּעֵדוֹת.


בְּטֶרֶם יוֹם, ג
פִּרְקֵי הַגַּחַ”ל הָאִלְּמִים, פִּרְקֵי הַגַּת
הָאַלְמוֹנִית אֲשֶׁר דֹּרְכָה בְּלֵיל רוֹעֵם.
פִּרְקֵי בָּאֵי מִמָּרָקֶשׁ וּמֵרַבַּת
וְעַד רוּמַנְיָה וְעַד פּוֹלִין, הֵם וָהֵם, -
קְמוּטֵי בְּגָדִים, בְּהוּלֵי עֵינַיִם, גּוּשׁ נִבְעָת
אֲשֶׁר בָּאָרֶץ לֹא מוֹרֶשֶׁת לוֹ וָשֵׁם
וְאַדְמָתָהּ, שֶׁלֹּא הָרְתָה אוֹתָם לָלַת,
מִן הַבַּרְזֶל וּמִן הָאֵשׁ לֹא תִּשְׁמְרֵם.

לָהַט הַשֶּׁמֶשׁ עֲלֵיהֶם לְעֵת רִשּׁוּם
וּלְעֵת מִיּוּן, שָׁפַךְ חֵמָה עַל הַבְּסִיסִים
אֲשֶׁר פָּקְדוּ, אֲשֶר נִגְּנוּ וְרָעֲשׁוּ,
אֲשֶׁר חִלְּקוּ אֶת הַקִּבָּר וְהַגְּרִיסִים.
לָהַט הַשֶּׁמֶשׁ עַל נֵכַר שֶׁאֵין שׁעוּר
לוֹ וְאֵין קֵץ, עַל הַבְּדִידוֹת שֶׁבְּלִי מֵשִׂים
בַּתָּוֶךְ קָמָה כְּעִוֵּר בְּלֵב הַשּׁוּק
וַחֲלִילָהּ הַחַד לְוָי לַמַּעֲשִׂים.

בְּטֶרֶם יוֹם, ד
מָה הַלַּיְלָה הַזֶּה הַקָּם
לְאַחַר עֲלִילוֹת וּפְעָלִים
וְנוֹפְלָיו מוּטָלִים דּוּמָם
עַל עָפָר בִּמְעִילִים וּנְעָלִים?

זֶה לֵיל חֲטִיבָה שְׁבִיעִית,
זֶה לֵיל שֶׁהָשְׁלַךְ בּוֹ הָס,
לְאַחַר שֶׁהֶחְיָה וְהֵמִית
כְּדַרְכָּם שֶל לֵילוֹת מֵאָז.

- - - אֵין סִפּוּר קוֹרוֹתֶיהָ אָרֹךְ. כִּי פָּשׁוּט וְקָצָר עַד אֵין יֶשַׁע.
בְּמָצוֹר וּבְמָצוֹק נִבְרְאָה מִגָּלוּת וְזָרוּת וּבְלָאי.
וּבְלִי דַעַת אֶת שֵׁם הַשָּׂדֶה הַמַּחְשׁיךְ לְהָרְגָה וּבְאֵין יֵשׁ בָּהּ
מִנִּסְיוֹן הַחַיָּל-הַתּוֹשָׁב, הַחוֹסֶה וְתוֹקֵף וָחָי,
נִשְׁתַּלְּחָה הִיא מִתּוֹךְ הַסְּפִינוֹת, נָכְרִיָּה לַזִּירָה וְלַנֶּשֶׁק,
בְּמִבְצַר הַאוֹיֵב הֶחָזָק וּמַחֲנֵהוּ מוּל שַׁעַר הַגַּיְא.
	חֶשְׁבּוֹנָם שֶׁל חֲזִית וָעֹרֶף
	אוֹמֵר כִּי אָפְסָה בְּרֵרָה.
	אַךְ לְפֶתַע נִשְׂרָף הוּא כּנִעֹרֶת
	בְּלִי נֵדַע מִי הִבְעִיר הַבְּעֵרָה.

בְּלִי נֵדַע אֶל נָכוֹן כִּי אִם זֹאת: עוֹד חָיוּ חַיֵּי אֶרֶץ נוֹשֶׁבֶת
כָּל צְעִיר סוֹחֲרִים בְּעַמָּיו, כָּל פְּרַקְלִיט וּפָקִיד וָטוֹב,
הַקָּהָל הַגָּדוֹל וְהָרַב, עַל נוֹגְנָיו וּמוֹשְׁכָיו בְּשֵׁבֶט,
וּבְתוֹכָם הַמְחַבֵּר. וּבְסָמוּךְ יוֹם נָטָה בַּשָּׂדֶה לַעֲרֹב
עֵת הָיְתָה חֲטִיבַת הָרַגְלִים הַשְּׁבִיעִית אֶל עָפָר מוּשֶׁבֶת
וְאַחֲרֶיהָ רַק חשֶׁךְ נָכְרִי וּסְפִינָה הָעוֹלָה בָּאוֹב.
	תַּם הַלֵּיל. לֹא מִשְׁפָּט יְבַקֵּשׁ הוּא,
	לֹא יִשְׁאַל דִּין אֵיפָה וְאֵיפָה.
	אַךְ עַל זֶה הֶעָפָר שֶׁכָּאֵשׁ הוּא
	לֹא כַּף רֶגֶל נַצִּיג יְחֵפָה.

תַּחַת שׁוֹט מִלְחָמָה חָגוּ-נָעוּ גְדוּדֵי תּוֹשָׁבֵי הָאָרֶץ,
תַּחַת שׁוֹט מִלְחָמָה גֻלְגְּלוּ בֵּין פִּתְחֵי בָּתֵּיהֶם וְיַרְדֵּן,
בֵּין דָּרוֹם וּפִתְחֵי בָּתֵּיהֶם. גְּדוּד-תּוֹשָׁב עוֹד מַבְקִיעַ הָהָרָה
וְכָלֶה וְרוֹאֶה מֵרָחוֹק אֶת עִירוֹ וּכְפָרוֹ, אֲבָל אֵין
עִיר וּבַיִת מֵעֹרֶף לָזֶה אֲשֶׁר גֵּר הוּא בָאָרֶץ כִּי זָר הוּא.
קְרָב יוֹצְאֵי הַסְּפִינוֹת. מִפָּנָיו לֹא רֹאשֵׁנוּ נַטְמִין כַּיָּעֵן.
	לוּ נִרְאֶה נָא כֵּיצַד, בְּטֶרֶם
	סַב יוֹמָם הָרִאשׁוֹן עַל צִיר,
	נֶחְשְׂפוּ לַבּוֹצֵר כְּכֶרֶם
	וְעַד בֹּקֶר כָּלָה בָּצִיר.

חֲטִיבַת הָרַגְלִים הַשְּׁבִיעִית - כָּךְ נֹאמַר - נוֹעֲדָה לְהָסִיחַ
אֶל גּוּפָה אֶת כֹּחוֹת הָאוֹיֵב מִן הַקַּו הַתִּיכוֹן בַּשְּׁפֵלָה
גַּם מֵעִיר הַבִּירָה לְמָשְׁכָם וּלְהָקֵל הַמָּצוֹר. לֹא הַצְּרִיחַ
הִיא כָּבְשָׁה וְלֹא חֵיל הַמַּצָב. אַךְ בְּעוֹד הִיא בַּקְּרָב לְעוֹלָה
מֵאַחֲרֶיהָ פָּתְחוּ מַקְדְּחִים בַּמְּלָאכָה וְעַד שַׁחַר הִפְצִיעַ
כְּבָר הִתְחִיל הִסָּלֵל כְּבִישׁ הָהָר. שְׁלשֶׁת אֵלֶּה הָיוּ פָּעֳלָהּ.
	אַךְ מֵעֵבֶר לְאֵלֶּה שְׁלשֶׁת -
	טַעֲמֵי מִלְחָמָה וָדִין
	מֵחָדָשׁ מִתְאַחֶה הַחשֶׁךְ
	שֶׁדּוֹרֵךְ בּוֹ מַזַּל מַאְדִּים.

וַאֲזַי מַהוּתָם שֶׁל דְּבָרִים מַחְלִיפָה מַשְׁמָעוּת וַאֲרֶשֶׁת
וּשְׂפָתַיִם אוֹמְרוֹת: מָה רָאִית, אַתְּ פְּאַת-הַשָּׂדֶה הַנְּגוֹלָה?
בִּקְצָפָה, כְּעֵירֹם אֶל עֵירֹם, וּכְמוֹ מַיִם אֶל אֵשׁ עַל מַרְחֶשֶׁת
שָׁם הוּטְחָה אֶל עֲפַר יִשְׂרָאֵל אֲפֵלַת צְנֵפָתָהּ שֶׁל גּוֹלָה
וְתֻגַּד נָא חֲמַת הַמַּגָּע הַשּׁוֹצְפָה, הָעִוְרָה וְחֵרֶשֶׁת,
וְתָקוּם כְּאַחַד הַמַּרְאוֹת אֲשֶׁר אֵין לָהֶם בְּלַאי וּקְמִילָה.
	לֹא נָשׁיר זֹאת לְשֵׁם נִעוּר חֹצֶן
	וְצִדּוּק שֶׁלְּאַחַר מַעֲשֶׂה,
	אַךְ רְתֵת נִשְׁתַּחֲוֶה לְעֹצֶם
	הַדְּבָרִים הַנִּגְלִים בַּמַּחֲזֶה.

אֲשֶׁר יֵשׁ בָּם מַהוּת נָכְרַיָּה שְׁמִּחוּץ לְשָׂכָר וָעֹנֶשׁ
וּמִחוּץ לִצְדָקָה וְחַטָּאת, שֶׁלּוֹהֶטֶת בָּהֶם הַשִּׂמְחָה
אֲשֶׁר לֹא בָּאָדָם הוֹרָתָהּ, אֲשֶׁר לֹא לִבְשָׂרוֹ הִיא כֻּתֹּנֶת
וְלֹא נֹחַם הִנָּה לִלְבָבוֹ, שֶׁפִּתְאֹם עָצְמָתָהּ מְגִיחָה
וּמְשַׁוָּה מַשְׁמָעוּת לַקּוֹרוֹת... אֲבָל אֵין הִיא עִלָּה וּמַתְכֹּנֶת
לְהַחֲרִישׁ קוֹל שׁוֹאֵל וּמֵשׁיב וּלְסַיֵּם בֵּינֵיהֶם הַשִּׂיחָה.
	כִּי הָאִישׁ הַיּוֹשֵׁב תַּחַת גֶּפֶן,
	עֲלֵי אֶרֶץ רָוָה מִטָּל,
	עִם הָאִישׁ הַשּׁוֹכֵב תַּחַת אֶבֶן
	יְדַבְּרוּ. אֵל שְׂפָתָם לֹא בָּלַל.


לֵיל תְּמוּרָה, א
יָרֵחַ לֹא יָקוּם לִמְרַאֲשׁוֹת-
הָרֶכֶס עַד אַשְׁמֹרֶת אַחֲרוֹנָה.
מִלְחֶמֶת אֶרֶץ הַמִּישׁוֹר
תַּתְחִיל בַּחֹשֶׁךְ. עַל גְּחוֹנָה

הָלְכָה הִיא חִישׁ. בְּלִי רַעַשׁ רָב,
בְּחַיָּלִים וְחָרָשִׁים,
וְנִפְרְדָה - אֶל מַעֲרָב
וְאֶל מִזְרָח - לִשְׁנֵי רָאשִׁים.

יָרֵחַ לֹא יָקוּם לִמְרַאֲשׁוֹת-
הָרֶכֶס עַד אַשְׁמֹרֶת עֲקֻבָּה.
מִלְחֶמֶת אֶרֶץ הַמִּישׁוֹר
תַּתְחִיל בַּחֹשֶׁךְ וּבְעָקְבָּה.

בְּמַעְדֵּר וָאֵת חָפְרוּ
הַחַיָּלִים אֶת עֲפָרוֹ
שֶׁל הַדָּרוֹם, לֹא הֶעֱלוּ גַפְרוּר
פֶּן יֵחָשֵׂף הַגַּיִס כִּבְאוֹר יוֹם.

קוֹלָם לֹא יִשָּׁמַע לְמֵרָחוֹק
וּבוֹ חָפְזָה וָיֱגַע וּכְעָסִים
שֶׁל צָרְפָתִית יוֹצֵאת מָרוֹק
עִם יְהוּדִית שֶׁל מוּבָאִים מִקַּפְרִיסִין.

עִם הַעִבְרִית הַמַּעֲשִׂית מִן הַשְׁכוּנוֹת
וּמִן הַפַּרְוָרִים וְהַמְּשָׁקִים.
קוֹרוֹת הַזְּמַן בְּשׁם בָּהּ מְכֻנּוֹת,
לַהֲמֻלָּה הִיא חוּט שָׁנִי וְחִשּׁוּקִים.


לֵיל תְּמוּרָה, ב
הָיוּ פּוֹסְעִים בֵּין הַשּׁוּחוֹת. בִּמְעִילֵי לֶבֶד
נִתְכַּרְבְּלוּ וּבְכָל סוּדָר וְעִטּוּפִים.
שׁוּלָיו שֶׁל אֹהֶל-סַיָּרִים הִדְּקוּ בְּאֶבֶן,
שֶׁכֵּן הָרוּחַ חֲזָקָה וּבָהּ עָפִים
הָעֲצָמִים וְהַקּוֹלוֹת וְהֶעָבִים.

שֶׁכֵּן הָרוּחַ חֲזָקָה. מִן הֶהָרִים הִיא
יוֹרְדָה בִּיעָף. גֵּוָהּ גָּמִישׁ מִן הַמַּשׂוֹר.
צוּקָיו שֶׁל רֶכֶס, גַּרְגְּרַים לְגַרְגְּרִים, הִיא
מַעְתִּיקָה בְּיַד-לֹא-אִישׁ אֶל הַמִּישׁוֹר.
וְהִיא כְּנָפַיִם לַבַּזֶּלֶת וְלַצֹּר.

הָיוּ פּוֹסְעִים בֵּין הַשֻּׁוּחוֹת אַחַר כָּל מְלֶאכֶת
הַחֲפִירָה. רָבְצוּ עַל אֲדָמָה, שְׁפוּכָה
בְּמַעְדֵּר הַחַיָּלִים. אֶת מְנָת הַלֶּחֶם
נָשְׂאוּ וּמְנָת הַמַּיִם הַשְּׁלוּחָה.
וְהַמְּכוֹנוֹת סָבִיב פְּזוּרוֹת בַּחֲשֵׁכָה.

שְׂלֹשָׁה גְדוּדִים פָּנוּ אֶל חוֹף. וְאִלּוּ אֵלֶּה
- בְּעוֹד הַקְּרָב שֶׁבִּפְאַת יָם מוּטָל עַל כָּף -
בָּעֲרוּצִים יָנוּעוּ אֶל דָּרוֹם. הֵחֵלָּה
מַעֲרָכָה שֶׁל נְעִילָה. כְּבָר בִּקְצוֹת עָב
הָיָה בְּרַק נֹגַהּ מְהַבְהֵב בַּמַּעֲרָב.


לֵיל תְּמוּרָה, ג
חִכָּה בַּמִּישׁוֹר הַצָּבָא עַד יֻתַּן
אוֹת לָקוּם וְדָרוֹמָה לָנוּעַ
וְהָרַעַם הָרַךְ הִתְגַּלְגֵל מִפְּאַת יָם
וְעָמְדָה הִלַּת אוֹר, כְּלֵי בַּרְזֶל כּוֹנְנוּהָ.

וְהָיוּ אֵלֶּה קוֹל הַלְמוּתָה וְנָגְהָהּ
שֶׁל תְּקִיפַת קַו הַחוֹף בִּהְיוֹתָהּ נֶהְפֶּכֶת
בְּצִוְחַת פְּקֻדּוֹתֶיָה לִקְרָב נְסִיגָה
מְאֻיָּם וְעָקֹב אַךְ עָרוּךְ כְּשׁיר לֶכֶת

וְשׁוֹמֵר בְּכֹחוֹת אֲפֵסִים עַל קִצְבּוֹ
וְנוֹשֵׂא אֶת כֵּלָיו וְנוֹפְלָיו כְּאֶל טֶקֶס
וְשָׂם רֶסֶן בְּפִי הַתְּבוּסָה, וּבְקִצְפּוֹ
וְשׁוֹטוֹ הִיא כְּפוּיָה וּמְנֹהֶגֶת.

וּבְעוֹד חֵיל הַמֻּכִּים אֵשׁ מֵשִיב בְּלִי חָשָׂךְ
וְטוֹרֵחַ בֵּינוֹ לְרוֹדְפָיו לָשִׂים רֶוַח
לֹא נָע צְבָא הַמִּישׁוֹר, עַד בּוֹא עֵת, וְחָשׂךְ
אֶת אִשּׁוֹ כִּי עַל כָּכָה צֻוָּה הוּא מִטֶּבַע-
הַדְּבָרִים, כִּי נוֹעַד קְרָב-הַחוֹף לִהְיוֹת פַּח
לָאוֹיֵב, - וּלְכֹחוֹ לִהְיוֹת אֶבֶן-שׁוֹאֶבֶת.

כִּי עֵצָה וּדְבַר-סוֹד בִּשְׂדוֹת-קְרָב וְעָרְמָה
שֶׁאֵינֶנָּה אָחוֹת לְעָרְמַת הַבֶּצַע
וּלְעָרְמַת הָאִשָּׁה וְהָאִישׁ. עַד חָרְמָה
תַּכֶּה גְדוּד וְזַכֶּה תִּשָּׁאֵר בְּלִי פֶּשַׁע.

כִּי צָפָה הַמִּישׁוֹר הַדָּמוּם לַשָּׁעָה
הַיְעוּדָה, לַשָּׁעָה הַמְכוֹנֶנֶת
מְדִינוֹת חֲדָשׁוֹת בַּבַּרְזֶל הַיָּשָׁן
וּבְתוּגַת הַחַיָּל הַנּוֹשֶׁנֶת.

וְהַחַיִל רָבַץ עַל סִפָּן שֶׁל זִירוֹת
וְכֵלָיו עֲרוּכִים כְּמִקֶּדֶם.
וְרָאִינוּ שֶׁאֵין מִלְחָמוֹת צְעִירוֹת
כִּי בִּן-לֵיל מַזְקִינִים שְׂדוֹת-קֶטֶל.

כִּי אֶחָד מִנִּי קֶדֶם מַרְאֵה הַפְּחָתִים
בָּם חוֹסֶה הַחַיָּל וְצוֹפֶה מֵאֶרֶב
וְתִקְווֹת אֲחָדוֹת וּפְחָדִים אֲחָדִים
נְעוֹרִים מֵעוֹלָם בְּיַד חֶרֶב
וְהַזְּמַן, שְׁעִקַּר יִחוּדוֹ - הַפְּרָטִים,
סִמָּנָיו נִבְלָעִים בְּחֶשְׁכַת הָעֶרֶב.

אַךְ מִבַּעַד לְכָל הַמַּרְאֶה וְהַקּוֹל
אֲשֶׁר כְּבָר הוּא שָׁגוּר וּמוּדָע, מִתּוֹךְ סֵדֶר
חֲנָיָה שֶׁבִּן-יוֹם כֻּלָּהּ חֹל, מֵעָמְקוֹ
שֶׁל כָּל תָּג, נִצְנְצָה רִאשׁוֹנוּת שֶׁמֵּעֵבֶר
לַנִּגְלֶה וּמוּחָשׁ, רִאשׁוֹנוּת שֶׁמָּקוֹם
לָהּ וּזְמַן בַּהוֹוֶה לְבַדּוֹ, לְלֹא זֵכֶר
וּמוֹרֶשֶׁת, וְעוֹד הִיא סְמוּיָה אַךְ אֶת כָּל
הַחוֹצֵץ בַּעֲדָהּ הִיא שׂוֹרְפָה לְאֵפֶר, -

מֶה הָיָה זֶה? הָיָה זֶה עִקַּר טְעָמָיו
שֶׁל הַזְּמַן: מַרְאֵה עָם הַנִּצָּב בְּלֵיל חֹרֶף
וְגוּפוֹ מִחְחַלֵּף. מִתְחַלְּפִים עֲצָמָיו
וּבְשָׂרוֹ וְעֵינָיו, עַד שֵׂעָר וְצִפֹּרֶן.

לֵיל תְּמוּרָה, ד
חֲנָיַת לֵיל חֶשְׁוָן. לֵיל תַּשַׁ”ט. מַהוּ סוֹד
מַהוּתָהּ? עוֹד נִרְאֶנָּה סִיּוּם וְרֹאשׁ-פֶּרֶק
לְאֻמָּה שֶׁחָצְתָה בֵּין גּוֹיֵי אֲרָצוֹת
עַד בּוֹאָהּ אֱלֵי זֶה הַמִּישׁוֹר עִם עֶרֶב, -

שֶׁחָצְתָה בֵּין עַמִּים, חֲרִיפָה וּכְבֵדָה
מֵעָצְמַת הֲוָיָה, שֶׁעָטְתָה אֶפֶס-כֹּחַ
לִבְלִי תֵּת אֲחִיזָה לְכֹחָם, שֶׁיָּדְעָה
כִּי בְּאִם תַּעֲשֶׂה לָהּ בַּרְזֶל, הֵרָקַע
תֵּרָקַע עַל סְדָנָם שֶׁל צָרִים, שֶׁחַדָּה
כַּתּוֹלָע הָיְתָה, לֹא כַּפְּלָדָה, שֶׁבָּקֹעַ
בָּקְעָה תְּקוּפוֹתֶיהָ כְּמוֹ הַלֵּדָה
הַחוֹזְרָה וְנִשְׁנֵית, שֶׁנָּשְׂאָה מַלְקוֹחַ

לֹא בַּקְּרָב, כִּי בַּכְּרָךְ וּבְרַחֲבוֹת הַשּׁוּק,
כֻּלָּהּ חֹמֶר וָחֹל, וּבְכָל אֵלֶּה  הִיא הֵלֶךְ
שֶׁהַבּוֹז הַקַּלִּיל בְּעֵינָיו, הָרִחוּק
מִמְּדִינוֹת וְטָרְחָן, מִבְּנִיַּת עָרֵי מֶלֶךְ,
מִמְּרִיבוֹת מַלְכֵי אֶרֶץ, מִכָּל הָעִסּוּק
הַהוֹמֶה וּמְהַמֶּה, - - עַד בּוֹאָהּ עַרְבַת מֶלַח

אֶל הַלַּיְלָה הַזֶּה, אֶל הָרוּחַ הַלַּח
וְהַקַּר, הַנּוֹשֵׁב בֵּין הַיָּם וְהָרֶכֶס,
וְזֶה לַיְלָה חָדָשׁ בּוֹ נִקְבָּע מַהֲלַךְ
תּוֹלְדוֹתֶיהָ עַל פִּי חֻקָּתָהּ שֶׁל מַתֶּכֶת
וְעַל פִּי מַשָּׂאָם הֶעָרִיץ וּמֻפְרָךְ
שֶׁל כֵּלִים עֲשׂוּיִים בְּצַלְמָהּ שֶׁל מַמְלֶכֶת, -

שֶׁל מִדּוֹת חֲדָשׁוֹת לְעִנְיַן הַגְּדֻלָּה
וְהַכֹּחַ, שֶׁל צֶלֶם כְּלֵי כֶּתֶר וָקֶטֶל,
עִם הֶסֵּט דְּפוּסֵיהֶם שֶׁל חַיִּים וְעֻלָּם,
הֶסֵּט קַל הַמְשַׁנֶּה טִיב וָתֹכֶן וָקֶצֶב,
עִם כְּנַף דֶּגֶל עַל פְּנֵי רְכֻלְתָּהּ וִיבוּלָהּ,
עִם טְבִיעַת דְּמוּת דְּיוֹקְנָהּ עַל מָגֵן וּשְׁטָר-כֶּסֶף.
לַיְלָה קַר, לֵיל תְּמוּרָה, בּוֹ נִפְרַץ עִגּוּלָהּ
וְּבָחְרָגָהּ מִתּוֹכוֹ כְּמוֹ פָּג אֵיזֶה קֶסֶם
שֶׁנִּלְוָה לָהּ עַד כֹּה לְיִחוּד וּסְגֻלָּה...
וּמָחָר נִצָּחוֹן. וְחַיָּל מִפְּנֵי גֶשֶׁם

מַאֲהִיל עַל רֹאשׁוֹ וּכְתֵפָיו בְּסָגִין
בְּעָבְרוֹ מִמַּחֲסֶה אֶל מַחֲסֶה. וּמִשַּׁחַק
מְאִירוֹ הַבָּרָק הַנֶּחְשָׂף כְּסַכִּין
וְחוֹלֵף בֵּין תְּקוּפָה לִתְקוּפָה לִפְנוֹת שַׁחַר.

 לֵיל תְּמוּרָה, ה
לֹא כָּך וְלֹא עַל כָּךְ רָאוּי לִכְתֹּב. עָיֵף הָעֵט לַהַכְלָלוֹת
הַסּוֹחֲטוֹת מִן הַמְסֻפָּר אֶת הַחִיּוּת, בְּהִתְיַמְּרַן לְהַעֲמִיד הַפָּרָשָׁה עַל עִקָּרֶיהָ,
וְחוֹצְצוֹת בֵּין הַכָּתוּב וּבֵין פְּרָטֵי הָעֲצָמִים וְהַקּוֹרוֹת וְהַקּוֹלוֹת
וְהַמַּרְאוֹת הַחֲשׂוּפִים לְשֶׁמֶשׁ וְיָרֵחַ.

לֹא כָּךְ וְלֹא עַל כָּךְ. הַכֹּל הָיָה שׁוֹנֶה מִן הַמְסֻפָּר בְּשׁיר.
שֶׁכֵּן גַּם לְמַרְאֶה גַם לְמַהוּת (הֲלֹא תַּכְלִית כָּל הַמְסֻפָּר וְהַמְסֻמָּל הֵם)
הָיוּ פְּנֵיהֶם שֶׁל הַדְּבָרִים  פְּנֵי חֲמָתָם אוֹ שִׂמְחָתָם אוֹ דִמְעָתָם שֶׁל אֲנָשִׁים,
וְאִלּוּ פְּנֵי הַזְּמַן אֲשֶׁר אָמַרְנוּ - רַק מָשָׁל הֵם.

שֶׁכֵּן הַדֶּרֶךְ הַנְּכוֹנָה אֵינָהּ כִּי אִם אַחַת:
לָשׁיר אֶת הַמַּרְאֶה בְּעוֹד הוּא בֶּן חוֹרִין וְחַי מִכֹּחוֹ הוּא, בְּטֶרֶם יִהְיֶה עֶבֶד
לַמַּשְׁמָעוּת וְלַסְּמָלִים. לַהֲקִימוֹ בִּכְתָב כְּיֵשׁ מֻבְדָּל. כְּיֵשׁ מֻחְלָט,
אֲשֶׁר אֻמָּה וְתוֹלְדוֹתֶיהָ מִשְׁתַּקְּפוֹת בּוֹ רַק כִּלְוָי, כְּמוֹ תּוֹלְדוֹת הָהָר בִּרְסִיס הָאֶבֶן.

לָשׁיר אֶת הַפְּרָטִים הַמִּצְטָרְפִים. לֹא אֶת הַסְּכוּם.
לָבוֹא עָדָיו בְּלִי קְפִיצַת דֶּרֶךְ וְסוֹד לַחַשׁ.
לָתֵת בַּנֶּאֱמָר לֹא אֶת הַקֶּמַח הַטָּחוּן
כִּי אִם אֶת רַעַשׁ הַקָּמָה הַמִּשְׁתּוֹחַחַת.

לָשׁיר  לֹא  עַל  כִּי  אֶת. פָּחוֹת דְּרָשָׁה. יוֹתֵר
גּוּפֵי דְבָרִים וְחִיּוּתָם. לַהֲבִיאָם בְּלִי הַדָּגֵשׁ הַמִּשְׁתַּמֵּעַ.
גַּם תֵּת חִידָה בְּלִי פִּתְרוֹנָה. לִסְמֹךְ עַל הַקּוֹרֵא שֶׁהוּא פּוֹתֵר.
לֹא לְעַגֵּל. לָתֵת בַּשִּׁיר מִפְלָשׁ אֶל אֶרֶץ וְשָׁמֶיהָ.

הַכֹּל הָיָה שׁוֹנֶה מִן הַמְסֻפָּר בַּשִּׁיר -
שֶׁבִּהְיוֹתוֹ עוֹמֵד כְּבַיָּכוֹל עַל כְּלָלוּתָה שֶׁל עֵת, דְּמוּת לְשַׁוּוֹת לָהּ וַאֲרֶשֶׁת,
וּבִהְיוֹתוֹ כּוֹתֵב דֶּרֶךְ-מָשָׁל עַל רַחֲשֵׁי לֵב עָם אוֹ לְבַב עִיר,
קָרֵב הוּא רַק אֶל שְׁמוֹתֵיהֶם שֶׁל הַדְּבָרִים, אֲבָל בֵּינוֹ וּבֵינֵיהֶם בּוֹעֵר הַגֶּשֶׁר.

שֶׁבִּהְיוֹתוֹ עוֹשֶׂה שֵׁם עַם וָדוֹר כִּכְלִי בִּטּוּי
וּכְלִי קִבּוּל לַנֶּאֱמָר עַל סֵפֶר
אֵין גִּבּוֹרוֹ לְמַעֲשֶׂה כִּי אִם גִּבּוֹר בָּדוּי,
שֶׁכֵּן הַגּוּף וּדְמוּת הַגּוּף מְיֻחָסִים לוֹ רַק עַל צַד הַסֵּמֶל.

גִּבּוֹר בָּדוּי, אֲשֶׁר חוּשָׁיו עִם חֲשָׁקָיו
אֵינָם בְּעֶצֶם אֶלָּא הַשְׁאָלָה מֵהֲוָיָה אַחֶרֶת וּנְתִיבֶיהָ, -
מֵעוֹלָמָם שֶׁל אֲנָשִׁים חַיִּים, שֶׁל הָאִשָּׁה הַצְּעִירָה אוֹ שֶׁל הָאִישׁ הַשָּׂב,
אֲשֶׁר צַלְמָם - וְלֹא לַשָּׁוְא - חָקוּק בּוֹ עַל חוֹתְמוֹת מַלְכוּת וְעַל מַטְבֵּעַ.

כִּי הַלָּשׁוֹן שֶׁבָּהּ כְּתוּבוֹת עֲלִילוֹתָיו הִיא לְשׁוֹנָם
וּבְמַתְכֻּנְתָּם הִיא עֲשׂוּיָה אִם לשַׁוְעָה וְאִם לְלַחַשׁ,
וְרַק מִדֵּי דַבְּרָהּ בָּהֶם, בְּשׁיר אַהֲבָתָם אוֹ קִנְאָתָם אוֹ יְגוֹנָם,
שְׁלֵמִים חַיֶּיהָ כִּי מֵהֶם לֻקָּחָה.

וּבְכָל זֹאת, כַּנִּרְאֶה, יֵשׁ עֵת וּבָהּ קָמִים
אוֹתָם שֵׁמוֹת אֵין-גּוּף לָמֹץ תַּמְצִית חַיָּיו שֶׁל חֹמֶר
וְהֵם מְגַלְגְּלִים אֶת הַבְּשָׂרִים וְהַדָּמִים
מִכִּסְאוֹתָם וְהַנַּחֲלָה יוֹרְשִׁים הֵמָּה בְּלִי אֹמֶר.

וְהֵמָּה מִתְעָרְבִים בֵּין הַבְּרִיּוֹת וְהֵם
מְחַלְחֲלִים כְּמוֹ הַסַּם הַדַּק בַּכֹּל, וּבְאֵין מַפְרִיעַ מַחְלִיפִים הֵם חֶרשׁ
קִשְׁרֵי חֶבְרָה וּמְנִיעֶיהָ, מִיֵּצֶר בֶּצַע כֶּסֶף וְעַד יֵצֶר אֵם,
וְחֻקּוֹתָם שָׂמִים בְּרֹאשׁ לִהְיוֹת אַמַּת-מִדַּה וְאֵין אַחֶרֶת.

וְהֵם בְּאֶפֶס יָד, בְּעַרְטִילָאוּתָם הַחֲזָקָה מִכֹּל הַיֵּשׁ,
חוֹרְצִים אֶת הַפְּרִידוֹת וְהַפְּגִישׁוֹת, אֶת הַשְּׂמָחוֹת וְאֶת הַצַּעַר,
וְגַם קוֹצְבִים מִחְיָה לְפִי הַחֶרֶב וְנוֹתְנִים אָכְלָה לְפִי הָאֵשׁ,
וּמְאִירִים עֵינֵי הַחַי וּמַחְשׁיכִים לַמֵּת כּוֹכָב וָסַהַר.

זְמָן פֶּרֶא וְנִמְלָץ. פָּנָיו לֹא פְּנֵי הָאִישׁ וְהָאִשָּׁה.
פָּנָיו פְּנֵי הַתְּאָרִים הַנּוֹדָעִים - אֻמָּה וָדוֹר וָאָרֶץ וּמוֹרֶשֶׁת.
אֲשֶׁר מַחֲשֶׁבֶת הָאָדָם אוֹתָם הָרְתָה וְהֵמָה אֲפִיקֶיהָ וּדְפוּסֶיהָ. הֵם גְּבִישָׁהּ,
בּוֹ מִשְׁתַּבְּרִים הַמַּעֲשִׂים וְהַמַּרְאוֹת, וּבְתַבְנִיתָם תֵּבֵל נִרְאֵית לָהּ וּמוּחֶשֶׁת.

לָכֵן עַד בּוֹא הַזְּמַן לִטֹּל מֵהֶם אֶת הַבְּכוֹרָה
וְלִפְנֵי אֵל וְאִישׁ לְהַפִּילָם אַפַּיִם
לֹא יַעַקְפוּם לֹא הַמִּלִּים וְלֹא הַמַּחֲשָׁבָה, לֹא הַיָּחִיד וְלֹא הַחֲבוּרָה.
גַּם מְלִיצָה הֵם גַּם יְסוֹד עוֹלָם. זָרִים הֵם לְתֵבֵל אַךְ כְּבָר טְבוּלִים בִּדְמֵי לִבָּהּ הֵם.

מִן הֶהָמוֹן-בַּסָּךְ כֹּחָם וְהֵם כֹּחוֹ. שֵׁמוֹת הַנֶּחְרָתִים עַל מַשְׁקוֹפִים וּבְרֹאשׁ עַמּוּד, -
אַךְ רַק לְאוֹר הַנֵּר לַמְּרַאֲשׁוֹת, בְּהַאִירָם פְּנֵי מֵת וּפְנֵי שָׁמַיִם,
וּפְנֵי אִשָּׁה וָאֵם בִּשְׁתִיקָתָהּ, הֵם מַגִּיעִים אֶל הַשְּׁלֵמוּת
שֶׁהַחַיִּים בָּהּ וְהַחִדָּלוֹן. וְאָז - אִם יַעֲלוּ עַל דַּל שְׂפָתַיִם -

אָז מִתְעָרְבִים הֵם עִם פְּרָטֵי הַזְּמַן, עִם שִׂמְחָתָם וְדִמְעָתָם וְרַעַד חִיּוּכָם,
וּמִתְעָרְבִים עִם לַיְלָה, עִם מָטָר וָשַׁעַט,
וְקוֹל נָשִׁים וַאֲנָשִׁים הִנֵּה בּוֹקֵעַ מִתּוֹכָם
כְּמוֹ מִתּוֹךְ שָׁעָה שֶׁל חֹל אוֹבְדָה וְלֹא נוֹדַעַת.


  לֵיל תְּמוּרָה,ו
בִּשְׁנַת תַּשַׁ”ח הָאֲמוּרָה,
אֲשֶׁר מָלְאָה מִקּוֹל חָרָשׁ,
הָפְכָה הָאֲדָמָה עוֹרָה
וַתִּקָּרֵא בְּשֵׁם חָדָשׁ.

וַיִּקָּרְאוּ בְּשֵׁם חָדָשׁ
קֵיצָהּ, חָרְפָּהּ וְרַעַמָהּ.
בְּשֵׁם עִבְרִי אֲשֶׁר לֹא תָּשׁ
קֹרְאוֹ כְּפוֹרֶיהָ וְחֻמָּה
וְסַהֲרָהּ וְכוֹכְבֵי עָשׁ
שׁנִּלְכְּדוּ בַּמִּלְחָמָה.

	הָעָם אֲשֶׁר קָרָא אוֹתָהּ בִּשְׁמוֹ
	עָמַד עָלֶיהָ חַי בִּנְטוֹת עַרְבָּהּ
	אַחַר שֶׁהִתְנַכְּלָה לַהֲשׁיבוֹ
	אֶל עֲפָרָהּ אֲשֶׁר מִמֶּנּוּ בָּא.
	וְרוּחַ וְצִיָּה וַאֲפֵלָה
	וְשֶׁמֶשׁ וְיָרֵחַ וְהַקֶּשֶׁת
	גַּם לָהֲטוּ סְבִיבוֹ כְּמוֹ גְזֵלָה
	וְגַם הִשְׁתַּחֲווּ לוֹ כְּמוֹרֶשֶׁת.

נִצְנֵץ הַפֶּלֶד הָעוֹמֵם
וְהַשּׁוֹתֵק. פָּנָיו עַזּוֹת.
אִבְחַת חַרְבוֹת גּוֹיִים הִיא אֵם
לַחֶרֶב הַיְּהוּדִית הַזֹּאת.

כִּי לֹא הָעָם הַזֶּה עַמָּהּ
גַּם בְּבוֹאָה סַדְנָאוֹתָיו.
גִּיּוֹרֶת הִיא אִתּוֹ. אָמָה
לִבְנַת שׁנַּיִם מֵחָלָב.
הִיא רוּת נָכְרִית מְאָדָּמָה
אֲשֶׁר עַל סַף לֵילוֹ הַשָּׂב.

	בְּהִשָּׁלְפָהּ בְּמוֹ יָדוֹ עַד תֹּם
	וּבִהְיוֹתָהּ בַּרְזֶל עָשׁוֹת שׁוֹטֵף
	בָּנְתָה הִיא אֶת הַגֶּשֶׁר עַל הַתְּהוֹם
	אֲשֶׁר בֵּין דְּמֵי נִרְדָּף לִדְמֵי רוֹדֵף.
	מִלֵּיל מָצוֹר, בְּטֶרֶם כְּלוֹת שָׂרִיד,
	גָּח יִשְׂרָאֵל עִם אוֹת וְאֵל רוֹאֵהוּ
	וְיַד הַמִּלְחָמָה כָּרְתָה הַבְּרִית
	אֲשֶׁר בֵּינוֹ וּבֵין עוֹלַם מַכֵּהוּ.

בְּלֵיל מָצוֹר, בִּהְיוֹת הָרֵי-
אוֹיֵב מִמּוּל וְיָם מִגָּב,
עָמַד הָעָם וַיִּבָּרֵא
לִחְיוֹת בְּאוֹר חַיֵּי צָרָיו.

לְהַעְתִּיק מִצִּיר אֶל צִיר
אֶת גַּלְגַּלּוֹ. בְּגוּף הַיֵּשׁ
לְהֵאָחֵז לָעַד בִּמְחִיר
חֵטְא תַּחַת חֵטְא וְאֵשׁ מוּל אֵשׁ.
לָקוּם כַּשּׁוּר וְכַמַּבְעִיר
עַל כְּלֵי חוֹרְשִׁים וּכְלֵי כּוֹבֵשׁ.

	אַךְ גַּם לְעֵת קַיְּמוֹ הַהֲלָכוֹת
	עִם דִּקְדּוּקָיו שֶׁל כָּל הַמַּעֲשֶׂה
	יִהְיֶה מָשׁוֹךְ הוּא בֵּין הַמַּמְלָכוֹת
	כְּחוּט שֶׁמּוֹצָאֵהוּ לֹא מִזֶּה.
	רוֹאָיו וּבְנֵי שִׂיחוֹ בְּזֶה הַזְּבוּל
	פִּתְאֹם יֵשׁ וְיָחוֹשׁוּ בּוֹ אֶת נֶכֶר
	אָפְלוֹ וְהִבְהוּבוֹ שֶׁל הַגִּלְגּוּל,
	שֶׁגַּם מִפְּנֵי עַצְמוֹ יַצְפִּין סוֹד-זֵכֶר.

תּוֹלְדוֹת הָעָם הַמְבֻקָּעוֹת
בְּיַד יַמִּים וְיַד הָרִים,
תּוֹלְדוֹת הָעָם אֲשֶׁר רַק אוֹת
עִבְרִית בָּנְתָה לָהֶן גְּשָׁרִים.

תּוֹלְדוֹת הָעָם, תּוֹלְדוֹת הַגֹּב,
גֹּב אֵל וָנֵר וּבְרַק-מָעוֹת,
קוֹרוֹת תּוֹלַעַת יַעֲקֹב
אֲשֶׁר כְּאִישׁ יָדְעָה דְמָעוֹת,
קוֹרוֹת הָעָם אֲשֶׁר בָּאוֹב
עוֹלוֹת פְּנֵיהֶן הַנּוֹרָאוֹת.

	אֲשֶׁר בּסִבְיִבָתָן הַאֲפֵלָה
	וְהָעַזָּה שֻׁנּוּ וְנִטְרְפוּ
	חֻקֵּי הָעֲמִידָה וְהַנְּפִילָה
	וְטֶבַע הַקִּיּוּם וְהָרְצִיפוּת.
	אֲשֶׁר הַמֻּשְׂכָּלוֹת הַרִאשׁוֹנִים
	שֶׁל מִשְׁפְּטֵי הַחֹמֶר וְהַכֹּחַ
	עָמֹד עָמְדוּ פְּרוּצִים וַעֲשֵׁנִים
	בִּכְפִירָתָן שֶׁלֹּא הָיְתָה כָּמוֹהָ.

עֵת כִּי יָקוּם עֲלֵי מַסָּד
הָעָם הַזֶּה וְשֹׁרֶשׁ יַךְ
לוּ יִשָּׁמֵר בּוֹ, גַּם בַּסַּד,
טִיבוֹ הַזָּר שֶׁאֵין לוֹ אָח.

טִיבוֹ הַזָּר, אֲשֶׁר חָרַג
מִמֻּגְדָּרוֹת, אֲשֶׁר הָיָה
גַּרְעִין תֵּבֵל אַחֶרֶת, זַג
שׁוֹנֶה וָעָז שֶׁל הֲוָיָה,
לְאֹם אַחֲרִית יָמִים, בְּלִי תַּג
הַמַּמְלָכָה וְהַחַיָּה.

	לוּ יִשָּׁמֵר בּוֹ מֶסֶךְ הַפְּלָאִים
	שֶׁנִּתְאַחוּ בּוֹ צַלְמֵי אִישׁ וָעָם,
	עָמְדוֹ חָשׂוּף כְּגוּשׁ חֲמַת חַיִּים
	אֶל מוּל בּוֹרְאוֹ בְּלִי סְגוֹר וְחַיִץ קָם,
	הֱיוֹת סְמָלָיו לֹא פֶּסֶל מַסֵּכָה
	לְפִי הָמוֹן, זָכְרוֹ כִּי יְסוֹדוֹ
	מִתַּאֲוַת הַדְּרוֹר בְּרֹאשׁ דְּרָכָיו
	וּמִמִּשְׁפַּט הַצֶּדֶק שֶׁעוֹדוֹ
	קָם וּבוֹקֵעַ יָם. אֶל זְבוּל אַחֵר
	בָּאִים חַיָּיו, לוּ יֵרָאֶה הוּא נֶצַח
	בֵּין הָעַמִּים כַּהֵלֶךְ וְכַגֵּר
	אֲשֶׁר שָׁמָיו קָמִים אִתּוֹ בַּפֶּתַח.

כַּבְיַד סוּפָה
בְּעוֹדָם עַל הַגְּבוּל בֵּין תְּקוּפָה לִתְקוּפָה
זָכוּ הַיְּהוּדִים בְּעַיִן
לִרְאוֹת הָאָרֶץ חֲשׂוּפָה
בְּלִי הָעֵץ וְהַמַּיִם לְחַיִץ.
	לִרְאוֹת הָאָרֶץ חֲשׂוּפָה
	כִּבְהִתְעוֹפֵף כְּסוּתָהּ בְּיַד סוּפָה.

לִרְאוֹת אֶת הַצּוּק נוֹצֵץ
בְּטֶרֶם יַכְהֶנּוּ יַעַר.
לִרְאוֹת הַמִּדְרוֹן כְּחֵץ
וְלֹא כְּאִשָּׁה כִּי תַּהַר.
	לִרְאוֹת הַמִּדְרוֹן כְּחֵץ
	וּבֵין חוֹחַ לְחוֹחַ - גֵּץ.

אֶת הָרֶכֶס לִרְאוֹת בְּקוּמוֹ
כַּנַּחֲשׁוֹל הָאָפֹר בְּלִי אֶדֶר.
בְּשֵׂאתוֹ כְּאִלֵּם קוֹלוֹ
לְנַשֵּׂל שְׂפַת אֱנוֹשׁ מִכֶּתֶר.
	בְּשֵׂאתוֹ כְּאִלֵּם קוֹלוֹ, -
	אֲבָל שְׂפַת אֲנָשִׁים גְּבוּלוֹ.

לִרְאוֹת נְחָלִים אֵין הֲמִית
וּנְהָרִים רְחָבִים בְּלִי מַיִם
בְּקוּמָם חֲשׂוּפֵי חַלָּמִישׁ
כִּיסוֹדֵי הַדְּבָרִים שֶׁקָּרְעוּ בְּרִיחִים.
	בְּקוּמָם חֲשׂוּפֵי חַלָּמִישׁ
	כְּלִפְנֵי בְּרֹא כַּשִּׁיל וּפַטִּישׁ.

הַמִּישׁוֹר הַמְשֻׁלָּח לִרְאוֹת
בִּנְשֹׁב רוּחַ קַלַּת שׁוּלַיִם.
חוֹלוֹתָיו רוֹחֲפִים עַל כְּנָפַיִם בְּהִירוֹת
אוֹ קָמִים כַּסּוּסוֹת עַל שְׁתַּיִם.
	חוֹלוֹתָיו רוֹחֲפִים עַל כְּנָפַיִם בְּהִירוֹת
	וְהֵם חֹמֶר בְּטֶרֶם תְּכָנִים וְצוּרוֹת.

לִרְאוֹת פְּנֵי עָפָר סְדוּקִים
כִּרְאוֹת פְּנֵי זִקְנָה וּפְנֵי עֶרֶשׂ
וְרַק אֶבֶן כְּלֵיל-בְּרָקִים
מַשְׁחִיָרה, בְּאוֹר יוֹם כּוֹפֶרֶת.
	וְרַק אֶבֶן כְּלֵיל בְּרָקִים -
	עַד צֵאתָהּ לִבְנוֹת עִיר וּשְׁוָקִים.

לִרְאוֹת אֶת בְּקִיעָיו הַגְּדוּעִים
שֶׁל קְרוּם אֶרֶץ עָרֹם מִסַּחַף
וְהַחשֶׁך מִתּוֹךְ הַבְּקִיעִים
דֹּם צוֹפֶה בְּלִי שְׁקִיעוֹת וּבְלִי שַׁחַר.
	וְהַחשֶׁךְ מִתּוֹךְ הַבְּקִיעִים
	דֹּם צוֹפֶה כְּאָח בְּכוֹר לָרְקִיעִים.

לִשְׁמֹעַ אֶת קוֹל הַצִּפְחָה
הַנִּסְדֶּקֶת וְרַחַשׁ פְּצָלוֹת בַּסֶּלַע
בְּהִמּוֹג מֵהָרִים שֶׁמֶשׁ קַיִץ שְׁפוּכַה
וְהַקֶּרַח בַּלַּיְלָה תּוֹפֵשׂ מַפְסֶלֶת.
	בְּהִמּוֹג מֵהָרִים שֶׁמֶשׁ קַיִץ שׁפוּכָה
	וְעַיִשׁ קַשְׁתּוֹ דְרוּכָה.

עַל גְּבוּלַן שֶׁל תְּקוּפָה וּתְקוּפָה
זָכוּ הַיְּהוּדִים בְּעַיִן
לִרְאוֹת הָאָרֶץ חֲשׂוּפָה
בְּלִי הַעֵץ וְהַמַּיִם לְחַיִץ.
	לִרְאוֹת הָאָרֶץ חֲשׂוּפָה
	כִּתְמוּנַת רֵאשׁיתָהּ וּתְמוּנַת סוֹפָהּ.

כְּמִבְּלִי תַּו קִרְבָה וּבְלִי
חוּט קוֹרוֹת נֶאֱרָג בַּמַּסֶּכֶת.
כְּלִפְנֵי הֱיוֹתָהּ לִכְלִי
בּוֹ הֶמְיַת חַיֵּי אִישׁ נִמְסֶכֶת.
	כְּלִפְנֵי הֱיוֹתָהּ לִכְלִי-
	חֶמְדָּתָם שֶׁל פָּרָשׁ וְרַגְלִי.

בְּעֵינָם שֶׁל נוֹטְעֵי יַעֲרָהּ
וּמְקִימֵי הַצְּרִיפִים עַל כְּרָעַיִם
לֹא יִכְבֶּה זֶה הִבְהוּב תָּאֳרָהּ
שֶׁבָּקַע אֶת עֲשַׁן הַכִּיַרִים.
	לֹא יִכְבֶּה זֶה הִבְהוּב תָּאֳרָהּ,
	בּוֹ רָאוּהָ כִּבְיוֹם הִבָּרְאָהּ.

בְּעוֹד עֶרֶב יוֹרֵד, א
בְּעוֹד עֶרֶב יוֹרֵד מוּעָם
נִדְלָקוֹת הַמְּנוֹרוֹת בַּכֹּל.
הַשָׁמַיִם שׁוֹטְפִים מִפְּאַת יָם
בְּחַשְׁרָה, בְּחֵמָה, בְּלִי קוֹל.

הַשָּׁמַיִם שׁוֹטְפִים בִּיעָף,
נְטוּיִים כְּאִבְחָה עֲשֵׁנָה.
וְיַד חֹרֶף הוֹפֶכֶת דַּף
בְּסִפְרָן שֶׁל תְּקוּפוֹת הַשָּׁנָה.

בְּעוֹד עֶרֶב יוֹרֵד, ב
בְּעוֹד עֶרֶב יוֹרֵד מוּעָם
מֵאִיר חַשְׁמַל אֶת בְּלוֹאֵיהֶם,
עֲדָיֵיהֶם, מַרְכֻּלְתָּם, יֵינָם
שֶׁל הָעָם בַּחוּצוֹת. לֹא הֵם

יִשְׁקְטוּ מִזַּעְפָּם. עַד לֵיל
לֹא עָמֹל יֶחְדְּלוּ וְסָחֹר
כִּי עִם שׁוּק וְכָל מְלֶאכֶת אֶל
שְׁעַת עֶרֶב עָלוּ מִבּוֹר.


בְּעוֹד עֶרֶב יוֹרֵד, ג
וְהַשׁוּק שֶׁעָבִים נִשְׁטָף הוּא
מְצַלְצֵל וּמְצַעֵק וְאֵין יֵשׁ
בּוֹ אִישׁ חַי אֲשֶׁר לֹא מוּשָׁב הוּא
מֵעָפָר אוֹ מוּשָׁב מֵאֵשׁ.

כִּדְבַר יוֹם בְּיוֹמוֹ, לִפְנוֹת חשֶׁךְ,
מְאִירִים פַּנָּסִים שֶׁל יוֹם חֹל
רִיב וּשְׂחוֹק וְתוּגוֹת וָאשֶׁר
וּמְלָאכוֹת שֶׁעָלוּ מִשְּׁאוֹל.


בְּעוֹד עֶרֶב יוֹרֵד, ד
אִישׁ צוֹעֵק עַל דּוּכָן: עַרְמוֹנִים קְלוּיִּים -
וּמְלַבֶּה גַחֲלֵי אֵשׁ בִּמְנִיפָה שֶׁל פָּח.
אִישׁ חַי הוּא. נִגְזַר מֵאַרְצוֹת הַחַיִּים
וְכֻסָּה אַדְמַת פּוֹלִין וְשָׁב-וְגָח.

אִישׁ מוֹזֵג יֵין חָבִית וּבַלֵּיל לֹא יִישַׁן
עַד אַחֲרוֹן הַמְאַחֲרִים מִדֶּלְפֵּק יָסוּף.
אִישׁ מוֹזֵג שֶׁהָיָה לְעַמּוּד עָשָׁן
וְחָזַר וְהָיָה לְגוּף.

אִישׁ נַפָּח. בְּיָדוֹ פַּטִּישׁוֹ מוּנָף
וּסְבִיבוֹ גִצֵּי אֵשׁ לָרֹב.
כְּאִישׁ חַי יִתְנוֹעַע, יִזְדַּקֵף וְיִכַּף
וּבְיָדוֹ הַבַּרְזֶל יָכֹף.

אִישׁ כְּלִי זֶמֶר שׁקָּם מִשָּׁכְבוֹ עַל גָּב
מְנַגֵּן מַנְגִּינָה תַּמַּה
וּסְבִיבוֹ בְּעִגּוּל נִצָּבִים שׁוֹמְעָיו
שֶׁהָיוּ עִם יוֹרְדֵי דוּמָה.

אִישׁ עֶגְלוֹן. הוּא מִגַּל אֲבָנִים
קָם וַיְחִי. וְהִנֵּהוּ פֹּה
מַעֲמִיד שְׁנֵי סוּסָיו הַלְּבָנִים,
קוֹשֵׁר לָהֶם שַׂק הַמִּסְפּוֹא.

אִישׁ סוֹפֵר שֶׁקָּרְבוּ עַצְמוֹתָיו
וַתִּחְיֶינָה אַחֲרֵי כִּלָּיוֹן
יוֹשֵׁב בַּזָּוִית, קַו לָקַו
כּוֹתֵב דְּבָרִים עַל גִּלָּיוֹן.

אִישׁ אוֹהֵב שֶׁהוּשַׁב מֵעָפָר
סָר בַּשּׁוּק אֶל דּוּכָן אוֹ שְׁנַיִם,
קוֹנֶה עֲגִילֵי עִנְבָּר
לְאִשְׁתּוֹ שֶׁהוּשְׁבָה מִמַּיִם.

בְּרֵיחוֹת שֶׁל קָלִי וְנָזִיד,
תַּחַת שְׁמֵי עֲנָנִים עָטִים,
כֹּה טְרוּדָה וְכָל כָּךְ מַעֲשִׂית
וְנִפְלֵאת כֹּה תְּחִיַּת הַמֵּתִים.


עִיר חֲדָשָׁה, א
הוּבְאוּ אֶל מִישׁוֹר וּבְעוֹד
זָרוּתָם מְצַוְּחָה וּבוֹהָה
פָּתְחוּ סַדְנָאוֹת, מִסְעָדוֹת, מִסְפָּרוֹת,
מִכְבָּסוֹת. נָטוּ יָד אֶל רוּחוֹת אַרְבָּעָה
	וּבְעוֹפֵף בְּסַלִּים וּקְרוֹנוֹת עֲפַר-אֶרֶץ
	מִתְפָּרוֹת, סַנְדְּלָרִיּוֹת, נַגָּרִיּוֹת פָּתְחוּ. פֶּרֶד

וּמְכוֹנָה הֶעֱבִידוּ, חָנְכוּ ַעל בָּמָה
אֶת הָרְחוֹב הָעוֹלֶה צוֹהֵב
וְהַשֶּׁמֶשׁ מִנֶּגֶד שׁוֹצְפָה חֵמָה
כִּנְשֵׁיהֶם עֲרֻמּוֹת הַכָּתֵף.
	עֲרֻמּוֹת הַכָּתֵף, אֲרֻכּוֹת הַגַּפַּיִם,
	הַצּוֹפוֹת מִמְּרוֹמֵי מִגְדְּלֵי עֲקֵבַיִם.


עִיר חֲדָשָׁה, ב
הִתְנַשְּׂאוּ מִסְּפִינָה וְסִירָה,
נֶאְפְּדֵי שַׁאֲגַת אֳנִיּוֹת,
חֶנְוָנִי וְחַיָּט וְרַצְעָן. בִּדְהִירָה
הֻסְּעוּ הַמִּדְבָּרָה סִיעוֹת סִיעוֹת
	וְאַדְמַת עַרְבַת מֶלַח מִלַּיְלָה מוּאֶרֶת
	בְּאִבְחַת עֵינֵיהֶם וּבָאָח הַמְבֹעֶרֶת.

עִם דְּלָתוֹת נִקְבָּעוֹת עַל צִיר,
עִם כִּסְאוֹת וְשֻׁלְחָן וְעִם עֵז וָשֶׂה,
נִכְנָסִים הֵם אֶל תּוֹךְ סִפּוּרִים וָשׁיר
לִהְיוֹת תֹּכֶן לָהֶם וְנוֹשֵׂא.
	עֵת רַבָּה לֹא תֵּדַע הָעִבְרִית הַנִּכְתֶּבֶת
	עֲלִילוֹת אֲחֵרוֹת. אַחֲרֵיהֶם תֵּלֵךְ שֶׁבִי.

עֵת רַבָּה יַעַמְדוּ פְּרָטֵי
מַעֲשָׂיו וְשִׂיחוֹ שֶׁל עַם חַי
חֲשׂוּפִים כִּלְהָבִים בְּפִרְקֵי-
סִפְרוּתוֹ וְעוֹד לֹא כַּהֲוָי.
	חֲשׂוּפִים יַעַמְדוּ בָּהּ. כָּל חֹמֶר וָכֶלִי
	יִשְׂאֲלוּ בָּהּ לִשְׁמָם וְהוּא פֶלְאִי.


עִיר חֲדָשָׁה, ג
בֵּינָתַיִם הָאוֹר בָּרְחוֹב
הוֹלֵךְ וְחָזֵק מְאֹד,
לֹא יַבִּיט גֶּבֶר חַי נִכְחוֹ
בְּלִי יָסֵב אֶת עֵינָיו דְּמוּעוֹת.

לְאָרְכּוֹ שֶׁל הָרְחוֹב הַחוֹל
נוֹפֵל עַל פָּנָיו צָהֹב.
בְּבוֹא רוּחַ יָקוּם בְּלֹא קוֹל
וּבַשּׁוּק הֶחָדָשׁ יִסֹּב.

תְּמוֹל צָהַב כְּצִבְעֵי קֵדָר
וְהַיּוֹם, בְּלִי יִכְהֶה מֵאָז,
יְלַהֵט וְיִצְהַב מוּאָר
כְּזִקְנֵי יְהוּדֵי אַשְׁכְּנַז.

כְּבָר כָּתַבְנוּ כָּתֹב וְהַכְלֵל
כִּי זָרִים הֵם לְזֶה הַנּוֹף
וְהִנֵּה לֹא פְּנֵיהֶם שֶׁלְּעֵיל
שֻׁנּוּ בְּבוֹאָם אֶל חוֹף, -
אַךְ סְבִיבָם, בְּעָמְדָם עַל תֵּל,
מִתְחַלְּפִים פְּנֵי חַיָּה וָעוֹף...

בֵּינָתַיִם כָּל צֵל נִכְרַת
מִשְּׂפַת קִיר כִּבְמוֹ לַהַב דַּק
וְנָפֹץ כָּל הָעָם אֶל כֵּרַת
צָהֳרָיו. מְזוֹנוֹ הַדָּג.

מְזוֹנוֹ כָּל דַּיְסָה וּמְעִי
תַּחַת צֵל שֶׁל סְכָכָה קַלָּה
וְקוֹלוֹ קוֹל אָלָה וּנְהִי
וּשְׂפָתוֹ נַעֲוָה וּבְלוּלָה,
אַךְ נוֹשֵׂאת הַתַּבְשׁיל לוֹ הִיא
בַּת סְפָרַד, בַּת לַשֵּׁבֶט הַלָּה
אֲשֶׁר שְׂפַת מְשׁוֹרֵר אֱלֹהִי
הוֹלִיכַתּוּ לִקְרַאת כַּלָּה.

אַחַר כָּךְ עַל שׁירַיִם שָׁט
עַב זְבוּבִים הַיּוֹרֵד כָּאֵשׁ
וְהָעָם שׁוּב בַּשּׁוּק, כְּחָרָט
וְסוֹחֵר וְסוֹלֵל, רוֹעֵשׁ.
פּוֹשֵׁט בַּמִּישׁוֹר, בְּעוֹד
זָרוּתוֹ מְצַוְּחָה וּבוֹהָה,
וְחוֹפֵר וְכוֹרֶה וְעוֹמֵס מַשָּׂאוֹת
וּמְנַסֵּר וּמְאַחֶה עַד קוּם סַהַר בָּהָר.

תַּחֲנַת הָרִים
מְסִלַּת הַבַּרְזֶל. מֵצִיף
הַקִּיטוֹר אֶת שׁלְטֵי הַדֶּרֶךְ.
מוּאָרָה הַתַּחֲנָה וְהִיא צְרִיף
וּמִנֶּגֶד יִשּׁוּב יוֹצֵא יֶרֶךְ-
הָרִים. סַהַר דַּק וְצָהִיב
קָם עַל גְּבוּל שֶׁבֵּין יֶרַח לְיֶרַח
וּמְהַלְּכוֹת נְעָרוֹת בָּרָצִיף
נוֹגְסוֹת גִּבְעוֹלוֹ שֶׁל פֶּרַח.

הִנֵּה כָּאן, בְּכָל עֶרֶב תָּמִיד,
לְאוֹרוֹ שֶׁל פַּנָּס צָחִיחַ,
סוֹבְבִים יוֹשְׁבֵי הָר וּמִתְקַהֲלִים
לְטִיּוּל וְסוֹד-שִׂיחַ.
כָּאן, כְּדִין כָּל תַּחֲנָה, הֲמִית
וְצָעִיף שֶׁל נִצְנוּץ וְשֶׁל פִּיחַ
עַל דּוּכַן עִתּוֹנוּת יוֹמִית,
עַל קִיּוֹסְק הָאַחִים מָשׁיחַ.

שֵׁשׁ דַּקּוֹת הַמַּסָּע חוֹנֶה,
שֵׁשׁ דַּקּוֹת כְּמוֹ נֵס אֶל רֹאשׁ תֹּרֶן
מִתַּמֵּר קוֹל רוֹכֵל, מוֹנֶה
שׁבְחֵיהֶם שֶׁל פִּרְחֵי צִפֹּרֶן.
וְעוֹבְרִים הַשּׁוּלְיוֹת מִבְּנֵי-
הַמָּקוֹם גְּהוּצֵי-מִקְטֹרֶן
וְנוֹעֵץ הַהֲוָי קָנֶה
בַּגְּבָעוֹת שֶׁקָּשׁוֹת כַּצֹּר הֵן.

הַנְּעָרוֹת נִקְרָאוֹת מַזָּל,
סְטֶלָּה, לוּנָה. גַּם רִנָּה וְרֹנִּי.
הָאַחַת - חֲתָנָּה הַסַּמָּל
לָהּ מַזְמִין, לְגִוּוּן וָשֹׁנִי,
מִיץ זָהָב מְאָדָּם בִּפְטָל
וְעוּגִית שֶׁזְּרוּעַת כַּמּוֹן הִיא,
כִּי מִפְּנֵי הוֹצָאוֹת כַּנָּ”ל
- הוּא אוֹמֵר - לֹא יִבְרַח אִישׁ כָּמוֹנִי.

עֶרֶב צַח. עַל הָרִים לֹא גְבֹהִים
הַשָּׁמַיִם הִטּוּ שׁפּוּעַ.
בְּחוֹתָם לֹא אֱנוֹשׁ טְבוּעִים
צַלְמֵיהֶם וְלֹא תָּג יָנוּעַ.
אַךְ בְּאֹדֶם וּשְׁאָר צְבָעִים
כָּאן דּוּכַן מַשְׁקָאוֹת צָבוּעַ
וְתִזְמֹרֶת פְּלֻגַּת כַּבָּאִים
תְּנַגֵּן כָּאן אַחַת לְשָׁבוּעַ.

צְרִיף אוֹרְחִים
וְעוֹד עֶרֶב שֶׁל סְתָו, עַל אֵם דֶּרֶךְ שׁלְטֵי
צְרִיף-אוֹרְחִים לוֹהֲטִים גְּדוֹלֵי אוֹת.
הַמַּטְרוֹנָה זְקֵנָה אַשְׁמָאִית, אַךְ אֶת שְׁתֵּי
אַמְתוֹתֶיהָ עֵינֵינוּ רוֹאוֹת
וְיָפְיָן הַשָּׁחֹם הוּא בָּרָק מִשִּׁבְטֵי
יִשְׁרָאֵל הַיּוֹשְׁבִים בַּגְּבָעוֹת.

עֶרֶב סְתָו אַדְמוֹנִי וּמַחֲשׁיךְ כְּבִישׁ מִיָּם
אָץ עַל כֶּתֶף הָרִים עֲרֻמָּה.
בְּצַלְמָם שֶׁל סַלְעֵי הַסְּבִיבָה וְחֻקָּם
נִסְתַּקְּסוּ עֲבוֹתֵי הַשִּׁקְמָה,
אַךְ עוֹד קָט בְּצִדָּה הַיָּרֵחַ יוּקַם
וְנוֹפָהּ יֵהָפֵךְ לְרִקְמָה.

בֵּינָתַיִם, עַד לַיְלָה יָבוֹא וְנִרֶאָה,
עוֹף עוֹבֵר בִּצְוָחָה אֶל קִנּוֹ,
וְשַׁלְהֶבֶת רִתּוּךְ בַּמִּדְרוֹן מְאִירָה
אֶת קְבוּצַת מַנִּיחֵי הַצִּנּוֹר,
וְאִשָּׁה פַּרְסִיָּה נוֹשֵׂאת גְּבָב לַכִּירָה
מוּל הָהָר הַמֵּרִים מָגִנּוֹ.

בִּצְרִיפָהּ נֶעְלֶמֶת אִשָּׁה פַּרְסִיָּה
אוֹ תֻּרְכִּית. בֵּין יוֹשְׁבֵי הַמָּקוֹם
לֹא נַבְדִּיל בְּבוֹא שֶׁמֶשׁ. אַךְ אֶלֶף פַּרְסָה
מַבְדִּילוֹת תָּו מִתָּו, קוֹל מִקּוֹל.
הַגּוֹלָה הָאַחַת כְּחֹל צוֹבַעַת רִיסָהּ,
הַגּוֹלָה הַשְּׁנִיָּה כַּרְכֹּם.

לֹא נֶחְדַּל מִלִּצְפּוֹת אֶל תַּכְלִית, אֶל אַחֲרִית,
אֶל מֻגְמָר וְדָשֵׁן וְרָוֶה.
אֲבָל טַעַם חָרִיף מִלְּהַקְהוֹת וּלְהַכְרִית
יֵשׁ בָּעֶרֶב הַזֶּה הַהוֹוֶה,
בִּקְרָעָיו, בְּמַרְדּוּת יִפְעָתוֹ הַנָּכְרִית
הַשְּׁלוּפָה לְלֹא נְדָן וְנָוֶה.


קוֹל חוּצוֹת
קוֹלוֹת זִמְרָה וָרִיב. קוֹל שְׁעָטָה
וָפַחַז. קוֹל טִרְחָה וָזַעַף. קוֹל
חוּצוֹת בְּטֶרֶם לַיְלָה. עֲלָטָה
וְאוֹר חִוֵּר וָעָז בְּהִדָּלְקוֹ
עַל דּוּכָנֵי רוֹכֵל וְעַל כִּירַת
קָלִי וְעַל שׁלְטֵי הַגַּלָּבִים.
צִלְצוּל הַכֶּסֶף. הוּא אוֹמֵר שׁירָה
בָּאֲגוֹרוֹת וְלֹא בָּאֲלָפִים.

נִבְחַת כְּלָבִים. קוֹל סוּס צוֹהֵל. אִבְחַת
סַכִּין מֻשְׁחֶזֶת בַּזִּמְזוּם הָרָם.
קוֹל נַגָּרִים וּפֶחָחִים. צִוְחַת
כְּלֵי עֵץ וּכְלֵי בַּרְזֶל בְּהִבָּרְאָם.

טְפִיחוֹת טוֹרְפֵי קְלָפִים. קוֹל צְחוֹק, שָׁעָה
פִּלְאִית, שָׁעָה שֶׁל עֶרֶב בַּשְּׁוָקִים.
הָרְחוֹב - מְלַאכְתּוֹ עוֹדֶנָהּ בְּשִׂיאָהּ,
אַךְ בְּשׁוּלָיו כְּבָר אֵשׁ הַמִּשְׂחָקִים.

הָרְחוֹב חָדָשׁ וַחֲדָשָׁה הָעִיר
וַחֲדָשִׁים הָאֵשׁ וְהֶעָשָׁן.
בַּמֶּה יוּשַׁר הָרַעַשׁ הַצָּעִיר?
בִּפְרוֹטְרוֹטוֹ הָעַז וְהַיָּשָׁן.

נֵלֵךְ בָּרְחוֹב בְּטֶרֶם הֵחָבֵא
פְּרָטָיו הַמַּחֲרִיפִים וְנִשְׁחָזִים.
נֵלֵךְ טוֹבְלִים בְּשַׁאֲגַת חַיֵּי
הַסְּפָרַדִּים וְהָאַשְׁכְּנַזִּים.

נִרְאֶה אֶת הַקּוֹלוֹת וְהַדְּבָרִים
שֶׁלֹּא יִהְיוּ עַד נֶצַח לְזָרָא,
לֹא כָּל שֶׁכֵּן בְּעוֹד הֵם נִגָּרִים
אֶל עֶרֶב סְתָו רִאשׁוֹן שֶׁל סְעָרָה.


צַלְמֵי פָּנִים, א
הִנֵּה הָעָם חוֹנֶה עַל הַגְּבָעִים
וּבַמִּישׁוֹר. פַּנָּס וְאֵשׁ כִּירַיִם
בּוֹ מְטִיחִים אוֹרָם. רְאֵה: שׁבְעִים
צַלְמֵי פָּנִים לוֹ. לִקְרָבוֹת כִּלְאַיִם
קָמִים בּוֹ הַטְּבָעִים וְהַנִּיבִים
אֲשֶׁר מֵאַשְׁכְּנַז עַד נַהֲרַיִם.
כִּי אֵל אֶחָד בְּרָאָהוּ, אַךְ כְּמוֹ
שׁבְעִים בְּרוּאִים צוֹפֶה הוּא מִמְּקוֹמוֹ.

סְבַךְ עֵדוֹתָיו רְאֵה וְרִחוּקָה
שֶׁל זוֹ מִזּוֹ. שְׁמַע הַזָּרוּת שֶׁגָּחָה
בִּיעָף בֵּין הַצְּעָקָה וְהַצְּעָקָה
וּבֵין הַצְּחוֹק לַצְּחוֹק. חֻבַּר הוּא יַחַד
בֵּין כִּבְרַת חוֹף וָהָר, אֲבָל פָּקַע
חוּט הַשָּׁנִי וְזֶה אֶל זֶה בְּפַחַד
וּבִתְמִיהָה צוֹפִים שְׁבָטָיו בַּשּׁוּק
בְּעוֹד גּוֹרָל נוֹתֵן עָלָיו חִשּׁוּק.

מִמִּנְהָגִים וָמֶזֶג, מֵעֲדִי
וּמִבְּלוֹאִים, מִמְּלֶאכֶת וּמַחֲשֶׁבֶת,
צוֹפִים דִּינֵי כָּל מַלְכֻיּוֹת וְדִין
דַּרְכֵי הַנְּדוֹד וְחֹק אֵיתְנֵי הַטֶּבַע
אֲשֶׁר בִּתְּקוּ אֶת צֶלֶם הַיְּהוּדִים
בְּמוֹ חַרְבוֹת לָשׁוֹן וּלְבוּשׁ וָצֶבַע.
- - וְשׁיר כְּלוּלוֹת נָכְרִי לְשׁיר כְּלוּלוֹת.
אַחַת רַק הַבְּדִידוּת. אֵין לָהּ גְּבוּלוֹת.

נָכְרִי הַשִּׁיר לַשִּׁיר וְנָכְרִיָּה
רִקְמַת שָׁטִיחַ לְרִקְמַת שָׁטִיחַ
וְזָר הַבְּכִי לַבְּכִי וּתְהוֹם כְּרוּיָה
בֵּין הַבְּדִיחָה וְהַבְּדִיחָה. אָרִיחַ
עַל לְבֵנָה יוּשַׂם, אַךְ עוֹד קְרוּעָה
הָעִיר בֵּין הָעֵדוֹת וְאֵין בְּרִיחַ
וְעָם אֲשֶׁר עָלָה מִבֵּין צָרִים
אֶת פְּנֵי עַצְמוֹ יָמוּשׁ כִּפְנֵי זָרִים.

כִּי גָּלֻיּוֹת שׁבְעִים, בְּעוֹד הוּא עֵר,
קָמוֹת עִמּוֹ. וְעֵת בִּשְׁנָת יָנוּחַ
הֵן מְאִירוֹת פָּנָיו בְּאוֹר הַנֵּר
כִּי חֲלוֹמוֹ בַּלֵּיל לָהֶן פָּתוּחַ.
חוֹתַם שׁבְעִים אֻמּוֹת נָשָׂא הוּא גֵר
וּמֵרוֹדְפִים שׁבְעִים הוּא נָס שָׁלוּחַ
וּפְנֵי שׁבְעִים רוֹדְפָיו שׁוֹפְכֵי דָמוֹ
הִנֵּה צוֹפוֹת עַכְשָׁו מִתּוֹךְ צַלְמוֹ.


צַלְמֵי פָּנִים, ב
צַלְמֵי רוֹדְפָיו צוֹפִים מִתּוֹךְ צַלְמוֹ,
אֲבָל בְּתוֹךְ צַלְמָם צַלְמוֹ טָבוּעַ.
בִּשְׁמָם שֶׁל אֲבוֹתָיו וּבְשֵׁם אִמּוֹ
קָרְאוּ הֵם אֶת בְּנֵיהֶם. עַל קְלָף וָלוּחַ
כָּתְבוּ עָלָיו שֵׂטְנָה לְהַחֲרִימוֹ
אַךְ בִּכְתָבָם נִשְׁקַף כְּתָבוֹ רָבוּעַ.
יְמֵי מוֹעֲדֵיהֶם הָיוּ אֵידָיו,
אַךְ נִתְכְּנוּ בְּצֶלֶם מוֹעֲדָיו.

עֵת כִּי הָיוּ הֲמוֹנֵיהֶם עוֹלִים,
לְקוֹל פַּעֲמוֹנָם, מֵעִיר וָיַעַר,
לָשִׂים מַצוֹר בְּהֶנֶף כַּשִּׁילִים
וְקַרְדֻּמּוֹת עַל רְחוֹבוֹ בַּשַּׁעַר,
הָיָה כִּנּוֹר מַלְכּוֹ, מִזְמוֹר תְּהִלִּים,
רִנַּת כֹּהֲנֵיהֶם בְּרֹאשׁ עַם בַּעַר,
וּבְעוֹד אִשָּׁם שׂוֹרְפָה אוֹתוֹ לְשִׂיד
גַּם הוּא גַם הֵם זִמְּרוּ תְּהִלּוֹת דָוִּד.

חֻקּוֹ הָיָה לְחֻקּוֹתָם יְסוֹד
וּבְכַף מֹאזְנָיו שָׁקְלוּ שָׂכָר וָעֹנֶשׁ.
פְּסוּקָיו נִשְּׂאוּ עַל דִּגְלֵיהֶם בִּיקוֹד -
פְּלַגּוֹת-דָּתַם וּלְעֵת קְרָבוֹת הַחֹפֶשׁ
עַל מִתְרָסִים. טְווּיוֹת וּמְשׂרָגוֹת
הָיוּ קוֹרוֹתֵיהֶם, לְאוֹר וָאֹפֶל,
בְּקוֹרוֹתָיו, כְּסֹבֶךְ שָׂרִיגִים
וּכְצֶמֶד יְרִיבִים נֶאֱבָקִים.

שֵׁישׁוֹ וְהָגוּתוֹ שֶׁל הַיְּוָנִי
הָיוּ לָהֶם מוֹרֶשֶׁת, מְצָאוּהָ
לְלֹא סְפִיחֵי הוֹוֶה, אַךְ גְּלוּי פָּנִים,
עִם מוֹרִשְׁתּוֹ אֲשֶׁר עַמִּים אִמְּצוּהָ
נָכַח גַּם הַיְּהוּדִי עַצְמוֹ. צִנִּים
הָיָה לִכְמָרֵיהֶם. אֱלֵי נִצּוּחַ
עִמָּם לֹא שָׂשׂ. אַךְ עַל כָּרְחוֹ בַּצַּר
הָיָה בַּלָּאט מֵשׁיב חוֹרְפָיו דָּבָר.

אָכֵן בְּתוֹלְדוֹתָם כִּיסוֹד הֻנַּח
וְגַם בְּיוֹמְיוֹמָם תַּבְלִין וָמֶסֶךְ
הָיָה הוּא. מִסְחָרוֹ הָעַז שֻׁלַּח
בְּמִסְחָרָם, נָשׁוּךְ וְנוֹשֵׁךְ נֶשֶׁךְ
וְרַב וָעֶבֶד. צַיְתָנִי וָדַךְ
הָיָה הַגֵּר, אַךְ עַצְמוּתוֹ עִקֶּשֶׁת,
עַזַּת-פָּנִים, מֻבְדֶּלֶת וּבְרוּרָה,
וְעֶרֶב עֶרֶב שָׁבָה לַמְּאוּרָה.

אוּלַי מֵאֵין לָהּ בָּעַמִּים רֵעָה
הָיְתָה הִיא כֹּה דְבוּקָה בּוֹ וּמְדֻבֶּקֶת.
עִם הַעוֹבְרִים אֶת שַׁעַר הַטְּמִיעָה
עָבְרָה גַם הִיא. עָבְרָה בְּחִלּוּף בֶּגֶד
וּבְשׁנּוּי דְּמוּת. מֻכְחֶשֶׁת וּסְמוּיָה
אַךְ כְּתָמִיד מֻגְדֶּרֶת וּמֻבְהֶקֶת.
לְכָל הַנָּס מִמֶּנָּה - עַל תִּלָּהּ
חִכְּתָה בִּקְצֵה כָּל דֶּרֶךְ וּמְסִלָּה.

הִיא הִיא שֶׁלִּחֲשָׁה נִים-וְלֹא-נִים
בְּלֵב הַמִּתְנַכֵּר, וְהִיא שְׁגָּחָה
פִּתְאֹם בְּנִימַת-קוֹל, בְּתַו-פָּנִים,
לְהַסְגִּירוֹ, נוֹקֶמֶת וְנוֹצַחַת,
בִּקְהַל שְׁוָקִים וּבְתוֹךְ הַטְּרַקְלִינִים
לְמוֹ נֵכָר וּצְחוֹק, לְפַח וָפַחַת, -
וְהִיא כִּמְעוּף חָזִיז וַחֲשֵׁכָה,
וְהִיא פָּנָיו - עַד שׁוּב הַמַּסֵּכָה.

אָכֵן בְּרוּרָה בְּתֹקֶף קִיּוּמָהּ
הָיְתָה גַם לַמּוֹסְרִים נַפְשָׁם עָלֶיהָ
וְגַם לַמִּתְכַּחֲשִׁים לָהּ לִכְלִמָּה, -
לֹא כֵן כַּיּוֹם. כַּיּוֹם, בְּקוּם גְּבוּלֶיהָ,
בִּהְיוֹת עָרִים וַאֲדָמָה תְּלוּמָה
וּלְשׁוֹן דִּבּוּר חַיָּה נוֹשְׂאֵי כֵּלֶיהָ,
כַּיּוֹם, בְּהַגִּיעָהּ אֶל הַשְּׁלֵמוּת,
הֲלֹא נִתְהֶה מַה תֹּאַר לָהּ וּדְמוּת.

אֶל מַהוּתָהּ נִדְרשׁ לִמְצֹא לָהּ תַּו-
הֶכֵּר לְהַכְלִילָהּ וְהִיא חוֹמֶקֶת
לֹא נִתְפָּסָה. יִחוּד-לָשׁוֹן-וּכְתָב
לֹא יְכִילֶנָּה. אֵין יָדוֹ מַשֶּׂגֶת.
מִתּוֹךְ שְׁאוֹן עַם רָב וּמְלָאכוֹתָיו
וּמִשְׂחָקָיו, הִנֵּה צוֹפוֹת מִנֶּגֶד
פָּנֶיהָ בְּלִי נֵדָעָה מֵעַתָּה
מִי זֹאת עוֹלָה, אִם הִיא אוֹ זוּלָתָהּ.

הִשׁיר הָעָם אֶת חִשּׁוּקוֹ, הִשִּׁיר
חִשּׁוּק גָּלוּת וָדִין, שֶׁבּוֹ עַד הֵנָּה
צָרַר הוּא עַצְמוּתוֹ לְבַל יָמִיר
טִיבָהּ. מָה הַכֵּלִים בָּהֶם יִתְּנֶנָּה?
מִי זֹאת עוֹלָה? עוֹלִים בְּאֵר וָנִיר,
עוֹלוֹת חַמָּה עִם לְבָנָה, סוֹאֶנֶת
עוֹלָה הָאָרֶץ, חֲשׂוּפַת טְרָשִׁים,
לִהְיוֹת לוֹ חוֹתָמָיו הַחֲדָשִׁים.

הֲיַהֲפֹךְ בָּם מַהוּתוֹ? הַאִם
יַקְהֶה דִין הַמָּשׁוֹף וְהַמַּפְסֶלֶת
שֶׁל כְּלֵי הַהֲוָיָה הַטִּבְעִיִּים
אֶת יִחוּדוֹ הָעַז שֶׁאֵין דּוֹמֶה לוֹ
עַד זֶה הַיּוֹם בְּכָל קוֹרוֹת גּוֹיִים?
הַאִם הֵפֵר הוּא לְמוֹרָא וּלְפֶלֶא
גְּזָרוֹ שֶׁל טֶבַע רַק עַל מְנָת לַחֲזֹר
שֵׂאתוֹ מִבְּלִי הַפֵּל מִמֶּנּוּ צְרוֹר?

בַּל נְשַׁוֶּה תִּפְאֶרֶת מְדֻמָּה
לַהֲוָיַת גּוֹלָה. נְאוּם וָפַיִט
אַל יַעַמְדוּ כַּיּוֹם לְרוֹמְמָהּ
וְדֹק-יָפְיוּת-עָבַר, כְּיֵשׁ מֵאַיִן,
לִמְשֹׁךְ עַל תַּבְנִיתָהּ הָעֲקֻמָּה
וְנַעֲוַת הַיְסוֹד. אוֹ רַק דִּבָּה הֵם
דִּבְרֵי גְנוּתָהּ? שָׁרִים וּמוֹכִיחִים
אֲשֶׁר עָמְדוּ לְאָרְרָהּ - בְּרוּכִים.
לַחְמִי - אָמַר גּוֹלֶה - מִיַּד שׂוֹנְאִי
קָנוּי הָיָה בִּמְחִיר. עֲצֵי הַיַּעַר
בָּהֶם קֵרִיתִי בֵּית הָאֲבָנִים
זָרִים הָיוּ, קָרְאוּ לָאֵשׁ כִּי תַּעַל.
הַחֲרָסִים אֲשֶׁר כִּסּוּ עֵינִי
מֵאֲדָמָה נָכְרִית לֻקְּחוּ, לְלַעַג -
לָרָשׁ, לָעָם הַחַי חַיֵּי קְצָפָה
וְעִוּוּי דְּמוּת וְלַעֲגֵי שָׂפָה.

אוֹ אִם בָּאִצְטְלָה הַחֲסוּדָה
(אֲשֶׁר מִכְּבָר אָבַד עָלֶיהָ כֶּלַח)
שֶׁל טַעַם הַיִּעוּד וְהַתְּעוּדָה
נִקְשֹׁט גּוֹלָה, לָתֵת לְכֶפֶל-קֶלֶס
אֶת צֶלֶם חֶשֶׁכָתָהּ, לֵאמֹר: הָיְתָה
אוֹר לַגּוֹיִים? אוֹ אֶת שָׂרֵי-הָאֶלֶף,
אַרְזֵי דִינָהּ וְשׁירָתָהּ, נָשִׂים
לְאוֹת, לֵאמֹר: דָּמְתָה כָּאֲרָזִים?

לֹא, אֶת טִיבָהּ-כְּמוֹ לֹא נְכַחֵד
לָשִׂים זַעֲוָתָהּ לִזְכוּת. בְּפֶתַח
יוֹם קָם נִרְאֶה אֶת זִכּוּיָהּ כְּחֵטְא
לַחַי וְלַנִּסְפֶּה. כְּרוּחַ קֶטֶב
שָׁטְפָה הִיא אֶת הָעָם. בְּהִתְעַוֵּת
חַיָּיו הַחֲדָשִׁים בְּחֻלְשַׁת-פֶּתַע
נַכִּיר חָלְיָהּ אֲשֶׁר פִּתְאֹם יֵעוֹר.
עוֹד הוּא עוֹבְרֵנוּ כְּבָרָק שָׁחוֹר.


חָלְיָהּ נַכִּיר. וְכֹה נֹאמַר: עַד בְּלִי
שָׂרִיד מָחֹה נִמְחֵהוּ וְאֵינֶנּוּ.
- - לוּ רַק נִתְהֶה אִם אֵין בּוֹ בַּעֲלִיל
נִיצוֹץ אֲשֶׁר טוֹב טוֹב כִּי נִשְׁמְרֶנּוּ
מִן הָרִפְאוּת... לְבַל יָסוּף כָּלִיל
מִתּוֹךְ דָּמֵנוּ. זִיק אֲשֶׁר קוֹרֵן הוּא
בְּאוֹר ֹשֶׁאֵין לוֹ אָח, לְמוֹרָשָׁה
בְּשַׁעֲרֵי הָעֵת הַחֲדָשָׁה.

וְהוּא נִיצוֹץ שֶׁל סַרְבָּנוּת וּמְרִי
קֳבָל דַּרְכֵי קוֹרוֹת עַמִּים וְיֵצֶר
מַמְלְכוֹתָם. הוּא זִיק אֲשֶׁר הִמְרִיא
מִגָּלֻיּוֹת בְּאוֹר חֳלִי אֵין-קֵצֶה
עַל פְּנֵי הָרִיב, הָרַהַב וְהַיְרִי,
שֶׁלִּמְדִינוֹת הַחֶרֶב וְהַנֵּזֶר
אֲשֶׁר מֵרֹאשׁ-מִקֶּדֶם הֵן עִלָּה
לְעִקָּרֵי שׁירֵי-הָעֲלִילָה.


צַלְמֵי פָּנִים, ג
לֹא, לֹא פָּרוּשׁ הָיָה הָעָם. לֹא זֶה
דַרְכּוֹ לִבְזוֹת חַיֵּי שָׁעָה, פְּנוֹת עֹרֶף
לָהֶם כִּי הֶבֶל כָּל הַמַּעֲשֶׂה.
לֹא זֹאת. אֲבָל כְּיַעַר לְעֵת חֹרֶף,
אֲשֶׁר כִּפְנֵי שָׁרְשֵׁהוּ הַמְכֻסֶּה
כֵּן פְּנֵי חִשּׂוּף נוֹפוֹ - כֻּלּוֹ דְמוּת שֹׁרֶשׁ, -
כֵּן נֶחְשְׂפָה הֲוָיָתוֹ עַד תֹּם
מִכָּל תִּפְאֹרֶת שֶׁל חַיֵּי לְאֹם.

אֶת כָּל הַנִּסְפָּחוֹת, הַמִּתְלַוִּים
אֶל הַקּוֹרוֹת, הִשׁיר הוּא כְּשַׁלֶּכֶת.
שָׂרְדוּ רַק הַיְסוֹדוֹת: הָאֱלֹהִים,
הַדִּין, הַמָּוֶת, הַשִּׂמְחָה, הַלֶּחֶם,
הַכְּתָב, הַדָּם. עֶרְכֵי רֵאשׁית גְּלוּיִים
בְּלֹא לְוָי. יֵשׁוּת חוֹרְגָה מִכָּל מַסֶּכֶת
אֲבָל עַזָּה מִכָּל גּוּפֵי חֶבְרָה
לַחֲרִיפוּת, לְכֹחַ וּלְעֶבְרָה.

יֵשׁוּת-לְאֹם פִּלְאִית וַחֲדָשָׁה
וְלֹא נִשְׁנֵית. אֻמָּה אֲשֶׁר פָּנֶיהָ
קָמִים כִּפְנֵי הָאִישׁ וְהָאִשָּׁה
וְלֹא כִּפְנֵי מַלְכוּת וַהֲמוֹנֶיהָ.
אֻמָּה אֲשֶׁר טִיבָהּ וּפֵרוּשָׁהּ
וּמַשָּׂאָהּ וְכֹחַ מְנִיעֶיהָ
שֻׁנּוּ מִכֹּל: נִמְחָה מֶנָּה כָּלִיל
צַלְמָם שֶׁל הַמְּכוּנָה וְהָאֱלִיל.

אֻמָּה נִפְלֵית אֲשֶׁר חָיְתָה בְּאֵין
בָּהּ מְחִצָּה מַפְרֶדֶת וּמַבְדֶּלֶת
בֵּין הַקּוֹרוֹת הַכּוֹלְלִים לְבֵין
חַיֵּי אֱנוֹשׁ וּפָעֳלוֹ בַּחֶלֶד.
הַחוּט הַמִּתְמַשֵּׁךְ מֵאָב אֶל בֵּן
וָנִין  -  לֹא מִמֶּלֶךְ אֱלֵי מֶלֶךְ 
אִחָה אֶת הַיָּמִים וְהַשָּׁנִים
וְאֶת הַמַּעֲשִׂים הַנִּרְשָׁמִים.

אֻמָּה אֲשֶׁר לֹא פֶּסֶל וְהִמְנוֹן
הָיוּ לָהּ כְּלֵי קִבּוּל בְּשׂוֹא תְּרָפֶיהָ
בִּידֵי הַשַּׁלִּיטִים וְהֶהָמוֹן.
אֻמָּה אֲשֶׁר הַדַּל בַּאֲלָפֶיהָ
בְּגוּף עוֹטֶה בְּלוֹאִים כִּבְתוֹךְ אַרְמוֹן
נָשָׂא אוֹתָהּ. הִיא יָם וְהוּא חוֹפֶיהָ
וּבְמוֹ חַיָּיו חַיֶּיהָ נְטוּעִים
בְּרוּרִים וּמוּחָשִׁים וּמוּדָעִים.

כֹּחוֹ שֶׁל הַיָּחִיד הָיָה כֹּחָהּ
וְלֹא בְּיָד נָתְנָה עָלָיו כְּבָלֶיהָ.
מַהוּת אַחַת הָיוּ שְׁנֵיהֶם. פְּתוּחָה
הָיְתָה הִיא לְפָנָיו לִפְרֹץ גְּבוּלֶיהָ,
אַךְ כָּל אֲשֶׁר רִדְּפוּהוּ מִתּוּכָה
רָאוּהוּ סַב בְּתוֹךְ מַעְגָּלֶיהָ
כְּכֹחַ שֶׁנִּצְחוֹ הוּא יוֹמְיוֹמוֹ
וְאֵין לְהַתִּיקוֹ מִגּוּף עַצְמוּ.

הֲלֹא לַהֶבֶל סַחְנוּ כִּי בִּקְהַל-
עַמִּים הָיְתָה הִיא עָם-לֹא-עָם, רַק סֵמֶל
וּדְמוּת אֵין גּוּף. הַאִם לֹא בָּה נִגְאַל
מֻשַּׂג הַלְּאֹם שֶׁנִּסְתַּלֵּף עַל סֵפֶר-
קוֹרוֹת-תֵּבֵל לְעֵת חַלֵּק שָׁלָל
אוֹ לְעִתּוֹת הַלֵּל שֶׁל תּוֹפְשֵׂי נֵבֶל,
עַד הֱיוֹתוֹ דִמְיוֹן וּמִקְסַם שָׁוְא?
הַאִם לֹא בָּהּ אֶל מְקוֹרוֹ הוּא שָׁב?

הַאִם לֹא בָּהּ נִשְׁמַר הוּא חַי וּמְלֵא
כֹּחוֹת יְסוֹד, בְּלֹא תַּבְלִינֵי מַמְלֶכֶת
שֶׁהֲפָכוּהוּ לַנּוֹרָא בִּכְלֵי-
מַשְׁחִית, אֲשֶׁר אִמְּנוּ אוֹתוֹ לִמְלֶאכֶת
חִפּוּי עַל עָוֶל וְנִפְנוּף דִּגְלֵי-
מָדוֹן, אֲשֶׁר שׁטְּחוּהוֹ כְּשׁיר לֶכֶת
לִהְיוֹת מַחֲרִישׁ מֵעֶצֶם מַהוּתוֹ
אֶת קוֹל חַיֵּי אֱנוֹשׁ וַאֲמִתּוֹ?

בָּהּ לֹא נִתְּקוּ תָּקְפָּם וְנִמּוּקָם
שֶׁל קִנְיָנֵי הַחֹמֶר וְהַחַיֵל
אֶת חֶשְׁבּוֹנוֹ הַמַּעֲשִׂי שֶׁל עָם
מֵעַל חֶשְׁבּוֹן צִדְקוֹ. לֹא קָם בָּהּ חַיִץ
בֵּין קְנֵה מִדָּה לִקְנֵה מִדָּה. דִּינָם
שֶׁל מַעֲשִׂים אֶחָד הָיָה, לֹא שְׁנַיִם:
הִלְכוֹת מוּסַר חַיָּיו שֶׁל הַיָּחִיד
הָיוּ גַם חֻקָּתָהּ. כִּי אֵין מַפְרִיד.

וְכָךְ, בְּעִקּוּמָם וּבִזְיוֹנָם
שֶׁל נַפְתּוּלֵי גוֹלָה כָּלִים לַתֹּהוּ,
אוּלַי פָּרְחָה כִּפְרֹחַ הַיּוֹנָה
אִבְחַת-חִיּוּת אֲשֶׁר אָמְרָה לִבְקֹעַ
נָתִיב אַחֵר לְקוֹרוֹת חֶלֶד. שְׂנָא
אֶת עִקּוּמָם שֶׁל טֶבַע וְשֶׁל תֹּאַר,
אֲבָל יְרָא אֶת דֶּרֶךְ הַיָּשָׁר
בְּהִמָּחוֹת בָּהּ כָּל עָקֹם בְּלֹא שְׁיָר.


צַלְמֵי פָּנִים, ד
כַּהֲוָיָה נָכְרִית וְלֹא-בְּרוּכָה
נִרְאֶה קוֹרוֹת גּוֹלָה, נִכְתֹּב בַּחֶרֶט
אֵיךְ דַּלְתֵיהֶן פָּרַצְנוּ וּבְרִיחָן,
אַךְ הָאֻמָּה הַזֹּאת הַמִּתְנַעֶרֶת
קְצָת קָט תּוֹסִיף-תִּצְלַע עַל יְרֵכָהּ
גַּם בְּצַמַּח לָהּ גּוּף חָדָשׁ מֵאֶרֶץ.
עוֹד בָּהּ יֻכַּר, גַּם בְּלֶכְתָּהּ בַּסָּךְ,
הַמּוּם אֲשֶׁר טָבַע בָּהּ הַמַּלְאָךְ.

וְהוּא מַלְאַךְ הַמָּוֶת וּמַלְאַךְ
עָצְמַת נִשְׁמַת הַחַי, וְהוּא מֵאֶרֶב
צָפָה אֵלֶיהָ וְהֵסִיר מָסָךְ
בֵּינָהּ לְבֵין עִקַּר תַּכְלִית כָּל עֵרֶךְ
וְהוּא כְּמוֹ שָׁכֵן קָרוֹב מֵאָח
הָיָה עִמָּהּ, עִמָּהּ אָרַח בַּדֶּרֶךְ,
בְּהֵחָשֵׂף מִטִּיחַ הַתָּפֵל
לַחְמָהּ, סִפְרָהּ וְקִנְאָתָהּ לָאֵל.


צַלְמֵי פָּנִים, ה
צַלְמֵי רוֹדְפֶיהָ בָּהּ הִנֵּה קָמִים
וְתַו קִרְבָה שֶׁל יֵצֶר וּכְלֵי-חֹמֶר
נִטְוֶה בֵּינָם לְצֶלֶם הַקְּדוּמִים
אֲשֶׁר יוֹשַׁב לָהּ עִם מָגֵן וָרמַח
שֶׁל סִמְלֵי אֶרֶץ וּמַמְלֶכֶת. עִם
עָפָר וָאֵשׁ וּמֵי בְּאֵר מֵעֹמֶק,
עִם עִיר וָהָר, קוֹרֵם הָעָם עַל-סָף
אֶת צֶלֶם אֲבוֹתָיו עִם פְּנֵי צָרָיו.

אַךְ עִם צַלְמֵי צָרִים וְצַלְמֵי תְּנָ”ךְ
הִנֵּה גָּלוּת אֶת חוֹתָמָהּ שׁוֹלֶבֶת.
בְּהֵחְשֵׂףְ לָעָם תֵּל תַּעְנָךְ
גַּם הִיא נְחֶשֶׂפֶת לוֹ כְּצוּר מַחְצֶבֶת.
בְּקוּם חַיָּיו בְּחֶרֶב וַאֲנָךְ
וּבְמַחֲרֵשָׁה וּבְאוֹת עִבְרִית נִכְתֶּבֶת
גַּם הִיא מוֹסֶכֶת בּוֹ אֶת מֵיתָרָהּ
עִם מֵיתְרֵי רוּחוֹת אֶרֶץ וּמְטָרָהּ.

וְהִיא לוֹ חוּשׁ נוֹסָף עַל הַחוּשִׁים
הַנְּעוּרִים בּוֹ בְּקוּמוֹ כְּעֶלֶם,
וְהִיא, הָעֲקֻמָּה, כִּבְלִי מֵשִׂים
נוֹסֶפֶת בּוֹ אֶל כְּלֵי אֲנָךְ וָפֶלֶס
שֶׁבָּם יִמַּד עֶרְכָּם שֶׁל מַעֲשִׂים
וְשֶׁל שֵׁמוֹת. בְּתוֹךְ דְּפוּסֵי הַפֶּלֶד
הַנּוֹצָקִים לְעַם וְעִיר מְלוּכָה
בֵּין קִנְיָנֵי יְסוֹד הִיא נְסוּכָה.

אֶל תּוֹךְ קוֹרוֹת הָעָם הַזֶּה, לְעֵת
תְּמוּרוֹת, הָאֲדָמָה הִנֵּה הִבְקִיעָה
לִהְיוֹת לוֹ אֵם כָּל חַי וְאֵם כָּל חֵטְא
וְאֵם כָּל כֹּחַ וּבְרָכָה. רָקִיעַ
בְּכוֹכָבָיו הַנִּצְחִיִּים לוֹהֵט
חָדָשׁ וָרָם. עָרִים רֹאשָׁן יַגְבִּיהוּ.
יָקוּמוּ פְּנֵי עָפָר וָאֵשׁ וָיָם -
אֲבָל הַאִם פְּנֵיהֶם כְּקַדְמוּתָם?

פְּנֵיהֶם אֲשֶׁר נִרְאֶה מִן הַחַלּוֹן
נוֹשְׂאִים עִם תַּו הַיֵּצֶר וְהַכֹּחַ
גַּם אֶת תָּווֹ הַדַּק שֶׁל חִדָּלוֹן
הַקָּם כְּמוֹ אַחֲרֵי כָּתְלָם בְּלִי נוֹעַ
וְאֵין הוּא בָּא לוֹמַר כִּי הֵם חֲלוֹם
וְאֵין הוּא בָּא מֵעָצְמָתָם לִגְרֹעַ,
אַךְ הוּא מִבְּלִי מֵשִׂים יוֹסִיף דּוּמָם
אֶת נֹפֶךְ עִקָּרוֹ אֶל עִקָּרָם.

לַלְּאֹם הַזֶּה, לְעֵת אַבְנֵי פִּנָּה,
מוֹסִיף כִּיסוֹד שֶל כֹּחַ לֹא-אַכְזָב הוּא
אֶת נֹפֶךְ תְּלִישׁוּתָהּ שֶׁל הַבִּינָה
אֲשֶׁר עָבְרָה מִפְתָּן אַחֲרוֹן וְשָׁבָה,
אֶת נֹפֶךְ שִׂמְחָתָהּ וְעִצְּבוֹנָהּ
וְחֶשְׁבּוֹנָהּ, אֲשֶׁר בַּמֶּה נֶחְשָׁב הוּא, -
אַךְ מִכּחֹוֹ לְעֵת אַחֲרִית יָמִים
כְּמוֹ פְּנֵי אִישׁ יָקוּמוּ פְּנֵי עַמִּים.

נִסְפָּח לְשׁיר צַלְמֵי פָּנִים, א
שׁיר צַלְמֵי הַפָּנִים, הִרְבֵּית
הִרְהוּרִים נְאוֹתִים וּתְהִיּוֹת
עַל תְּמוּרוֹת הָעִתִּים שֶׁהָרְאֵיתָ
בְּקוּם הַמַּמְלָכָה וְהַחֻקּוֹת הַטִּבְעִיּוֹת.

יִתָּכֵן כִּי עַל שְׂפַת-הִמְנוֹנִים אָבַד כֶּלַח,
גַּם יָפֶה, כַּנּוֹדָע, לַשִּׁירָה דֹק קַלִּיל
שֶׁל הִסּוּס וּתְהִיָּה, - אַךְ הִנֵּה, בְּכָל אֵלֶּה,
לוּ רְחַק נָא מִפְּנֵי עַמְקָנוּת-הַטְּרַקְלִין
אֲשֶׁר אֵין בָּהּ דִּבּוּר מְחַיֵּיב, וְאֵין חֵלֶק
לָהּ כִּי אִם בְּטְעִימַת-מְּבִינוּת מִן הַכְּלִיל.


נִסְפָּח לְשׁיר צַלְמֵי פָּנִים, ב
הָהּ בְּטֶרֶם נָשׁיר, מַמְלָכָה, אֶת פַּחַד
נְחֻשְׁתַּיִךְ, בְּטֶרֶם נָשׁיר אֶת חֲשָׁשׁ
הֱיוֹתֵךְ מְשַׁבֶּשֶׁת בַּסָּד וּבַסָּךְ אֶת
יַחוּדוֹ שֶׁל הָעָם. (שׁיר - כֵּיוָן דְּדָשׁ דָּשׁ)...
לוּ נֹאמַר, פֶּן נֶחְטָא בִּכְסִילוּת לֹא נִסְלַחַת,
אֵיךְ פָּתַחְתְּ חֵרוּתֵךְ לוֹ כְּשַׁעַר חָדָשׁ.
אֵיךְ הוֹצֵאת לַחָפְשׁי לוֹ רְקִיעַ שָׁמַיִם
וְחַמָּה וּלְבָנָה וְהָרִים וָעִיר,
אֵיךְ הוֹצֵאת לַחָפְשׁי, בְּרִאשׁוֹן מַגָּעַיִךְ,
מִחֲשָׁבָה וְלָשׁוֹן וּמְלָאכוֹת וָשׁיר,
בְּקוּמֵךְ בְּפִתְאֹם, מוּבָנָה מֵאֵלַיִךְ
וְהוֹפֶכֶת מוֹפְתֵךְ לְחֹק טֶבַע שָׁרִיר.

אֵיךְ פִּתַּחְתְּ לְמוֹסְרוֹת הַדִּמְיוֹן וְהַכֹּחַ
שֶׁלָּעָם, אֵיךְ הֵקִיצוּ כַּיּוֹם הַזֶּה
קוֹרוֹתָיו הַכְּבוּלוֹת וּפָרְחוּ פָּרֹחַ
שׁוֹקְקוֹת כְּמוֹ שֵׁשֶׁת יְמֵי מַעֲשֶׂה,
וּמָלְאוּ מַשְׁמָעוּת וְקִבְּלוּ שֵׁם וָתֹאַר
וּתְנוּפָה לְמָעוּף וְחוֹמָה לְמַחֲסֶה.

אַתְּ בֵּין עַם לְבֵין מָוֶת נִשְׁלַפְתְּ כְּמִתַּעַר,
אַתְּ, בְּטֶרֶם נְעֹל עָלָיו קֵץ אֶת בְּרִיחָיו,
הֶעְמַדְתְּ אֶת שׁמְשׁוֹ בְּגִבְעוֹן בְּיַד נַעַר
וְהָפַכְתְּ רְקִיעָיו מִשְּׁקִיעָה לִזְרִיחָה,
וּבְאָמְרֵנוּ פְּלִיאָה הִיא - לֹא דַקְנוּ בָּךְ, יַעַן
מֶה הָיְתָה זוֹ? מְלַאכְתֵּךְ הַטִּבְעִית וּשְׁכִיחָה.

לֹא אֱלִיל נְשִׂימֵךְ. לֹא מוֹכִיחַ יוֹרֵנוּ
מַה חַטָּאת לְפִתְחֵי מַמְלָכוֹת רוֹבֵץ.
לֹא אֱלִיל נְשִׂימֵךְ. לֹא צִדְקֵךְ יְיָרְאֵנוּ
בְּקוּמֵךְ עַל צִדְקַת אִישׁ וָאֵל. רִיב אֵין קֵץ
לוּ יָרִיב בָּךְ יוֹשְׁבֵךְ, אַךְ לָעַד אֶת נָוְהוּ
וּמִמֵּךְ לֹא יָסוּר כִּי חַיִּים חָפֵץ.

חֵטְא אוֹרֵב לָךְ מִקֶּדֶם. אֲבָל בִּלְעָדַיִךְ
אֵין לֹא דִין וְלֹא עֹנֶשׁ עַל חֵטְא. כֹּחֵךְ רַב
לְהָפְכֵנוּ בִּמְחִי כְּלֵי חָמָס בְּיָדַיִךְ,
אֲבָל רַק בְּיָדַיִךְ חַרְבּוֹ וּמֹאזְנָיו
שֶׁל מִשְׁפָּט. לֹא נִבְדּוּ מַמְלָכוֹת יֵשׁ מֵאָיִן.
עוֹד הֵן גּוּף לִלְאֻמִּים אִם נֹאבֶה וְאִם לָאו.

מַמְלָכָה, עִם טִיבֵךְ וּדְרָכַיִךְ נִפְתֶּלֶת
מַחְשַׁבְתּוֹ שֶׁל אֱנוֹשׁ מֵרֵאשׁית קַדְמַת עֵת
וְעוֹד אֵין לָךְ תְּמוּרָה. כְּאֶת אוּר הַגַּחֶלֶת
שֶׁעָלָיו הוּא עִם לֵיל קְדֵרָתוֹ שׁוֹפֵת
הִמְצִיאֵךְ הָאָדָם בְּקוּמוֹ בַּחֶלֶד
וּכְאֶת דִּין הַחֶבְרָה וּכְאֶת כֵּס הַשּׁוֹפֵט.

שׁגְרַת טֶבַע הִנָּךְ לִלְאֻמִּים. אֲבָל אָנוּ
שֶׁרָאִינוּ קוּמֵךְ כְּמַהוּת חֲדָשָׁה
וּמְשַׁנָּה פְּנֵי חַיִּים, שֶׁכֹּחֵךְ בָּאָנוּ
בְּעוֹדוֹ בְּעִצּוּם חִיּוּתוֹ וְחוּשָׁיו,
עוֹד נָשׁוּב וְנָבֹר בֵּין מִלִּים שֶׁיָּדַעְנוּ
אֲחָדוֹת לְסַפֵּר כָּךְ בְּשׁיר וּמָשָׁל.

לְסִמָּן כִּי גַם הִיא, הָעִבְרִית וּמִלֶּיהָ
שֶׁהָיוּ נִכְרָתוֹת עִם כְּחוֹ הָאָפֵס
שֶׁל הָעָם לוּלֵא קַמְתְּ, הִיא גַם הִיא אֶת כְּלֶיהָ
תְּצָרֵף אֶל כְּלֵי חֹמֶר וָחֹק שֶׁיֹּאחֵז
בָּךְ עַם רַב לְשָׁמְרֵךְ חֲזָקָה מִבַּלֵּעַ
וְלָדַעַת כִּי צֶדֶק יֵשֵׁב בָּךְ עַל כֵּס.

וּמָלֵאת קוֹל הָמוֹן וּשְׁאוֹן יָם וְסֹב רוּחַ
וִימוֹת קַיִץ שׁוֹקְטִים וּמְטָרוֹת רוֹעֲשִׁים
וּמְלָאכוֹת וּמִשְׂחָק וּדְבַר סֵפֶר פָּתוּחַ
עַד תִהְיִי בְּתוֹכָם כִּבְטֵלָה בְּשׁשִּׁים...
עַד אִם לֹא יִוָּדַע שֶׁכֹּחֵךְ בָּם נָטוּעַ
בִּהְיוֹתֵךְ בָּם לְמוֹ עַמּוּדִים וּמְרִישִׁים.

נִסְפָּח לְשׁיר צַלְמֵי פָּנִים, ג
בְּכֹחַ כְּלֵי חוֹרְשִׁים וּכְלֵי הָאֵשׁ
וּבְכֹחַ הַמִּלִּים הָאֲמוּרוֹת
קַמְתְּ נִצַּבְתְּ לִהְיוֹת לְיֵש
כְּמוֹ יֵשׁוּת הָעֲצָמִים וְהַמַּרְאוֹת.

עַל אַף שׁוֹמְרֵי שׁירָם עֲלֵי שָׁרְשׁוֹ
לָשׁיר גּוּפֵי חַיִּים וְלֹא כְּלֵי שְׂרָד,
בָּךְ נְדַבֵּר מִבְּעוֹד יוֹמֵךְ רִאשׁוֹן
כִּבְמוֹ קִנְיָן מוּחָשׁ לְמַגַּע יָד
כְּמוֹ קִנְיַן הַכְּתָב וְהַלָּשׁוֹן
וּכְמוֹ סִפּוּר הַמַּעֲשִׂים אֲשֶׁר יֻגַּד.

נִסְפָּח לְשׁיר צַלְמֵי פָּנִים, ד
שְׁעַת בְּרִיאָה אֵינָהּ נִשְׁנֵית,
אַךְ עַל פָּנַיִךְ עוֹד חוֹנָה
אִבְחַת הָרֶגַע בּוֹ נִבְרֵאת
בְּלַהַט חֶרֶב הַיּוֹנָה
וּבְצַעֲקַת נוֹפְלֵךְ הַמֵּת,
מִמֶּנָה קַמְתְּ לָרִאשׁוֹנָה.

עוֹדָךְ בּוֹטָה מִלַּעֲקֹף
אוֹתָךְ בְּשׂיחַ אוֹ בִכְתָב.
עוֹדָךְ, כָּל יוֹם, חִדּוּשׁ הַחוֹב
שֶׁחָב הַחַי לַמֵּת תַּחְתָּיו.
עוֹד עֲפָרֵךְ מִקְּרָב עָקֹב
עַד אִם מִדְּבַשׁ הוּא יֶעֱרָב.

עוֹד לֹא קְרוּאָה וְלֹא ברוּכָה
אַתְּ בֵּין עַמָּיו שֶׁל זֶה הַזְּבוּל.
עוֹד לֵילוֹתַיִךְ לֹא מְנוּחָה,
כִּי גֵיא חֶזְיוֹן מִשְׁפַּט הַגְּמוּל.
עוֹד דֶּלֶת חֶשְׁבּוֹנִים פְּתוּחָה,
לֹא מֹר עוֹבֵר כַּפּוֹת מַנְעוּל.

לֹא בַּשָּׁלוֹם כִּי בַּפְּלָדִים
נוֹצַרְתְּ אֲבָל בְּקוּם שׁוֹפֵט
גַם דִּין הַמִּלְחָמָה הוּא דִּין!
בֵּין מַמְלָכוֹת בְּקוֹרוֹת עֵת
רַק אַתְּ - נוֹפְלַיִךְ לָךְ עֵדִים -
בִּקַּשְׁתְּ עַד קֵץ לָקוּם בָּאֵת
וְלֹא בַּחֶרֶב. אַךְ צְמָדִים
עָלוּ בָּךְ שַׁחַר וְכוֹרֵת.

כְּלֵי חוֹרְשִׁים וּכְלֵי הָאֵשׁ
וְהַמִּלִּים הָאֲמוּרוֹת
הִצִּיבוּךְ לִהְיוֹת לְיֵשׁ
וּלְהִנָּטַע כַּמַּשְׂמְרוֹת.

שׁלְטֵךְ עָלַיִךְ, מַמְלָכָה,
אַךְ לֹא רַק שֵׁם אַתְּ וְחוֹתָם.
וֹוָדְך הַבְּכִי וְהַצְּוָחָה
וְהַגְּעָרָה בְּפִיּוֹת עָם,
עִם דִּמְעָתָם עוֹדֵךְ שְׁפוּכָה,
עוֹדָךְ שְׁפוּכָה עִם חֲמָתָם.

עוֹדָךְ בְּהִילוּת הַמּוּבָאִים
וּמוּבָלִים אֶל הַצִּיָּה,
בָּהּ מֵחֶלְקַת אַדְמַת סְלָעִים
יָדָם לָךְ לֶחֶם מוֹצִיאָה.
עוֹדָךְ עַצְמָם שֶׁל הַחַיִּים
וְלֹא בָּבוּאָתָם בַּנְּיָר.

עוֹדָךְ שְׁתִיקַת אַבְנֵי גַלְעֵד
אֲשֶׁר גַּם הֵן לָךְ מַעְגָּל.
עוֹדָךְ הַלַּחַשׁ וְהַהֵד
שֶׁל מִיכָאֵל וְשֶׁל מִיכַל
וְחוּט יָחִיד שֶׁל חֵן שָׁקֵט
הֵם לְצַלְמֵךְ אֲשֶׁר נִבְלַל.

בִּרְבוֹת שָׁנִים אַל תְּשִׂימֵךְ
יַד אִישׁ לִהְיוֹת שׁגְרַת חוֹתָם,
לוּ יַעֲמֹד בָּךְ טַעֲמֵךְ
הַזֶּה הַחַד וְלֹא נִשְׁלָם
אֲשֶׁר זְמַנֵּנוּ בּוֹ מוֹסֵךְ
אֶת טַעַם הַחַיִּים הֶחַם.

עִתִּים חוֹלְפוֹת, עוֹבְרוֹת הַסַּף,
וְאַחְרֵיהֶן תּוּגַף דַּלְתָּן.
אַךְ מַרְאוֹתָיו וּמַעֲשָׂיו
וּמִשְׁפָּטָיו שֶׁל זֶה הַזְּמַן
פְּתוּחִים יִהְיוּ בְּיַד עַם רָב
אֱלֵי הַרְחֵק הַרְחֵק מִכָּאן.

אֶת הַשִּׁירָה הוּא מְיָרֵא
בְּסִיסְמוֹתָיו הַנּוֹצָקוֹת.
אֶת מִשְׂחָקָהּ הוּא מְבָרֵא
בִּשְׁאֵלוֹתָיו הַמְצֻלָּקוֹת,
אֲבָל אַשְׁרֵי בָּאָיו, אַשְׁרֵי
רוֹאֵי עֵינוֹת שְׁחָרָיו בּוֹקְעוֹת
עַל אִישׁ וָעָם, עוֹד בְּהָרֵי-
סְלָעִים חוֹנִים הֵם בַּסֻּכּוֹת.
שׁירִים עַל רְעוּת הָרוּחַ

א
לֹא בְּמִלִּים יְסֻפַּר
וְלֹא יְסֻלָּא בְּכֶסֶף,-
אֵיךְ עָבַד בְּפִתְחוֹ הַסַּפָּר
כֻּלּוֹ תַּעַר וָאוֹר וָקֶצֶף.

	וְשׁבְעִים וְשׁבְעָה סַפָּרִים,
	בַּמַּרְאוֹת הַכּוֹפְלוֹת תָּאֳרוֹ,
	אֶת זְרִיזוּת אֶצְבָּעָיו מְסַפְּרִים
	וְצָדִים אֶת חֲזִיז תַּעֲרוֹ.

לֹא בְּמִלִּים יְסֻפַּר
וְלֹא יְכֻנֶּה בְּתֹאַר,
אֵיךְ הִבְרִיקָה טַבְלַת הַמִּסְפָּר
עַל חָזֵהוּ שֶׁל נַעַר הַדֹּאַר.

	וּמֵאָה וְאַחַת עֲלָמוֹת
	וְאַחַת חִנָּנִית מֵרִבּוֹא
	נִשְׁקְפוּ בּוֹ, מֵאוֹר הֲלוּמוֹת,
	כִּי רָאוּ אֶת פְּנֵיהֶן עַל לִבּוֹ.

הָהּ, נוֹצַת הַסּוֹפְרִים שֶׁנִּשְׂנָא,
אַתְּ סַפְּרִי בְּרוּצֵךְ מִקֶּסֶת
אֵיךְ דָּרְכָה הַכִּכָּר בְּרִסְנָהּ
אַרְבָּעָה רְחוֹבוֹת כְּסַיֶּסֶת.

	אֵיךְ עָבַרְנוּ קַלִּים וּפְחוּתִים
	וּבְלִבֵּנוּ דִּבֵּר הַזָּמִיר
	שֶׁהִרְבֵּינוּ עֲסֹק בִּשְׁטוּתִים
	וְהִנֵּה הֲקִימוֹנוּ גַם עִיר.

וְחַיֶּיהָ דוֹבְרִים הֲמֻלָּה
וּמֵתֶיהָ צוֹפִים בְּרָב-שֶׁקֶט
וְעַל כָּךְ נוֹצַת-עֵט אֲמוּלָה
בְּחַדְרֵנוּ עִם עֶרֶב חוֹרֶקֶת.

	רוּצִי רוּץ, הַנּוֹצָה. יְכֻפַּר
	חֶפְזוֹנֵךְ, מַחְקָנִית לֹא בְּרוּכָה.
	כְּבָר כִּלָּה אֶת מְלַאכְתּוֹ הַסַּפָר,
	כְּבָר הֶחְשׁיכָה טַבְלַת הַמִּסְפָּר
	וְרַק אַתְּ עוֹד טוֹרְחָה וְטוֹרְחָה.



ב
כְּבָר נָפְלוּ עֲלָמוֹת בָּרְשָׁתִים
וּבְעֻמְקֵי הַשְּׂדֵרוֹת תֵּאָנַחְנָה
אֲבָל אָנוּ, רוֹדְפֵי הַשְּׁטוּתִים,
עֲלֵי אֶבֶן הָרֹאשׁ הִנַּחְנוּ.

אַךְ מְאוֹר כַּלָּתֵנוּ זָרַח
וּמֵאָז רְאִינוּהוּ כִּבְצֹהַר
בְּשֵׂאתֵנוּ חוֹבוֹת הָאֶזְרָח
וּבְעָמְסֵנוּ טִרְדוֹת הַמִּקְצוֹעַ.

וְלֹא רַב הוּא יָפְיָּהּ,חֵי הָאֵל,
וְלֹא כְּלִיל הַשְּׁלֵמוּת מִדּוֹתֶיהָ,
עִם זָרִים הִיא צוֹחֶקֶת בַּלֵּיל
וְחֶלְקֵנוּ בַּיּוֹם דִּמְעוֹתֶיהָ.

אַךְ אוּלַי גַּם הוֹגֵי הַסְּפָרִים
וְשׁירֵי הַפַּיְטָן בְּחֶסֶד
אֶת מִנְיַן אֶצְבָּעֶיהָ סוֹפְרִים
וְאֵינָם מַגִּיעִים עַד עֶשֶׂר.

וְיָכֹלְנוּ צוּדָהּ בָּרְשָׁתִים
וּבְחֵיקֵנוּ אוֹתָהּ לְהָנִיעַ.
אֲבָל אָנוּ, רוֹדְפֵי הַשְּׁטוּתִים,
מֵרָחוֹק לָהּ הָראשׁ נַנִּיחַ.

וְנִרְאֶנָּה שְׁלֵמָה עַל תִּלָּהּ
וּבֵינֵינוּ תָּמִיד הָרֶוַח
הַיּוֹצֵר אֶת שׁירֵי הַתְּהִלָּה
סוֹבֵל אֶת גֻּזְמוֹת הַשֶּׁבַח.


ג
לֹא שׁחַרְנוּ זְהָבָהּ וְצַמְרָהּ
שֶׁל אַרְצֵךְ, שֶׁל אַרְצֵךְ הַנְּצוּרָה,
לֹא שׁחַרְנוּ זְהָבָהּ וְצַמְרָהּ
בִּיהִירוּת וְעִוְרוֹן עֵינָיִם.
אֲבָל אָנוּ כְּגֶפֶן בְּצוּרָה
נִדָּרֵךְ לָהּ בְּיוֹם צַעֲרָהּ.
אֲבָל אָנוּ דְבוֹרִים וְצִרְעָה
וּלְקִבֹּרֶת צָרֶיהָ שׁנָּיִם.

גִּפְּפַתְנוּ עִירֵךְ עַל צַוָּאר,-
מַה נָּאִים הֵם אַנְשֵׁי הַצָּבָא!-
גִּפְּפַתְנוּ עִירֵךְ עַל צַוָּאר,
שָׂחְקָה עֲרֻמַּת עֵינָיִם.
מְלִיצַת הַנּוֹאֵם רָהֲבָה
אַךְ צִיצַת צַמָּתֵךְ זָהֲבָה
וְהַלֵּב הַשּׁוֹטֶה אֲהֵבָהּ
כְּתָמִיד, כִּי מַה יֹּוֹם מִיּוֹמָיִם?

כִּי תָּמִיד, גַּם בְּשׁיר וּמְלִיצָה,
מַה בִּקַּשְׁנוּ? אֶת זְהַב הַצִּיצָה.
כּי תָּמִיד, גַּם בְּשׁיר וּמְלִיצָה,
מַה בִּקַּשְׁנוּ עַד כְּלוֹת עֵינָיִם?
נְשׁימָה שְׁלְּאַחַר הָרִיצָה
וְלֵטּוּשׁ מְסֻתָּר כִּקְרִיצָה
וּקְצָת תּוֹךְ, הַנִּסְחָט בִּלְחִיצָה
כְּמוֹ דֶשֶׁן וְלֹא כְּמָיִם.

הֵן עַד מָוֶת נִשְׁמֹר, כַּתֻּכִּי,
אֱמוּנִים לְשֵׁמוֹת וּפְסוּקִים.
הֵן עַד קֵץ נֶהְגֶּה, כַּתֻּכִּי,
בַּחִתּוּךְ הַדַּקְדַּק שֶׁל עֵינָיִךְ.
וּבִשְׁאָר הַדְּבָרִים הַדַּקִּים
כְּגוֹן סַהַר עַל פְּנֵי הַשְּׁוָקִים
וּמַחֲשֶׁבֶת סְפָרִים אֲבוּקִים
וְדַקּוּת הַזְּכוּכִית סְבִיב הַיָּיִן.

הַאִם אֵין זוֹֹ אוֹתָהּ הַחֵרוּת
(רַק בְּשֶׁמֶץ מִיּוּן וּפֵרוּט)
הַאִם אֵין זוֹ אוֹתָהּ הַחֵרוּת
הַיְקָרָה מֵאִישׁוֹן בַּת עָיִן?
שְׁמָהּ הַחַי לֹא בַּשַּׁיִשׁ חָנוּט,
שְׁמָהּ חָבוּי בִּדְבָרִים שֶׁל הַבְלוּת,
שְׁמָהּ הָגוּי רַק בַּדֶּרֶךְ לָמוּת,
אַךְ פְּרָטֶיהָ הֶחֱיוּנוּ כְּמָיִם.


ד
וְלָעֶצֶב אֵין קֵץ,- אָמְרָה אֵם בִּדְמָעוֹת.
וְאֵין קֵץ לַשִּׂמְחָה,-אָמַר הַהֵלֶךְ.
קַו לָקָו מִצְטָרְפִים חַיֵּיכֶן, אֲדָמוֹת,
מִפְּגִישׁוֹת וּמִלִּים כָּאֵלּוּ.


ה
לְקוֹלוֹת עֶגְלוֹנִים שֶׁרֻפְּשׁוּ עַד בִּרְכַּיִם,
עִם שׁוּרַת הַקְּרוֹנוֹת, בָּעִטְרָן מְשׁוּחָה,
הָיָה זָע עַם סוֹחֵר, בִּפְרֹס חֹרֶף וָקַיִץ,
בְּאוֹתָהּ הֲמֻלָּה וּדְחִיפַת מַרְפְּקַיִם,
בְּעוֹנַת יְרִידוֹ אוֹ בִּימוֹת מְשִׁיחָיו.

עִם פְּרִישׁוּת חֲלוֹמוֹ שֶׁלֹּא שֵׁם לוֹ וָשַׁחַר
נִתְעָרְבוּ הַמִּסְחָר וֶשׁוּקֵי הָאָבִיב.
זָרוּתוֹ הִיא זָרוּת כְּפִילוּתוֹ שֶׁל הַשַּׁחַף,
הַנִּקְרָע בֵּין הַמַּיִם וּבֵין הָאֲוִיר.

הוּא חָצָה עַד צַוָּאר בַּמּוּחָשׁ וּבַחֹמֶר,
גַּם שָׁאַף אֶת כֹּחָם, עַרְמוּמִי וְנִרְעָב,
אַךְ כְּמוֹ בַּעֲבוֹת שֶׁל מוֹרָא וְשֶׁל אֹמֶן
הוֹלִיכַתּוֹ פְּלִיאַת הַלָּשׁוֹן וְהַכְּתָב,

הוּא חָמַד אֶת חַיָּיו כְּכָל דַּל וּשְׂבַע סֵבֶל,
אַךְ יָדַע לְמָסְרָם עַל פָּסוּק וַחֲלוֹם,
כִּי שֻׁבְּרוּ בּוֹ גְּבוּלוֹת הַמַּמָּשׁ וְהַסֵּמֶל
כְּשַׁבֵּר בָּבוּאוֹת בְּצִדֵּי יַהֲלוֹם.

חֶנְוָנִים מוּאָרִים בִּנְגוֹהוֹת הַמַּטְבֵּעַ,
עוֹבְרֵי אֶרֶץ, חוֹטְבֵי הָעֵצִים מִנִּי אָז,
כְּלֵי זְמָרִים לְעַרְבֵי חֲתֻנּוֹת  וּמַטְבֵּחַ,
אוּלַי שְׁבִיב מֵאוּרְכֶם בְּחַיֵּינוּ אָחַז,-

לְעַרְבֵּב אֶת תְּחוּמֵי הַהֹוֶה וְהַזֵּכֶר,
אֶת גְּבוּלוֹת הַמֻּפְשָׁט וְנִכְסֵי הַמּוּחֲשִׁי,
וְלִמְדֹּד לְכֻלָּם בְּאוֹתָהּ מִדַּת שֵׂכֶל,
בְּאוֹתָהּ מְסִירוּת שֶׁל כֹּחוֹת נְחוּשִׁים,

וְלִתֵּן בְּבוֹא יוֹם, בְּעַד אֵלֶּה אוֹ אֵלֶּה,
אֶת הַדָּם הוּא הַנֶּפֶשׁ, בְּלִי לַהַג פְּתָאִים,
כִּבְעִנְיַן חֲלִיפִין שֶׁיָּאֶה לוֹ הָאֵלֶם,
לְאַחַר שֶׁנִּבְחַן וְנִמְצָא כַּדָּאִי.


ו
לֹא אֶשְׁכַּח זֹאת רֵעִי, אַךְ עַל גַּב נְשָׂאתַנִי,
וַתִּזְחַל אִתִּי הַר וָגַיְא.
לֹא אֶשְׁכַּח לְךָ זֹאת, אֵיךְ לָמוּת לֹא זְנַחְתַּנִי,
בְּחַבְּקִי צַוָּארְךָ כְּחַבְּקִי אֶת חַיַּי.

הִנֵּה לַיְלָה, רֵעִי, הַנִּיחֵנִי הַפַּעַם.
הִנֵּה לַיְלָה, רֵעִי, הַנִּיחֵנִי וּבְרַח.
כִּי מַכּוֹת רַקּוֹתַי, כִּי הַלֵּב הֹלֶם פַּעַם,
כִּי הַשֶּׁמֶשׁ עָלַי לֹא יִזְרַח.

הִשָּׁבַע רַק, רֵעִי, אִם יֵשׁ יוֹם וְתָנוּחַ
וְעָבַרְתָּ בֵּיתִי, מַה תֹּאמַר שָׁם? כָּזֹאת:
הוּא רָדַף הֲבָלִים וְהָיָה רוֹעֵה רוּחַ,
אֲבָל מֵת כְּמוֹ אִישׁ הַיּוֹדֵעַ עֲשׂוֹת.
עַד הַבֹּקֶר, רֵעִי, לֹא תָּקוּם בִּי עוֹד רוּחַ.
אַךְ עַד בֹּקֶר אֲנִי לֹא אֶשְׁכַּח לְךָ זֹאת.

ז
עָבַרְנוּ הַרְבֵּה אֲדָמוֹת
וְשֶׁלָּנוּ מֻקְשָׁה מִכֻּלָּן.
אֲדָמוֹת, אֲדָמוֹת, נָשִׁים אֲדֻמּוֹת
בְּלֵיל קַיִץ מַהְבִּיל כְּבַלָּן.

אֲדֻמָּה כּמוֹ כַּעַשׂ אַדְמַת הַחֵמָר
אַךְ בַּדֶּשֶׁא תוֹרִיק וְתַלְבִּין בַּשֶּׂה.
וְשֶׁלָּנוּ תִּסְבֹּל גַּם חֳלִי גַם חַמָּה,
רַק לֹא תֹּאַר אֶחָד מְעֻשֶּׂה.

שׁיר וּנְאוּם, כְּאַחִים לְצָרָה וּלְפִיּוּט,
מַצְנִיחִים לְפָנֶיהָ אֶת כְּלֵי הַמַּשְׁחִית,
וְכִנּוּי שֶׁל חִבָּה לָהּ הוּא צְרָם וּבִעוּת
כְּחִרוּק הַצִּפֹּרֶן עַל פְּנֵי הַזְּכוּכִית.

הִיא נִבֶּטֶת מִבֵּין הֶהָרִים הַקְּרוּעִים,
הִיא סוֹבֶבֶת כָּמוֹנוּ בָּאוֹר וּבַבְּלָאי,
אַךְ זָכֹה לֹא נִזְכֶּה בְּחַיֵּינוּ, רֵעִים,
לְדַבֵּר בָּהּ בְּלִי טַעַם לְוָי.

בְּלִי הַטַּעַם הַקַּל שֶׁל עִרְטוּל בְּצִבּוּר
כִּבְסַפֵּר הַגְּבָרִים עַל קוֹרוֹת אַהֲבָה.
בְּלִי גַּוַן הַצְּרִימָה הָאוֹרֵב לַדִּבּוּר
וְנִמְסָךְ בַּשּׁוּרָה הַכְּתוּבָה.

וְאַשְׁרַיִךְ, אַשְׁרַיִךְ, לְשׁוֹן חָרוּצִים
הַמַּשְׂכֶּלֶת לִדְחוֹת אֶת הַנֶּכֶר בְּקַשׁ.
וְאַשְׁרֵי הַשִּׁירָה הַכּוֹתֶבֶת “אַרְצִי”
בְּלִי לָחוּשׁ כִּי דָרְכָה עַל נָחָשׁ.

אֶרֶץ, אֶרֶץ, מָתַי לְדַבֵּר בָּךְ נוּכַל
כְּמוֹ לֹא בְּפָנַיִךְ, כְּאִלּוּ לֹא בָּךְ?
הָהּ, מָתַי מִפְּלִיאוֹת וּמִתֵּמַהּ נֶחְדַּל
וְנִטְעַם תַּבְשׁילֵךְ בְּלֹא סוֹדוֹת הַמִּטְבָּח?

הֲלֹא עֶשֶׂר בַּיּוֹם אַתְּ נִלְכֶּדֶת כָּעוֹף
וּמְפַרְפֶּרֶת בַּכָּף בְּלִי נֵדַע,
תּוֹךְ כְּדֵי הַבְלוּתוֹ שֶׁל הִרְהוּר בֶּן חֲלוֹף
וְתוֹךְ שִׂיחַ עַל הָא וְעַל דָּא.

וְאֵין קַל מֵאֲשֶׁר לְמָצְאֵךְ בְּלִי מֵשִׂים
וּלְחַסְרֵי כַּוָּנוֹת אַתְּ נִכְנַעַת.
וְאוּלַי גַּם הָעֵט (אָמְנָם רַק בְּנִסִּים)
יִכְתְּבֵךְ עוֹד מִתּוֹךְ הֶסַּח דַּעַת.

בְּרִגְעֵי הִשְׁתַּכְּחוּת פָּג סוֹדֵךְ הַמַּמְרֶה
וּבַכָּף אַתְּ, הַדְּרוֹר הַנִּכְנֶפֶת.
אֶרֶץ בַּת נְשָׁרִים, זֶה כֹּחוֹ שֶׁל מִקְרֶה,
זֶה כֹּחוֹ שֶׁל פִּזּוּר הַנֶּפֶשׁ.

ח
עוֹד גַּם פֹּה בַּסִּמְטוֹת הַלָּלוּ
הַשָּׁרִים יִתְחַלְּפוּ לְתֻמָּם,
אַךְ אוֹתָם הַדְּבָרִים יְהֻלָּלוּ
בַּסִּמְטוֹת הַקְּטַנּוֹת הַלָּלוּ,
אוֹתָם הַדְּבָרִים עַצְמָם.

עוֹד הַכֶּסֶף הָרָם יְצַלְצֵל פֹּה
וּמוֹכֵר הַסְּפָרִים יְגַשֵּׁשׁ
וְאוֹתוֹ הֶחָתוּל יֵבְךְּ בַּלֵּיל פֹּה
מוּל יָרֵחַ קַדְמוֹן כָּאֵשׁ.

וִידִידִים יִשָּׁבְעוּ וְיִבְגֹּדוּ
וְאֶחָד יִשָּׁבַע וְיִשְׁמֹר.
וִיגוֹנוֹת יִתְיַפְּחוּ וְיִשְׁקֹטוּ
וְאֶחָד יִשָּׁאֵר לְמִזְמוֹר.

וְאוֹתָם הָרוּחוֹת יְעַפְּרוּ עוֹד
בְּפָנָיו הַיְשָׁנוֹת שֶׁל הַשּׁוּק
וְאוֹתָם הַשִּׁירִים יְסַפְּרוּ עוֹד
עַל אוֹתָהּ הָעַלְמָה בְּדִיּוּק.  

הֶחָדָשׁ הַמְמֹרָט כְּהַנְּחשֶׁת, 
הֶחָדָשׁ הַצָּעִיר וּמֵהִין,- 
מַה חִנּוֹ בִּלְעָדֶיךָ, הַיּשֶׁן, 
בִּלְעָדֶיךָ, עַתִּיק הַמּוּמִים?

וְעַל כֵּן נַעֲשֶׂה לָנוּ חֹפֶשׁ
לֹא לָבוּז לִדְבָרִים וּמַרְאוֹת
שֶׁעָלוּ בָּעוֹלָם כְּמוֹ עֹבֶשׁ
הָעוֹלֶה בְּכָתְלֵי בְּאֵרוֹת.

חֲדָשׁוֹת וּנְצוּרֹוֹת הֶעֱרַצְנוּ,
אַךְ כְּמוֹ בְּתוֹךְ בַּיִת יָשָׁן
יֵשׁ דְּבָרִים בַּשָּׁמַיִם, הוֹרַצְיוֹ,
יֵשׁ דְּבָרִים אֲחָדִים פֹּה וָשָׁם,-

אֲשֶׁר אֵין לְבַקֵּשׁ בָּהֶם פֶּלֶא
וְשָׂכָר לֹא, אֲבָל בִּגְלָלָם
כֹּה יָקָר לָנוּ עוֹד זֶה הַפֶּלֶךְ
אֲשֶׁר בּוֹ מִתְגּוֹרִר הָאָדָם.


ט
עֶרֶב חֹרֶף שְׂבַע רוּחַ וָרַהַב,
עֶרֶב חֹרֶף לוֹהֵט עַל גְּדֵרוֹת,
מִסְתּוֹרִי וְאַדְמוֹן כְּהַלַּהַב
הַלּוֹחֵךְ אֶת שׁוּלֵי הַקְּדֵרוֹת.

עֶרֶב חֹרֶף גָּשׁוּם וּפָרוּעַ.
עַל הָעִיר עֲנָנִים שָׁתִים.
יְרִיעוֹת הַשְּׁוָקִים אוֹמְרוֹת רוּחַ.
הַשּׁוּלְיוֹת יַיִן חַם שׁוֹתִים.

הֲמֻלָּה רְחוֹבִית מְרֻגֶּשֶׁת,
אֲהַבְנוּךְ אוּלַי לֹא לְחִנָּם,
אֲהַבְנוּךְ בְּשֶׁל שׁוּק וּבְשֶׁל גֶּשֶׁם
וּבְשֶׁל שִׂיחַ שׁוּלְיוֹת עַל יֵינָם.

הֲמֻלָּה רְחוֹבִית וְרוֹגֶשֶׁת,
בָּעוֹלָם הָאַחֵר כְּבָזֶה
הִזָּרְקִי נָא עָלֵינוּ כְּגֶשֶׁר,
הִתְקַמְּרִי כִּצְבִיָּה שֶׁל בַּרְזֶל.

בִּלְשׁוֹנָם הַכּוֹשְׁלָה עַל קַבַּיִם
מְדַבְּרִים הַשּׁוּלְיוֹת הַלֵּצִים,
בִּלְשׁוֹנָם הַכּוֹשְׁלָה עַל קַבַּיִם,
שֶׁהִגִּיעָה לְכָאן בֵּין עַרְבַּיִם
מִדּוֹרוֹת רַבָּנִים וּמְלִיצִים.

הָעִבְרִית, הָעִבְרִית, אָן הִגַּעַתְּ?
עֶרֶב חֹרֶף לוֹהֵט עַל גְּדֵרוֹת.
הָהּ, שְׂפָתִי הָעוֹמְסָה, הַמְיֻגַּעַת..
יַיִן חַם מִתְבַּשֵּׁל בַקְּדֵרוֹת.

הָעַלְמָה הַנּוֹגְסָה שְׁזִיף-אֹדֶם
חֲזָקָה בְּשׁנֶּיהָ מִמֵּךְ.
בְּעָבְרָהּ בָּאוּלָם גְּבֹהַת-מֹתֶן
נִכְלָמִים יַשְׁנוּתֵךְ וּמוּמֵךְ.

נִכְלָמָה יַשְׁנוּתֵךְ הַמֻּגֶּפֶת.
כִּי בְּדִידוּת לָךְ וְכֹבֶד הָרֹאשׁ.
אַךְ שׁפְעַת נְעוּרִים אַתְּ מֻקֶּפֶת
וַאֲפִלּוּ הַיַּיִן תִּירוֹשׁ.

לֹא אֶהְיֶה בֵּין רַבֵּי שַׁלִּיטַיִךְ, 
לֹא אִתִּי כְּרֵעָה אוֹלִיכֵךְ, 
רַק אֶהְיֶה נָא אַחַד שׁוּלְיוֹתַיִךְ, 
שֶׁטָּרְחוּ כַּפָּרַת חִיּוּכֵךְ. 

וְלָכֵן לִכְבוֹד עֶרֶב וָרוּחַ 
וְלִכְבוֹד עֲנָנִים אֲפֵלִים
אַזְכִּירֵךְ בְּשׁירֵי רְעוּת רוּחַ, 
אֲזְכִּירֵךְ בְּשׁירֵי הֲבָלִים. 

אִם אֶחְיֶה עִם רֵעַי וְזָקַנּוּ 
עוֹד נָבוֹא בֵּית הַיַּיִן שֵׁנִית 
וּרְאִינוּךְ צְעִירָה מִכֻּלָּנוּ, 
בַּת שְׁוָקִים עֲדוּיָה, שׁנָּנִית.

כִּי מַרְאַיִךְ מַרְאֵה הָאַלְמָוֶת, 
כִּי שִׂחַקְנוּ בָּךְ שְׂחוֹק נְעָרִים, 
עַד עָלֵינוּ קָפְצָה זִקְנַת מָוֶת 
וְעָלַיִךְ קָפְצוּ נְעוּרִים.  

וְהָעֶרֶב, שְׂבַע רוּחַ וָרַהַב, 
יְלַהֵט עַל שְׁוָקִם וּגְדֵרוֹת, 
וְהַיַּיִן יָאִיר כְּהַלַּהַב 
הַחוֹגֵג אֶת חִלּוּף הַדּוֹרוֹת.  

וּבְעַצְבוּת לֹא נִשְׁקַע, כִּי אֵין טַעַם. 
וְדָמַמְנוּ תּוֹהִים וּלְחוּצִים. 
וְסָבִיב, כְּאֵי אָז, כְּאֵי פַּעַם, 
יִלְהֲגוּ הַשּׁוּלְיוֹת הַלֵּצִים.


י
עוֹד יוּשַׁר לְרוֹעֵי הָרוּחַ,
לְלִבָּם שֶׁאֵינוֹ הוֹלֵל
וּלְצִיצַת הַזָּהָב שֶׁרָאוּהָ 
בַּשְּׂדֵרָה כַּמְסֻפָּר לְעֵיל.  

לֵשְּׁטוּתִים שֶׁרָדְפוּ בְּלִי טַעַם, 
לֹא עַל רֶוַח וְלֹא סְחוֹרָה, 
וְלָעִיר שֶׁבָּנוּ בֵּינָתַיִם, 
עַל חַיֶּיהָ וְעַל סַחֲרָהּ.  

לַהוֹלְכִים אֶל עוֹלַם הַמַּעַשׂ 
לְבַקֵּשׁ אֶת חִיּוּת מִלָּיו
וְעוֹנִים בְּסֵרוּב וָכַעַס 
לַמֵּלִיץ וְהֶפְשֵׁט סְמָלָיו.  

לַנּוֹתְנִים לְשׁוֹנָם בְּרֶסֶן 
בְּדַבְּרָם עַל בָּבַת אִישׁוֹן, 
לַמְבַכְּרִים גַּם זָרוּת מֻפְרֶזֶת 
עַל קִרְבָה מִמֶּבָּט רִאשׁוֹן.  

עוֹד יוּשַׁר לְעָנְיָם מִדַּעַת, 
לְיָדָם הָרֵיקָה מִכֹּל, 
לְיָדָם הַחוֹפְנָה רַק טַבַּעַת 
לְקַדֵּשׁ בָּהּ מַרְאֶה וָקוֹל.  

אַל תַּבִּיט בָּהֶם, אָח, בְּלִי אֹמֶן, 
רְאִיתִים, הִכַּרְתִּים עִמִּי, 
בְּעָמְלָם עַל אַדְמַת הַחֹמֶר, 
בְּנָפְלָם עַל אַדְמַת הַחֹמֶר, 
הֵם יוֹדְעִים בְּעַד מָה וָמִי.


יא
אֵל יִשְׁמֹר אוֹתְךָ,  הֵלֶךְ - אָמְרָה הָאֵם.
אֵל רָחוּם אֱלֹהַיִךְ, - עָנָה הַהֵלֶךְ.
וְהַלַּיְלָה יָרַד מִן הָהָר הָעוֹמֵם,
אַחַד הַלֵּילוֹת הַיָּפִים הָאֵלֶּה.	


אָמְרָה חֶרֶב הַנְּצוּרִים

כַּאֲשֶׁר לְקַחְתַּנִי בְּיָד
אֶת שְׂחוֹקִי הָעִוֵּר שָׂחַקְתִּי.
וָאַבְרִיק רוֹטְטָה כַּבָּרָד
וּכְדִמְעַת הַשִּׂמְחָה הִבְרַקְתִּי.
	כִּי נוֹתַרְתִּי אִתְּךָ לְבָדָד
	וּבְלִי שׁוּב מִנְּדָנִי הוּרַקְתִּי.

מִתּוֹךְ לַיְלָה נִבָּט הַכּוֹכָב
שֶׁגָּדַל וְלֻטַּשׁ מֵעֶרֶב.
כּוֹכָבוֹ הַבָּהִיר שֶׁל קְרָב,
כּוֹכָבָהּ הַקּוֹפֵא שֶׁל חֶרֶב.
	לְאוֹרוֹ שְׁעָתֵנוּ תִּקְרַב
	וּמָרָה הַשָּׁעָה וּמוּאֶרֶת.

וַאֲנִי שׁוֹקֵטָה וִיחִידָה
וַאֲנִי הָאֵמוּן וָרֹגַע
וּבְיָדְךָ לֹא אֶרְעַד רְעָדָה
עֵת אֶל קִיר אַחֲרוֹן נִסּוֹגָה.
	וּקְרוֹבָה הַשָּׁעָה הַיְעוּדָה
	וְכוֹכָב מְעַטְּרֵנִי נֹגַהּ.

וּלִשְׁלּוּם וּמַתָּן לֹא אֶצְמָא,
כִּי כָּמוֹךְ מֵהֶם רָחַקְתִּי.
וְרַק זֹאת: לוּ הָיִיתִי עַלְמָה,

כִּי עַתָּה צַוָּארְךָ חִבַּקְתִּי.
	וְרַק זֹאת: לוּ הָיִיתִי אָמָה
	כִּי עַתָּה רַגְלְךָ נָשַׁקְתִּי.

עוֹד הַלַּיְלָה הַזֶּה, אֲדוֹנִי,
בְּקוּמְךָ מוּל שׂוֹנְאִים עֲשֶׂרֶת,
בִּהְיוֹתֵנוּ, אַתָּה וַאֲנִי,
הֲדוּפִים אֶל פִּנָּה סוֹגֶרֶת,
	יִהְיֶה פִּי הָאָרֹךְ אַדְמוֹנִי,
	כִּי תַּשְׁקֵנִי יִאוּשׁ וָמֶרֶד.

יִהְיֶה פִּי הָאָרֹךְ אַדְמוֹנִי
וּסְחַרְחֶרֶת אָעוּף לְפָנֶיךָ
וּבְרָקַי הַקְּצָרִים, אֲדוֹנִי,
יִהְיוּ אוֹר אַחֲרוֹן עַל פָּנֶיךָ,
	עַד אִם דָּם יְכַסֶּה עֵינִי
	וְדָמְךָ יְכַסֶּה עֵינֶיךָ.

אָז הַחשֶׁךְ עָלֵינוּ יִצְנַח
וְלָעַד לֹא נָקוּם עוֹד מִמֶּנּוּ.
וְכוֹכַב הַדְּקוּרִים יִבְעַר צַח
וְעַד יֹוֹם לֹא יַד אִישׁ תְּכַבֶּנּוּ.
	וְגוּפְךָ לִשְׂמֹאלִי יִהְיֶה נָח
	וְעַד יוֹם לֹא אֲנִי אֲבַכֶּנּוּ.

הֵן לַשָּׁוְא כִּסָּה דָם אֶת עֵינִי,
הֵן מֵרֹאשׁ בְּיַד מָוֶת הֻשַּׂגְנוּ,
הֵן כָּמוֹךָ רָאִיתִי אֲנִי
כִּי אֶל קְרָב אֵין תִּקְוָה חָרַגְנוּ,
	אַךְ רֵעֶיךָ יֵדְעוּ, אֲדוֹנִי,
	כִּי כְאִישׁ וְחַרְבּוֹ נָהַגְנוּ.


הִנֵּה תַּמּוּ יוֹם קְרָב וְעַרְבּוֹ

הִנֵּה תַּמּוּ יוֹם קְרָב וְעַרְבּוֹ
הַמָּלֵא זַעֲקַת מְנוּסָה,
עֵת הַמֶּלֶךְ נָפַל עַל חַרְבּוֹ
וְגִלְבֹּעַ לָבַשׁ תְּבוּסָה.
וּבָאָרֶץ, עַד שַׁחַר קָם,
לֹא נָדַמּוּ פַּרְסוֹת הָרָץ,
וּנְחִירֵי רַמָּכוֹ בָּדָּם
מְבַשְּׂרִים כִּי הַקְּרָב נֶחֱרָץ.
	הִנֵּה תַּמּוּ יוֹם קְּרָב וְעַרְבּוֹ,
	וְהַמֶּלֶךְ נָפַל עַל חַרְבּוֹ.

בְּהַבְרִיק עַל הָרִים אוֹר יוֹם
בָּא הָרָץ אֶל מִפְתַּן אִמּוֹ
וּבְנָפְלוֹ לְרַגְלֶיהָ דֹם
אֶת רַגְלֶיהָ כִּסָּה דָמוֹ.
אֶת רַגְלֶיהָ כִּסָּה שָׁנִי
וַיִּהְיֶה הֶעָפָר שְׂדֵה-קְרָב.
וּבְדַבְּרָהּ אֵלָיו: קוּמָה, בְּנִי -
מִנִּי דֶמַע חָשְׁכוּ עֵינָיו.
	וַיְסַפֵּר לָהּ יוֹם קְרָב וְעַרְבּוֹ,-
	אֵיךְ הַמֶּלֶךְ נָפַל עַל חַרְבּוֹ.
	
אָז אָמְרָה לוֹ לַנַּעַר: דָּם
אֶת רַגְלֵי אִמָּהוֹת יְכַס,
אֲבָל שֶׁבַע יָקוּם הָעָם,
אִם עֲלֵי אַדְמָתוֹ יוּבַס.

אֶת הַמֶּלֶךְ פָּקַד הַדִּין.
אַךְ יוֹרֵשׁ לוֹ יָקוּם עַד עֵת,
כִּי עֲלֵי אַדְמָתוֹ הִשְׁעִין
אֶת חַרְבּוֹ שֶׁעָלֶיהָ מֵת.
	כֹּה דִבְּרָה וְקוֹלָהּ הִרְעִיד.
	וַיְהִי כֵן. וַיִּשְׁמַע דָּוִד.


שׁירִים עַל אֶרֶץ הַנֶּגֶב

א
עַל מִישׁוֹרִים רָמִים,
בְּלִי כְּסוּת וּבְלִי יָצוּעַ,
הֻשְׁלַכְתְּ בֵּין שְׁנֵי יַמִּים
שְׁטוּפַת שְׁחָקִים וָרוּחַ.

מֵרֶכֶס מוֹאָבִי
שֻׁפַּכְתְּ, מִצּוּק אֵין בָּר לוֹ,
דְּרוֹמִית-מַעֲרָבִית,
פְּאַת יָמָּה וּמִדְבָּרָה.

בָּאֹדֶם וּבַשְּׁחוֹר
דּוֹלְקָה אַתְּ בִּקְרָעַיִךְ.
מָאַסְתְּ עַמִּים לִסְחֹר,
לֹא שׁוּקֵיהֶם קְרוּאַיִךְ.

אֶל מוּל כּוֹכַב חֲצוֹת
נִבֶּטֶת אַתְּ מֵחשֶׁךְ
בְּרֹעַ נִיצוֹצוֹת
שֶׁל חַלָּמִישׁ וּנְחשֶׁת.

נוֹפֵךְ רוֹאֶה אֶת נוֹף
הָאָרֶץ הַנּוֹשֶׁבֶת
כְּאֶת חִקּוּי הַקּוֹף
לָאִישׁ וְלַמַּחֲשֶׁבֶת.


ב
בֵּין כָּל מוֹשְׁכֵי בְּעֵט
מִי לֹא הָיָה לְפֶה לָךְ?
כָּתַבְנוּ כִּי צָמֵאת
אֶל נְחָלִים וָפֶלֶג.

שׁוֹרַרְנוּ: נִכְסָפָה
אַתְּ אֶל מָטָר וָעַיִן,-
זֶה טִיב סִפְרוּת יָפָה.
צָפוּן בָּהּ חוּשׁ לְמַיִם.

אַךְ לֹא יָדַע הָעֵט,
לְעֵת חָרְזוֹ בְּצֶמֶד,
מַה זָּר וּמָה עוֹיֵן
לִבֵּךְ לְזֶה הַזֶּמֶר.

הַמַּיִם הֵם שׁפְחָה
מֻפְשֶׁלֶת שַׁרְווּלַיִם.
בְּשֶׁצֶף וּצְוָחָה
יוֹרְדִים הֵם מֵהָרַיִךְ,-

אַךְ בְּבוֹאָם בִּיעָף
בַּחוֹל לִנְטֹעַ תֹּמֶר
אַתְּ מְנִידָה עַפְעָף
וְהֵם שׁוֹקְעִים בָּךְ תְּהוֹמָה.

ג
צִיָּה חוֹגֶרֶת שַׂק,-
בְּשֶׁן חוֹלוֹת נוֹסֶרֶת
מָתַי טָחַנְתְּ עַד דַּק
עָרֵי מְלָכִים עֲשֶׂרֶת?

בְּאֵיזֶה יוֹם חֵמוֹת
אֲשֶׁר אָבַד מִלּוּחַ
הִרְכַּנְתְּ אֶת הַחוֹמוֹת
כְּמוֹ קָנִים בָּרוּחַ?

בְּאֵיזֶה הֹלֶם רָב
הִכִּית כִּפּוֹת הַבַּהַט
וְגַג הִשְׁוֵית עִם סַף
וּצְרִיחַ עִם תּוֹלַעַת?

נִמְחָה צַלְמָם כְּזָר.
נִנְעַל עִגּוּל גְּבוּלַיִךְ
וּמַשְׁקוֹפֵי קֵיסָר
נוֹשְׁקִים יַחְפוּת רַגְלַיִךְ.


ד
הֲתִזְכְּרִי מוֹעֵד?
רָגְעוּ שָׂדוֹת בָּאֵד
וְלֹא אָכְלָה שַׁלְהֶבֶת
אֶת הַדָּגָן הָעֶבֶד.

וְעוֹד כֹּחֵךְ לֹא קָם
עַל חֶצֶף יַרְקוּתָם
שֶׁל גֶּפֶן וְשֶׁל זַיִת,
אַמְהוֹת אָדָם בַּקַּיִץ.

וּתְשַׁע מֵאוֹת שָׁנָה
פָּרְחָה הַשּׁוֹשַׁנָּה,
קָרְעָה בַּפּוּךְ עַינֶיהָ,-
פִּלֶגֶשׁ אֲדוֹנֶיהָ.

וּתְשַׁע מֵאוֹת שָׁנָה,
כְּלַיְלָה אֵין שֵׁנָה,
מִלְּאוּךְ קוֹל שׁוֹט וָטֶלֶף,
עַד כִּי נָקַף הָאֶלֶף.

--כָּל לַיְלָה יַד הַשֹּׁד
הִכְּתָה בַּשַּׁיָּרוֹת.
חָזְרוּ סוּסִים אֵין רֶסֶן,
בִּשְּׂרוּ קֵיסְרוּת קוֹרֶסֶת.

כָּל לַיְלָה מִן הָהָר
יָרְדוּ חַיּוֹת הַבָּר.
לֹא נָס הַתַּן מִכֶּלֶב,-
בִּשֵּׂר אֶת שְׁנַת הָאֶלֶף.

אָז קָמְתְּ מִן הַמְּלֵחָה
לָשׁוּב לִגְמָר מְלָאכָה,
כְּמוֹ אַךְ תְּמוֹל עִם שַׁחַר
גֹּרַשְׁתְּ מִזֶּה הַשַּׁעַר.

דְּמוּמָה וְדַיְקָנִית
פְּנֵי הַמִּישׁוֹר שׁנִּית,
שָׂרַפְתְּ אֲגַם וָגֹמֶא,
הֵנַסְתְּ מַצְבִּיא וָכֹמֶר.

בְּיָד רַכָּה שׁחַתְּ
בְּאֵר וָגֵב וָגַת,
עָבַרְתְּ, עֲקֶרֶת בַּיִת,
מָחִית מִקּוֹץ עַד זַיִת.

וְאֶת הַכֹּל כִּסִּית
בְּתֹפֶת חוֹל וָשִׂיד.
רַק עֶצֶם שׁוֹק זוֹהֶרֶת
נוֹתְרָה בִּנְתִיב שַׁיֶּרֶת.


ה
צִיַּת קָלָל, מֵאִיר
יָרֵחַ אֶת שֵׂעִיר.
מוֹרֵט חַרְבּוֹ בְּצֶלַע
חָרְבוֹת מִּקְדָּשׁ בְּסֶלַע.

פְּרוּשִׂים שְׁחָקִים אֵין עָב
בֵּין יָם וּבֵין מוֹאָב.
קוֹרְנִים צוּקִים אֵין יַעַר
כְּסַהַר נֹכַח סַהַר.

אַךְ שׁוּב מִגְּבוּל צָפוֹן
עֵינַיִם בָּךְ צוֹפוֹת.
עֵינֵי אָדָם עִם כֶּלֶב
בִּפְאַת חָצֵר מוּל שֶׁלֶף.


ו
סַלְעֵי נָצִיץ קוֹרְנִים.
צִיָּה, אֶל מוּל דְּרָכַיִךְ
קָם שֵׁבֶט קוֹלָנִי
גְּלוּי זְרוֹעַ וִירֵכַיִם.

מֵחַצְרוֹתָיו פּוֹרְחוֹת
בַּלֵּיל אֶנְקוֹת מַקֶּבֶת.
נָשָׁיו עַל אֳרָחוֹת
נוֹשְׂאוֹת חֲגוֹר כַּגֶּבֶר.

נָשָׁיו נוֹשְׂאוֹת חֲגוֹר
וּמִמִּגְדָּל דַּק רֶגֶל
שׂוֹרְטוֹת הֵן בְּזַּרְקוֹר
אֶת שַׁמָּתֵךְ מִנֶּגֶד.

שׂוֹרְטוֹת לְתַאֲוָה
כְּאִלּוּ תַּךְ אַפַּיִם
הַבַּת הָאֲהוּבָה
אֶת הַשְּׂנוּאָה בַּבַּיִת.

צִיַּת קָלָל, נִצְנוּץ
אוֹתוֹת עוֹלֶה מֵאֶרֶב.
חִרְדִי מִשֵּׁבֶט גּוּץ
חֲשׂוּף מַרְפֵּק וָבֶרֶךְ.

עֵינָיו בָּךְ מְצַפּוֹת
לְסַיָּרָיו מֵאֹפֶל.
אוֹתָךְ עַל הַמַּפּוֹת
מֵאִיר נֵרוּ בָּאֹהֶל.

אֶל אֶבֶן הַמַּחְצָב
נוֹפֵל הוּא עַל בִּרְכַּיִם
לִשְׂרֹט בְּצִפָּרְנָיו
אֶת מַחְשׂוֹפֵי עוֹרְקַיִךְ.

הִנֵּה הוּא מְשַׁחֵר
בָּךְ אֶל מִכְרוֹת הַבֶּצֶר
וּבְעֵין חַיָּל סוֹחֵר
יִרְאֵךְ מָעוֹז וָבֶצַע,-

אַךְ תּוֹךְ כְּדֵי חִשּׁוּב
(מִזֹּאת מֹחוֹ לֹא יֵלֶא)
הוּא טֶרֶף לְכִשּׁוּף
הַמֶּרְחָבִים הָאֵלֶּה.

...וּמֵרָחוֹק עַל עִיר
לֵיל קַיִץ שָׁט בָּהִיר
וְנַעֲרָה בְּנֶגֶן
שׁוֹאֶלֶת: מַה מִנֶּגֶב?


צְרוֹר הַצִּפָּרְנִים

א
עַל זֶה הָרְחוֹב קוֹרְאִים תִּגָּר,
כִּי מַרְכֻּלְתּוֹ גְּדוֹתָיו עוֹבֶרֶת,
כִּי כַיָּוָן וְכַתּוּגָר
הוּא רָץ, רְדוּף כְּלָבִים וָפֶרֶד.

כִּי בַּגָּלוּי, לְאוֹר הַיּוֹם,
בּוֹרְקוֹת שׁנָּיו גּוֹרְסוֹת-הָעֶצֶם
וְכָל דַּרְכּוֹ לְגֵיהִנֹּם
סוּגָה בְּכַוָּנוֹת שֶׁל בֶּצַע.

אֶת זֶה הַרְחוֹב דּוֹרְשִׁים לִגְנַאי,
אַךְ בְּבוֹאִי לִקְשֹׁר לוֹ שֶׁבַח,
הָלַכְתִּי רַק אַחֲרֵי עֵינַי
וְלֹא אַחֲרֵי שָׂכָר וָרֶוַח.


ב
אוֹתָהּ שָׁעָה הָעֶרֶב רַד
עַל בְּרַק כָּל אֵשׁ וְכָל מַתֶּכֶת,
עַל כָּל הַדּוֹר אֲשֶׁר עָבַד
בְּאֶלֶף מִסְחָרִים וּמְלֶאכֶת.

אוֹתָהּ שָׁעָה הָעֶרֶב שַׁח
עַל זֶה הָרְחוֹב, אֲשֶׁר עַד אֹפֶל
עֲבוֹט וָנֶשֶׁךְ הוּא נָשַׁךְ
וּבַחוֹבוֹת הוּא חַי כִּבְתֹפֶת.

הוּא בַּיְגִיעָה וּבָעָרְמוֹת
גִּלְגֵּל אֶת מִסְחָרוֹ הַפֶּרֶא
וַעֲרָמוֹ לַעֲרֵמוֹת
שֶׁל כְּלֵי-בַּרְזֶל וָעֵץ וָחֶרֶס.

הוּא עַד הָנֵץ כּוֹכְבֵי כִּימָה
שׁחֵר אֶל כֶּסֶף כְּאֶל טֶרֶף
וּשְׁטוּף עָמָל כִּשְׁטוּף זִמָּה
טְמָנוֹ בְּאַבְנֵטִים וָגֶרֶב.

כָּעֵת נָדַם. כַּהֲרוּגִים
נָמִם מַעֲלָלָיו אַפַּיִם.
זוֹ הַשָּׁעָה בְּקִטְרוּגִים
לָבוֹא עָלָיו כְּבִדְלָיַיִם.

עַכְשָׁו כְּבָאֲרִי הַמֵּת
נָקֵל לִבְעֹט בּוֹ אֶל הַחֹמֶשׁ
גַּם לְהַזְכִּיר, כְּאִישׁ הָעֵט,
מוֹתַר הָרוּחַ מִן הַחֹמֶר.

עַל כֵּן אָזַרְתִּי אֶת כֹּחִי
וּמְעַט חִצַּי עִמִּי הִשְׁחַזְתִּי.
אַךְ עוֹד מַבִּיט בּוֹ אָנֹכִי
וּמֵעָמְדִי עַד כֹּה לֹא זַזְתִּי.

כִּי מִן הַחשֶׁךְ הַיָּשָׁן
הוּא בִּי נוֹשֵׁף יִרְאָה וָחֶשֶׁד.
הוּא מַדְמִעֵנִי בֶּעָשָׁן
שֶׁל הַמַּחְתּוֹת וְהַמַּרְחֶשֶׁת.

וְאַתְּ נִצֶּבֶת לֹא הַרְחֵק
וּמִסַּלֵּךְ אֶל מוּל שָׁמַיִם,
צְרוֹר צִפָּרְנִים כָּאֵשׁ דּוֹלֵק,
דּוֹלֵק, רוֹשֵׁף, מַכְהֶה עֵינָיִם.


ג
עִמְדִי בְּאֵשׁ הַצִּפָּרְנִים,
בְּאֵשׁ פְּרָחִים בְּלִי פְּרִי וָבֹשֶׂם,
עַלְמָה בְּלִי אִישׁ וּבְלִי בָּנִים,
יָפְיוֹ הַלֹּא-נִשְׁנֶה שֶׁל בֹּסֶר!

שְׁחֻמַּת פָּנִים! גְּלוּיַת כָּתֵף!
זָקֵן שׁבְטֵךְ וִידוּעַ גֶּזֶל,
אַךְ אַתְּ, עַלְמָה, עִנְבָּר נוֹטֵף,
דִּמְעוֹ הָעַז וָזַךְ שֶׁל גֶּזַע.

אַתְּ בַּת שְׂחוֹקוֹ הָאַלְמוֹנִית
אֲשֶׁר נִצְּבָה בַּעֲגיִלֶיהָ
וְלָהּ מַחְגֹּרֶת אַדְמוֹנִית
וְלָהּ שִׂמְלָה בְּקִפּוּלֶיהָ.

וְעֶרֶב זֶה שֶׁל סַם וּתְמָד
וּזְהַב גַּחֲלֵי מַחְתּוֹת וָאֹפֶל
עוֹטְרֵךְ כְּמוֹ שׁירַת סְפָרַד
אֲשֶׁר דִּמְּתָה אוֹתָךְ לְעֹפֶר.

עַלְמָה, עַלְמָה, חֲלִיל רוֹעִים!
בָּרוּחַ שִׂמְלָתֵךְ עוֹגֶלֶת
וְעַל עָמְדֵךְ, בְּאֵין רוֹאִים,
אַתְּ נֶהְפֶּכֶת לִמְחוֹלֶלֶת!

עִמְדִי בְּאֵשׁ הַצִּפָּרְנִים,
עִמְדִי מוּאֶרֶת וּמוּחֶשֶׁת,
גְּלוּיַת כָּתֵף, שְׁחֻמַּת פָּנִים,
בְּרוּכָה, חוֹזֶרֶת וְיוֹרֶשֶׁת.

יוֹצִיא הַשִּׁיר מִנַּרְתִּיקָהּ
אֶת יִפְעָתֵךְ גַּם יְסַפְּרֶנָּה.
כִּי אִם אָמְנָם יָפָה שְׁתִיקָה,
הֵן אַתְּ, עַלְמָה, יָפָה מִמֶּנָּה.


ד
בְּבוֹא הַיּוֹם לָצוּר צוּרוֹת
גַּם אַתְּ, גַּם אַתְּ תִּהְיִי נִזְכֶּרֶת
בֵּין הַגְּדוֹלוֹת וְהַנְּצוּרוֹת
אֲשֶׁר אֵרְעוּ בְּזֹאת הַקֶּרֶת.

כִּי כָּךְ נִצַּבְתְּ עִם צְרוֹר פְּרָחִים
אֲשֶׁר דָּלְקוּ אֶל מוּוּל רָקִיעַ,
עֵת בְּאָתוֹן נוֹשֵׂאת פַּחִים
הָרְחוֹב אֶת קְלִפָּתוֹ הִבְקִיעַ.

עָרֵי נֵכָר אָסְפוּ בִּינוֹת
וְהוּא - לֹא הוֹן לוֹ עוֹד וָתֹאַר,
אֲבָל אַשְׁרָיו שֶׁעוֹד בֵּינוֹ
וּבֵינֵיהֶן כָּל שְׁנוֹת הַנֹּעַר.

עַל זֶה הַחוֹף, בְּשׂוֹא שְׁחָפָיו,
נִרְאֵהוּ אָץ דַּרְכּוֹ בַּחֶלֶד
בְּלִי סְטוֹת, כְּאִלּוּ לְפָנָיו
טַבַּעַת פֶּלֶא מִתְגַּלְגֶּלֶת.

עוֹד בֶּן בְּלִי שֵׁם הִנּוֹ וָרָשׁ,
אַךְ בִּצְעָדָיו קַלֵּי הָעֹמֶס
זִיק יַלְדוּתָהּ שֶׁל קַרְתְּ-חֲדַשְׁתְּ,
נִצְנוּץ סַחֲרָן שֶׁל צוֹר וְרוֹמִי.

דַּרְכּוֹ חוֹפֶפֶת אֶת דַּרְכָּן,
עַל חוֹפֵיהֶן קְרוֹנוֹ פּוֹרֵק הוּא.
עוֹד הוּא כְּיֶלֶד עַל בִּרְכָּן,
וּכְבָר בַּנֵּזֶר מְשַׂחֵק הוּא.

וְאַתְּ - בְּאוֹר חֶרְמֵשׁ צָעִיר
אַתְּ מְלַוָּה אֹוֹתוֹ אֶל דֶּרֶךְ.
בְּתוֹךְ תּוֹלְדוֹת עַמִּים וָעִיר
יֵשׁ פֹּה וָשָׁם עַלְמָה עִם פֶּרֵח.


סְתָו מוּאָר

רָחֲפָה הַמִּגְבַּעַת
בְּרוּחַ שׁוּק.
גַּבּוֹתַיִם הִגְבַּהַתְּ
כְּגַן נָשׁוּק.

גַּבּוֹתַיִם הִגְבַּהַתְּ,
עָבַרְתְּ טָפֹף,
כּמוֹ שֶׁמֶשׁ עַל בַּהַט
כְּשׁיר עַל תֹּף.

בְּמַסְעֵי פְּרִי וָיַיִן
לָהַט אָסִיף
וַיְשַׁטַּח לָךְ כַּפַּיִם
וְלֹא הוֹסִיף.

וְאֶל רַעַד רִיסַיִךְ
דָּמְעָה גִתּוֹ.
כִּי עָבַרְתְּ בּוֹ כַּסַּיִף
וְאַתְּ בִּתּוֹ.


עֶרֶב שֶׁל שׁוּק

הָעֶרֶב מִתְעַוֵּר
וְאַתְּ רַק בַּת עֶשְׂרִים.
חִנֵּךְ בַּשּׁוּק גּוֹבֵר
לִבְכִי הַמַּשּׂוֹרִים.

בָּרָק בָּעִיר לוֹחֵךְ
וְרוּחַ קָם וַיְחִי!
הֵיטִיבִי מִטְפַּחְתֵּךְ,
אֶל הַנְּעָרִים חַיְּכִי.

בְּאֻנְקָלִים וָמוֹט,
בִּכְלֵי הַמַּפָּחָה,
בְּכָל הַקַּרְדֻּמּוֹת,
עוֹנָה לָךְ הַמְּלָאכָה.

וְאַתְּ בַּשּׁוּק הַהוּא
שְׁלוּפָה כְּמוֹ מִנְּדָן
וּבְנוֹת עֶשְׂרִים הָיוּ
עֵינַיִךְ בְּמָלְכָן.

עַל גַּב הַזַּגָּגִים
בָּרְאִי נִשָּׂא מַרְאֵךְ.
סִלְחִי לַדּוֹאֲגִים
לִנְצֹר אֶת תָּאֳרֵךְ.

הָעֶרֶב מִתְעַוֵּר
וְלָךְ מְאוֹר פָּנִים.
חִנֵּךְ בּשּׁוּק שׁוֹבֵר
אֶת לֵב הַחֶנְוָנִים.

אִם גַּם שׁירֵינוּ חַת,
זֶה אוֹת כִּי בַּכִּכָּר
יֵשׁ אֲהוּבָה אַחַת
לַשׁשִּׁיר וְלַמִּסְחָר.

הָרוּחַ קָם וַיְחִי,
בָּרָק בָּעִיר לוֹחֵךְ.
הֲלְא אִם לְא תֵּלְכִי,
לָעַד לֹא נְשַׁלְּחֵךְ.


מְרִיבַת קַיִץ

א
רַק כַּפָּה וּמַקּוֹר, פְּלַג אַרְיֵה וּפְלַג נֶשֶׁר,
מַרְאֵה שֶׁמֶשׁ חָקוּק, לֹא יוּעַם, לֹא יִקְדָּר.
מִנִּי קַיִץ אֶל קַיִץ עָבַרְנוּ עַל גֶּשֶׁר
מְהַבְהֵב וְרוֹעֵם שֶׁל טֵבֵת וַאֲדָר.

סָאֲנוּ חֳדָשִׁים שֶׁל בָּרָק וְשֶׁל מַיִם
וּמָלְאוּוּ כְּמוֹ שׁוּק רְאָווֹת וְרָב-עָם
בַּחוּצוֹת, לְעֵת סַעַר, הִלְּכוּ הַשָּׁמַיִם,
וְרָדְפוּ כַּנְּפִילִים אַחַר בְּנוֹת הָאָדָם.

וּפִתְאֹם, כִּבְמוֹ חֶרֶב, בֻּתַּר הַקֶּשֶׁר
בֵּין רָקִיעַ וָאֶרֶץ. וּלְצַו וְסִמָּן
- רָם כַּפָּה וּמַקּוֹר, בְּחוֹתַם אֲרִי-נֶשֶׁר-
קָם הַשֶּׁמֶשׁ חָקוּק עַל שׁלְטוֹ שֶׁל סִיוָן.


ב
שְׁוֵי קוֹמָה וּשְׁוֵי תֹּאַר, בְּלִי צֵל וּבְלִי חַיִץ,
עָרִיצִים כְּאֶחָד אַךְ עַזִּים כְּשׁשָּׁה,
נִצָּבִים עֲלֵי אֶרֶץ יַרְחֵי הַקַּיִץ
רְחוֹקִים מִשְּׂמָחוֹת, נְזִירִים מֵאִשָּׁה.

הֵמָּה לֹא עַל עֲשַׁן הַכִּירַיִם
הָעוֹלֶה מִתּוֹלְדוֹת לְאֻמִּים וּנְוֵיהֶם.
הֵם לֹא נָעוּ. יָוָן וּפָרַס וּמִצְרַיִם,
כְּשַׂחֵק הַנְּעָרִים שִׂחֲקוּ לִפְנֵיהֶם.

וּמִכָּל חֲמוּדוֹת יְפִי-נוֹף וְנִיחוֹחַ,
בָּן תְּקוּפוֹת-הַשָּׁנָה הִתְקַשְּׁטוּ עַד טְפָחוֹת,
הֵם נָטְלוּ רַק אֶת גְּמָר לִטּוּשׁוֹ שֶׁל הַחוֹחַ,
לְסִמָּן שֶׁהַיֶּתֶר יָאֶה לַשְּׁפָחוֹת,

ג
קַיִץ, קַיִץ אֵיתָן בְּלִי זִקְנָה וְתוֹר-נֹעַר.
מִנָּצִיץ וְצִפְחָה בָּךְ הוּא שָׂם אֶת עֵינוֹ
לְשַׁסְּפֵךְ, נַעֲרָה, בְּעַרְבַת חֶבֶל צֹעַר
וּלְנַגֵּב בַּעֲבוֹת צַמָּתֵךְ אֶת קֵינוֹ.

כִּי נָכְרִי בּוֹ צַלְמֵךְ, כִּי צוֹרְמָה וְכוֹפֶרֶת,
אַתְּ נִצֶּבֶת מוּלוֹ בַּחֲצַר הַצְּרִיפִים.
לְיָפְיֵךְ, שֶׁנִמְצָא כַּגַּנָּב בַּמַּחְתֶּרֶת,
מִתְנַכֵּר הַמִּזְרָח, הָעַתִּיק בַּצּוֹרְפִים.

לֹא בַּקַּיִץ הַזֶּה הָטְבְּעוּ נְעוּרַיִךְ,
לֹא אַחִים יְרָחָיו לָךְ בְּאֶרֶץ קָדֵשׁ,
בְּצֵאתֵּךְ אֶל סַף דֶּלֶת, נוֹפוֹ וּמַרְאַיִךְ
נִפְגָּשִׁים בְּעַב-שֶׁצֶף, כְּמַיִם וָאֵשׁ,

מִדּוֹרוֹת - בַּנֵּכָר בָּךְ נִתַּן קֹרֶט - קֹרֶט
זֶה הַחֵן הַמָּרְכָּב בֶּן תְּמוּרוֹת הָעִתִּים,
הַשּׂוֹרֵף אֶת הַגֶּשֶׁר אֶל פֶּסֶל עַשְׁתֹּרֶת
וְכוֹפֵר בַּקִּרְבָה אֶל חָטְמֵי הַחִתִּים.

נַעֲרָה עִבְרִיָּה מְאֹרֶשֶׂת לַחֶרֶב,
נַעֲרָה מִקּוֹרְדוֹבָה, מַגֶּנְצָא וּפְּרָג,
תַּמּוּ אֶלֶף שָׁנִים וְשׁוּב כָּאן אַתְּ עִם עֶרֶב
חֲדָשָׁה וְסוֹרֶרֶת כִּשְׂדֵה הַפָּרָג.

וְאַשֶׁרֵי שֶׁרָאָה אֵיךְ אֶל נוֹף הַבַּזֶּלֶת,
אֶל עִגּוּל הָעַקְרָב הַמֻּקָּף לֶהָבוֹת,
אַתְּ נִכְנַסְתְּ בִּפְסִיעָה יוֹמְיוֹמִית וּמֻרְגֶּלֶת
שֶׁחִקְּתָה בְּלֹא-יוֹדְעִים אֶת הִלּוּךְ הָאָבוֹת.


ה
הַכָּבוֹד וְהַיְקָר לְכָל חֶרֶס בֶּן כְּנַעַן,
אַךְ הֲדַר הַקְּדוּמִים לָךְ כּוֹרֵעַ וְקָד
בִּרְאוֹתוֹ אֶת יָפְיֵךְ הַמַּמְרֶה מַשְׁלִיךְ נַעַל,
כְּמִנְהַג יְרִיבוֹת, עַל זִכְרוֹן בְּנוֹת צְלָפְחָד.

שְׂעָרֵךְ הָאָדֹם עִם הַפְּסֹקֶת בָּאֶמְצַע
וּתְכוֹל קֶרַח עֵינַיִךְ עֵדִים לְרֵעַי
כִּי עָמַק בָּאֻמָּה תַּו סְפָרַד וּמַגֶּנְצָא
לֹא פָּחוֹת מִתָּוָן שֶׁל קָדֵשׁ וְהָעַי.

וְלָכֵן - לַפּוֹסְלִים אֶת הַכֹּל עַד בַּרְנֵעַ,
לָאוֹמְרִים נְדַלֵּג עַל דּוֹרוֹת עַד יְבוּס,
אַתְּ עוֹנָה כַּמְּצִיאוּת הַמַּרְאָה צִפָּרְנֶיהָ
וְאוֹתָם מוֹרִידָה בְּלִי מֵשִׂים מִן הַסּוּס.


ו
סִגְנוֹנֵי הָאֻמָּה הַקּוֹרְמִים אוֹן וָחֹמֶר,
בַּמָּחוֹז הַלָּזֶה יִפָּגְשׁוּ מְסֻבִּים,
וּבְקוּמָם לְתַחֲרוּת הַמָּגֵן וְהָרֹמַח
רַב שָׁנִים עוֹד יָנוּעוּ אַמּוֹת הַסִּפִּים.

פֹּה תֵּימָן תַּעֲמֹד אֲפֵלָה וְקוֹרֶנֶת
וּתְבָרְכֵךְ - הָאָחוֹת מִקַּצְוֵי מַעֲרָב.
יָד בְּיָד יַעֲלֶה לַזִּירָה הַמּוּכֶנֶת
יָפְיְכֶן הַכָּפוּל, הֶחָמוּשׁ עַד שׁנָּיו.

וְסִיוָן קַדְמוֹנִי לָךְ יִטְמֹן אֲזִקַּיִם,
אַךְ גַּם הוּא הֵאָסֵר יֵאָסֵר בָּרְהָטִים.
רִיב חֵמָה וּקְנָאוֹת בָּךְ יָרִיב זֶה הַקַּיִץ,
אַךְ אָמֵן כִּי גַּם אֶת תַּעֲשִׂי בּוֹ שְׁפָטִים.


ז
מֵהַלְמוּת יְרִיבִים יִבָּרֵא כִּבְמַפְסֶלֶת
יֹפִי עַז וְחָדָשׁ, לֹא שְׁזָפְתּוּ עֵין עָם.
הוּא יוֹפַע מִסֻּבְּכָם שֶׁל יָמֵינוּ הָאֵלֶּה,
כַּעֲלוֹת בַּקְּדוּמִים שָׁם וְיֶפֶת וְחָם.

מִי יָקוּם לְנַבֵּא מַה יִהְיוּ דְמוּת וָתֹאַר
לְרִקְמַת שַׁרְווּלֵי הַנָּאוָה הַכְּפָרִית?
לְזִמְרַת הָרוֹכֵל? לִשְׂחוֹקָן שֶׁל בְּנוֹת צֹעַר?
לְחֻקֵּי הַדִּקְדּוּק? לְצִלְצוּל הָעִבְרִית?

מַה יִהְיוּ הֶעָרִים בֵּין צִידוֹן וּבֵין פְּלֶשֶׁת?
אֵיךְ יֻמְטַר? אֵיךְ יֻרְעַם? אֲבָל הַס מִפִּלְפּוּל.
שׁוּלַמִּית שֶׁל מָחָר בְּחַדְרָהּ מִתְלַבֶּשֶׁת
וְאָסוּר לְהַבִּיט דֶּרֶךְ חֹר-הַמַּנְעוּל.


שְׁלשָׁה שׁירִים בַּפַּרְוָר

א
פַּרְוָר צוֹעֵק, צוֹעֵן, פָּתוּחַ,
פַּרְוָר מַפְלִיא הַעֲוָיוֹת,
מַצְהִיל סוּסִים, מַשִּׁיב מַפּוּחַ
וְשָׁר מִבֶּטֶן חָבִיּוֹת.

פַּרְוַר הַדָּג וְעוֹף הַמַּיִם
וּצְלִי הָאֵשׁ וְהַקָּלִי.
גָּדוּשׁ יוֹמְךָ לִי מִיּוֹמַיִם.
טוֹב נִמְשָׁלְךָ לִי מִמְּשָׁלִים.

מֵעִבְרִיתְךָ הַמִּתְחַנְחֶנֶת
וּמִפְּסוּקֶיךָ הַדַּקִּים
יִרְחַב לִבַּן שֶׁל בְּנוֹת הַחֶמֶד
וְיִסְמְרוּ הַמְדַקְדְּקִים.

אַתָּה וְלֹא כִּתְבֵי הַחֹדֶשׁ
וְלֹא שׁירֵינוּ הַצָּמוּק
זוֹרֵעַ עַל לְשׁוֹן הַקֹּדֶשׁ
אֶת הַכַּמּוֹן וְהַצִּמּוּק.

פַּרְוַר הַתְּמָד וְהַמַּלּוּח,
פַּרְוַר הַשּׁוֹט וְהַמּוֹרַג,
לוּ בָּא מִיכַ”ל בְּךָ לָשׂוּחַ
וְלוּ שָׁמַע אוֹתְךָ יְלַ”ג.


ב
“גַּם אַהֲבַת חַנָּה יָפָתִי הָאַחַת”-
 מיכ”ל.

חַנָּה, חַנָּה, חַנָּה.
רְאוֹתֵךְ בַּפַּרְוָר מִי פִּלֵּל?
שִׂפְתיֵ מִיכַ”ל תֶּחְוַרְנָה
אֶל שְׁמֵךְ הַנּוֹגֵן מִלְּעֵיל.

“אוֹר הַגַּז בָּרְחוֹבוֹת זָרוּחַ”
כִּבְשׁירוֹ מִסִּפְרֵי הַלִּמּוּד.
עִיר עַזַּת רְקִיעִים וָרוּחַ
נִבְנְתָה פֹּה עַמּוּד עַמּוּד.

וְעֵת שׁוֹט וַחֲזִיז יַהַלְמוּהָ
חִישׁ עוֹבְרִים כְּמוֹ צֵל בִּרְחוֹבָהּ
בְּנֵי בְּלִי גּוּף וְשׁירָם הַתָּמוּהַּ
שֶׁזִּמֵּר בְּעִבְרִית אַהֲבָה.

חַנָּה. חַנָּה. חַנָּה.
מִי הַיּוֹם בַּעֲדָם יִתְפַּלֵּל?
שִׂפְתֵי מִיכַ”ל תֶּחְוַרְנָה
אַךְ דּוֹלְקִים לָךְ עֲצֵי פִּלְפֵּל.

הוּא חוֹצֶה בַּכִּכָּר זְהִיר צַעַד,
מְאֻיָּם מֵרְכוּבָהּ הָרַב.
הוּא מֵרִיחַ כְּכֶלֶב צַיִד
אֶת שְׂפָתָהּ הַזְּכוּרָה לוֹ בִּכְתָב.

וְאוֹמְרִים סַבָּלִים: מִיֵּינֵנוּ
נַגְמִיעֶנּוּ וְכֹחַ יוֹסֵף.
מָה הָרָע? יְהַלֵּךְ לוֹ בֵּינֵינוּ
הַפַּיְטָן מִיכָה יוֹסֵף.

חַנָּה. חַנָּה. אַתְּ
שׁכְחִיהוּ כְּצֵל שֶׁעָבַר.
אֲבָל הוּא לָךְ קָרָא יָפָתִי הָאַחַת
עוֹד לִפְנֵי הֱיוֹת שְׁמֵךְ בַּפַּרְוָר.


ג
פַּרְוָר צוֹעֵק, צוֹעֵן, פָּתוּחַ,
גַּלְגֵּל חַיֶּיךָ הַמְּלֵאִים,
אַפְּדֵם בַּשַּׁעַט, בַּמַּפּוּחַ,
בַּחֲלוֹמוֹת וּבַבְּלוֹאִים.

אֶת שֶׁאִבַּדְנוּ בְּיָדֵינוּ,
אֶת שֶׁקִּפַּחְנוּ בִּפְרוּטוֹת,
חֲיֵה, חֲיֵה נָא בַּעֲדֵנוּ,
בְּתַאֲוָה וּבִפְרוֹטְרוֹט.

אֲנִי עוֹד אָשׁוּב אָשׁוּב עָדֶיךָ
לִרְאוֹת שִׂיגְךָ וַעֲמָלְךָ,
עוֹד אֲחַפֵּשׂ אֲתוֹנוֹתֶיךָ
כְּמוֹ חַפְּשִׂי אֶת הַמְּלוּכָה.

וּבְיוֹם בּוֹ לֹא תּוֹסִיף תִּרְאֵנוּ,
הָבֵן - לֹא בָּנוּ הָאָשָׁם.
כִּי אֶל מָקוֹם אַחֵר הוּבֵאנוּ,
מְקוֹם שֶׁאֵין חוֹזְרִים מִשָּׁם.


פֶּרֶק חוֹזֵר

עֶרֶב חֹרֶף מוּעָד לְסַעַר
אֶת בְּרָקוֹ הָרִאשׁוֹן חָגַר.
גַּחֲלֵי הַמַּחְתּוֹת בְּזַעַף
לוֹחֲכוֹת בַּקָּלִי. נַגָּר

אֶת שְׁאוֹן כָּל מְלָאכָה בּוֹקֵעַ
בְּקוֹלוֹ שֶׁל מַשּׂוֹר צָרוּף, -
קוֹל מֵיתָר שֶׁאֵינוֹ פּוֹקֵעַ,
צְלִיל אֵין-קֵצֶה עִם זִיק טֵרוּף.

עָט הָרוּחַ. כַּדֵּי הַחֶרֶס
וְהַנְּחשֶׁת עוֹנִים כְּתֹף.
בִּכְנָפַיִם טוֹפְחִים עַל אֶרֶץ
אִילָנוֹת עֲקוּדִים כָּעוֹף.

מְהַבְהֵב בִּבְרָקָיו הָרֹבַע
וְזִמְרַת מַשּׂוֹרָיו שִׂיאוֹ.
כָּךְ הוּא שָׁר. לְבִיאֵי קוֹרְדוֹבָה
לֹא חִבְּרוּ לוֹ שׁירֵי צִיּוֹן.

הֲלִיכָה וְרִיצָה וָשַׁעַט.
אוֹר תַּנּוּר מִפִּתְחוֹ שֶׁל כּוּךְ.
הַסִּמְטָא הַנִּרְאֵית מִרְשַׁעַת
מְאִירָה פְּנֵי עָנָן נָמוּךְ.

עֶרֶב חֹרֶף, יָפָה הַקֶּרֶת.
מַה יָּפָה. בַּחוּצוֹת מִיָּד
הַסְּעָרָה תַּעֲבֹר כְּקֶלַע
וְתַטֶּה הָעֵצִים אֶל צַד.

רַק יְדֵי נַעֲרָה יַסְפִּיקוּ
הַשִּׂמְלָה לְהַדֵּק אֶל גּוּף.
וֵּמָאה סוֹחֲרִים יַחֲזִיקוּ
אֶת הַשּׁוּק הַנָּכוֹן לָעוּף.

חֲשֵׁכָה. רַק בְּרָקִים בַּצֹּהַר
וּלְחִישַׁת הַמַּחְתּוֹת בָּאֵשׁ,
אֲבָל מַה כָּל בָּרָק מוּל זֹהַר
מִסְפָּרָה מוּאָרָה אַחֲרֵי שֵׁשׁ?


עֶרֶב רָחוֹק
בַּחוּצוֹת יְגֻלְגַּל, בַּחוּצוֹת יִדָּרֵךְ,
וּפִתְאֹם יְנַקְּשׁוּ עֲקֵבַיִךְ...
וּזְמַנִּים יִנְקְפוּ, אַךְ אֲנִי עוֹד אֶרְאֵךְ,
עוֹד אַבִּיט וְאֶרְאֶה אֶת מַרְאַיִךְ,
עִם הַסְּתָו הָרוֹדֵף אֶת רִפְרוּף סוּדָרֵךְ
וּגְשָׁמָיו הַתּוֹפְסִים בִּכְתֵפַיִךְ.

וְהָלַכְתְּ בַּכִּכָּר הַנִּשְׁטֶפֶת עָבִים,
בְּהִבְהוּב כְּלֵי צוֹרֵף וּמַפּוּחַ,
וּבְרָקִים בָּרָקִיעַ יַצְלִיפוּ קַוִּים
כְּמוֹרֶה הַמְכַתֵּב עַל שְׁחוֹר לוּחַ,
וּבְפִתְחֵי חֶנְוָנִים אַנְקוֹרִים-גַּנָּבִים
יִתְפָּרְעוּ וִידַדּוּ עִם רוּחַ.

וְאָמַרְתִּי: מֻכָּר לִי מְאֹד הַמָּקוֹם,
רַק בָּתִּים בּוֹ גָבְהוּ קְצָת גַּם רַבּוּ,
וּכְמוֹ אָז הָרָקִיעַ מַבְרִיק וְעָקֹם,
רַק שָׁנִים סָבְבוּ קְצָת גַּם סַבּוּ,
וְעָלַיִךְ, עַלְמָה, עַל לֶכְתֵּךְ פֹּה הַיּוֹם,
בִּזְמַנִּי קְצָת שִׂיחוֹת נָסַבּוּ.

כִּי יָדַעְנוּ תָּמִיד, כִּי יָדַעְנוּ תָּמִיד,
שֶׁלֹּא שָׁוְא מְקַשְּׁטִים אָנוּ קֶרֶת,
וְלֹא שָׁוְא אֶת יָדֵינוּ לִכְלַכְנוּ בְּסִיד

אוֹ בִּדְפוּס אוֹ בִּדְיוֹ עַל מַחְבֶּרֶת, -
כִּי עָבֹר תַּעַבְרִי, לִצְלִילוֹ שֶׁל צָמִיד,
בַּקִּרְיָה הַבְּנוּיָה לְתִפְאֶרֶת,

הֲלֹא לָךְ, בְּעוֹדֵךְ נַעֲרָה קְטַנְטַנָּה,
טִפַּחְנוּהָ יוֹם יוֹם בְּיָדַיִם, -
בִּשְׁבִילֵךְ, שֶׁתִּהְיֶה לָךְ כְּמוֹ מַתָּנָה,
לִהְיוֹתֵךְ בַּת עֶשְׂרִים וּשְׁתַּיִם.
שֶׁתִּהְיֶה לָךְ שְׁלֵמָה, עִם כֹּחָהּ וְחִנָּהּ,
וְעִם שְׁנֵי מְאוֹרוֹת הַשָּׁמַיִם.

וְאֵינֶנִּי רוֹאֶה עֲתִידוֹת כְּנָבִיא,
אַךְ רוֹאֶה אֲנִי בַּיִת וָשַׁעַר,
וּבַשַּׁעַר נִצֶּבֶת אַתְּ, אוֹר לְבָבִי,
כִּי הַגֶּשֶׁם הוֹלֵל כְּמוֹ נַעַר,
וּבְהָאִיר הַבָּרָק אַתְּ לוֹחֶשֶׁת: אָבִי...
וְהָרַעַם מֵשׁיב בְּגַעַר.

וּבָעֶרֶב הַהוּא, הַנִּפְלָא, הַנִּצָּת,
הַנִּצָּת וְכָבֶה עִם שָׁמַיִם,
מָה אֶשְׁאַל? לִרְאוֹתֵךְ לוּ בְּעַיִן אַחַת
מִמְּקוֹם אֲשֶׁר אֵין בּוֹ עֵינַיִם,
לִרְאוֹתֵךְ בַּכִּכָּר הַבְּנוּיָה סְדָן וּצְבָת
וְשׁוֹתֶתֶת בָּרָק וָמַיִם.

וְלִרְאוֹת אֶת יָפְיָהּ הַגָּדֵל וְהוֹלֵךְ
וְנִשְׁקָף בְּעֵינַיִךְ, אַיֶּלֶת,
וְלִטְעֹם אֶת אֲוִיר חֵרוּתָהּ בְּמוֹ חֵךְ,
טְעִימָה רִאשׁוֹנָה וּמְחַלְחֶלֶת,
וְלִנְגֹּעַ בָּךְ עַד שֶׁתַּגִּיעִי בֵּיתֵךְ
וְתָגִיפִי חִישׁ-קַל הַדֶּלֶת.


אֶבֶן מַשְׁחֶזֶת
אֶבֶן-מַשְׁחֶזֶת סוֹבֶבֶת
וְעָלֶיהָ כַּרְבֹּלֶת גִּצִּים.
הָאֶבֶן שׁוֹטְפָה כְּמִרְכֶּבֶת
וְגִצֶּיהָ - מֵאָה רָצִים.

עַל הָאֶבֶן סַכִּין מֻשְׁכֶּבֶת
וּלְשׁירָן וּצְחוֹקָן אֵין סוֹף.
בְּשׁירָן וּצְחוֹקָן נִשְׁלֶבֶת
שְׁרִיקַת רוּחַ מָהִיר מֵחוֹף.

כְּבָר צָפַד הַמַּשְׁחִיז כָּעֵץ
וַיִּזְקַן וְשֵׂעָר לוֹבֵשׁ.
אַךְ יָרוּצוּ גַּלְגַּל וָגֵץ
וִיגִיעָה וְשָׂבְעָה לֹא יֵשׁ,
וּמְעוּף אֶבֶן אֲשֶׁר עַד קֵץ
אָחֲזָה בַּעֲקֵב הָאֵשׁ.
כְּחוּט הַשָּׁנִי

הַסַּדְנָה

בַּהֲלֹם הַנַּפָּח הֹלֶם-פַּעַם רִאשׁוֹן
נִפְעָמִים נַעֲרֵי הַכְּפָר.
רָם הוּא קוֹל הַבַּרְזֶל. בַּשָּׁמַיִם רֹאשׁוֹ.
הַבִּינָה מֵהַשִּׂיג תִּקְצָר.

בּוֹ הָיוּ לְאֶחָד הַזִּנּוּק וְהַשִּׂיא.
לֵדָתוֹ וְחַיָּיו - אֲנָךְ!
אֵין שׁיבָה לְתִימְרוֹת כֹּחוֹתָיו, כִּי הוֹרְסִים
אֶל מָרוֹם! כִּי פַּטִּישׁ צָנַח!

כִּי אַחַת וּלְעוֹלָם. כִּי נֶחְרַץ מַסְלוּלָם
וּבְמִסְפֵּד וּתְשׁוּאָה שׂוֹגֵב
וְכָלֶה עַל בְּלִימָה בְּשִׂיאֵי הַסֻּלָּם
וּפוֹסֶקֶת הַלְמוּת כָּל לֵב.

אַךְ בְּטֶרֶם דְּמָמָה לְיוֹבְלוֹת-בַּשָּׁנִים
נַעֲרֵי הַסַּדְנָה קוֹרְאִים - הָךְ!
אָז מוֹרִיד הַנַּפָּח הֹלֶם-פַּעַם שֵׁנִי
וְהַיּוֹם הַנִּצּוֹל נִמְשָׁךְ.


רִשְׁפֵּי אֵשׁ

נַבִּיטָה בָּאֵשׁ וְנִדֹּם.
יִהְיֶה כָּל מַרְאֶה לָהּ הֲדֹם.
צָעִיר הוּא יָפְיָהּ הַנּוֹרָא
כִּבְעֵת הִבָּרֵא מְאוֹרָהּ.

הִנֵּה הִיא פָּרָשׁ מִתְעוֹפֵף,
הִנֵּה הִיא כַּנָּר וּמְתוֹפֵף,
הִנֵּה הִיא חָתוּל חֲמַקְמָק,
הִנֵּה הִיא יוֹם שׁוּק וּפֻנְדָּק.

הִנֵּה הִיא זָהָב וְשׁוֹדֵד.
הִנֵּה הִיא נָזִיר מִתְבּוֹדֵד,
הִנֵּה הִיא מֶרְכָּב בַּדְּרָכִים,
הִנֵּה הִיא מִלְחֶמֶת אַחִים.

הִנֵּה הִיא דָגָן וְחֶרְמֵשׁ,
הִנֵּה הִיא בְּלוֹאִים וְהֶקְדֵּשׁ,
הִנֵּה הִיא מִטְפַּחַת שָׁנִי,
הִנֵּה הִיא דְמוּתֵךְ בְּעֵינִי.

כָּמוֹךְ הִיא מוֹדֶדֶת עָגִיל,
כָּמוֹךְ הִיא הוֹלֶכֶת רָכִיל,
כָּמוֹךְ הִיא שׁפְחָה חֲרוּפָה,
כָּמוֹךְ הִיא מַלְכָּה עֲרוּפָה.

כִּבְעֵת הִבָּרֵא מְאוֹרָהּ
זוֹרֵחַ יָפְיָהּ הַנּוֹרָא.
אַךְ כָּל הַנּוֹשְׁקָהּ לֹא עַל סֵפֶר
הוֹפֵךְ אֶת שְׂפָתָיו לְאֵפֶר.


הָאֲסוּפִי

הִנִּיחַתְנִי אִמִּי לְרַגְלֵי הַגָּדֵר,
קְמוּט פָּנִים וְשׁוֹקֵט. עַל גָּב.
וָאַבִּיט בָּהּ מִלְּמַטָּה. כְּמוֹ מִן הַבְּאֵר,-
עַד נוּסָהּ כְּהַנָּס מִן הַקְּרָב.
	וָאַבִּיט בָּהּ מִלְּמַטָּה, כְּמוֹ מִן הַבְּאֵר,
	וְיָרֵחַ עָלֵינוּ הוּרַם כְּמוֹ נֵר.

אַךְ בְּטֶרֶם הַשַּׁחַר הֵאִיר, אוֹתוֹ לֵיל,
קַמְתִּי אַט כִּי הִגִּיעָה עֵת
וָאָשׁוּב בֵּית אִמִּי כְּכַדּוּר מִתְגַּלְגֵּל
הַחוֹזֵר אֶל רַגְלֵי הַבּוֹעֵט.
	וָאָשׁוּב בֵּית אִמִּי כְּכַדּוּר מִתְגַּלְגֵּל
	וָאֶחֱבֹק צַוָּארָהּ בְּיָדַיִם שֶׁל צֵל.

מֵעֲלֵי צַוָּארָהּ, לְעֵינֵי כֹּל יָכוֹל,
הִיא קְרָעַתְנִי כְּמוֹ עֲלוּקָה,
אַךְ שָׁב לַיְלָה וְשַׁבְתִּי אֵלֶיהָ כִּתְמוֹל,
וַתִּהְיֶה לָנוּ זֹאת לְחֻקָּה:
	בְּשׁוּב לַיְלָה וְשַׁבְתִּי אֵלֶיהָ כִּתְמוֹל
	וְהִיא לַיְלָה כּוֹרַעַת לַגְּמוּל וְלָעֹל.

וְדַלְתוֹת חֲלוֹמָהּ לִי פְּתוּחוֹת לִרְוָחָה
וְאֵין אִישׁ בַּחֲלוֹם מִלְּבַדִּי.
כִּי נוֹתְרָה אַהֲבַת-נַפְשׁוֹתֵינוּ דְּרוּכָה
כְּמוֹ קֶשֶׁת, מִיּוֹם הִוָּלְדִי.
	כִּי נוֹתְרָה אַהֲבַת נַפְשׁוֹתֵינוּ דְּרוּכָה
	וְלָעַד לֹא נִתֶּנֶת וְלֹא לְקוּחָה.

וְעַל כֵּן עַד אַחֲרִית לֹא הֵסִיר אוֹתִי אֵל
מֵעַל לֵב הוֹרָתִי הַצּוֹעֵק
וַאֲנִי - שֶׁנֻּתַּקְתִּי מִבְּלִי הִגָּמֵל -
לֹא נִגְמַלְתִּי וְלֹא אֶנָּתֵק.
	וַאֲנִי שֶׁנֻּתַּקְתִּי מִבְּלִי הִגָּמֵל
	נִכְנָס אֶל בֵּיתָהּ וְהַשַּׁעַר נוֹעֵל.

הִיא זָקְנָה בְּכִלְאִי וַתִּדַּל וַתִּקְטַן
וּפָנֶיהָ קֻמְּטוּ כְּפָנַי.
אָז יָדַי הַקְּטַנּוֹת הִלְבִּישׁוּהָ לָבָן
כְּמוֹ אֵם אֶת הַיֶּלֶד הַחַי.
	אָז יָדַי הַקְּטַנּוֹת הִלְבִּישׁוּהָ לָבָן
	וָאֶשָּׂא אוֹתָהּ בְּלִי לְהַגִּיד לָהּ לְאָן.

וָאַנִּיחַ אוֹתָהּ לְרַגְלֵי הַגָּדֵר
צוֹפִיָּה וְשׁוֹקֶטֶת, עַל גָּב.
וַתַּבִּיט בִּי שׂוֹחֶקֶת, כְּמוֹ מִן הַבְּאֵר,
וַנֵּדַע כִּי סִיַּמְנוּ הַקְּרָב,
	וַתַּבִּיט בִּי שׂוֹחֶקֶת כְּמוֹ מִן הַבְּאֵר,
	וְיָרֵחַ עָלֵינוּ הוּרַם כְּמוֹ נֵר.



שִׂמְחָה לַמּוֹעֵד

א
וּבַלַּיְלָה נֵעוֹר אִישׁ מָרוּד כַּכֶּלֶב
וַיִּמְלָא לְבָבוֹ דִמְעָה.
כִּי רָאָה כִּי הִנֵּה בְּעֵינַיִם אֶלֶף
מַבִּיט בּוֹ מַלְאַךְ דּוּמָה.

מַבִּיט בּוֹ מַלְאָךְ שֶׁכֻּלּוֹ עֵינַיִם.
מַבִּיט בּוֹ מַלְאָךְ הַדּוֹמֶה לְמַיִם.


ב
אֵיכָה יוּשַׁר עָלֶיךָ הֶחֳלִי?
כְּאַהֲבַת בְּרֵאשׁית נִדְלַקְתָּ בְּבוֹאֶךָ.
אֵיךְ יְנֻגַּן לְךָ? כִּי אֵיזֶה כְּלִי
יֵילִיל כִּילֵל הַגּוּף בֵּין אֶצְבָּעֶיךָ?

שְׁטַפְתַּנִי כְּמוֹ שֹׁד. חָלַצְתָּ נְעָלַי.
שָׂרַפְתָּ אֶת בִּגְדִּי. עַל הַסִּפִּים נִצַּבְתָּ.
חַיּוֹת וַאֲנָשִׁים הֵנַסְתָּ מֵעָלַי.
אֶל מִטָּתִי זְרַקְתַּנִי וְקָרַבְתָּ.

קָרַבְתָּ וַתִּרְאֵנִי מָךְ וּקְפוּץ כַּפּוֹת
אֶ אוֹיֶבְךָ הִכַּרְתָּ, הַנִּצְחִי וּשְׁחוֹחַ.
רָאִיתָ אֶת חַיַּי סוֹמְרִים כְּמוֹ קִפּוֹד
סוֹגְרִים עַל אוֹצָרוֹת שֶׁל זִכָּרוֹן וָכֹחַ.

הָפַכְתָּ בִּי עַד סוֹף אַשְׁמֹרֶת, הֶחֳלִי.
דָּבַקְתָּ בְּלִי הַרְפּוֹת. נִשְׁבַּעְתָּ: עַד בּוֹר קֶבֶר.
נִכְרַכְתָּ כַּנָּחָשׁ. כָּתַשְׁתָּ כָעֱלִי.
בָּכִיתָ כְּנָהָר עַל חַלּוּק-אֶבֶן.

וְאָנֹכִי שׁוֹתֵק לִבְלִי רַחֵם וּשְׁעוֹת
וְחֶשׁבּוֹנִי אִתִּי, אָרֹךְ, מֻצְנָע מִדַּעַת,
עִקֵּשׁ כְּמוֹ דְפִיקוֹת לִבִּי הַחַלָּשׁוֹת,
הַמַּתִּישׁוֹת אוֹתְךָ עַד טֵרוּף דַּעַת.

רְאֵה, גּוּפִי לְךָ מוּאָר כַּעֲמוֹרָה.
עִיִּים בּוֹ יֶעֶשְׁנוּ, דָּמִים עָלָיו יָגֵנּוּ.
חֳלִי, חֳלִי זוֹרֵחַ וְנוֹרָא,
אַתָּה הוּא הָרוֹאֶה מַה חֲזָקִים חַיֵּינוּ.

רְאֵה נָא מַה מְּאֹד הִפְלֵאתָ מַכָּתִי.
רְאֵה נָא אֵיךְ לַקִּיר אוֹתִי לָחַצְתָּ.
עַד שַׁחַר אוֹר בִּקַּשְׁתָּ לַחַשׁ אֶנְקָתִי.
עַד שַׁחַר אוֹר דָּרַכְתָּ וּמָחַצְתָּ.

וּבְנָפְלְךָ עָיֵף, כּוֹשֵׁל וּקְרוּעַ לֵב,
וּבְנָשְׁקְךָ בִּבְכִי עֵינַי וְהַיָּדַיִם.
רָאִיתָ כִּי אָבַדְתִּי, כִּי אֲנִי חָרֵב,
מֻכֶּה לְאֵין הָשׁיב. אֲבָל נוֹשֵׁם עֲדַיִן.


ג
גַּם לַיְלָה זֶה עָבַר וְלֹא נִמְחָה גְבוּלִי.
וְאַתְּ הִנֵּה חִוְרָה מוּל הַחַלּוֹן.
אֲנִי רוֹאֶה אוֹתָךְ מִבַּעַד לֶחֳלִי,
כְּבִנְעוּרַי מִבַּעַד לַחֲלוֹם.

הַשַּׁחַר מַאֲפִיר. וְנֵר הַלֵּיל דּוֹעֵךְ.
וְשׁוּב יְקַר פָּנַיִךְ מֵעָלַי שׁוֹכֵן.
אַתְּ מְאִירָה אֵלַי בְּנֹעַר שֵׂיבָתֵךְ,
כְּמוֹ בַּעֲלוּמִים שֶׁל מָוֶת וְשֶׁל חֵן.

הָרַע אֲשֶׁר הָיָה אִבֵּד אֶת נִמּוּקוֹ,
אַךְ אֹשֶׁר אִם הָיָה - כָּל נִמּוּקָיו בְּעַיִן.
חַיְּכִי אֵלַי, כַּלָּה, מִתּוֹךְ רְאִי עָקֹם,
כִּי אֹשֶׁר אִם הָיָה - הִנֵּה מוּשָׁב כִּפְלַיִם.

וְשָׂהֲדִי יִהְיֶה אֱלֹהַּ בַּמְּרוֹמִים,
וְשָׂהֲדִי חָלְיוֹ הַמּוֹרִידֵנִי שַׁחַת:
אֱמֶת, אֱמֶת הָיוּ חַיֵּינוּ הַמְרֻמִּים,
אֱמֶת לֹא מֻכְחָשָׁה וְלֹא נִשְׁכַּחַת.

אֱמֶת לִבָּם הַטּוֹב (הַטּוֹב לֹא לְמוֹפֵת...)
אֱמֶת גַּם שִׂמְחָתָם וְשָׁוְא נַלְעִיז עָלֶיהָ.
הֲלֹא תָּמִיד, תָּמִיד בָּאָה הִיא לַמּוֹעֵד,
כִּי הֵן תָּמִיד, תָּמִיד הַלֵּב יוֹצֵא אֵלֶיהָ.

וְאִם תָּבוֹא מֻכָּה וְאִם גַּם עַל קַבַּיִם
וְאִם גַּם בּוֹכִיָּה, בְּלִי מֹהַר וּמַתָּן, - -
הַשַּׁחַר מַאֲפִיר. וְלָךְ דִּמְעוֹת עֵינַיִם.
וּכְבָר רֹאשֵׁךְ לָבָן.


נִגּוּן עַתּיק

אִם תֵּרַדְנָה בַּלֵּיל דִּמְעוֹתַיִךְ,
שִׂמְחָתִי לָךְ אַבְעִיר כִּצְרוֹר תֶּבֶן.
אִם תִּרְחַפְנָה מִקֹּר עַצְמוֹתַיִךְ,
אֲכַסֵּךְ וְאֶשְׁכַּב עַל אֶבֶן.

אִם תֹּאמְרִי אֶל מָחוֹל לָרֶדֶת,
עַל אַחֲרוֹן מֵיתָרַי אֲנַגֵּן לָךְ.
אִם תֶּחֱסַר לָךְ מַתְּנַת-הֻלֶּדֶת,
אֶת חַיַּי וּמוֹתִי אֶתֵּן לָךְ.

וְאִם לֶחֶם תֹּאבִי אוֹ יַיִן,
מִן הַבַּיֵת אֵצֵא כְּפוּף שֶׁכֶם
וְאֶמְּכֹּר אֶת עֵינַי הַשְּׁתַּיִם
וְאָבִיא לָךְ גַּם יַיִן גַם לֶחֶם.

אַךְ אִם פַּעַם תִּהְיִי צוֹחֶקֶת
בִּלְעָדַי בִּמְסִבַּת מֵרֵעַיִךְ,
תַּעֲבֹר קִנְאָתִי שׁוֹתֶקֶת
וְתִשְׂרֹף אֶת בֵּיתֵךְ עָלַיִךְ.


הָעַלְמָה

דֹּם טָוְתָה הָעַלְמָה בַּפֶּלֶךְ
חוּט שָׁנִי כְּרִמּוֹן שָׁחוּט.
וְאָמַר בִּלְבָבוֹ הַמֶּלֶךְ:
הִיא טֹוָה לִי בִּגְדֵי מַלְכוּת.

דֹּם טָוְתָה הָעַלְמָה בַּפֶּלֶךְ
חוּט שָׁחֹר, הַמַּחְשׁיךְ אוֹר יוֹם. 
וְאָמַר הַשּׁוֹדֵד בַּכֶּלֶא:
הִיא טֹוָה לִי בִּגְדֵי גַרְדּוֹם. 

דֹּם טָוְתָה הָעַלְמָה בַּפֶּלֶךְ 
חוּט זָהָב, כְּחַרְבוֹת בָּרָק. 
וְאָמַר הַלּוּלְיָן בַּדֶּרֶךְ: 
הִיא טֹוָה לִי בִּגְדֵי מִשְׂחָק. 

דֹּם טָוְתָה הָעַלְמָה בַּפֶּלֶךְ 
חוּט אָפֹר, הוּא אֲבִי כָּל כְּסוּת. 
וְאָמְרוּ פּוֹשֵׁט-יָד וָכֶלֶב: 
הִיא טֹוָה לָנוּ בֶּגֶד בָּכוּת.  

אָז אָרְגָה אֶת חוּטֵי הַפֶּלֶךְ
הָעַלְמָה, וַתִּתְּנֵם בַּסָּךְ, 
וַתֵּרֶד אֶל מֵי הַפֶּלֶג 
וַתִּרְחַץ אֶת בְּשָׂרָהּ הַצַּח. 

וַתִּלְבַּשׁ אֶת מַטְוֵה הַפֶּלֶךְ 
לְשִׂמְלָה לָהּ, וַתִּיף לָעַד. 
וּמְאָז הִיא שֹׁוֹדֵד וָמֶלֶךְ 
וְלוּלְיָן וּפוֹשֶׁטֶת-יָד.


קֶרֶן הַפּוּךְ

אַף כִּי לֹא בַּנָּפוֹת נִפּוּךְ, 
אַף כִּי לֹא מָדְדוּ בַּפֶּלֶס, 
הֲלֹא פְּגָם אֵין בָּךְ, קֶרֶן הַפּוּךְ, 
וּמְגַנַּיִךְ אָשִׂים לְקֶלֶס.

יִכָּלְמוּ מוֹצִיאֵי הַדִּבָּה, 
הָאוֹמְרִים יַחֲפָנִית חֲרוּמָה הִיא. 
כְּהַשֵּׂג אֶת כּוֹכְבֵי הַדֻּבָּה, 
כֵּן יַשִּׂיגוּ אֶת חֵן מַרְאַיִךְ.

אִם הַיֹּפִי הוּא אָח לַדִּיּוּק, 
הֲלֹא אַתְּ כְּנֶגְדּוֹ מְחַיֶּכֶת 
כְּיוֹצֵאת מִכְּלָלֵי הַדִּקְדּוּק, 
גַּם מוֹרֶדֶת בּוֹ, גַּם מִשְׁתַּיֶּכֶת.

אַתְּ כֻּלֵךְ עֲלִיצוּת הַשְּׁגִיאָה 
אֲשֶׁר אֵין לְמָצְאָהּ בְּאַחֶרֶת. 
אַתְּ תִּהְיִי לִי אַחַת אֵין שְׁנִיָּה, 
כְּטָעוּת שֶׁאֵינֶנָּה חוֹזֶרֶת.

הֵן נָאֶה צִיץ הַבָּר לְרֹאשֵׁךְ, 
רַק מִפְּנֵי שֶׁעָדוּי לְרֹאשֵׁךְ הוּא. 
הֵן צוֹדֵק הוּא הַלֵּב הַמּוֹשֵׁךְ, 
רַק מִּפְּנֵי שֶׁאֵלַיִךְ מוֹשֵׁךְ הוּא.

עֵת חֳלִי בִּי יַכֶּה מֵאָרְבּוֹ, 
אוֹ זִקְנָה לִי תַּחֲשׁיךְ צָהֳרַיִם, 
לְבָבִי, כַּשּׁוֹדֵד עַל חַרְבּוֹ, 
עוֹד יִחְיֶה עַל זִכְרֵךְ וּמַרְאַיִךְ.

וְחַרְטוֹם סַנְדָּלֵךְ הָאָדֹם 
אֶת שׁירִי הַנִּרְפֶּה יְזָרֵז עוֹד, 
כְּהָאֵץ הָעַלְמָה בָּאָתוֹן, 
עֵת עַרְבֵי הָאָבִיב יְחַזֵּזוּ.

יְדַדֶּה נָא הַשִּׁיר מְיֻסָּר. 
יְדַדֶּה מְעֻנְבָּל עֲלֵי אֹרַח, 
עַד יִהְיֶה לָנוּ הוּא לְמַשָּׂא, 
אוֹ אֲנַחְנוּ נִהְיֶה לוֹ לְטֹרַח.



שְׁלֹשָׁה שׁירֵי גֻזְמָאוֹת

מַעֲשִׂיּוֹת חֲדָשׁוֹת שֶׁל רַבָּה בַּר בַּר חָנָה

א. קְנִיַּת הַיָּרִיד

1
בִּקְצֵה הָעִיר מִישׁוֹר וּבוֹ הוּקַם יָרִיד.
בּוֹ נַמְנוּ לְרַגְלֵי הַבְּעִיר וְהַקְּרוֹנוֹת.
עַד שַׁחַר. עַד הִצְלִיף, הֵרִיעַ וַיַּרְעִיד
הָרַעַשׁ הַיּוֹצֵא מִן הַגְּרוֹנוֹת.

קָפַצְנוּ עַל רַגְלֵינוּ - תֹּהוּ שֶׁל מִסְחָר!
חָפַנּוּ צְרוֹרוֹתֵינוּ - תּוֹעֲפוֹת יָרִיד!
מִן הַסְּחוֹרות בִּיעָף נִקְרַעַת מַסֵּכָה
וְאֶצְבָּעוֹת חוֹפְזוֹת בַּפְּרִי וּבָאָרִיג.

בֵּין מַדְחֵפוֹת מַרְפֵּק וְנִפְנוּפֵי יָצוּל
הַכֶּסֶף מְקַפֵּץ זָרִיז וּזְהוּב קַשְׂקָשׂ.
עַל שְׁתַּיִם מִזְדַּקֵּף הַפֶּרֶד הַצָּהוּל
וּמְכִירָתוֹ פִּתְאֹם הוֹפֶכֶת לְקִרְקָס.

וְאֶלֶף צַלָּמִים וְאֶלֶף גַּלָּבִים
וּשְׁנֵי רִבּוֹא סוֹחֵר עִם מְבַלֵּי עוֹלָם.
הַכֹּל סָפוּר, רַק אֵין מִסְפָּר לַגַּנָּבִים...
הוֹי אֵיזֶה גַּנָּבִים, רִבּוֹן עוֹלָם!

מַה טּוֹב לִי שֶׁאֵינֶנִּי אָץ לְהִתְפָּעֵל
וְלֹא בְּמִגְדָּלִים פּוֹרְחִים אֲנִי הוֹזֶה,
אֲבָל הַפַּעַם, אִם יַעֲשׁירֵנִי אֵל,
אֶקְנֶה לִי עוֹד הַיּוֹם אֶת הַיָּרִיד הַזֶּה.

אָז אֶל רֵעַי הַשְּׁנַיִם, שְׁנֵי הַדַּרְדַּקִּים,
רָעַמְתִּי: מָה עֵינֵינוּ לְטוּשׁוֹת לַשָּׁוְא?
הָבִיאוּ הַזָּהָב, הָרִיקוּ הַשַּׂקִּים!
קָנֹה אֶת הַיָּרִיד הָחֵל מִתַּפּוּחָיו!


2
מוֹכְרֵי הַפְּרִי שָׁמְעוּ דְבָרַי וַיִּתְעַלָּפוּ.
הַגַּלְגַּלִּים עָמְדוּ מִשְּׁרֹק וּמִסָּבֹב.
צִבְעֵי הַשּׁוּק חָרְדוּ, קָפְצוּ וַיִּתְחַלָּפוּ:
יָרֹק הָפַךְ אָדֹם, כָּחֹל הָפַךְ צָהֹב. 

רַק בַּנָּתִיב הָרֵיק נִרְאָה אִישׁ רָץ בְּפַחַז,
אִישׁ רָץ נוֹפֵל וְקָם (כִּי הַקִּנְאָה תָּקִים!)
זֶה הַחַלְפָן. הוּא הוּא. כִּי הֱרִיצוֹ הַפַּחַד
פֶּן יִקָּנֶה הַיָּרִיד בִּידֵי הַדַּרְדַּקִּים.

לְהַקְדִּימֵנִי אָץ, לִקְנוֹת בְּטֶרֶם עֶרֶב
מֵעֲבוֹתִים עַד שְׂרוֹךְ, מִפּוּךְ עַד פְּרֻמְבִּיּוֹת.
הָהּ, יְרִיבִי בַּכֹּל! בָּאֲהָבִים, בַּפֶּרֶךְ,
בַּשִּׁיר וּבַמְּכִירוֹת הַפֻּמְבִּיּוֹת!

אָז שְׁתַּיִם עֲרֵמוֹת הוּקְמוּ כִּי כֵן צִוִּיתִי.
עַל שְׁנֵי הָרֵי סְחוֹרוֹת נִצַּבְנוּ בַּשִּׂיאִים.
וְגִדּוּפֵי פְּתִיחָה בְּאִישׁ-רִיבִי הִכִּיתִי,
כְּמוֹ בְּרָקִים בְּטֶרֶם רוּחַ וּנְשִׂיאִים.

יְחִי יָפְיוֹ הָעַז שֶׁל הַגִּדּוּף! לוּ יֶחִי!
לוּ יְחַזֵּז לָעַד מֵרֹאשׁ הָעֲרֵמוֹת!
שְׂפָתֵנוּ מִתְעַרְטֶלֶת בּוֹ פִּתְאֹם עַד דֶּחִי,
וְקָם הַרְמוֹן מִלִּים, הַרְמוֹן הָעֲרֻמּוֹת!

כִּי לֹא מִן הַמּוּכָן יִקַּח אֳמַן הַגֶּדֶף
מֵיטַב הַחֲרָפוֹת, וְלֹא יֹאמַר אָפְסוּ.
כִּי יִבְחָרֵן דַּקּוֹת וּבְתוּלִיּוֹת כַּצֶּדֶף,
בְּנוֹף בּוֹ ֹלא דָרְכוּ רַגְלֵי הָאֲסַפְסוּף.

אַךְ אִישׁ רִיבִי לֹא נָע וְרַק דִּבֵּר: הַשֶּׁקֶץ
וְצֶמֶד דַּרְדַּקָּיו, מִמָּה הֵמָּה קְרוּצִים?
אִרְזוּ לִי הַיָּרִיד בִּמְחִיר אַלְפַּיִם שֶׁקֶל
וְשִׂימוּ גַם אוֹתָם בִּצְרוֹר הַפֻּחְלָצִים! -

אַלְפַּיִם? הוֹ, הוֹ! צָחַקְנוּ גַּם גָּנַחְנוּ!
שׁשָּׁה, שׁבְעָה, תִּשְׁעָה! רִבּוֹא רִאשׁוֹן! שֵׁנִי!
בְּרֹאשׁ הָעֲרֵמוֹת שְׁטוּפֵי זָהָב אֲנַחְנוּ,-
וְאוֹצְרוֹתַי כַּשּׁוֹט עַל פְּנֵי אוֹצְרוֹת שׂוֹנְאִי!

רִבּוֹא שׁשִּׁי הִדְבַּקְתִּי,- הוּא מוֹסִיף הָאֶלֶף!
רִבּוֹא שְׁבִיעִי, -  אַלְפַּיִם הוּא מַטִּיל עַל כָּף!
וְכָךְ מַכִּים אָנוּ לְקוֹל גְּרוֹנוֹת וָטֶלֶף.
אֲנִי בְּרִבְבוֹתַי וְהוּא בַּאֲלָפָיו.

וּכְשֶׁחָוַר הָאִישׁ וַיִּתְנוֹדֵד בְּלִי כֹּחַ,
פָּרַץ אֵלַי הַשּׁוּק בַּשַּׁעַט וּבַדְּחָק:
אַשְׁרֵי הַפַּלְמוֹנִי אֲשֶׁר הִרְבָּה מַלְקוֹחַ,
אֲשֶׁר קָנָה יָרִיד לְמַעַן הַמִּשְׂחָק!


3
אָז סַחְתִּי: הוֹ יָרִיד, תִּצְמַח עָלַי דַּבֶּשֶׁת
אִם יֵשׁ אִתִּי פְּרוּטָה אוֹ אִם יָכְלָה הֱיוֹת.
אֶבְיוֹן אֲנִי וָדַל, עֵירֹם כְּחֵץ בֶּן קֶשֶׁת...
רַק פִּי לְעֵת מְצֹא מֵפִיק מַרְגָּלִיּוֹת

אֲבָל כְּהִתְנוֹדֵד בָּעִיר עֶגְלוֹת הַתֶּבֶן,
כֵּן נִתְנוֹדֵד מִצְּחֹוֹק, אָבוֹת וְגַם בָּנִים,
אִם אָנֹכִי הַקָּט אוֹתְךָ אֶגְרֹר בְּחֶבֶל
לִגְאֹל אוֹתְךָ לָעַד מִידֵי הַחַלְפָנִים.

רַק שֶׁמֶץ קַלּוּת-דַּעַת! רַק מִקְצָת אַל-פַּחַד!
כִּי אִם תֹּאבֶה אַתָּה (וּמִי לְךָ מַחֲרִיד?)
הֲלֹא הוֹפְכִים אֲנַחְנוּ לֶאֱמֶת נִצַּחַת
אֶת הַבְּדִיחָה הַזֹּאת עַל מֶקַח הַיָּרִיד.

וּלְמַעַן לֹא נֶחְסַר בְּדִיחוֹת בְּיוֹם הָאֹשֶׁר
נִטֹּל נָא אֶת חָכְמַת סִדְרֵי הַמַּמְלָכָה
עַל כָּל הַחֶשְׁבּוֹנוֹוֹת הָעֲמֻקִּים כַּחשֶׁךְ
וְנַהֲפֹךְ אוֹתָם לָנֶצַח לִבְדִיחָה.

...אֲבָל הַשּׁוּק פּוֹרֵץ בִּמְעוּף חָצָץ וְרַעַף
וּבְנַהֲמַת חֵמָה מִגַּג וּמִסֻּלָּם
וְאֶלֶף גַּזְלָנִים וַחֲזִיזִים וָרַעַם!
הוֹי, אֵיזֶה גַזְלָנִים, רִבּוֹן עוֹלָם!

וּבְזֶה הַיּוֹם הַמַּר עֵדִים הָיוּ שָׁמַיִם
וְאַף עֵדָה הָיְתָה בַּכְּלוּב הַקַּנָּרִית
שֶׁכָּךְ גִּבּוֹר הַשִּׁיר יָצָא בְּשֵׁן וָעַיִן
וּבְחַבּוּרָה גְדוֹלָה מֵעֵסֶק הַיָּרִיד.

וְיָד רַכָּה חוֹבֶשֶׁת לוֹ קִרְעֵי-כֻּתֹּנֶת
וְדַרְדַּקָּיו עִמּוֹ צוֹלְעִים עַל יְרֵכָם.
הַדֶּרֶךְ עוֹד רַבָּה, זַמְּרִי צִפּוֹר קָטֹנֶת,
אַשְׁרֵי הַסִּפּוּרִים שֶׁאַתְּ הִיא הֶמְשֵׁכָם.


ב.  זִקְנַת הַחַלְפָן
עוֹמֵד הַחַלְפָן בְּכִפָּה שֶׁל לַיְלָה
מוּל הָרְאִי הָרָם הַנִּשָּׂא שָׁקֵט.
כָּךְ עוֹמֵד לְבָדָד הוּא, בְּטֶרֶם שְׁנַת לַיְלָה,
בְּכִפָּה לְבַנְבֶּנֶת, חַלְפָן זָקֵן.

וּבָרְאִי הָרָם בָּבוּאָה שׁוֹכֶנֶת,
בָּבוּאָה מְסַמֶּרֶת שֵׂעָר.
הַזִּקְנָה, הַזִּקְנָה בְּכִפָּה לְבַנְבֶּנֶת,
הַזִּקְנָה אֲשֶׁר לֹא תְּשֹׁעַר.

וּבְנַקֵּשׁ קַבְקַבַּי בָּרִצְפָּה בְּחֶצֶף
הוּא פָּנָה וַיִּסֹּב וַיֹּאמַר לִי: קְרַב.
וּפָנָיו חֲרֵבוֹת, כִּי שָׁנִים כְּעֶשֶׂר
הֵן עוֹמְדוֹת בַּזִּקְנָה כְּעוֹמְדוֹת בַּקְּרָב.

וָאֹמַר: הוֹי זָקֵן, הוֹי זָקֵן הִנֶּךָּ.
הוֹי זָקֵן אַתָּה, אַחָא, זָקֵן.
כִּדְרוֹרִים צוֹעֲקוֹת כְּבָר חָגוֹת עֵינֶיךָ,
כִּי זִקְנָה בַּפָּנִים כְּמוֹ אֵשׁ בַּקֵּן.

כִּי הָיְתָה בְּךָ הִיא שֶׁלֹּא שֹׁחַד וָכֹפֶר
יְמַלְּטוּךְ מֵעִם עִקְּשׁוּתָהּ וְרִשְׁעָהּ.
כִּי הָיְתָה בְּךָ הִיא אֲשֶׁר רוּחַ וָחֹמֶר
רוֹעֲדִים מִפָּנֶיהָ כְּמוֹ הָאִשָּׁה.

וְאַשְׁרַי שֶׁרוֹאֶה אָנֹכִי וְיוֹדֵעַ
כִּי יָכוֹלְנִי לָשׁוּב וְלִבִּי שׁוֹקֵט.
אִם אֵינְךָ בְּיָדִי, כְּבָר אַתָּה בְּיָדֶיהָ
וּבְיָדֶיהָ מְלַאכְתִּי נַעֲשֵׂית.

אָז אָמַר הַחַלְפָן וּשְׂפָתָיו הָיוּ תְּכֵלֶת:
הַנִּיחֵנִי, הַנַּעַר, לִפֹּל לְבַדִּי.
לֹא קַלָּה יַד זִקְנָה וְקָשׁוֹת הִיא חוֹבֶלֶת,
אַךְ קָשָׁה לִי מִכֹּל שִׂמְחָתְךָ לְאֵידִי.

וָאֹמַר: עוֹד עֵצִים לְאָרוֹן לֹא נֶחְטָבוּ
אַךְ אָמֵן כִּי יֵאוֹרוּ עֵינֵי הַחַיִּים
עֵת יִפְּלוּ בְּגוּפְךָ עַמּוּדֵי הַתָּוֶךְ
וְיִתַּמּוּ יָמֶיךָ כְּשׁיר נְכָאִים.

עֵת קוֹלְךָ יִסָּכֵר וּסְגוֹרְךָ יִפָּתֵחַ
וְזָחַלְתָּ זָחוֹל וְהִמּוֹג כֶּעָשָׁן
וּבַבֹּקֶר תִּרְחַץ אֲדָמָה כַּפּוֹתֶיהָ
וּמָחֲתָה לְךָ זֵכֶר אָשָׁם.

כָּךְ דִּבַּרְתִּי בְּלִי אִישׁ מִלְּבַדֵּנוּ בַּחֶדֶר
וָאֶרְאֶה אֵיךְ רָעַד סַנְטֵרוֹ בַּקָּרָה.
זֶהוּ בְּכִי הַזִּקְנָה, הַזִּקְנָה הַנִּפְחֶדֶת
מִדִּבּוּר מִתְחַצֵּף וּמִקּוֹל גְּעָרָה.

וָאֹמַר עוֹד לִצְחֹק לוֹ בְּרֹב בְּדִיחוּת דַּעַת
כַּאֲשֶׁר לֹא צָחַקְתִּי בְּקוֹל מִיָּמִים
וַיֵּעוֹרוּ פִּתְאֹם רַחֲמַי וָאֵדָעָה
כִּי אֵין חֵקֶר לְזוֹ - לְמִדַּת רַחֲמִים.

וַיֹּאמַר הַחַלְפָן: לֹא אֶרְאֶה זִיו פָּנֶיךָ,
כִּי עֵינַיִם כָּהוּ וּבַחשֶׁךְ בָּאוֹת.
אַךְ רוֹאֶה אָנֹכִי וְהִנֵּה נְעוּרֶיךָ
נִגָּרִים כְּמוֹ מַיִם מִבֵּין אֶצְבָּעוֹת.

נִגָּרִים לִבְלִי שׁוּב וְאַתָּה מַרְבֶּה לַהַג
אוֹ שׁוֹקֵט כְּמוֹ פֶּתִי וְלֵב לֹא תָּשִׂים.
הוֹי, אָחִי, לַזִּקְנָה שְׁמוֹת הַגְּנַאי וְהַלַּעַג,
אַךְ מַה שֵּׁם וּקְלָלָה לַנְּעוּרִים הַנָּסִים?

מִי, לְעֵת רִשְׁתְּךָ הַנְּכָסִים וְהַכֹּחַ
וְעָצְמַת הַשְּׂרָרָה שֶׁהָיְתָה עִמָּדִי,
יִשְׁמְרֶךָ מִשֵּׂאת עִם כָּל אֵלֶּה מַלְקוֹחַ
אֶת חֶשְׁכַת זִקְנָתִי, רִקְּבוֹנִי וְאֵידִי?

כָּךְ דִּבֵּר וַיִּשָּׂא בְּפִתְאֹם הַקַּבַּיִם
וַיִּקְרָא: סַעֲרִי, הַזִּקְנָה, סַעֲרִי!

וָאַרְגִּישׁ אֵיךְ הַפַּחַד מַכֶּה בִּי מִבַּיִת
וְהַלֹּבֶן מַתְחִיל מְקַפֵּץ בִּשְׂעָרִי.

אָז פָּרַצְתִּי עָלָיו וּדְמוּתוֹ מִתְגַּבֶּנֶת
וְכוֹרְעָה. וָאֶסֹּב וָאָנוּס בְּיִרְאָה.
אַךְ זִקְנַת הַחַלְפָן בְּכִפָּה לְבַנְבֶּנֶת
אַחֲרַי פָּרְצָה פֶּתַע מִתּוֹךְ הַמַּרְאָה.

הִיא פָּרְצָה אַחֲרַי אֲחוּזַת חֲמַת קֶצֶף
וַאֲנִי עָף כַּחֵץ וּבְשָׁטְפֵנוּ בָרְחוֹב
אֲבָנָיו מִתְבַּקְּעוֹת כִּי זִקְנָה קוֹפֶצֶת
וּכְתָלִים וְגַגּוֹת מִתְכַּסִּים אֵזוֹב.

וָאֶחֱצֶה כִּכָּרִים וְרַחֲבוֹת וָאַעַל
מַעֲלוֹת וָאֵרֵד מוֹרָדוֹת וְאַחֲרַי
הַזִּקְנָה הַנִּפְרֶשֶׂת כְּשֹׁבֶל שֶׁל סַעַר
עַל הָעִיר, עַל דּוֹמֵם וְצוֹמֵחַ וָחַי.

וּבַשּׁוּק הַסְּחוֹרוֹת
“אֲבוֹי” קוֹרְאוֹת
כִּי בָּהֶן הַזִּקְנָה
מְחוֹלֶלֶת תְּמוּרוֹת.

וּסְפָרִים וּגְוִילִים
בַּזִּקְנָה רְגִילִים
אַךְ מוּל זוֹ הַסּוּפָה
אֲפֵסוֹת מִלִּים...

וְצוּרוֹת לְטוּשׁוֹת
שׁל זְמִירוֹת חֲדָשׁוֹת
מַבְשׁילוֹת בִּן-בָּזָק
וְהִנֵּה יְשׁישׁוֹת...

וְתוֹרוֹת אַחֲרוֹנוֹת
תּוֹפְסוֹת מִשְׁעָנוֹת,
כִּי פִתְאֹם חֲבוּטוֹת הֵן
כְּמוֹ הוֹשַׁעְנוֹת, -

וְחוֹמוֹת וּשְׁעָרִים
רוֹחֲפִים כִּנְיָרִים
כִּי עַזָּה הַזִּקְנָה
מִצִּבְאוֹת צָרִים. -


כִּי עָפָר וּשְׁחָקִים
אַחֲרַי נִסְדָּקִים
כִּי שׁוֹטְפָה הַזִּקְנָה
כִּרְעָמִים וּבְרָקִים,

כִּי שׁוֹטְפָה כִּבְעֵרָה
וְקוֹרְאָה:”מְהֵרָה!”
וַאֲנִי, שֵׁהֵבֵאתִי
אֶת זוֹ הַמְּאֵרָה,-

אֲנִי אָץ וּפוֹרֵץ אֶל בֵּית-יַיִן בַּדֶּרֶךְ
וְקוֹרֵא: נַעֲלוּ הַדְּלָתוֹת עַל בְּרִיחִים
כִּי זִקְנָה אַחֲרַי! אָז אָמְרָה לִי עֲקֶרֶת-
הַפֻּנְדָּק: “הַזִּקְנָה? כָּאן לָהּ פַּח הַפַּחִים!”

“כָּאן טָמוּן לָהּ הַפַּח”, כָּךְ אָמְרָה הִיא בְנַחַת.
“יֵשׁ עִמָּנוּ מִין חֹמֶר בָּדוּק וּמְנֻסֶּה
אֲשֶׁר רַק לַזִּקְנָה מְחַכֶּה הוּא!” זֹאת סָחָה
וַאֲנִי מְצַעֵק: “חִישׁ, עֲשִׂי מַעֲשֶׂה!”

וַתַּצֵּב פֻּנְדָּקִית חָבִית יַיִן בַּפֶּתַח
וְהַיַּיִן תִּירוֹשׁ... וַתִּגַּע בּוֹ זִקְנָה
וַתְּשִׂימֶנּוּ בִמְחִי כְּבֶן אֶלֶף לָבֶטַח...
וּכְשָׁקְדָהּ הַשְׁחִיתוֹ כֵּן הוֹסִיפָה תִקְנָה.

עֲמֵלָה הַזִּקְנָה בְּזֵעַת אַפַּיִם
וְכֹחָהּ מְהַמֶּה וְקוֹצֵף וְחוֹרֵק,
וְכָל קְהַל הַפֻּנְדָּק מוֹחֲאִים כַּפַּיִם
וְהַיַּיִן בַּכֶּלִי הוֹלֵךְ וְחָזֵק...

וַאֲנִי, שֶׁכִּמְעַט הֶאֱבַדְתִּי הַפֶּלֶךְ,
וְאִתִּי שְׁנֵי רֵעַי, אוֹתָם שְׁנֵי דַרְדַּקִּים
שֶׁעוֹד קָט וְהָיוּ לְאַחֵי מְתוּשֶׁלַח,
מַחֲזִיקִים אִישׁ וָאִישׁ אֶת גְּבִיעוֹ וּמְחַכִּים...

וַתִּשְׁאַב פֻּנְדָּקִית לִי הַיַּיִן וַתּוֹשֶׁט -
וְהָיִיתִי אוֹמֵר כִּי לְעֹז וְעָצְמָה
כְּבָר הָיָה הוּא כְּבֶן רִבֹּאתַיִם אוֹ שְׁלֹשֶׁת,
אִלְמָלֵא שֶׁחָשַׁשְׁתִּי מִפְּנֵי הַגֻּזְמָא.

וְסָבִיב בְּשִׂמְחָה נִקְהָלִים בֵּינָתַיִם
כָּל דּוֹמֵם וְכָל חַי, וַאֲפִילוּ - בָּאֵל! -
חֲרוּזִים שֶׁזָּקְנוּ מְדַלְּגִים בְּלִי קַבַּיִם
וְאַף הֵם מְבָרְכִים אֶת בִּרְכַּת הַגּוֹמֵל...

אֲזַי נָחָה דַעְתִּי וַתְּאֻזַּן בַּפֶּלֶס
וּבְקוּמִי עַל חָבִית בֵּין דַּרְדָּק לְדַרְדָּק
לֹא חָשַׂכְתִּי קוֹלִי מִסַּפֵּר אֶת פֶּלֶא
חָכְמָתָהּ הָרַבָּה שֶׁל גְּבִירַת הַפֻּנְדָּק.

וַיִּהְיֶה אוֹתוֹ לַיְלָה מִשְׁתֶּה בַּקֶּרֶת
וַנִּשְׂמַח וַיֶּחֱזַק עַד אִם שַׁחַר קָרַב
 וְרַק צַר לִי שֶׁגַּם הַחַלְפָן בְּפִיק-בֶּרֶךְ
בָּא עִמָּנוּ לִלְגֹּם... וַיְחַדֵּשׁ נְעוּרָיו.


ג.  קְפִיצַת הַלּוּלְיָן
עוֹד סִפּוּר מֵרַבִּים. תְּמוֹל יָצָאתִי מִשַּׁעַר
וָאִתַּר לְאָחוֹר וְלִבִּי עָלַי שָׂשׂ.
כִּי רָאִיתִי הַשֵּׁד הַחוֹצֶה אֶת הַסַּעַר
וְעֵינוֹ בְּמִצְחוֹ וּבְיָדוֹ הַפַּנָּס.

וָאֶקְרָא לוֹ: הוֹי, אָנָא זֶה, בַּעַל הָעַיִן?
וַיָּשׁיב: לְמַדֵּד וְלִשְׁקֹל וְלִמְנוֹת.
כִּי גְדוֹלִים הַדְּבָרִים פִּי שְׁלֹשָׁה אוֹ פִּי שְׁנַיִם
מִגְּבוּלוֹת הַמִּשְׁקָל וּסְגוֹרֵי הַתְּמוּנוֹת.

אַךְ בְּטֶרֶם הִסְפַּקְתִּי הַרְהֵר בִּכְמוֹ אֵלֶּה
וָאֶשְׁמַע צְעָקָה וָאַגִּידָה: מַה יֵּשׁ?
וָאֶרְאֶה הַחַלְפָן רָץ לָבָן מִנִּי חֵלֶב
וּזְהָבוֹ מְטַפֵּס בִּבְגָדָיו כְּמוֹ אֵשׁ.

מְטַפֵּס הַזָּהָב בִּשְׁקָלִים בְּאַלְפַּיִם,
מְחָרֵף כְּשׁוֹדֵד וְלוֹטֵף כְּכַיָּס,
וְנִמְשָׁךְ כְּאִשָּׁה מְזֹהֶבֶת כַּפַּיִם
אֶל בֵּיתִי הֶעָנִי וְאֻרְוַת הַסַּיָּס.

וָאָבִין כִּי אֵלַי מְשַׁוֵּעַ הַכֶּסֶף
וְרַק לִי הוּא יָעוּד וְכָלֶה רַק אֵלַי
וַאֲנִי הִסְגַּרְתִּיו, מֵעַצְלוּת וּמִכֶּסֶל,
אֶל שַׂקֵּי הַנּוֹשִׁים וְאֶל בֵּית הַכִּילַי.

וּבְעוֹדִי מִשְׁתּוֹמֵם וְקוֹרֵא: הוֹי, הַבִּיטוּ! -
וַיַּחֲלֹף הַלּוּלְיָן, אִישׁ בַּר חֹטֶם אָרֹךְ.
אֶל בִּתּוֹ הַקְּטַנָּה הוּא חוֹזֵר, בָּהּ יַבִּיט הוּא
בְּעֵינַיִם שֶׁאֵין כְּמוֹתָן לְרֹךְ.

הוּא אוֹמֵר: הוֹי, בִּתִּי. הוֹי לִבְנַת הַכֻּתֹּנֶת,
יִשְׁמְרֵנוּ הָאֵל מִנְּפִילָה וּמִמּוּם.
בְּקָפְצִי עַל הַמּוֹט כְּצִפֹּרֶת קָטֹנְתִּי,
כְּצִפֹּרֶת קַלּוֹתִי, כִּי אֵין לִי מְאוּם.

וְאוּלַי לֹא הָיִיתִי חוֹזֵר מִן הַגֹּבַהּ,
לוּלֵא אַתְּ הַתְּמִידִית, לוּלֵא אַתְּ מְקִיצָה,
וּמוֹשֶׁכֶת אוֹתִי כְּמוֹ כֹּחַ הַכֹּבֶד
הַמַּשִּׂיג אֶת רַגְלַי בְּשִׂיאֵי הַקְּפִיצָה.

שְׂעָרִי הַמַּלְבִּין מַחֲלִיף גֶּוֶן בְּגֶוֶן,
כִּי זָקֵן צִפּוֹרֵךְ וְשֵׂיבָה בּוֹ נִתְּנָה.
הוֹי, בִּתִּי, בְּנָפְלִי יוֹם אֶחָד כְּמוֹ אֶבֶן,
אַתְּ הַצִּיגִי עָלַי אֶת רַגְלֵךְ הַקְּטַנָּה.

כָּךְ דִּבֵּר, בְּנָשְׂאוֹ לָהּ הַפַּת וְהַמֶּלַח.
וּפִתְאֹם הִתְחַלְחַל וַיַּטְמִין אֶת פִּתּוֹ.
כִּי שׁסּוּ בּוֹ נוֹשָׁיו אֶת כַּלְבֵי עִיר הַפֶּלֶךְ
לְהוֹצִיא מִיָּדָיו אֶת הַפַּת לְבִתּוֹ.

וַיִּפְרֹץ עִם הַמּוֹט וַיִּקְרָא: הוֹי, אַל גֶּשֶׁת!
וַיִּהְיֶה לְצִפּוֹר, וַיִּהְיוּ לְנִצִּים.
וַיִּהְיֶה לְעָנָף, וַיִּהְיוּ גַרְזֶן-עֶשֶׁת,
וַיִּהְיֶה לְאַיָּל, וַיִּהְיוּ לְחִצִּים.

וַיִּהְיֶה לִנְמָלָה, וַיְכַסּוּהוּ בְּנַעַל.
וַיִּהְיֶה לִשְׁלוּלִית, וַיִּהְיוּ לְגָדוֹת.
וַיִּהְיֶה לְעַכְבָּר, וַיְרַדְּפוּהוּ כְּרַעַל.
וַתִּבְכֶּינָה עֵינֵי הָעַכְבָּר הַוְּרֻדּוֹת.

וּבְכוֹת בּוֹ עֵינֵי הָעַכְבָּר וְרֻדּוֹת-גֶּוֶן
הִתְיַצֵּב כְּאִישׁ-שָׂב וַיִּקְרָא: אֶל קַנָּא!
וַיֲדַלֵּג - - וַיַּמְרִיא - - אַךְ נָפַל כְּמוֹ אֶבֶן ...
כִּי הֵקִיצָה בְּבֶכִי בִּתּוֹ הַקְּטַנָּה.

הָהּ, קְפִיצַת הַלּוּלְיָן לְתִמְהוֹן עִיר הַפֶּלֶךְ!
לְמַרְאֶיהָ עָצְמוּ עֵינֵיהֶן הָרִיבוֹת,
לְמַרְאֶיהָ קָפְאוּ פָּרָשָׁיו שֶׁל הַמֶּלֶךְ
וְאוֹתָהּ מְחַקִּים חַרְגּוֹלֵי הַסְּבִיבוֹת.

וַיִּקְפֹּץ אַחֲרָיו הַזָּהָב עַל אַרְבַּעַת,
וַיִפֹּל וַיָּפוּץ כְּיוֹנָה וּסְנָאִים.
וַנָּרוּץ וַנַּשְׁלִיךְ מְעִילִים וּמִגְבַּעַת
עַל יוֹנָה וּסְנָאִי לְצוּדָם כִּפְתָאִים.

וְיַלְדָּה מִנִּי בַּיִת יָצְאָה כְּחוֹלֶמֶת,
וַיִּרְצֶה הַזָּהָב לָהּ לִהְיוֹת מַתָּנָה...
אֲבָל הִיא רַק נִגְּשָׁה אֱלֵי אֶבֶן אִלֶּמֶת
וַתַּצֵּג עַל הָאֶבֶן רַגְלָהּ הַקְּטַנָּה.שׁירֵי נוֹכְחִים


א. הָרְחוֹב

אָמַר הָרְחוֹב: הִנֵּה יִקְדַּר
בִּי עֶרֶב סְתָו. בֵּין הַקּוֹמוֹת
צוֹפֶה חִוְרוֹן רָקִיעַ זָר
אַחֲרֵי סוּפָה. בְּתוֹךְ גֻּמּוֹת-
הַמִּדְרָכָה נוֹצֵץ מָטָר
וְצַמְרוֹתַי כֻּלָּן הוֹמוֹת
וְאֵשׁ פֶּחָח וְאֵשׁ קַדָּר
פִּתְאֹם בָּרוּחַ מִתְעַקְּמוֹת
וְהַבָּרָק בְּנֹגַהּ קַר
חוֹלֵף כְּבִקְפִיָצה עַל מוֹט
וּלְכָל אָרְכִּי, בִּמְעוּף סוּדָר,
בִּי נֶחְפָּזוֹת הָעַלָמוֹת
אֲשֶׁר לְאֵלּוּ שֶׁמִּכְּבָר
דּוֹמוֹת הִנָּן וְלֹא דוֹמוֹת.

וְעוֹד אָמַר: סוֹפָה שֶׁל סְתָו
בִּי תַּעֲבֹר בִּמְטַר שָׁמַיִם
וּבַחֲזִיז, כִּלְאֹרֶךְ סְטָו
שֶׁל עַמּוּדֵי בָּרָק וָמַיִם.
בַּיָּם לֹא רֶסֶן לָהּ וְלֹא אֻכָּף,
אַךְ כָּאן לְפִי קַוַּי בְּנוּיָה הִיא:
בְּהַיְשׁירִי הִיא מַיְשׁירָה הַקָּו
וּבִפְנוֹתִי - חַדּוֹת פּוֹנָה הִיא.
וְעוֹד אָמַר הָרְחוֹב: קוֹלִי
הוּא קוֹל צִלְצוּל הַמַּטְבְּעוֹת
שֶׁמִּגְּבוּלִי וְעַד גְּבוּלִי
אָצוֹת הִנָּן, לֹא יְגֵעוֹת,
וְקוֹל נוֹסֵעַ וְרַגְלִי
שֶׁמִּסְפָּרָם הַרְבֵּה מֵאוֹת
וְעַל גַּבֵּי דַפִּים גְּדוֹלִים,
מָאֳרָכִים וּבְרוּרֵי אוֹת,
בִּי נִשְׁקָפוֹת מִן הַכְּתָלִים
הָאֱמוּנוֹת וְהַדֵּעוֹת.

וְעוֹד אָמַר: עֲלֵי שׁלְטֵי רְחוֹב
כְּתוּבִים שְׁמוֹתַי: רְחוֹב שֶׁל מֶלֶך- רָב,
רְחוֹב הַפּוֹחֲזִים, רְחוֹב הָרַע וָטוֹב,
רְחוֹב הַסּוֹחֲרִם, רְחוֹב צוֹרְפֵי זָהָב.

רְחוֹב מְלוֹן אוֹרְחִים, רְחוֹב מַסְוֵה פָּנִים,
רְחוֹב פָּרָשׁ נִמְלָט, רְחוֹב מוּסַר הַשְׂכֵּל,
רְחוֹב הַחֲצַרְמָוֶת, רְחוֹב הַכּוֹבְעָנִים.
רְחוֹב הַמִּתְמַשֵּׁךְ, רְחוֹב הַמִּעְתַקֵּל.

רְחוֹב פְּגִישׁוֹת פִּתְאֹם, רְחוֹב הַחַרְטֻמִּים,
רְחוֹב הָרַצְעָנִים, סִמְטַת הַחַרְצִיּוֹת,
רְחוֹב הַזַּמָּרִים, רְחוֹב הַדִּמְדּוּמִים,
רְחוֹב הַאֲבֵדוֹת וְהַמְּצִיאוֹת.


ב. הַחֲלוֹם
אָמַר הַחֲלוֹם: אָבוֹא
בְּרֹב עִנְיָן וְרֹב דְּבָרִים.
תִּכְבֶּה הַמְּנוֹרָה כָּבֹה
וַאֲנִי מְנוֹרָתִי אָרִים.

אָמַר הַחֲלוֹם: לֹא זָע
בַּלֵּיל תָּנוּחַ עַל מִשְׁכָּב.
וְנָע בֶּן-דְּמוּתְךָ וְנָשָׂא
רֹאשׁוֹ מִן הַכָּר וְיָשַׁב.

אָמַר הַחֲלוֹם: רָאֹה
תִּרְאֶה וְשָׁמֹעַ תִּשְׁמַע
עוֹלָם לֹא אֵל בְּרָאוֹ
וְלֹא אֵל נָתַן בּוֹ נְשָׁמָה.

וְרָאִיתָ בָּאוֹר הַזָּר,
אֲשֶׁר לַמְּאוֹרוֹת לֹא אָח הוּא,
אֲנָשִׁים לֹא נוֹצְרוּ מֵעָפָר
וְנָשִׁים לֹא מֵאִישׁ לֻקָּחוּ.

וְרָאִיתָ סִפּוּוּר עֲלִילָה
וּמִקְרָיו מְגֻדְּעֵי קְצָווֹת
כּמוֹ אֵין לִפְנֵיהֶם עִלָּה
 וּכְמוֹ אֵין אַחֲרֵיהֶם עֲקֵבוֹת.

אָמַר הַחֲלוֹם: אָבוֹא
בְּרֹב עִנְיָן וְרֹב דְּבָרִים.
בִּמְעוּף בָּרָק אֶחָד וְלַהֲבוֹ
לְאִטִּי אֶתְנַהֵל כַּשְּׁוָרִים.

וְרָאִיתָ זְמַנָּהּ שֶׁל שְׁנִיָּה
מְקַפֵּל קוֹרוֹת יוֹם בְּקִרְבּוֹ.
כִּי הַזְּמַן מְעוּפוֹ שׁנָּה
וְנִתַּק מִתֵּבֵל קִצְבּוֹ.

וְהֶרְאֵיתִי לְךָ פָּנָיו
שֶׁל אוֹהֵב הַקּוֹרֵא: בּוֹא אַחֲרַי.
אַךְ גֹּוּפְךָ הַמּוּטָל עַל גָּב
יַחֲזִיקְךָ וְהֵקַצְתָּ חַי.

וְהֶרְאֵיתִי לְּךָ פְּנֵי רוֹדֵף
הַגּוֹחֵן נַפְשְׁךָ לָקַחַת
אַךְ גּוּפְךָ הַסּוֹמֵר וְהוֹדֵף
יִלָּחֵם לְךָ עַד עֲלוֹת שַׁחַר.

וְהֶרְאֵיתִי לְךָ פְּנֵי אִשָּׁה
הַלּוֹפֶתֶת יָדֶיךָ הַשְּׁתַּיִם
וְקוֹשְׁרָה נַפְשְׁךָ בְּנַפְשָׁהּ,
אַךְ גּוּפְךָ יְגַדְּעֶנָּה יָדַיִם.

וְהֶרְאֵיתִי לְךָ פְּנֵי אֵשׁ
וּפְנֵי מַיִם, אֲבָל בְּלִי אֹמֶר
יֹאחַזְךָ גוּף עִוֵּר וְחֵרֵשׁ
בְּכַבְלֵי אֵשׁ וָמַיִם שֶׁל חֹמֶר.

אַךְ בְּיוֹם בּוֹ אַרְאֶךָּ מִמּוּל
אֶת פָּנֶיךָ שֶׁלְּךָ כִּבְכִשּׁוּף
קוֹם תָּקוּם, כִּי עָבַרְתָּ הַגְּבוּל,
וְהָלַכְתָּ אַחֲרַי לִבְלִי שׁוּב.

וְגוּפְךָ הַמּוּטָל עַל גָּב,
הַתּוֹפֵס בְּשוּלֶיךָ לַשָּׁוְא,
לְבַדּוֹ יִשָּׁאֵר נִגָּף
וּלְבַדּוֹ אֶל עָפָר יוּשָׁב.

ג.  הָאֵשׁ
אָמְרָה הָאֵשׁ: מֵחַלָּמִישׁ וָצֹר
הֵגַחְתִּי וּבְקַשָּׁת יָרִיתִי חֵץ
וּבִמְעוּפִי אֲנִי קָרַעְתִּי סְגוֹר
מֵעֲצָמִים שׁוֹנֵי צוּרוֹת אֵין קֵץ
וַיֵּהָפְכוּ סְבִיבִי לְחֹם וּלְאוֹר
הַשֶּׁמֶן וְהַנְּעֹרֶת וְהָעֵץ
שֶׁכֵּן צַלְמָם אֶחָד וּבַל יִמּוֹר
וְהַגְּבוּלוֹת נִמְחִים בִּנְגֹעַ גֵּץ.

וְעוֹד אָמְרָה: בְּלֵילוֹת חֹרֶף אֲרֻכִּים
אֲנִי, מִתּוֹךְ פִּתְחֵי הַסַּדְנָאוֹת,
נִשְׁקֶפֶת חֲשׁוּפַת הַמַּרְפְּקִים
וְעַל כָּתְלֵי סִמְטָה בָּבוּאוֹתַי נָעוֹת
וּבְקוּם סוּפָה אֶחֱרֹג לָעוּף עִם הַבְּרָקִים
וְאֶתְאַבֵּךְ כִּבְתוֹךְ שַׁלְשְׁלָאוֹת.

וְעוֹד אָמְרָה הָאֵשׁ: בְּלֶב הַשּׁוּק
אַבְרִיק וְלֹא אֶת מוֹלַדְתִּי אַגִּיד.
הַבְּדִיל יִטֹּף, בְּשִׂפְתוֹתַי נָשׁוּק,
בְּהַלְחִימִי הַדּוּד וְהַגִּיגִית.


ד.  הַחַבְתָּן

אָמַר הַחַבְתָּן: עַל חָבִית
אֶתֵּן וְאֶרְקַע חִשּׁוּק
וְנָשְׂאָה הִיא עִמָּה עַד אַחֲרִית
אֶת כֹּחִי הַחוֹבֵק וְחָבוּק.


ה. אֹהֶל סַיָּרִים

וְאֹהֶל סַיָּרִים אָמַר: אֲנִי
קָם נָמוּךְ וְלָרוּחַ פָּרוּץ
וּרְקִיעַ מִלְחָמָה צוֹפֶה אֶל גַּבְנוּנִי
בְּפֶתַח עֵמֶק הֶחָרוּץ
וְחַיָּל בִּי יָשֵׁן כְּנוֹדֵד עָנִי
וְרַגְלָיו הַנְּעוּלוֹת בַּחוּץ.
...עַם יִבְנֶה הֵיכָלָיו כְּדַרְכֵי הַיְּוָנִים
וּכְמִנְהַג רוֹמִיִּים יִגְשֹׁר גַּיְא וְעָרוּץ.
דְּבִיר וָגֶשֶׁר אוֹתִי לֹא יַכִּירוּ פָּנִים,
אַךְ אֲנִי אֲבִיהֶם הַגּוּף.


ו.  הַפֻּנְדָּק הַיָּשָׁן

אָמַר הַפֻּנְדָּק: בִּנְבִיחַת כְּלָבַי,
בִּטְפִיחַת טְלָפַי, בְּאִבְחַת קְלָפַי,
בְּרֵיחוֹת תַּבְשׁילִי, בְּגִצֵּי לֵילִי,
אֲנִי נָשָׂאתִי מְשָׁלִי.
בֵּין אֲבוֹת כָּל שׁירִים קָם שׁירִי שֶׁלִּי.

עוֹד אָמַר: לֹא יוֹרְשׁי הוּא מְלוֹן הַכְּרַכִּים 
הָרָכוּס עַל בְּלוֹאִים אוֹ עַל שְׂרָד.
אֵשׁ כִּירַי חֲשׂוּפָה לְעֵין כָּל. הַבְּרָקִים
וְהַגֶּשֶׁם גְּלוּיִים עַל גַּגִּי הַחַד.

עוֹד אָמַר הַפֻּנְדָּק: מִסָּבִב לָעֵר
וְסָבִיב לַיָּשֵׁן בָּאוֹר
חָתַמְתִּי מִלַּיְלָה עַד שַׁחַר חִוֵּר
אֶת עִגּוּל הַמַּחֲסֶה וְעִגּוּל הַדְּרוֹר.

וּלְבַסּוֹף כָּךְ אָמַר: אֶל מוּל אָח מְבֹעֶרֶת
בִּי יוֹשְׁבִים גִּבּוֹרֵי סִפּוּרָיו שֶׁל עוֹלָם:
הנָזִּיר הַנּוֹדֵד, הַסּוֹחֵר אֲשֶׁר עֶרֶב
הִקְדִּימוֹ, הָאַחִים הַלִּסְטִים וּשְׁלָלָם.
הַבֻּרְגָּן הַזָּקֵן
וְאִשְׁתּוֹ הַצְּעִירָה.
הָרוֹכֵל, הַכֹּהֵן,
הַלּוּדָר בַּזִּירָה.
הַפָּרָשׁ עִם פַּתְשֶׁגֶן
הַכְּתָב עַל חוֹתָם.
הַנִּרְדָּף - וּמִנֶּגֶד
רוֹדְפוֹ הַנִּרְדָּם.
הַקֻּבְיוּסְטוּס הַזֵּד,
הַחַיָּל בְּמַדָּיו,
הַסּוֹפֵר הַנּוֹדֵד
הַמְזַמֵּר מִן הַכְּתָב.
הַזּוֹלֵל וְסוֹבֵא
וּלְפָנָיו קַעֲרוֹ,
הַזָּקֵן הָעִוֵּר
וּלְרַגְלָיו נַעֲרוֹ.
הַנִּכְפֶּה הַנִּגָּף
וְשׁוֹצֵף וְחוֹזֶה.
הַיְּהוּדִי הַנִּשְׁקָף
מִמְּקוֹמוֹ וּמַחֲשֶׁה,
סְבוּךְ-שֵׂעָר וְחָזָק
כְּמוֹ יַעַר מוּאָר,
וְרוֹאֶה בַּפֻּנְדָּק
רַק מָשָׁל לְדָבָר.


ז.  מַחְבְּרוֹת עִמָּנוּאֵל

אָמְרוּ מַחְבְּרוֹת הָרוֹמִי: נַבְעִיר 
אֵשׁ בָּאָח וּתְמַלֵּט כִּידוֹדִים
וְנָאִיר פְּנֵי רֵעִים וְשׂוֹנְאִים וְנָאִיר
צֶלֶם סֵפֶר, נוֹצָה וּמַטֵּה נְדוּדִים,
וּבְדִידוּת אִישׁ זָקֵן הוֹמִיָּה כְּמוֹ עִיר
וּכְיָרִיד וּכְמִשְׁתֵּה דוֹדִים.

עוֹד אָמְרוּ מַחְבְּרוֹת הָרוֹמִי: עִקּוּמוֹ
שֶׁל כָּתוּב, מִשְׂחָקוֹ שֶׁל פָּסוּק הוֹפֵךְ-עוֹר,
זֶה אַחַד מִשְׂחָקֵינוּ. וְאֵין טַעֲמוֹ
כִּמְלִיצַת אַחֲרוֹנִים הַמְהַלֶּכֶת סְחוֹר סְחוֹר.
כִּי פְּסוּקֵי הַמִּקְרָא בְּתוֹכֵנוּ כְּמוֹ
פָּרָשִׁים הַהוֹפְכִים סוּסֵיהֶם אָחוֹר
וְעָטִים, עַל פִּי צָו, אִישׁ נִשְׁקוֹ עִמּוֹ,
אֶל תַּכְלִית חֲדָשָׁה, הִתְעוֹפֵף וְחָזוֹר,
הִתְעוֹפֵף וּפָגֹעַ אִישׁ אִישׁ מִמְּקוֹמוֹ
בַּנּוֹשֵׂא הַמְיֻעָד, וּפְעָמִים עָשׂוֹר
יַהַפְכוּ, כַּמְצֻוֶּה, אִישׁ טִיבוֹ וְצַלְמוֹ
מִשָּׁחֹר לְלָבָן, מִלָּבָן לְשָׁחֹר.
לַאֲשֶׁר יִשְׁלְחֵם הַמְחַבֵּר בְּקוּמוֹ
שָׁם יֵלְכוּ. כִּי חִצִּים הֵם בְּיַד גִּבּוֹר.

עוֹד אָמְרוּ מַחְבְּרוֹת הָרוֹמִי: הָעִבְרִית
נִכְתָּבָה עַל דַּפֵּינוּ עוֹבְרָה לַסּוֹפֵר
וְהִיא שְׂפַת לֹא עָרִים וְלֹא אֶרֶץ, תַּבְנִית
שֶׁל שֵׁמוֹת לְלֹא גוּף, שְׂפַת לֹא חַי מְדַבֵּר.
אַךְ אַשְׁרֵי שֶׁרָאָה מַה נִּפְלָא וּמַבְעִית
עוֹלָמָהּ הַמְדֻמֶּה, הַכָּתוּב לְאוֹר נֵר
וְנִמְלָא בְּקוּמוֹ, כִּלְמוֹ נִיעַ שַׁרְבִיט,
קוֹל מַשָּׂא וּמַתָּן, קוֹל סוֹפֵר מִתְעַבֵּר
עֲלֵי רִיב, קוֹל שׁירֵי חֲתֻנָּה, קוֹל עָמִית
וְשׂוֹנֵא, קוֹלוֹת שׁוּק וּבְדִיחָה, קוֹל סוֹחֵר
וְצִלְצוּל דִּינָרָיו עַל שֻׁלְחָן, קוֹל חָבִית
מִתְגַּלְגֶּלֶת בָּרְחוֹב, קוֹל נוֹדֵד מְזַמֵּר,
קוֹל הָגוּת וּתְפִלָּה, קוֹל קָהָל וְיָחִיד,
קוֹל פְּסוּקָיו שֶׁל מִקְרָא וּבֵינָם מִתַּמֵּר
קוֹל עָרִים שֶׁל פְּרוֹבַנְס וְאִיטַלְיָה דְרוֹמִית,
כִּי נוֹצָה מְהַלֶּכֶת בְּיַד הַמְחַבֵּר
הַגּוֹחֵן כְּצוֹרֵף עַל צָמִיד וְרָבִיד
וְעִירוֹ לֹא תָּנוּם כָּל עוֹד הוּא עִמָּה עֵר.
וְאַתָּה הַקּוֹרֵא, מִנִּי קֶרֶן זָוִית,
קוּם וּצְפֵה בַּמַּרְאֶה, אֵין לוֹ אָח וְחָבֵר.


ח. הַשּׁוֹמֵעַ עִבְרִית

אָמַר הַשּׁוֹמֵעַ עִבְרִית: יֵשׁ דְּבַר סוֹד
הָעוֹבֵר בְּפִתְאֹם כְּמוֹ חֹשֶׁךְ וָרֶשֶׁף
בְּתוֹךְ רַעַשׁ חַיֵּי הַלָּשׁוֹן הַזֹּאת
הָעוֹשָׂה כָּל מְלָאָכה אֲשֶׁר לָהּ הִיא נִדְרֶשֶׁת.

בַּלָּשׁוֹן הַחַיָּה שֶׁעָלְתָה בָּאוֹב
וּבְעוֹד טַעַם מוֹתָהּ בְּשׁוּלֶיהָ
שׁוּב קוֹרְאהָ הִיא בְּשֵׁם לְחַיָּה וָעוֹף
וּלְחַמָּה וּלְבָנָה שֶׁעָלֶיהָ.

בַּמִּלִּים שֶׁפָּתְחוּ בְּמַשָּׂא-וּמַתָּן
עַל בָּמָה וּבַשּׁוּק  וּבְעִתּוֹן הָעֶרֶב
בְּעוֹדָן מְשַׁמְּרוֹת אֶת מִשְׁנֵה-מַהוּתָן
הַדְּמוּמָה וְצוֹפָה מֵאֶרֶב.

הָעִבְרִית,- יֵשׁ בָּהּ נֹפֶךְ שֶׁל אֵלֶם-לְוָי
הַנִּשְׁלָב בָּהּ מוּחָשׁ וּמַבְקִיעַ
בְּשָׁמְעֵנוּ אוֹתָהּ מִפִּזְמוֹן שֶׁל הֲבָאי
אוֹ מִתּוֹךְ הַבְּדִיחָה וְהַשִּׂיחַ.

יֵשׁ בָּהּ תַּג חִדָּלוֹן, יֵשׁ זִכְרוֹן אֵין-הֱיוֹת
שֶׁנִּטְוָה בְּחִדּוּשׁ הֱיוֹתָהּ, יֵשׁ בָּהּ כֵּפֶל
הֲוָיָה וּמַהוּת. נִפְלָאָה הִיא מְאֹד.
לֹא זָרָה הִיא לַשּׁוּק וְנָאָה הִיא לְסֵפֶר-

וְיָאָה הִיא לְשִׂיחַ זְקֵנִים וּנְעָרִים,
אַךְ כְּמֶתַח סָמוּי שֶׁאֵין שֵׁם לוֹ וָתֹאַר
יְהַבְהֵב פֹּה וָשָׁם בֵּין גּוּפֵי הַדְּבָרִים
וּבֵינָהּ אוֹתוֹ רֶוַח דַּקִּיק שֶׁל אֵין תֹּאַם...

אוֹתוֹ רֶוחַ שֶׁהוּא גַם תְּחוּמָם שֶׁל רֵיקוּת,
גַּם תְּחוּמםָ שֶׁל זִנּוּק וָרֶתַע,
בּוֹ חוֹלְפוֹת הַמִּלִּים כַּחֲזִיז הֶעָקוּד
וְנִפְרָק, חוֹשְׂפָנִי כְּשָׂרֶטֶת.


ט. חֲצֵרוֹ שֶׁל קִבּוּץ

אָמְרָה חֲצֵרוֹ שֶׁל קִבּוּץ: חֻקָּה
שַׂמְתִּי לִי חֲדָשָׁה בְּעָרְכִי הַקְּרָב
וּבְקוּמִי לָתֵת רֶסֶן בְּיָד חֲזָקָה
עַל כֹּחָם שֶׁל יִצְרֵי מִשְׁפָּחָה וּבֵית-אָב
וָאֶטֹּל מִן הָאֵם אֶת יְסוֹד עִסּוּקָהּ
וָאַפְקִיד עַל בָּנֶיהָ אוֹמֵן שׁוֹמֵר-סָף
וְעֵינֶיהָ לְנֹכַח פְּנֵיהֶם אֵשׁ דְּלוּקָה
כְּעֵינֵי הַכִּילַי לְמַרְאֵה הַזָּהָב
וְיָדֶיהָ שְׁלוּחוֹת לְשֵׂאתָם בְּחֵיקָהּ
אֶל הַגֹּב הַקַּדְמוֹן כְּמוֹ שֵׂאת הַגַּנָּב.
וְעָמַד לִי כֹּחִי לְהַחֲרִישׁ אֲנָקָה
וּלְהַמְשׁיךְ רְצוּפוֹת עֲמָלִי לֹא-שָׁוְא
וְלָצֶקֶת דְּפוּסֵי הֲלָכָה פְּסוּקָה
לִיסוֹדֵי יְצָרִים וְדָמָם הַזָּב.
וְאַחַר שֶׁשַּׂמְתִּים נִכְנָעִים עַד דַכָּא
אֲסַפְתִּים מֵחָדָשׁ (וְרֹאשׁי כְּבָר שָׂב)
וְהִנֵּה מֵעָצְמַת יִפְעָתָם עַתִּיקָה
לֹא נִגְרַע כָּל מְאוּם. רַק נִטַּל אוֹתוֹ קַב
שֶׁל קִנְאָה אָנוֹכִית-קִנְיָנִית שֶׁדָּבְקָה
בְּנִימֵי מִשְׁפָּחָה וְכִסְבַךְ (אִם בְּרָב
אוֹ בִּמְעָט) הִשְׂתָּרְגָה עֲלֵיהֶם. אֵם חוֹבְקָה
פְּרִי בִּטְנָהּ וּנְהַר אַהֲבָה לֹא חָרַב.

עוֹד אָמְרָה: אֶת תַּבְלִין אַהֲבַת בִּצְעוֹ
וְיִצְרֵי קִנְיָנוֹ שֶׁל הַפְּרָט, לִרְכִישָׁה
וּלְטוֹבַת-הֲנָאָה, אֶת הַשְּׂכָר הַמְּאִיצוֹ
וּמְאַמְּצֵהוּ, אֶת זֹאת בְּיָדִי הַקָּשָׁה
הֶעֱבַרְתִּי מֵחֶבֶר בּוֹנַי בְּיָצְאוֹ
לַעֲשׂוֹת אֶת מְלַאכְתָּם שֶׁל יָמִים שׁשָּׁה.
וַיֻּגַּד לִי: רְאִי כִּי הִקְהֵית עֻקְצוֹ
שֶׁל עָמָל (בְּאָמְרֵךְ הִנֵּה בִּי הוּא נוֹשָׁע)
וְנָטַלְתְּ דָּרְבָנוֹ וְשׁבַּרְתְּ קְפִיצוֹ
וְהִסַּעַתְּ אַבְנוֹ שֶׁהִיא אֶבֶן רֹאשָׁה
וַאֲשֶׁר לוּלֵא הִיא תַּם עוֹלָם בְּלֹא קִצּוֹ
כְּמִבְּלִי תְּשׁוּקָתוֹ שֶׁל הָאִישׁ אֶל אִשָּׁה.
כָּךְ דִּבְּרוּ כָּל שׁוֹחֵר יֵצֶר-לֵב וּמְלִיצוֹ
אַךְ חֶבְרַת הָאָדָם בִּי יָסְפָה חֲרִישָׁהּ
וּקְצִירָהּ וְנִסֵּר הַמַּשׂוֹר עֵצוֹ
וְרָקַע הַפַּטִּישׁ בַּרְזִלּוֹ, בְּלִי חָלְשָׁה
תְּנוּפָתָם וְהַזְּמַן לֹא הֵאֵט מֵרוּצוֹ
וּמְכוֹנָה לֹא הִדְמִימָה חֲמַת רַעֲשָׁהּ,
וָאֵדַע כִּי הִטֵּיתִי בְּיָד עֲרוּצוֹ
שֶׁל עָמָל וְנָטַעְתִּי חֶבְרָה חֲדָשָׁה
וְנָתַתִּי בָּהּ יֵצֶר חָדָשׁ. זֶה גִצּוֹ
הַמֵאִיר אֶת פְּנֵי בְּעָמְדִי חֲמוּשָׁה.

עוֹד אָמְרָה הִיא: עָמַדְתִּי כְּמוֹ צְרוּפָה
מִסִּיגָיו שֶׁל עַם שָׂב וּכְמוֹ חַיִץ בָּנִיתִי
בֵּין תְּחוּמֵי לִתְחוּמוֹ. נִבְלְלָה הַשָּׂפָה
וְלִבּוֹ לוֹ אוֹמֵר לְמַרְאַי: נָכְרִית הִיא.
וָאֶרְאֶה אֶת נִצְנוּץ שִׂנְאָתוֹ צוֹפָה
אֶל חַיַּי הַבְּדֵלִים. חֲמָתוֹ רָאִיתִי,
עַל אֲשֶׁר, כְּאַחַת מִתְנַשְּׂאָה וְחוֹצְפָה,
מִמְּעִילִי, כִּבְיָכוֹל, רְבָבוֹ מָחִיתִי.
אַךְ לְכָל מַעֲשֶׂה וּמְלָאכָה נְזוּפָה
-הוּא עֵדִי- בִּבְלִי אֹמֶר שׁכְמִי נָטִיתִי
אִם לְדָם אוֹ לְיֶזַע. עוֹמְסָה וּכְפוּפָה
לְפָנָיו רִאשׁוֹנָה בְּכָל סַעַר חָצִיתִי.
אִם הָיְתָה מִיָּמָיו לוֹ שׁפְחָה חֲרוּפָה -
אֲנִי שׁפְחָתוֹ הָיִיתִי.


י. עוֹשֵׂה הַקְּדֵרוֹת

וְהַקָּדָּר אָמַר: צָבַרְתִּי, עֶבֶד אֵל,
כְּמִנְהָגִי תְּלוּלִית עָפָר לַחָה
וּכְלִי נָאֶה עָשִׂיתִי וּנְתַתִּיו עַד לֵיל
בָּאֵשׁ הָאַדְמוֹנִית וְלוֹחֲכָה
לְמַעַן יִשָּׂא שֶׁמֶן אוֹ זָהָב צוֹלֵל 
אוֹ יַיִן מְהַמֶּה בַּחֲשֵׁכָה
וּלְמַעַן יְעַטְּרֵם כְּמוֹ חוֹמָה וָחֵל
וּדְמוּת לָהֶם יִבְרָא שְׂמֵחָה.
כְּלִי חֶרֶס הוּא. וְלֹא עִקָּר הוּא כִּי טָפֵל
לְכָל הַמַּעֲשֶׂה וּלְכָל הַהֲלָכָה.
אַךְ בִּהְיוֹתוֹ שָׁבוּר וְנֶעֱזָב עַל תֵּל
אוֹת הוּא כִּי חָרְבָה הַמַּמְלָכָה.


יא. הַמְדַקַדֵּ

אָמַר הַמְדַקְדֵּק: הַשְּׁכִינָה הַשּׁוֹרָה
לֹא חֶלְקִי הִיא וְלֹא יִפְקְדוּנִי שְׂרָפִים
כְּפָקְדָם - כָּךְ יֻגַּד - אֶת אוֹמְרֵי שׁירָה
הַמְשַׁוִּים לַמִּלִּים אֶת מַרְאֵה הַגּוּפִים.
שְׂפַת אֱנוֹשׁ לְבַדָּהּ עִמָּדִי בַּמְּאוּרָה
וּפָנֶיהָ צוֹפִים בִּי זָרִים וּצְרוּפִים,

נְתוּקִים מִנִּי כָּל מַשְׁמָעוּת אֲמוּרָה
כִּי תַּכְלִית וּתְכָנִים בָּהּ לְשִׂיד שְׂרוּפִים
וְלֹא יֵשׁ בָּהּ כִּי אִם בֹּהַק רֹאשׁ אַשְׁמוּרָה
וְהַדְרַת הַחֻקִּים הָעוֹמְדִים חֲשׂוּפִים.
וַאֲנִי מִשְׁתָּאֶה נֹכַח זוֹ הַמַּרְאָה
הַגְּדוֹלָה, הַזָּרָה לַטְּעָמִים הַחוֹלְפִים
שֶׁלִּלְשׁוֹן הַמַּשָּׂא וּמַתָּן, לַזִּמְרָה
וְלַשִּׂיחַ. כָּל אֵלֶּה נוֹפְלִים נִגָּפִים,
לְסִמָּן כִּי פִּלְאִית שְׂפַת אֱנוֹשׁ, נְזִירָה
וְדוֹמֶמֶת כִּדְמִי כּוֹכְבֵי אֵל נִשְׁקָפִים
וְאֶפְשָׁר כִּי מִכָּל רוֹאֵי פְּנֵי הַגְּבִירָה
אֵין יוֹדֵעַ סוֹדָהּ מִלְּבַדִּי. מֵחוֹפִים
לְלֹאּ עִיר וְלֹא שׁוּק בָּאָה רוּחַ כְּפוֹרָה
 וָאֹמַר - כָּךְ תִּכּוֹן לִי עַד סוֹף הַסּוֹפִים...
אַךְ בִּצְנֹחַ רֹאשׁי בְּעִגּוּל הַמְּנוֹרָה
וּבְעָצְמִי עַל הַכְּתָב עַפְעַפַּי עֲיֵפִים,
הִיא חוֹמֶקֶת פִּתְאֹם וְחוֹזְרָה לְסוּרָהּ...
אֶל דּווֹדָהּ שׁוּב בּוֹרַחַת הִיא עִם הַתְּרָפִים.


ב. זְהָבָם שֶׁל הַיּהוּדִים

אָמַר זְהָבָם שֶׁל הַיְּהוּדִים:
הָיִיתִי בַּמַּחֲבוֹא נִצְבָּר
בֵּין הַשּׂוֹנְאִים הַנּוֹעָדִים
וְגָח עִם יוֹם וְשׁוֹבֵר בָּר
וְשָׁב מִדֶּרֶךְ וִירִידִים
אֶל גֹּב כְּמוֹ חַיַּת הַבָּר.

אָמַר זְהָבָם שֶׁל הַיְּהוּדִים:
שׁבְעִים יָרַדְתִּי לְטִמְיוֹן,
שׁבְעִים נִבְרֵאתִי בְּיוֹדְעִים
מִן הַתְּבוּנָה וְהַדִּמְיוֹן,
מִן הָעָרְמָה וְהַמְּרוּדִים,
לִנְסֹךְ יִרְאָה וְתִמָּהוֹן,

אָמַר זְהָבָם שֶׁל הַיְּהוּדִים:
לִהְיוֹת שׁוֹפֵט לִי מִי שָׂמְךָ?
עַל בִּזְיוֹנִי כְּעַל כְּבוֹדִי
לֹא הֶעֱלֵיתִי מַסֵּכָה.
הָיֹה הָיִיתִי אֵל עֵדִי-
מִנִּפְלְאֵי בְּרוּאֵי עַמְּךָ.

אָמַר זְהָבָם שֶׁל הַיְּהוּדִים:
אֶת קוֹרוֹתֶיהָ שֶׁל אֻמָּה
כֹּחִי תָּמַךְ כָּעַמּוּדִים
בְּהִשָּׁמֵט הָאֲדָמָה.

אָמַר זְהָבָם שֶׁל הַיְּהוּדִים:
חֶבְיוֹן הָיִיתִי וַאֲפֵר.
בְּהִלָּטֵשׁ עֵינֵי זֵרִים
הָיִיתִי שֹׁחַד מְעַוֵּר.
כָּפִיתִי מֶלֶךְ וּגְדוּדִים
שַׁחֵר כֹּחוֹ שֶׁל הַסּוֹחֵר.

אָמַר זְהָבָם שֶׁל הַיְּהוּדִים:
אֲגוֹרָתוֹ שֶׁל הָרוֹכֵל
הָיִיתִי, שָׁתוּ כָּל רוֹדִים
לִהְיוֹת אוֹכְלָיו אַךְ לַיְלָה לֵיל
הִרְבֵּיתִי לוֹ עָצְמָה עַד אִם
מִמַּאֲכָל יָצָא אוֹכֵל.

אָמַר זְהָבָם שֶׁל הַיְּהוּדִים:
אֲנִי הָיִיתִי דִינָרוֹ
שֶׁל הַנִּרְדָּף. בֵּין מְנַדִּים
לַחְמוֹ הֵבֵאתִי וְנֵרוֹ.
וּבְבוֹא רוֹדְפָיו גַּם עֲקַבְתִּים
וָאֶנָּתֵן בְּעַד עוֹרוֹ.

אָמַר זְהָבָם שֶׁל הַיְּהוּדִים:
מֶרְחָב מָצְאוּ בִּי וּפֻרְקָן
כֹּחוֹת הָעָם הָעֲקוּדִים.

חַיִּים שֶׁל חֹמֶר וּתְשׁוּקָה
נָתַתִּי בָּם וְשׁלַּחְתִּים
וְלֹא עָלְתָה בָּם יְרוֹקָה.

אָמַר זְהָבָם שֶׁל הַיְּהוּדִים:
לֹא לִמְלָאכוֹת הָיִיתִי אָב
וְלֹא עָרִים אוֹ מְצָדִים
בָּנִיתִי. כְּחֶזְיוֹן שָׁרָב
צָרֹף נִצְרַפְתִּי לְבַדִּי
לִהְיוֹת זָהָב מוֹלִיד זָהָב.

אָמַר זְהָבָם שֶׁל הַיְּהוּדִים:
לְכָל גָּאוֹן וְכָל כְּלִמָּה
אֻמַּת שָׂרִים נֶעֱבָדִים
אוֹתִי בָּרְאָה מִן הַבְּלִימָה.
אֲנִי, כַּסֵּפֶר וְכַדִּין
עָרַכְתִּי לָהּ הַמִּלְחָמָה.


יג. שְׁאוֹן יָם

אָמַר שְׁאוֹן יָם: מֵחֲצוֹת
וְעַד שׁוּב קוֹל דְּבָרִים עִם שַׁחַר
תִּשְׁמָעֵנִי גָּלוּי בַּחוּצוֹת
כְּמוֹ רַעַם רָצוּף, אוֹ כְּרַחַשׁ,
גַּם רָחוֹק וְעוֹלֶה כְּמִקְּצוֹת-
כַּנְפוֹת אָרֶץ וּמַיִם וָסַחַף,
גַּם סָמוּךְ וּמְדַשְׁדֵּשׁ כִּצְעֹד
אִישׁ נְעוּל אַנְפִּילוֹת אִתְּךָ יַחַד.
שְׁאוֹן יָם. זְבוּל רִאשׁוֹן. אֵם אַרְצוֹת-
כָּל הַחַי. מִתּוֹכִי אֶרֶץ גָּחָה
בְּהָפְכָהּ קַשְׂקַשִּׂים לְנוֹצוֹת
וּסְנַפִּיר לְכַף יָד נוֹצַחַת.
שְׁאוֹן יָם. לַבְּרִיּוֹת הַקְּרוּצוֹת
אֶתְנַכֵּר כְּמוֹ אֹפֶל אֵין שַׁחַר,
לַצְּמָחִים אֲנִי זָר כָּאַצּוֹת
וְלַחַי כְּצִוְחַת לֵיל שַׁחַף.
וְנֻתַּקְתִּי מִכָּל הַמּוֹצְאוֹת
אַךְ אוֹתָן אֲסוֹבֵב בְּרַחַשׁ
כִּי בְּאֶפֶס תְּנוּמוֹת וִיקִיצוֹת
אֲלַוֵּן, אֲלַוֵּן בְּלִי פַּחַז,
וְאַחֲרֵי כָּל כְּתָלִים וּמְחִצּוֹת
אֶהְיֶה קָם כְּיֵשׁוּת נוֹכַחַת,
וְעִם כְּלוֹת סִפּוּרָן וְאֵין אוֹת
אֶמָּשֵׁךְ בְּלִי תְּמוּרוֹת, בְּלַחַשׁ.

עוֹד אָמַר הוּא: בַּשּׁוּק הַסּוֹפֵר-
וּמוֹנֶה וְתוֹקֵעַ כַּפַּיִם,
בְּיוֹם חֹרֶף סָעוּר, בְּהַחֲוֵר
הַבְּרָקִים הָעוֹבְרִים שְׁנַיִם שְׁנַיִם
(וְאוֹרָם הַקּוֹרֵעַ אֲפֵר
דֹּם יִקְפָּא וְעַד הֶרֶף עַיִן
יְעַקֵּם הַקַּוִּים וְהֵפֵר
הַקְּשָׁרִים וְהִטָּה הַמֹּאזְנַיִם)

אֶתְהַלֵּךְ בְּצַלְמוֹ שֶׁל סוֹחֵר
מְהַמֶּה וּמְשַׁנֵּס מָתְנַיִם
וְלֹא אִישׁ בִּי יַכִּיר אֶת הַגֵּר
שֶׁאֵינוֹ  כִּי אִם חשֶׁךְ וָמַיִם.


יד.  הַסַּבָּל

אָמַר הַסַּבָּל: עַל כֹּחִי שׂוּמָה
הַעֲבֵר מַשָּׂא רַב מִמָּקוֹם לְמָקוֹם
וְדָרַכְתִּי תַּחְתָּיו נְטוּי גּוּף וּלְסוּמָא-
וְחֵרֵשׁ יַהַפְכֵנִי דָמִי שֶׁיֵּהוֹם
בְּאָזְנַי וְרֹאשׁי, כִּי חֲמַת אֲדָמָה
בִּזְרוֹעוֹת לֹא נִרְאוֹת אַחֲרַי תֵּרוֹם
בְּלִי תַּרְפֶּה מִמַּשָׂא שֶׁהוּרַם מֵעִמָּהּ
וְזִנְּקָה בְּאֵיבָה עַל גַּבִּי הֶעָקֹם
וּבְמִצְחִי הָרָטֹב, הֵנָּתוּן בָּרִתְמָה,
אֶת תָּווֹ שֶׁל הַחֶבֶל תַּחֲרֹת בְּאָדֹם,-
וְהָיָה כָּל גּוּפִי נַהֲמַת מִלְחָמָה
וּסְבִיבִי כְּמוֹ נֵד רְעָשָׁיו שֶׁל יוֹם
וְהָיוּ עֲצָמַי וּשְׁרִירַי כַּחוֹמָה
שֶׁאַךְ רַעַד אֶחָד וְקָרְסָה בְּפִתְאֹם,-
וְהָלַכְתִּי בַּלָּאט בִּפְעִימָה אֲטוּמָה
וּזְהִירָה, וְעָשִׂיתִי דַרְכִּי עַד תֹּם,
וּבְעָמְדִי וְהוֹרַדְתִּי קִמְעָה קִמְעָה
מַשָּׂאִי, פֶּן אֶכְרַע כְּנִגְדָּע בְּקַרְדֹּם,-
אַט לְאַט אוֹרִידֶנּוּ וְכָל עוֹד נִימָה
בֵּין עָפָר לְבֵינוֹ - בֵּינֵיהֶם הַתְּהוֹם,
וְנָגַע מַשָּׂאִי בֶּעָפָר... וּדְמָמָה
תָּקוּם פֶּתַע... וְאֶרֶץ תֵּעוֹר מֵחֲלוֹם.


טו. הַשִּׂיחַ

אָמַר הַשִּׂיחַ: אֶת מִדְרוֹן הַחוֹל
תַּחְתַּי הִדְבַּרְתִּי בְּכָרְעִי.
בְּהִתְפָּרְצוֹ אֶל רוּחַ וְעַלְעוֹל
הַחֲזֵק אַחֲזִיק בּוֹ. גֵּר זַרְעִי,
אֲבָל בְּכַף יָדִי, לְעֵינֵי-כֹל,
רַעֲמָתוֹ שֶׁל הָאֲרִי.


טז.  הַפְּקֻדָה

אָמְרָה הַפְּקֻדָּה: חוַֹתם
יַד אָדָם בִּי, אֲבָל בְּעוֹדִי
עַל הַכְּתָב אוֹ עַל פֶּה, כְּבָר הַחַיִץ קָם
בֵּין שׁוֹלְחִי לְבֵינִי, וְנִמְחָה מֵאִתִּי
סִמַּן צֶלֶם דְּמוּתוֹ וַאֲנִי אֲחוֹתָם
שֶׁל גּוֹרָל וְשָׁמַיִם. בְּיַד אִישׁ עִתִּי
אֶשָּׁלַח וְהֵעַרְתִּי בַּלַּיְלָה אִישׁ נָם
וְהֵקִיץ וּפָקַח אֶת עֵינָיו כְּנֶגְדִּי
וְרָאָה אֶת פָּנַי וְחָפַז וְקָם
וְשָׁאֹל לֹא יִשְׁאַל תַּכְלִיתִי וְסוֹדִי,
וְיָצָא עִמָּדִי אֶל מָקוֹם אֲשֶׁר שָׁם
בְּאֵין אֹמֶר יִתֵּן אֶת נַפְשׁוֹ בַּעֲדִי
וּנְתוּקָה הִנְנִי מִצְּדָקָה וְאָשָׁם
בְּשׁוּבִי בְּאֵין אִישׁ לְבַדִּי.


יז. הָאִישׁ הַחַי

וְאִישׁ חַי אֶל לִבּוֹ סָח: מִנֶּגֶד עָבַר
קְרָב. יָדוֹ אֶת דִינְךָ חוֹתֶכֶת.
וְאַתָּה אַל תֹּאמַר: יְסוֹדִי מֵעָפָר.
יְסוֹדְךָ מִן הַזָּר שֶׁנָּפַל תַּחְתֶּיךָ.
    	יְסוֹדְךָ מִן הַזָּר. יְסוֹדְךָ מִן הַחַי
	שֶׁנָפַל בִּקְרָבוֹת הֶעָרִים אוֹ הַגַּיְא.

זֶה טִיבוֹ שֶׁל הַזְּמָן. זֶה דַּרְכּוֹ הַיָּעוּד.
אֶת נֶפֶשׁ הַחַי הַשּׂוֹרֶדֶת
הוּא בּוֹרֵא מִן הָאִישׁ הַנּוֹפֵל שָׁדוּד
וְחוֹתֵם בָּהּ אֶת תַּו הַשּׁוֹדֶדֶת.
	וְחַיֵּינוּ נוֹשְׂאִים, בְּיָסְפָם לָרוּץ אֹרַח,
	אֶת חוֹתַם הַמַּתָּת וְחוֹתַם הַמַּלְקוֹחַ.

וְהַחַי כָּךְ אָמַר: זֶה אֲשֶׁר מִיָּדוֹ
לִי נַפְשׁי לְשָׁלָל, לֹא יָקוּם לְתוֹכַחַת
אַךְ דּוּמָם בִּוְרִידַי, כִּבְסֻלָּם אָדֹם,
עִם חַיַּי גָּם חַיָּיו עוֹלִים יַחַד.
	עִם חַיַּי, בְּקוּמָם וּבְלֶכְתָּם בַּדֶּרֶךְ,
	גַּם חַיָּיו הַזָּרִים עוֹלִים חֶרֶשׁ.

עִמָּדִי הוּא שֵׁנִי בְּסֻלַּם הַשָּׁנִי
כְּיֵשׁוּת אַלְמוֹנִית וּמוּחֶשֶׁת
וְהוּא רַחַשׁ קַלִּיל הַנִּבְלָע בִּשְׁאוֹנִי
כְּמוֹ רֶשֶׁת קְלוּעָה בְּתוֹךְ רֶשֶׁת.
	וְהוּא רַחַשׁ קַלִּיל אֲשֶׁר לֹא יִשָּׁמֵעַ,
	אַךְ שׁוֹמְעִים אוֹתוֹ אֶרֶץ רַבָּה וְשָׁמֶיהָ.

וּצְחוֹקִי פְּעָמִים לֹא כֻּלּוֹ שֶׁלִּי,
וְשׁקְטִי - שֶׁקֶט זָר יְמֻשֶּׁנּוּ,
וְאָמַרְתִּי: ‘אָנִיס אֶת אָחִי מִגְּבוּלִי”...
וְחָרְדוּ הַיָּמִים כְּאוֹבְדֵי מִשְׁעֶנֶת.
	וְחָרְדוּ הַיָּמִים כְּאוֹבְדֵי מִשְׁעֶנֶת
	וְחִשְּׁבָה הִשָּׁבֵר מַמְלָכָה נִתְכֶּנֶת.

וְעַד רֶגַע הֶפְקֵר יִתְנַכֵּל אֶל חֹק
וְהָעִיר תִּתְעַקֵּם וְעֻוְּתוּ מֹאזְנֶיהָ.
כִּי עַל בְּרִית בֵּין צְמוּדִים נִתְכְּנוּ עִיר וּרְחוֹב
וְחֶבְרָה בִּתְמוּרוֹת זְמַנֶּיהָ.
	וְחֶבְרָה בִּתְמוּרוֹת זְמַנֶּיהָ
	הַחוֹשְׂפִים עִקָּרֵי אֲדָנֶיהָ.

זֶהוּ טֶבַע הָעֵת וְדִינָהּ. כְּמוֹ תְּנָאי
וּכְמוֹ חֹק בַּל יוּפַר קָבְעָה הִיא
כִּי יִהְיוּ בְּעוֹמְסֶיהָ אִישׁ מֵת וְאִישׁ חָי.
כָּךְ נוֹשְׂאִים הֵם בַּמּוֹט בִּשְׁנָיִם.
	כָּךְ נוֹשְׂאִים הֵם בַּמּוֹט בִּשְׁנַיִם,
	נָכְרִיִּים וְאַחִים כְּמוֹ אֵשׁ וָמַיִם.


יח.  הַגֶּשֶׁר

וְהַגֶּשֶׁר אָמַר עַל נָהָר שׁוֹטֵף
הָיִיתִי נָטוּי וַיְהִי לַיְלָה קָרַב
וָאֶשָּׂא אִישׁ נִרְדָּף לְמַלְּטוֹ מֵרוֹדֵף,-
וָאֶשָּׂא אֶת רוֹדְפוֹ אַחֲרָיו.

וְלֹא נָע יְסוֹדִי וְכֹחִי לֹא סָר.
כִּי לֹא יָד לִי בָּרִיב. כִּי לַחַי אֲנִי זָר.

וּבְהַשֵּׂג הָרוֹדֵף נִרְדָּפוֹ, שָׁב עָמַד
עַל גַּבִּי וַיְבָרֵךְ וַיֹּאמַר:
מֵעַתָּה, גֶּשֶׁר, גֶּשֶׁר, בָּרִיב לְךָ יָד...
וָאֶכְרַע תַּחְתָּיו אֶל הַנָּהָר.


יט.  הָאִשָּׁה

אָמְרָה הָאִשָּׁה: אֱלֹהַי,
שַׂמְתַּנִי מֵאָז קַדְמַת עֵת
לִהְיוֹת נוֹפְלָה לְרַגְלֵי הַחַי
וְלִהְיוֹת נִצָּבָה לִמְרַאֲשׁוֹת הַמֵּת.שׁיר עֲשָׂרָה אַחִים

פְּתִיחָה יְשָׁנָה
עָרַכְנוּ שׁיר עֲשָׂרָה אַחִים,
מִקְצָתוֹ בְּלִוְיַת כְּלֵי זֶמֶר.
וּבְחַסְדֵי הַמֵּשִׂיחַ שִׂפְתֵי נְבוּכִים
גַּם כָּתַבְנוּ אוֹתוֹ עַד גֶּמֶר.

כְּבָר הַשֶּׁמֶשׁ גְּדוֹלָה וּנְמוּכָה
וּבִקְצֵה הָרְחוֹב הִנֵּה נָחָה.
אוּלַי לֹא נִרְאֶנָּה מָחָר,
כִּי רַבִּים מֵתִים עַד שַׁחַר.

אַךְ עַד שֶׁנַּלְבִּין כְּגִיר
וְהַמָּוֶת הַמַּר נִישָׁנָה,
לוּ יִחְיֶה לְפָנֵינוּ הַשִּׁיר
שֶׁל עֲשֶׂרֶת אַחֵינוּ שֶׁלָּנוּ.

וְאַתָּה, הַקּוֹרֵא, בַּכָּתוּב עַיִן שִׂים
וְהָיָה אִם עָיַפְתָּ - הֶרֶף,
וּשְׁמַע אֶת הַסְּתָו מְסַעֵר בַּתְּרִיסִים
וְצֵא וַעֲבֹר
לְרוּחַ הָעֶרֶב.

פְּתִיחָה חֲדָשָׁה
שׁיר עֲשָׂרָה אַחִים,
לוּ בְּאֵלֶּה תָּבוֹא אֶל סֵפֶר:
לוּ קוֹל אֲנָשִׁים מְסִיחִים
יִשָּׁמַע בְּךָ עִם נִגּוּנוֹ שֶׁל זֶמֶר.

לוּ קוֹל אֲנָשִׁים מְסִיחִים
יִשְׁתַּלֵּב פֹּה וָשָׁם בֵּין שׁיטֶיךָ
וְהָיָה מְשָׁלְךָ לֹא נָעוּל עַל בְּרִיחִים
וּבְרוּרִים יֵרָאוּ פְּשָׁטֶיךָ.

כְּבָר הַשֶּׁמֶשׁ גְּדוֹלָה וּנְמוּכָה
וּבִקְצֵה הָרְחוֹב הִנֵּה נָחָה.
רַבִּים יִרְאוּהָ מָחָר,
כִּי רַבִּים נוֹלָדִים עַד שַׁחַר.

הַזְּמַן מַמְלָכוֹת יִכְתּשׁ
וְהָרִים תְּנַסֵּר שֶׁן חֹלֶד,
אַךְ רַק עָצְמָתָן שֶׁל שִׂמְחוֹת אֱנוֹשׁ
גַּרְעִין קָט תְּבַקַּע לְשׁבֹּלֶת.

עָצְמָתָן וְעָצְמַת הַחוֹבָה
הַזָּרָה לְחוֹבַת הָעֶבֶד,
הַשּׂוּמָה בְּכַפָּן שֶׁל אַבְהוּת וְאַחֲוָה
וּבְכַפָּהּ שֶׁל אִשָּׁה אוֹהֶבֶת.

זֶמֶר אַחִים עֲשָׂרָה,
לוּ בְּאֵלֶּה תָּבוֹא אֶל סֵפֶר
מִתּוֹךְ עֶרֶב נוֹשֵׁף סְעָרָה
שֶׁל מָטָר וּבָרָק, לֹא שֶׁל סֵמֶל.

וְדַלְתּוֹ שֶׁל מְלוֹן אוֹרְחִים
הַנַּח רֶגַע פְּתוּחָה אַחֲרֶיךָ
וְנִרְאוּ עֲשָׂרָה אַחִים
בְּשׁבְתָּם אֶל שֻׁלְחַן הַלֶּחֶם.

א. הַבִּקְתָּה
וַיֹּאמֶר הַבְּכוֹר לְאֶחָיו:
הִנֵּה מִכֻּלְכֶם זָקַנְתִּי וְשַׂבְתִּי.
אַךְ הָעֶרֶב הַזֶּה, הַמַּתְחִיל בְּכוֹכָב
עוֹדוֹ קַר וּמוּעָם כַּאֲשֶׁר אָהַבְתִּי.

וְשַׁבֵּחַ אֲנִי אֶת בְּרָקָיו הַשְּׁנוּנִים
וּשְׁאוֹנוֹ הָרָחוֹק עַל הַמַּיִם
וְדִשְׁאֵי הַשָּׂדֶה הַנָּסִים כִּשְׁפַנִּים
מִקּוֹל גָּעֲרַת שָׁמַיִם.

וְשַׁבֵּחַ אֲנִי גַם אֶת בַּת הַיֵּינַאי
שֶׁחָלְפָה בְּרִיצָה בַּשִּׁפּוּעַ,
וַתִּלְהַט מִטְפַּחְתָּהּ וַתַּכְהֶה אֶת עֵינַי,
וְאַתֶּם, בְּנֵי אִמִּי, תִּשְׁפְּטוּהָ.

וּמוּצַף חֲשָׁדוֹת וּמֻקַּף אִיּוּמִים
הִתְקַמֵּר הֶחָתוּל וַיְסַמֵּר בָּרוּחַ.
וָאֹמַר: אֲסַפְּרָה גַם עָלָיו, וּלְיָמִים
יֵחָרֵת גַּם זִכְרוֹ עַל לוּחַ.

כּי רְאִיתִיו וָאֶשְׂחַק אֶל נַפְשׁי בַּעֲדוֹ
וָאֶקֹּד לוֹ, לִלְבֶן הָאַדֶּרֶת.
וְהָלַכְתִּי. וְגֶשֶׁם נִתַּךְ בְּכָבְדּוֹ.
וְהָלַכְתִּי, כִּי אָץ לִי הַדֶּרֶךְ.

וָאָבוֹא עָדֵיכֶם וְהִנֵּה מַחֲרִישִׁים
וְהִנֵּה אֲפֵלִים כְּיַעַר,
וַיִּתַּר לְבָבִי, וְהוּא בֶּן הַשִּׁשִּׁים,
וַיֶּחֱרַד אֲלֵיכֶם כְּנַעַר.

תְּנוּ אָחֵם נָא אֶל אֵשׁ הַכִּירָה אֶת רַגְלַי,
לֹא נֵצֵאָה מִפֹּה עַד יוֹמָיִם,
כִּי שָׁטְפוּ הַפְּלָגִים אֶת הַדֶּרֶךְ בַּגַּיְא
וְעַד בֶּטֶן סוּסִים גָּאוּ מָיִם.

וְיָפֶה שֶׁמָּצָאנוּ אֶת זֹאת הַבִּקְתָּה
וְהָאֵשׁ בַּבִּקְתָּה מְבֹעֶרֶת
וּבְרוּכָה פֻּנְדָּקִית. לְאוֹרְחִים לֹא חִכְּתָה,
אַךְ הִתְקִינָה שֻׁלְחָן, הָעֲקֶרֶת.

כְּמִשְׁפַּט בְּכוֹרָתֵנוּ נָסֵב לַשֻּׁלְחָן
וְנֹאמַר עֲשָׂרָה הִנֵּנוּ.
וּבָרוּךְ הַבּוֹרֵא שֶׁזִּמְּנָנוּ לְכָאן
וְהַלַּיְלָה אֵין מֵת בֵּינֵינוּ.

מִי יָבִין אֵי צוֹפָה לוֹ שְׁעַת הַפְּקֻדָּה,
אִם הַרְחֵק אוֹ אִם פֶּתַח הַבַּיִת?
מִי יָמוּת, בְּנֵי אִמִּי, וְיִפֹּל אַפְּרַקְדָּן,
מִי יָמוּת וְיִפֹּל אַפַּיִם.

אַךְ כֵּיוָן שׁהַלֵּיל עוֹד גָּדוֹל, וְאוֹרְחִים
הִנְנוּ לַבִּקְתָּה הַכּוֹשֶׁלֶת,
נַעֲרֹךְ לָנוּ שׁיר עֲשָׂרָה אַחִים
וְהָיָה לִנְעִימִים וּלְתוֹעֶלֶת.

אִישׁ וָאִישׁ יַאֲזִין, גַּם חֶלְקוֹ יַעֲנֶה,
וּבְשָׂנְאוֹ וְנִשְׂנָא וּבְקַנְּאוֹ וְקִנֵּאנוּ,
אַךְ אִם זֵכֶר שׂוֹחֵק בְּשׁירוֹ יְאֻנֶּה,
וְרָאָה וְהִנֵּה שׂוֹחֲקוֹת פָּנֵינוּ.

וְזֶה דֶרֶךְ הַשִּׁיר: בְּעוֹדוֹ בְּאִבּוֹ
יְתֻרְגַּל בְּמוֹ חֹרֶב וָקֶרַח.
לֹא שַׁלַּח יְשַׁלַּח לַחָפְשׁי אֶת לִבּוֹ
עַד יִמְלָא כַּלְּבָנָה בְּמַחֲצִית הַיֶּרַח.

בִּתְבוּנָה נַהֲלוּהוּ מִפְּרָט אֶל עִקָּר,
סוֹבְבוּהוּ בְּכַחַשׁ, בְּאֹרֶךְ רוּחַ,
וְגָדֵר אִם יִפְרֹץ, - בְּמַלְמַד הַבָּקָר
אַרְצָה, אַרְצָה אוֹתוֹ, לֹא מָחוּל, לֹא סָלוּחַ.

כִּי לֹא עֶבֶד הַשִּׁיר וְאַשְׁרָיו אִם פָּרַק
צִוּוּיִים וְעֵצוֹת כְּמוֹ רֶסֶן וָמֶתֶג,
אֲבָל מַה חֵרוּתוֹ? הִיא חֵרוּת הַבָּרָק
הַנִּרְצָע לְחֻקֵּי הִצְטַבְּרוּת וָמֶתַח.

אֶהֱבוּ הַמִּלִּים הָעֵרוֹת כְּוָרִיד,
הַמְפַכּוֹת בְּסֻבְּכֵי מְלִיצָה וָשַׁיִת.
לִבְלִי יֶגַע רַדְּפוּן עַד קַצְוֵי הָעִבְרִית,
גָּרְרוּן בַּצַּמּוֹת אֶל הַבַּיִת.



כָּל שׁוּרָה תִּבָּחֵר כְּעַלְמָה בַּשִּׁבְיָה
וְחַפְּשׂוּ הַיָּפָה בִּבְנוֹת הַפֶּלֶךְ.
וְחָרוּז תִּמְצְאוּ לָהּ, שָׁלֵם כִּשְׁבוּעָה,
אוֹ חָצוּי וּמַגִּיר עֲסִיסוֹ כַּפֶּלַח.

וְהָיָה זֶה תַּגְמוּל נִגּוּנֹוֹ וְשִׂיחוֹ
שֶׁל הַשִּׁיר הַיּוֹצֵא בְּלִי רֵעִים לַדֶּרֶךְ.
וְהָיָה לוֹ זֶה שְׂכַר עֲמָלוֹ הַשָּׁחֹר,
הַמְטַשְׁטֵשׁ אֶת גְּבוּלוֹת הַמִּשְׂחָק וְהַפֶּרֶךְ.

הִנֵּה סַהַר שָׁלוּף אֶל גַּגֵּנוּ מַיְשׁיר
וְשֶׂכְוִי אֶל שֶׂכְוִי קוֹשֵׁב עוֹד.
וְהִנֵּה גַּם הִכְבַּרְתִּי מִלִּים עֲלֵי שׁיר
כְּמִנְהַג הַמּוֹשְׁכִים בְּשֶׁבֶט.

וְאֶחָד רְצוֹנִי: אֶת לִבְּכֶם שֶׁחָשַׁךְ
אוֹר אֶחָד לוּ יָאִיר הַלַּיִל.
זֶהוּ אוֹר הָאַחֲוָה וְזֶה אוֹר הַמַּלְאָךְ
הָרוֹאֵנוּ בְּאֶלֶף עֵינַיִם.

כָּךְ עָמַד הָאִילָן חֲפוּי-רֹאשׁ וְעָנִי
בַּחֲצַר בֵּית אָבִינוּ אֵי פַּעַם.
ֹוּפִתְאֹם בֹּקֶר סְתָו הִלְבִּישָׁהוּ שָׁנִי
וּכְמוֹ בֶּכִי שְׁטָפָהוּ הָרַעַם.

	שָׁמְעוּ הָאַחִים וְחָשְׁבוּ חָשׁוֹב:
	הָאִילָן הֶעָנִי זָכוּר לְטוֹב.

זֶמֶר
אֶת שׁירוֹ דִבֵּר אָחִינוּ.
תַּמָּה הַדְּרָשָׁה.
עֲשָׂרָה אַחִים הָיִינוּ,
וְנִּוָּתַר תִּשְׁעָה.

בַּעֲשָׂרָה גְבִיעִים הַיַּיִן
יֶאֱפַל כַּלֵּיל.
וּמִי יִתְּנֵנוּ שׁיר הַיַּיִן,
הָבָה וְיָחֵל.

וְהַרְחֵק הַרְחֵק מֵהֵנָּה, כְּגִבְעוֹל לִפְנֵי מַגָּל,
גָּרָה בַּת אֲשֶׁר אַחֵינוּ שֵׁם קָרְאוּ לָהּ חֲמוּטַל.
הֵם הֶחֱרִישׁוּ כֵּן תָּמָהוּ, כֵּן תָּמְהוּ לֹא לְחִנָּם,
אֵי הַדֶּרֶךְ קָם חִנָּהּ וַיִּתְעָרַב בְּמַר יֵינָם.
וְאֶחָד מִבֵּין אַחֵינוּ מִמְּקוֹמוֹ נָתַן בָּהּ עָיִן
וּבְלִבּוֹ אָמַר אָקוּם וַאֲדַבֵּר נָא שׁיר הַיָּיִן.

כִּי אוּלַי עַד זֶה הַלַּיִל לֹא נוֹתַר עוֹד גַּם תַּלְתַּל
מְעַלְמָה אֲשֶׁר בְּנֵי חַיִל שֵׁם קָרְאוּ לָהּ חֲמוּטַל.
אַךְ לֹא שָוְא אֶל אוֹר פָּנֶיהָ וּשְׂחוֹקָהּ שֶׁלֹּא יוּעָם
נָהֲרוּ פְּנֵיהֶם עַד רֶגַע וְאָפְלוּ גְבִיעֵי יֵינָם.
וְלָכֵן - אָמַר הָאָח - אַף כִּי תּוֹרָהּ לֹא בָּא עֲדַיִן,
יַעֲלֶה נָא בֵּינָתַיִם זִכְרוֹנָהּ בְּשׁיר הַיַּיִן.

מִגְּבִיעִים נִבָּט יֵינֵנוּ,
כְּהַבֵּט הַלֵּיל.
שׁיר הַיַּיִן אִם תִּתְּנֵנוּ,
הָבָה וְהָחֵל.

ב.  הַיַּיִן
הוֹרָתוֹ עֲנֵפָה וּבְרִיתוֹ חֲנֵפָה
וְנִשְׁבַּע לִרְבָבָה וּבָגַד.
אַךְ צוֹחֶקֶת בּוֹ עוֹד בַּת הַכְּפָר הַיְחֵפָה
שֶׁשָּׁצַף לְרַגְלֶיהָ בַּגַּת.

וּבְדַבֵּר חֲכָמִים בִּגְנוּתוֹ וּשְׁבָחָיו
וּבְחָתְרָם אֶל צְפוּנוֹת עִקָּרוֹ,
רַק זִכְרָהּ יְלַוֵּנִי, עִקְבִי כַּכּוֹכָב
הַנּוֹסֵעַ מֵעַל לַקָּרוֹן.

כִּי מִיּוֹם בּוֹ קֹרָא רִאשׁוֹנָה כֹּה-לֶחָי,
לֹא הוּמַר זֶה יֵינֵנוּ הַדָּל.
תַּחַת כְּנַף מְעִילִי אֲבִיאוֹ חֲדָרַי
וּבִשְׁמֵךְ אֲעִירוֹ חֲמוּטָל.

	אָז יֵרוֹם זַעְפּוֹ שֶׁרָגַע בִּלְעָדַיִךְ,
	וְגִשֵּׁשׁ וְחָמַר וְאֵרַר אֶת בּוֹדַיִךְ.

כִּי אֵלַיִךְ, אֵלַיִךְ יֵינֵנוּ בּוֹדֵד,
חֲלָקוֹת לוֹ וָתֹךְ בַּמִּשְׁתִּים.
אַךְ לִבּוֹ הַקַּנָּא עוֹד הוֹמֶה בְּאֵין עֵד,
כֶּשׁמְשׁוֹן שֶׁסִּמְּאוּהוּ פְּלִשְׁתִּים.

חֲמוּטַל, חֲמוּטַל, אֶצְבָּעַיִךְ בַּטַּל,
אֶצְבָּעַיִךְ נָגְעוּ עַד עֵינָי.
גֵּוֵךְ בָּר, חֲמוּטַל, כְּעִנְבָּר, חֲמוּטַל,
וּכְבָרָק בִּרְקִיעֵי אֲדֹנָי.

אָן פָּנִית? שִׂמְחָתֵנוּ לוֹבֶשֶׁת שְׁחֹרִים.
הִגָּלִי לַמְחַכִּים מֵאָרְבָּם.
הִגָּלִי, כִּי שׁבְעִים הֵמָּה הַגִּבּוֹרִים,
שֶׁיִּרְאוּךְ וְנָפְלוּ עַל חַרְבָּם.

	נֶאֱמָן וְעִקֵּשׁ, אַחַי, עֶצֶב הַיַּיִן.
	וַאֲנַחְנוּ זָנִינוּ אַחֲרֵי הָעֵינַיִם.

תְּשׁוּקוֹתֵינוּ אֲשֶׁר נִתְפָּרְטוּ לְאָבָק
בּוֹ מַכּוֹת כְּנִצְחִית וְאַחַת.
הוּא נָגַע וְדָבַק, הוּא הֶחֱרִישׁ וְחָבַק
כַּחֲבֹק הַבַּרְזֶל אֶת הַקַּת.

אַהֲבַת נְעוּרֵינוּ לָעַד בּוֹ תָּלִין,
כֹּה דוֹמָה -- בְּכָל תָּג וְגֻמָּה.
הוּא חַגֵּנוּ הֶחַי, הֶעָנִי כַּחֻלִּין,
הַנִּמְחֶה בְּשַׁרְווּל כְּדִמְעָה.

וְהָיָה כַּאֲשֶׁר יְמֻשְּׁכֶם כְּמוֹ יָם
בְּעָצְבּוֹ הַיָּשָׁן וְלָמוּד,
וִידַעְתֶּם: יֵשׁ אֶחָד מְאֹהָב לְעוֹלָם
וּבְחֻבֵּנוּ שׁוֹכֵן הוּא גַלְמוּד.

	כִּי יָדוֹ בַּשְּׁבוּעָה וְיָדֵנוּ בַּמַּעַל.
	וְחַסְדּוֹ אַל תִּשְׁכַּח לוֹ, אֱלֹהַּ מִמַּעַל.


אַל תִּשְׁכַּח כִּי הָיִינוּ לְךָ לִצְנִינִים
בְּרַדְּפֵנוּ כָּבוֹד וְזָהָב.
אַךְ יֵינֵנוּ כְּקֶדֶם עָצֵב וְעָנִי
וְהַמֶּלֶךְ נִרְאֶה מִקְּרָעָיו.

אַל תִּשְׁכַּח לוֹ אֶת חֹם כִּשּׁוּפוֹ הַפָּשׁוּט
וּמַגַּע שׁַלְהַבְתּוֹ מִגְּבִיעִים.
מַגָּעוֹ הָרִאשׁוֹן הוּא מַגַּע הַחֵרוּת,
אֲשֶׁר לֹא רְאִינוּהָ חַיִּים.

מַגָּעוֹ הַשֵּׁנִי הוּא מַגַּע הַלָּבִיא,
הַמְפַלְּחֵנוּ מוֹלֵךְ וּמְתֻלְתָּל,
מַגָּעוֹ הַשְּׁלִישׁי אֶת הַחֹשֶׁךְ יָבִיא
וּבַחשֶׁךְ תֵּאוֹר חֲמוּטָל.

	וַאֲנַחְנוּ יָדַיִם גִּדַּלְנוּ לְתֹהוּ
	וְעַד לֵב חֲמוּטָל לֹא נָגַעְנוּ כָּמוֹהוּ.

בְּדַרְכֵּנוּ, אַחַי, בִּרְכֻלָּתָהּ וּרְכוּשָׁהּ,
הוּא עָבַר כְּחִיּוּךְ לֹא הוֹלֵל.
יַיִן, רֵעַ נָזִיר, אַהֲבָה לוֹחֲשָׁה
וּרְחוֹקָה הַזְכִּירֵנוֹ מִלֵּיל.

הַזְכִּירֵנוּ עוֹד פַּעַם אֶת עֹצֶם חִנָּם
שֶׁל דְּבָרִים בְּלֹא תּוֹעֶלֶת וּמְחִיר.
רַק אוֹתְךָ וּבִתְּךָ עוֹד עוֹבֵד בְּחִנָּם
לְבָבֵנוּ הַזֶּה הַשָּׂכִיר.

וְהָיָה עֵת נֶחְדַּל לָחוּשׁ רוּחַ וָטַל
וְצָנַחְנוּ מֵרֹאשׁ הַסֻּלָּם, -
כָּאִילָן הַמּוּטָל לְרַגְלֵי חֲמוּטָל
עוֹד נַחֲבֹק עֲפָרוֹ שֶׁל עוֹלָם.

	שָׁמְעוּ הָאַחִים וְאָמְרוּ: כְּאוֹר יוֹם
	יָפְתָה חֲמוּטַל וְיֵינָהּ אָדֹם.


זֶמֶר
אֶת שׁירוֹ דִבֵּר אָחִינוּ
וּבְלֵב שׁירוֹ יוֹנָה.
עֲשָׂרָה אַחִים הָיִינוּ
וַנִּוָּתֵר שְׁמוֹנָה.

אַךְ בָּנוּ זִכְרוֹנוֹ יֵרוֹם עוֹד
כְּסַהַר בַּחַלּוֹן.
וּבָנוּ נִגּוּנוֹ יֵהוֹם עוֹד,
כְּסַעַר בָּאַלּוֹן.

סַפְּרוּ, סַפְּרוּ לָנוּ אַחֵינוּ
עַל אֵלֶּה הַדְּבָרִים
אֲשֶׁר אָהַבְנוּ בִּדְרָכֵינוּ
כּרוּחַ וּנְהָרִים.

וּתְהִי נָא שִׂמְחַתְכֶם מַרְהֶבֶת
כַּחֲמוּטַל עַל סַף.
אַשְׁרֵי הָאָח שֶׁהִיא הָאֶבֶן
אֲשֶׁר לְצַוָּארָיו.

הַפֻּנְדָּקִית יָצְאָה הַבְּאֵרָה
לִשְׁאֹב מֵימֵי הַבְּאֵר.
אָחִינוּ הַשְׁלִישׁי, דַּבֵּר נָא.
וְאָח שְׁלִישׁי דִבֵּר.


ג. הַסְּפָרִים
לַסְּתָו - נְחשֶׁת הַקָּלָל. לַגַּל הַקָּם - גְּאוֹן הַקֶּרַח.
וְלַסְּפָרִים שֶׁלֹּא אֶשְׁכַּח
פִּלְאוֹ שֶׁל אוֹר בִּינוֹת.
אֲנִי אֶזְכֹּר אֶת הַמְּנוֹרָה דוֹלְקָה עַל עֲלִילוֹת הַכֶּרֶךְ
וְאֶת עָקְבִי אַחֲרָיו כְּעַל בְּהוֹנוֹת.

בְּזֶה הָאוֹר, בְּזֶה הַלֵּיל, הָיְתָה עִירוֹ אֵלַי נֶחְשֶׂפֶת,
עִיר הֶגְיוֹנוֹ וְנַפְתּוּלָיו עַל רְחוֹבֶיהָ הַבְּדוּיִים.
מִבְּלִי מֵשִׂים, רֵעַי שֶׁלִּי, כְּאֶל מֵעֵבֶר לַמִּרְצֶפֶת,
עָבַרְתִּי אֶל חַיָּיו מֵעֵבֶר לַחַיִּים.

נִשְׁבַּעְתִּי, גַּם בַּסִּפְרִיּוֹת אֶפְשָׁר, אֶפְשָׁר לֹאהַב עַד מָוֶת.
חֵי הַגְּוִילִים, וּמַחְשַׁבְתָּם, הִיא מַלְכָּתָם הַחֲנוּטָה,
גַּם אֲזוֹבָם הַקַּדְמוֹנִי, עַל קִיר חֻרְבוֹת וַחֲצַרְמָוֶת,
טָלוּל כְּמוֹ שִׂפְתֵי הַחֲמוּטָל.

עֵת כִּי בְּאֶרֶץ הַחַיִּים קוֹרֵא שֶׂכְוִי סְעוּר-כַּרְבֹּלֶת,
קוֹלוֹ עַד אֶרֶץ הַסְּפָרִים, עַד בָּתֵּיהֶם וְסַהֲרָם.
שָׁם עַד גָּבִישׁ הַגַּעַשׁ בָּא, שָׁם הַדִּיּוּק הֲרֵה-מַפֹּלֶת,
שָׁם דּוּמִיּוֹת נִתְלוּ בִּשְׂעָרָה.

אֲבָל יֻתַּן נָא רַק הָאוֹת, אֲבָל יוּנַף נָא רַק הַשֶּׁלַח,
וְהַכְּלָבִים
מִשַּׁרְשַׁרְתָּם
לָרוּחַ נִגָּרִים
וְהֹעֲלוּ מְנוֹרוֹת וָקוֹל, וְלָחֲמוּ קֵיצִים וָשֶׁלֶג,
וְנִפְתְּחוּ דְלָתוֹת וְסוּגָרִים--

- - כָּךְ הַסְּפָרִים מֵחִדְלוֹנָם קוֹדְחִים שֵׁנִית עַל שֻׁלְחָנֵנוּ,
חַיִּים מֵרֹאשׁ וּמֵחָדָשׁ, מִבְּלִי דַלֵּג עַל דָּף,
מִבְּלִי דַלֵּג עַל הֹלֶם לֵב וְעַל הִרְהוּר. לוּ כָּךְ קִנֵּאנוּ,
לוּ כָּךְ אָהַבְנוּ. לוּ כַּסֵּפֵר לֹא נִיעַף.

קַדְמוֹן הוּא כֹּחַ הַסְּפָרִים וְאֵין בָּהֶם חוֹבֵק יָדַיִם.
אַחִים הֵמָּה לַסַּתָּתִים, לִשְׁלֹשֶׁת בְּנֵי הָאֵל:
לַחֲלִיפוֹת הַקֹּר-וָחֹם, לִגְאוֹן הָרוּחַ וְלַמַּיִם,
לְפַסָּלֵי פָּנֶיהָ שֶׁל תֵּבֵל.

רִקְּעוּ רָבְדֵי הַחַלָּמִישׁ, הִצִּיבוּ זַעַם רְכָסֶיהָ,
הֵנִיעוּ עֲרִיסוֹת עַמִּים לְנַחַר שְׁעוֹנָהּ.
בְּבוֹא הַלַּיִל עַל תֵּבֵל נֵרָם בּוֹקֵעַ מִתְּרִיסֶיהָ,
נֵרָם הָאַדְמוֹנִי שֶׁלֹּא יָדַע שֵׁנָה.

עַד מָה חָמַדְתִּי הַחֲרִידָם, הַקֵּף אוֹתָם פָּנִים וָעֹרֶף,
אֶת מַחְשַׁבְתָּם הָעֵירֻמָּה
לִרְדֹּף בְּעִגּוּלָם.
הִנֵּה, הִנֵּהִי הַנָּאוָה, נִגְלֵית כְּאַיָּלָה מֵחֹרֶשׁ,
רוֹטֶטֶת וּדְרוּכָה כִּבְרֶגַע בְּרֹא עוֹלָם.

כִּי עַז הָרוּחַ בֶּהָרִים, וְאֵין כַּשִּׁבֳּלִים לְטֹהַר,
וְאֵין בָּהִיר כַּטַּל הַטּוֹב
אֲשֶׁר עַל אֲפָרִים.
מֶרְחֲבֵיהֶם וַהֲדָרָם הֵם נַחֲלָתָם מֵעִם אֱלֹהַּ,
אַךְ נִשְׁמָתָם, אַחַי, לֻקְּחָה מִןִ הַסְּפָרִים.

וּבְשֵׁם הָרוּחַ בֶּהָרִים, אֲשֶׁר יִזְרֶה חַיַּי כָּאֵפֶר,
וּבְשֵׁם הַחֲמוּטַל, אַחַי, וּבְשֵׁם שְׂפָתֶיהָ הַטְּלוּלוֹת,
אֲשֶׁר אַחַת הִיא לְאִמָּהּ, אִם בַּכְּפָרִים וְאִם בַּסֵּפֶר,
אֲשֶׁר בָּרָה לְיוֹלַדְתָּהּ, אִם בַּמָּחוֹל אוֹ בַּמְּגִלּוֹת,-

יִשְׁמֹר הָאֵל אֶת הַגְּוִילִים לְחַיֵּי עַד וּלְחַיֵּי חֶלֶד,
יִשְׁמֹר מִטַּחַב וּמֵעָשׁ וּמִנִּקְמַת כּוֹבֵשׁ,
יִשְׁמֹר אוֹתָם הָאֱלֹהִים מֵאֱוִילִים וּמֵאִוֶּלֶת
וּמֵחָכְמַת הַכְּסִיל כְּמוֹ מֵאֵשׁ.

הִנֵּה דִבַּרְתִּי אֶת הַשִּׁיר. אוּלַי לַהֶבֶל אֲמַרְתִּיהוּ.
אוּלַי נָכְרִית אַהֲבָתוֹ, וּתְשׁוּקָתוֹ לָכֶם זָרָה.
בֵּין שׁירֵיכֶם, בֵּין הַתִּשְׁעָה, הוּבָא אִתִּי וּבָם קְשַׁרְתִּיהוּ.
יֵלֵךְ אִתָּם כְּאָח אֶל אֶרֶץ הַגְּזֵרָה.

	דִּבְּרוּ הָאַחִים וּפְנִיהֶם עֲלָטָה:
	אָחִינוּ אַתָּה, אָחִינוּ אַתָּה.

זֶמֶר
אֶת שׁירוֹ דִבֵּר אָחִינוּ
וּבְלֵב שׁירוֹ שְׁבוּעָה.
עֲשָׂרָה אַחִים הָיִינוּ
וַנִּוָּתֵר שׁבְעָה,

הַלֵּיל רָבַצְנוּ לְמוֹ-אֶרֶב
בְּתוֹךְ בִּקְתָּה זָרָה.
הַלֵּיל נוֹלֶדֶת בָּנֹוּ חֶרֶשׁ
חַרְבָּם שֶׁל עֲשָׂרָה.

נוֹלֶדֶת כְּעֶבְרָה וָאַהַב
וּכְמוֹ קִנְאַת אַחִים.
עוֹמֶדֶת עֵירֻמָּה כַּלַּהַב
נִשְׁבַּעַת בַּפְּתָחִים.

נִשְׁבַּעַת נֶצַח לֹא לִכְרֹעַ
וְנֶצַח לֹא לִסְגֹּד.
כְּמוֹ הַסֵּפֶר לֹא לִשְׁכֹּחַ,
כָּמוֹהוּ לֹא לִבְגֹּד.

גַּם לְבָדָד גַּם בְּזַעַף-
שְׁוָקִים גּוֹעִים עַל בְּלִיל
נִשָּׂא בְּקִנְאָתֵנוּ סַיִף
כִּבְקִפּוּלֵי הַמְּעִיל.

שְׁלֹשָׁה אַחִים עַד כֹּה שׁבַּחְנוּ.
מִלֵּאנוּ הַגְּבִיעִים.
דַּבֵּר נָא, כִּי שׁוֹמְעִים אֲנַחְנוּ.
אָחִינוּ הָרְבִיעִי.

ד. הָאָב
בְּזָכְרִי דִמְמַת חֲדָרִים וְזִקְנַת פָּמוֹטוֹת וְשָׁטִיחַ,
אֲסַפֵּר כְּסַפֵּר לְבִתִּי הָרוֹדֶמֶת בְּצֵל עַפְעַפַּיִם
שֶׁמֶץ מָה עַל עֵינָיו הַטּוֹבוֹת, עַל עָצְבּוֹ הַבִּלְתִּי שָׁכִיחַ,
שֶׁל אֲבִי הַבַּיִת.

עוֹלָמוֹ הַנִּצְחִי, הַדָּאוּג. מָה רַבָּה טִרְדָּתוֹ וּמוּדַעַת.
אֶת עָנְיוֹ וּבְכִיַּת יְלָדָיו הוּא נוֹעֵל עַל בְּרִיחַ עִם לַיִל.
הוּא נִשְׁאָר עִמָּהֶם לְבַדּוֹ, קְצָת שָׁפוּף כְּתָמִיד וּשְׁקוּל-דַּעַת
בַּדְּמָמָה הַמְּלֵאָה מַחְשָׁבוֹת וְאוֹר נֵר וְדִשׁדּוּשׁ נַעֲלַיִם.

וְצִלּוֹ עַל הַקִּיר כְּאַרְיֵה. וְהוּא צֵל הֶחֳלִי וְהַכֶּלֶא.
אַךְ שׁוֹתֵק וְעָצוּר הוּא הָאָב. לֹא זִנּוּק בִּצְעָדָיו וְלֹא רֶתַע.
וְזָרִים לוֹ סִמְלֵי הַתּוּגָה, כְּזָרוּת הַמֵּימְרָה הַכּוֹלֶלֶת.
תּוּגָתוֹ, הַנִּגֶּשֶׁת עָדָיו, חֲמוּרָה, דַּיְקָנִית, מְפֹרֶטֶת.

הִיא מַכָּה אֶל לִבּוֹ מִקָּרוֹב. כְּחָרָשׁ. מֵעוֹלָם לֹא הֶחֱטִיאָה.
הִיא מֵאָה דְאָגוֹת וְאַחַת וְהַמָּוֶת שֶׁבָּא עַד הַדֶּלֶת.
הִיא מַפֹּלֶת הַגּוּף הָאִטִּית, כַּסִּדּוּק הַנִּחָר שֶׁל הַטִּיחַ.
הוּא מַקְשׁיב לָהּ דָּרוּךְ וְתָמֵהּ. כְּפֶשָׂע בֵּינוֹ וְהַיֶּלֶד.

אָז יָקוּם. בִּינָתוֹ בְּעֵינָיו. בִּינָתוֹ שֶׁחִיְּכָה וְנָבוֹכָה.
לֹא בָּרַעַשׁ, הַלֵּב, לֹא בָּרַעַשׁ. וְעֵר וְדָאוּג כְּאוֹמֶנֶת,
הוּא לַלֵּב, הַצּוֹעֵק מִכִּלְאוֹ, אֶת הַמָּוֶת מַבְטִיחַ כְּשֹׁחַד.
וְלִבּוֹ מְלֻמָּד וְנִשְׁמָע. וְהַדַּעַת צְלוּלָה וּמְאֻמֶּנֶת.

הֲפֵכוֹת לְאֻמִּים גִּלְגְּלוּהוּ. הֵרִיצוּ. בָּגְדוּ בּוֹ מֵעֹרֶף.
הוֹא עָלָה מִתּוֹכָן מִתְנוֹדֵד. מְיֻגָּע וְשָׁפוּי עַד לְפֶלֶא.
הוּא שָׁמַר עַל קְטַנּוֹת הָעוֹלָם הֶעָשׂוּי בָּתֵּי-אָב וּשְׁמֵי חֹרֶף.
הוּא קִדְּשׁוֹ. הוּא סָמַךְ בְּיָדָיו אֶת קִירוֹת סֻכָּתוֹ הַנּוֹפֶלֶת.

וְהִטָּה אֶת אָזְנוֹ, כְּשָׁעָן, לִשְׁמוּעוֹת הַתְּקוּפָה וּמִקְרֶיהָ.
וּבְהֵאוֹר לִרְגָעִים בִּינָתָה, בְּחָצֵר, בְּסִמְטָה מִשְׁתַּכַּחַת,
רָאֲתָה אוֹתוֹ שׁוּב לְנֶגְדָּהּ, הַצָּנוּעַ מִכָּל מַכָּרֶיהָ,
הַזּוֹכֵר מוֹעֲדֵי הַלְּבָנָה וּמַחֲלִיף רְקִיעֶיהָ עִם שַׁחַר.

מִלֵּילוֹת הַחֻמָּשׁ עַד הַיּוֹם בְּלִבְּךָ רוֹעֵה צֹאן אַתָּה, הֶבֶל.
פִּיּוּטְךָ מַעֲשִׂי כְּמוֹ אָז, עֵת הִתְחַלְתָּ לִסְפֹּר כּוֹכָבֶיךָ...
הֶעֱמִיק חוֹתָמְךָ בָּעוֹלָם. כְּקַוּוֹ שֶׁל הַפֶּלֶג בָּאֶבֶן,
כְּעוֹרְקֵי הֶעָלֶה בַּפֶּחָם, הוּא שׁוֹמֵר עַד עַתָּה עַל קַוֶּיךָ.

בּוֹ טָבוּעַ מֵאָז הֶרְגֵּלְךָ טְלֵה-כְּבָשִׂים לְמַלֵּט עַל כַּפַּיִם.
בּוֹ נִשְׁרָשׁ יֵצֶר אָב וּמְפַרְנֵס. קַדְמוֹנִי כַּשִּׁירָה וְכַפֶּרֶךְ.
אֶל הַנַּחַל פָּנֶיךָ נָטוּ וְלָעַד יִזְכְּרוּךָ הַמַּיִם
בְּשׁוּבְךָ וְיַכִּירוּ אוֹתְךָ וְיָלֹקּוּ יָדַיִם וָבֶרֶךְ.

כִּי שֶׁלְּךָ הָעוֹלָם. כִּי בֵּיתְךָ. כִּי אַתָּה טִפַּחְתּוֹ וְרִבִּיתָ.
כִּי נָשָׂאתָ חָלְיוֹ. כִּי עָלֶיךָ חֶרְדַּת מָחֳרָתוֹ בִּנְטוֹת-עֶרֶב.
רַעֲמוֹ בַּעַדְךָ לֹא עָצַר. חַיַּתוֹ בְּעֵינֶיךָ הִבִּיטָה.
רַק מִקְּהַל דַּבְּרָנָיו וּמְלִיצָיו תָּמִיד נַסְתָּ כְּנָס מִן הַחֶרֶב.


לֹא לְךָ הִיא חֵרוּת הַכּוֹפְרִים וְהִלַּת הַבִּטּוּל וְהַלַּעַג,
הַמּוֹשְׁכָה פַּיְטָנִים-בְּבָסְרָם וְנָשִׁים-בְּבָשְׁלָן בְּעִיר פֶּלֶךְ.
לֹא לְךָ הִיא בְּדִידוּת הַקְּצָווֹת. אַדְמָתֵנוּ אֵלֶיךָ קוֹלַעַת
מֵעֲבִי יְגִיעָהּ וְרִשְׁעָהּ וּפְרָטֶיהָ שֶׁל דֶּרֶךְ-הַמֶּלֶךְ.

הַהִגִּיעַ אֵלֶיךָ שׁירֵנוּ? הֲבָא עַד לִבְּךָ כְּשָׁלִיחַ
אֶל הַחֶדֶר בֹּוֹ נֵר נֶאֱבָק וְהַצֵּל מְהַלֵּךְ עַל קַבַּיִם?
אֶל הַחֶדֶר הָעֵר וּבוֹדֵד, אֶל עָצְבּוֹ הַבִּלְתִּי שָׁכִיחַ,
אֶל לֵילוֹ שֶׁל אֲבִי הַבַּיִת.

הוּא פּוֹקֵד בִּינָתוֹ, כֹּחוֹתָיו. מְצַוֶּה לָהֶם סֵדֶר וָדֵעַ.
בִּמְעֹל מֶלֶךְ, בִּבְרֹחַ שָׂרִים, חוֹבוֹתָיו עִמָּדוֹ וְאֵין קֵצֶה.
אֲחוֹתֵנוּ, זִכְרִי אֶת פָּנָיו. הוּא הָיָה לָךְ לְאָב גַּם לְרֵעַ
וְלִבּוֹ, כִּי נִטְרַד וַיִּיעַף וַיֹּאהַב, לֹא הִגִּיד לָךְ הַחֵצִי.

רַעַם סְתָו. רִגְעֵי עִיר בַּמָּצוֹר. מַנְגִּינַת הַשֶּׂכְוִי הַנּוֹשֶׁנֶת.
רִגְעֵי טֶרֶם פְּרִידָה.- - הֲתֵדַע אֶת נִשְׁמַת הָעוֹלָם מִי יַרְאֶךָּ?
נִשְׁמָתוֹ שֶׁל עוֹלָם בָּרְגָעִים. לְחִנָּם בַּדּוֹרוֹת נְבַקְּשֶׁנָּה.
נִפְלָאִים, נִפְלָאִים עַד אֵין חֵקֶר חַיָּיו הַגְּדוּשִׁים שֶׁל הָרֶגַע.

- - הַמְשָׂרֵךְ בְּדִבְרֵי הַיָּמִים עַד נִמְחֶה מֶנּוּ צֶלֶם אֱלֹהַּ,
אַךְ נוֹשֵׂא כִּנְמָלָה בַּת-אַלְמָוֶת תּוּגוֹת וְעֶבְרָה לֹא נִשְׁכַּחַת.
רַעַם סְתָו. זֵכֶר נֵר מִתְמוֹטֵט. וְהַכֵּאֵב הַמֵּיטִיב כֹּה לִקְלֹעַ.
זֵכֶר אוֹר וָחֳלִי. לֵיל הָאָב. מַחְשַׁבְתּוֹ שֶׁעַד שַׁחַר לֹא נָחָה.

אֶרֶץ, אֶרֶץ נוֹשֶׁבֶת, רְאִי: הֶחָזָק מִנִּי כָּל מִבְצָרַיִךְ
הוּא הַקְּרָב הֶעָרוּךְ שֶׁלָּאָב בְּאַשְׁמֹרֶת לֵילִת מְכוֹכֶבֶת.
הִקִּיפוּהוּ דָיֵק וְאֵילִים, אֲבָל לָךְ הוּא וְלֹא לְצָרַיִךְ,
בַּיְגִיעָה שֶׁתָּגֶיהָ עִקָּר, כְּדִינֶיהָ שֶׁל מְלֶאכֶת-מַחֲשֶׁבֶת.

כָּאן פֵּרוּר שֶׁל תֵּבֵל. פֹּה גַרְעִין שֶׁמִּמֶּנוּ צָמְחָה הִיא צָמֹחַ.
פֹּה דְמָמָה. פֹּה רִגְעֵי הַבַּרְזֶל. הוּא רוֹאֶה יַבַּשְׁתּוֹ מִתְבַּקַּעַת.
הוּא אֶל עֶרֶשׂ גּוֹחֵן-וְנִצָּב. עוֹד בּוֹ כֹּחַ. לֹא קֵץ יֵשׁ לַכֹּחַ.
עוֹד לוֹחֵשׁ הוּא: אֵל, נֶפֶשׁ נְצֹר. הוּא לוֹחֵשׁ: אֵל נְצֹר אֶת הַדַּעַת.

שָׁמְעוּ הָאַחִים גַּם הֵשׁיבוּ חֶלְקָם:
תְּפִלַּת הָאָבוֹת לֹא תָּשׁוּב רֵיקָם.


זֶמֶר
אֶת שׁירוֹ דִבֵּר אָחִינוּ,
בּוֹ צַו וּמוֹרָשָׁה.
עֲשָׂרָה אַחִים הָיִינוּ,
וְנִּוָּתֵר שׁשָּׁה.

לֹא דָמִינוּ, בְּבוֹאֵנוּ,
אִישׁ לְאִישׁ אַךְ לַיְלָה רַד
וּמֵעֲשׂוֹר צַלְמֵי פָּנֵינוּ
הִנֵּה צוֹפוֹת פְּנֵי אָב אֶחָד.

אַשְׁרֵי הָאָח דְּרָכָיו הֵבִיאוּ
אוֹתוֹ מִלַּיְלָה אֶל אֶחָיו.
מֵהֶם נִשְׁקָף אֵלָיו אָבִיהוּ
שֶׁהֵם סִפּוֹ וַחֲדָרָיו.

אַשְׁרֵי יוֹסֵף לְעֵת נָפְלוֹ עַל
צַוְּארֵי צְעִיר אֶחָיו, אָכֵן
בָּזֹאת חִבֵּק הוּא כְּמִנֹּעַר
גַּם צַוָּארָיו שֶׁל אָב זָקֵן.

זַמְּרוּ, זַמְּרוּ אַחִים, הַזֶּמֶר,
זַמְּרוּ אַחֲוַת שְׁלוֹמִים וּקְרָב,
זַמְּרוּ אַחֲוַה שֶׁהִיא הַצֶּמֶר
אֲשֶׁר שָׁמוּר בּוֹ חֹם הָאָב.

וְאִם לֹא אָח לָאִישׁ וָרֵעַ,
וְאִם נוֹאָשׁ הוּא לִפְנֵי צָר,
מִי הַנִּעוֹר בּוֹ וּמְיָרְאֵהוּ.
מִשּוּב רֵיקָם אֶל הֶעָפָר?

אָבִיו נֵעוֹר בּוֹ וּמְיָרְאֵהוּ
כְּכֹחַ וּמוֹרָא חָשֵׁךְ,
אָבִיו נֵעוֹר בּוֹ וְעוֹבְרֵהוּ
כְּמוֹ אֶת גֶּשֶׁר הַהֶמְשֵׁךְ.

אָבִיו נֵעוֹר בּוֹ וְעוֹבְרֵהוּ
כְּחםֹ וְאַהֲבָה אֵין קֵץ
וּכְאוֹר וָאֹשֶׁר וְשׁוֹטְפֵהוּ
כִּשְׁטֹף הַסַּעַר אֶת הָעֵץ.

זַמְּרוּ, זַמְּרוּ אַחִים גַּם יַחַד,
זַמְּרוּ בְּקוֹל וּשְׂאוּ הַכּוֹס
לְקִנְאַת אָב שֶׁגַּם סוֹלַחַת
הִנָּהּ גַּם חֲשׂוּכַת מָנוֹס, -

אֲשֶׁר סְגוּרָה הִיא כְּמוֹ רֶשֶׁת
עַל אִישׁ, אַךְ חֵרֶף יִחוּדָהּ
הִיא גַם הַשַּׁעַר גַּם הַגֶּשֶׁר
בֵּין הַיָּחִיד וְהָעֵדָה, -

אֲשֶׁר נְגִיעָתָהּ מִנֶּגֶד
קַלָּה כִּנְגֹעַ הַנּוֹצָה,
אֲבָל חוֹרְתָה הִיא אֶת צַלֶּקֶת
הַמּוֹרָשָׁה וְהַמּוֹצָא.

זַמְּרוּ אֲרֶשֶׁת אָב נִצַּחַת,
זַמְּרוּ אַחֲוַת בָּנָיו, אַחִים,
זַמְּרוּהָ כִּי תִּהְיֶה נוֹכַחַת
כְּהַגַּרְעִין בֵּין הַפְּלָחִים.

זַמְּרוּהָ כִּי תִּהְיֶה נוֹכַחַת
כְּמוֹ עָצְמָה וּכְאֹמֶן רָב
וּכְמוֹ שִׂמְחַת תּוּגוֹת זוֹרַחַת
בִּיגִיעַ אִישׁ וּמְאוֹר פָּנָיו.

שׁיר אַרְבָּעָה הוּשַׁר עַד הֵנָּה.
הִנֵּה כִּי כֵן הִגִּיעַ תּוֹר
הַחֲמִישׁי אֲשֶׁר בֵּינֵינוּ, -
וַחֲמִישׁי דִבֵּר לֵאמֹר.


ה.  הַדְּרָכִים
שׁיר לַדֶּרֶךְ שֶׁאֵין בְּעָלִים לָהּ. שֶׁאֵין
גְּבוּל וָגַג לָהּ וְאֵין אֲזִקִּים עָלֶיהָ.
שֶׁתָּמִיד כִּבְרֵאשׁית חֲדָשָׁה הִיא כְּיֵין
הַבָּצִיר הָאַחֲרוֹן. שׁיר חָפְשׁי וְצוֹעֵן
אֲדַבֵּר לָהּ בְּשׂוֹא מֵרָחֹוֹק גַּלֶּיהָ.

חֻקֵּיהֶן שֶׁל מְלוּכוֹת יְשִׂימוּהָ בַּסַּד,
יְקַטְּעוּהָ חוֹמוֹת וְאֵיבוֹת, אַךְ הִנֵּהוּ
מֶרְחָבָהּ הַזָּכוּר מֵעוֹלָם, הַמְיֻעָד
לִהְיוֹת אשֶׁר לַהֵלֶךְ וְשׁיר לַנַּוָּד
וְלֹא פַּחַד וָפַח לַנִּמְלָט מֵרוֹדְפֵהוּ.

שׁיר לַדֶּרֶךְ. לְאֵם אֳרָחוֹת וּמְסִלּוֹת.
הִיא אַחַת וּפָנִים לָהּ שׁבְעִים וָשֶׁבַע.
בְּעָבְרָהּ בְּהָרִים וּבְקָעִים וּשְׁפֵלוֹת
מַחֲלִיפָה הִיא עַמִּים וְנוֹפִים כִּשְׂמָלוֹת,
אֲבָל אֵין כְּמוֹתָהּ לְהֶמְשֶׁךְ וָקֶבַע.

שׁיר לַדֶּרֶךְ. בְּקוֹל מֶרְחַקִּים אֲבוּדִים
הִיא קוֹרֵאת אֶל נוֹדֵד וְאוֹהֵב - אַיֶּכָּה?
וְהוֹפְכָה אֶת בְּשָׂרוֹ חִדּוּדִים חִדּוּדִים 
בַּעֲבֹר בּוֹ, כְּעַל מֵיתָרִים רְעוּדִים,
זִמְרָתָהּ הַחוֹרְקָה וְשׁוֹרֶקֶת.

וְהוּא חָשׁ אֶת כֹּחָהּ שֶׁטִּיבוֹ לִכְאוֹרָה
רַק כֹּחָם שֶׁל עֲרַאי וּתְמוּרוֹת אֵין-שֹׁרֶשׁ, -
וְהוּא חָשׁ אֶת קִרְבַת יֵשׁוּתָהּ הַבְּרוּרָה
שֶׁל תֵּבֵל חָפְשׁיָּה, אֶת חֶלְקַת עוֹרָהּ
הַצּוֹנֵן אוֹ לוֹהֵט, הַסָּמוֹךְ עַד סְחַרְחֹרֶת.

הָאַחִים, אִם אֶפֹּל בֵּינֵיכֶם כְּכָרוּת,
בַּעֲדִי לוּ סַפְּרוּ בָהּ חֶרֶשׁ,
וְזִכְרוּ, לְאֵין צֹרֶךְ בְּיֶתֶר פֵּרוּט:
הָעַזָּה וִיסוֹדִית בְּמַתְּנוֹת הַחֵרוּת
הִיא הַדֶּרֶךְ, אַחַי, הִיא הַדֶּרֶךְ.

בָּהּ יוֹמִי הֶעֱרִיב וְעַרְבּוֹ - תַּכְלִיתוֹ
וּכְתַכְלִית חֲדָשָׁה הֶעִירַנִי שַׁחַר.
וָאֵדַע תְּמוּרוֹתָיו וְהֶתְמֵד אֲמִתּוֹ
שֶׁל מַסָּע מִתְנַהֵל וּמַיְשׁיר לְאִטּוֹ
כַּחַמָּה, כַּלְּבָנָה, כְּעֶגְלַת הַשַּׁחַת.

וֶיָדַעְתִּי בָּהּ גַּם אֶת יָפְיוֹ הֶחָשׂוּף
שֶׁל הַדַּהַר הָעַז וְהָעָט וּפוֹלֵחַ,
הַמְגַמֵּא מֶרְחַקִּים וּמְאִירָם בְּעִפְעוּף
וּבְעוֹדָם מִסָּבִיב כְּבָר עָבְרוּ לִבְלִי שׁוּב
וְאֵינָם... וְעָפִים רַק כּוֹכָב וְיָרֵחַ.

מִי עֵינָיו לֹא עָצַם בִּשָּׁלֵף מִנְּדָנָהּ
הַמְּהִירוּת! הַמְּהִירוּת הַחִוְרָה כַּפַּחַד,
הַנִּשֵּׂאת כְּמוֹ חֵץ שֶׁקָּפָא וְלֹא נָע,
הַקּוֹרְעָה לְבָבוֹת כְּנִגּוּן חֲתֻנָּה
שֶׁאֵלָיו הָאָמָה בַּסִּנָּר מִתְיַפַּחַת.

הַמְּהִירוּת! רֹב מַרְאוֹת בָּהּ נִמְחִים וְיִתְרָם
מִתְעַקְּמִים, אַךְ גַּם הִיא, בְּעוֹדָהּ מִתְנַכֶּרֶת,
צוֹעֲנִית הִיא, אֲחוֹת מוֹשְׁחֵי-צִיר-בְּעִטְרָן,
וְגַם בָּהּ לֹא נִקְרַע, כִּי נִדְרַךְ, מֵיתָרָן
שֶׁל שׁירוֹת הַנְּדוּדִים וְהַדֶּרֶךְ.

שׁיר לַדֶּרֶךְ. הֵבֵאתִי יָפְיָהּ כְּשָׁלָל
לִמְסִבֵּנוּ הַלַּיְלָה, שֶׁכֵּן אֲהַבְתִּיהָ
עַל מִרְיָהּ וְעַל טִיב תַּבְלִינֶיהָ וְעַל
חֵרוּתָהּ הַמְצַלְצֶלֶת כִּנְחֹשֶׁת קָלָל
לְמַגַּע הַנּוֹדדֵ, הַנָּזיִר, הַמַּבְרִיחַ.

יְשַׁלֵּב נָא שׁירָם שֶׁל אֲחִים עֲשָׂרָה
אֶת לֶכְתִּי וְנָסְעִי בַּחֶלֶד.
אֶת בּוֹאִי מֵרָחוֹק אֶל הָעִיר הַזָּרָה,
עִיר בְּטֶרֶם שַׁחֲרִית, עִיר כְּמוֹ נַעֲרָה,
עִיר וּשְׁמָהּ הַטָּלוּל עַל הַשֶּׁלֶט.

יְשֻׁלְּבוּ בּוֹ פֻּנְדָּק, עֲשָׁנוֹ וְרִשְׁפּוֹ
וּצְרוֹרָיו, לִתְמוּנָה נְדוֹשָׁה אַךְ תּוֹאֶמֶת.
וּבִנְסֹעַ עֲשֶׂרֶת שׁירֵינוּ מִפֹּה
יִתְלַוֶּה נָא לָהֶם רֵיחַ קַל שֶׁל מִסְפּוֹא
הַמְלַּוֶה סוֹחֲרִים וּכְלֵי-זֶמֶר.

וְנֹאמַר נָא, אַחִים, כִּי מַרְאֵה הַחַיִּים
בֵּין תַּחֲנָה לְתַחֲנָה וּבֵין קֶרֶת לְקֶרֶת
הוּא מַרְאֵה הַקִּרְקָס מְפֹרַק הַקְּלָעִים
וּמַרְאֵה הָאַשָּׁף מְגֻלֵּה הַפְּלָאִים
בְּעָבְרוֹ מִבָּמָה אֶל בָּמָה בְּשַׁיֶּרֶת.

פֻּנְדָּקִית, לֹא לַשָּׁוְא נֵר הִדְלַקְתְּ לִסְעֻדָּה,
לֹא לַשָּׁוְא הֲסִבֹּנוּ לָךְ טֹרַח.
פֻּנְדָּקִית, עֲלֵי אֶרֶץ תָּסוּף הַתּוֹדָה
אִם יָסוּפוּ עוֹבְרֵי הָאֹרַח.

וְיָדַעְתִּי - שָׁנִים תַּעֲבֹרְנָה לָרֹב
וְנֶחְדַּל מִשְּׂמָחוֹת וּמִצַּעַר,
אַךְ עַרְבֵּנוּ הַזֶּה יַעֲלֶה בָּאוֹב
עִם סוּפָה וְעָנָן וָסַהַר.

הוּא יָשׁוּב, זֶה הָעֶרֶב, חָשֵׁךְ וְסָעוּר,
וְאַחִים בּוֹ יָסֵבּוּ עֲשֶׂרֶת,
לְסִמָּן שֶׁתְּמוּנַת הַנּוֹדֵד מוּל הָאוּר
עֲדֵי נֶצֵח נִשְׁנֵית וְחוֹזֶרֶת.

וְגַם אַתְּ, בְּאוֹרָם שֶׁל נֵרוֹת עֲרוּכִים,
תַּעַמְדִי, פֻּנְדָּקִית שׂוֹחֲקָה וְזוֹרַחַת,
לְסִמָּן שֶׁחַיָּה הַכְנָסַת הָאוֹרְחִים
שֶׁבַּסְּתָו וּבַכּפוֹר הִיא פּוֹרַחַת.

וּבַחוּץ יְנַשֵּׁב וִיהַבְהֵב וִיעַמְעֵם
וִידַשְׁדֵּשׁ עוֹלַם יָהּ יְפֵה-עֶרֶב
וּכְתָמִיד יְהַמֶּה וְיִנְאַק כְּאִלֵּם
עַד מָצְאוֹ אִישׁ רֵעִים לֶאֱרַח לוֹ בַּדֶּרֶךְ.

נְשַׁנֵּן נָא, אַחִים, וְנִשְׁנֶה וּנְשַׁלֵּשׁ
אֶת שְׁמוֹתָיו. שְׁמוֹת מֵימָיו וְצוּקָיו שֶׁיֵּרוֹמוּ.
בֶּהָרִים הוּא רוֹעֶה, בַּמִּישׁוֹר הוּא חוֹרֵשׁ,
בֶּעָרִים הוּא עָשֵׁן וּבַנַּחַל עֵירֹם הוּא.

	אָמְרוּ הָאַחִים: פֻּנְדָּקִית, מִסִּפֵּךְ
	אַל יָסוּפוּ אוֹרְחִים, כִּי בַּמֶּה נְבָרְכֵךְ?

זֶמֶר
אֶת ֹשׁירוֹ דִבֵּר אָחִינוּ,
מַה נּוֹסִיף מָשָׁל?
עֲשָׂרָה אַחִים הָיִינוּ,
נוֹתַרְנוּ חֲמִשָּׁה.

עֲשָׂרָה אַחִים הָיִינוּ,
עָבַרְנוּ בַּדְּרָכִים,
וְהַשְּׁגִיאוֹת אֲשֶׁר שָׁגִינוּ
הָיוּ יָפוֹת מִן הַלְּקָחִים.

אָכֵן יָפֶה עָשִׂיתָ, אַחָא,
כִּי שַׁרְתָּ לָנוּ נְתִיבָה
וּכְמוֹ אוֹהֵב אוֹתָהּ שׁבַּחְתָּ
וְרַבְתָּ לָנוּ אֶת רִיבָהּ.

רִיב יִעוּדָהּ וְעִסּוּקֶיהָ
וְרִיב פַּכֶּיהָ הַקְּטַנִּים,
כְּגוֹן שְׁחָקֶיהָ וּבְרָקֶיהָ
וּמֶרְחַקֶּיהָ הָרַנִּים.

נוֹשֵׂא נוֹשָׁן הוּא וְשָׁגוּר הוּא,
אֲבָל בִּדְגֹר סִפְרוּת עַל שְׁגָר-
שׁירֵי טְרַקְלִין, עִמָּהּ דָּגוּר הוּא
כְּמוֹ בֵּיצַת אַוַּז הַבָּר.

שׁירַת הַנְּיָר תּוֹהָה: נָכְרִי הוּא
לְדַקּוּתָהּ שֶׁל הָאָפְנָה,
אַךְ מִסִּפָּהּ פִּתְאֹם מַמְרִיא הוּא
וּבְשֵׂאתוֹ קוֹל תִּרְעַד כְּנָפָהּ.

לוּ תְּבֹרַךְ לָנוּ הַדֶּרֶךְ,
לוּ רַק אֶחָד מִבֵּין אַחִים
יִרְאֶה אֶת חֵרוּתָהּ חוֹזֶרֶת
עִם רוּחַ לֵיל וּמְלוֹן אוֹרְחִים,

בַּהֲגִיחָהּ בִּיפִי חֻקֶּיהָ
מִבֵּין חֻקֵי הַמַּמְלָכוֹת
בְּכָל עֻזָּם שֶׁל מֶרְחָבֶיהָ
אֲשֶׁר סוֹפָם לְהִתְאַחוֹת.

שָׁמַעְנוּ אֶל שֻׁלְחַן הַלֶּחֶם
חֲמֵשֶׁת דִּבְרֵי שׁיר בַּסָּךְ.
אָחִינוּ הַשִּׁשִּׁי, אֵלֶיךָ
צוֹפִים אָנוּ. דַּבֵּר נָא, אָח.


ו. שׁבְחֵי קַלּוּת הַדַּעַת

טוֹב סִפּוּר שֶׁל שְׂמָחוֹת בְּלֵיל חשֶׁךְ וָמַיִם,
טוֹב לָשֶׁבֶת מוּלוֹ כְּאֶל אֵשׁ גְּדוּלַת-עַיִן
וְהַבַּיִת חָשֵׁךְ וּזְקָנֵינוּ סְמוּקִים.
שֹׁבְנָה, שֹׁבְנָה, שְׂמָחוֹת , כְּשׁוּב סְתָו וְשׁוּב קַיִץ,
הֵרָאֶינָה, חוֹצְפוֹת, הֵרָאֶינָה, בְּנוֹת-קַיִן,
הֵרָאֶינָה, אַחְיוֹת-מַזִּיקִים.

מִי אֲנִי שֶׁאָבוּזָה לָכֶן, בְּנוֹת-בְּלִי-מֹהַר?
מִי אֲנִי שֶׁאַבִּיט אֲלִיכֶן מִגָּבֹהַּ?
בֹּאנָה, בֹּאנָה, בִּשְׂחוֹק הֶפְסֵדִים וּזְכִיּוֹת,
בִּשְׁרִיקַת הַקִּיכְלִי, בְּסַנְדָּל חוֹשֵׂף-בֹּהֶן,
וּבְתֵבַת הַזִּמְרָה, תֵּבַת תֹּהוּ-וָבֹהוּ
שֶׁל קִטְעֵי נִגּוּנִים וּבְכִיּוֹת.

וּבָחַרְתִּי מִכֶּן לִי אַחַת כְּלִילַת-עַיִן
וְסָגַרְתִּי עָלֶיהָ דְלָתוֹת וּבְרִיחִים,
פֶּן תָּסוּף וְאֵינֶנָּה בְּעוֹד יְדֻבָּר.
זֶה טִיבֵךְ, בַּת, לֹא רַב הוּא מוּסַר כִּלְיוֹתַיִךְ,
זֶה טִיבֵךְ, בַּת, מִיּוֹם אַהֲבַת כְּלוּלוֹתַיִךְ,
מִלֶּכְלֵּךְ אַחֲרַי רַק עַד קְצֵה הַפַּרְוָר.

וְלָכֵן לֹא אַזְכִּיר, הַבְלוּלִית וְסוֹרֶרֶת,
לֹא אֶת גֹּדֶל יָפְיֵךְ, שֶׁאוּלַי הוּא כְּזֶרֶת,
וְלֹא יֶתֶר סְגֻלּוֹת שֶׁאֵינָן בַּנִּרְאוֹת.
אַךְ גַּם לָךְ, שִׂמְחַת הֶבֶל אוֹבְדָה וְחוֹזֶרֶת,

יֵשׁ מָקוֹם בְּשׁירֵי הָאַחִים הָעֲשֶׂרֶת,
כִּי תָּמִיד הַשִּׁירִים יְחַפְּשׂוּךְ בְּנֵרוֹת.

כִּי אֲפִלּוּ יֶחְכָּמוּ שׁירִים עַד לְפֶלֶא,
עוֹד יִנּוֹן בָּם תּמִיד זִיק שֶׁל אִוֶּלֶת,
שֶׁמֶץ מָה קַלּוּת-רֹאשׁ וְנִיצוֹץ מִיֵּינֵךְ.
זוֹהִי זְכוּת חָכְמָתָם: שֶׁאִתָּךְ הִיא גוֹבֶלֶת,-
זֶהוּ כָּל יִחוּסָם, אֲחוֹתֵנוּ אַיֶּלֶת:
הַקִּרְבָה הָרְחוֹקָה שֶׁבֵּינָם וּבֵינֵךְ.

עִם רַחֵף הַקִּיכְלִי אַתְּ פּוֹרַחַת הַשַּׁעֲרָה,
אֶל הָרוּחַ, אֶל כָּל שֶׁסִּפְּרָה הִיא וְשָׁרָה,
אֶל יָפְיוֹ הַזּוֹל-זוֹל שֶׁל הַשּׁוּק בַּשָּׁשַׁר.
מִשְׁקָלֵךְ הוּא מִשְׁקַל הַנּוֹצָה שֶׁנָּשָׁרָה,
מַתְּנָתֵךְ הִיא מַתְּנַת הַתּוּגָה שֶׁנִשְׁאָרָה,
אַךְ לָנֶצַח אַבִּיט בָּךְ רָתוּק וּמְשֻׁרְשָׁר.

יֵשׁ תִּשְׁעָה טְעָמִים לָעוֹלָם, אַךְ יֵשׁ טַעַם
שֶׁל תַּפּוּחַ אֲשֶׁר לֹא עָמַלְנוּ לָטַעַת
וּזְכִיָּה בְּמִשְׂחָק חֵרֶף כָּל הַכְּלָלִים.
יֵשׁ כְּרָמִים אֲבוּדִים שֶׁל עִנְּבֵי קַלּוּת-דַּעַת,
יֵשׁ זִכְרָם הַנּוֹצֵץ בְּתַחְתִּית הַקֻּבַּעַת,
יֵשׁ הַבְלֵי הֲבָלִים, יֵשׁ הַבְלֵי הֲבָלִים.

יֵשׁ תֵּבֵל מִשְׂחָקִית, סוֹעֲרָה וּמְפֹרֶזֶת
אֶל קַלּוּת אַהֲבָה מְתוּנָה אוֹ מֻפְרֶזֶת
וְקַלּוּת הַתְּמוּרָה הַיּוֹרֶדֶת כְּטַל.
גַּם הָעֶצֶב - יָדוֹ שָׁם כְּמוֹ מְפַזֶּזֶת,
גַּם הַבֶּכִי - שְׂפָתוֹ שָׁם כְּמוֹ מְחֹרֶזֶת,
וְעַל כֹּל- הַקִּיכְלִי הַפָּרוּעַ הַנַּ”ל.

שָׁם מָצוּי הַתַּבְלִין הַנִּפְלָא מִנִּי מֶלַח:
הַלִּגְלוּג הַדַּקְדַּק עַל כְּבוֹדֵנוּ, בְּנֵי מֶלֶךְ
(אֲשֶׁר לֹא מִכְּבוֹדֵנוּ יִגְרַע הוּא, אַחַי).
דִּבּוּרֵנוּ הָרָם, הֵן יֹאבַד עָלָיו כֶּלַח
אִם הָנֵץ לֹא יָנֵץ בּוֹ, בֵּין פֶּלַח לְפֶלַח,
זֶה גַרְעִין הַחִיּוּךְ הַנּוֹשֵׁם כְּמוֹ חַי.

אַל תִּשְׁלֹט נָא בָּךְ עַיִן רָעָה, קַלּוּת-דַּעַת,
אַל יִהְיוּ לְעוֹלָם בָּךְ מוֹשְׁכוֹת וּמִרְדַּעַת,
אַתְּ כְּנָפָם שֶׁל חַיִּים וַאֲחוֹת שׁירָתָם.
הַצָּרוֹת שֶׁחוֹלַלְתְּ הֵן כְּאֶפֶס, רוֹאָה אַתְּ,
נֹכַח מַה שֶׁעוֹשֶׂה, עַל כָּל שַׁעַל וָצַעַד,
נֵצַח כֹּבֶד רֹאשָׁם שֶׁל הַכְּסִיל וְהַתָּם.

יִזְכְּרוּ נָא אוֹתָךְ, בְּלֵיל חשֶׁךְ וָמַיִם,
גַּם אַחַי הַתִּשְׁעָה, לְמוּל אֵשׁ גְּדוֹלַת עַיִן,
כִּי יֻלַּדְתְּ עַל אוֹתָן אֲדָמוֹת תְּלוּמוֹת-שְׁחוֹר
עֲלֵיהֶן נְהַלֵּךְ אוֹ נִדְלֹג עַל קַבַּיִם,
עַד נָפְלֵנוּ פְּרַקְדָּן, אוֹ נָפְלֵנוּ אַפַּיִם -
אַךְ בָּזֹאת הֶאֱרִיךְ כְּבָר אָחִינוּ הַבְּכוֹר.

	שָׁמְעוּ הָאַחִים וַיֹּאמְרוּ בְּדַעַת:
	אַיֵּכֶם הֲבָלִים וְאַיֵּךְ קַלּוּת-דַּעַת?


זֶמֶר

כָּךְ אֶת שׁירוֹ דִבֵּר אָחִינוּ,
שֶׁכָּךְ לְטוֹב רָאָה.
עֲשָׂרָה אַחִים הָיִינוּ,
נוֹתַרְנוּ אַרְבָּעָה.

סִפַּרְנוּ אַהֲבָה. סַפַּרְנוּ
אַחֲוָה וָזַעַף וְקִנְאָה.
הַכֹּל מֻדְגָּשׁ, מֻטְעָם. מִי בָּנוּ
זוֹכֵר רִנָּה לְשֵׁם רִנָּה?

חָתַרְנוּ, הָאַחִים, מִדַּעַת
אֱלִי תָּכְנָהּ שֶׁל הָאִמְרָה
וּתְבוּנָתָהּ. בְּיַד מִשְׁמַעַת
עָמֹל עָמַלְנוּ לְשָׁמְרָהּ
מִקַּלּוּת-רֹאשׁ. אַךְ כְּתוֹלַעַת
חוֹתֵר בָּהּ פֶּלֶא הַזִּמְרָה.

אַיֵּךְ, זִמְרָה? אַיֵּךְ, רוֹנֶנֶת?
אַיֵּךְ, קַלָּה וַחֲלִילִית?
מָתַי תִּהְיִי לָנוּ נִתֶּנֶת
כִּבְלִי מֵשִׂים וּלְאֵין תַּכְלִית?

מָתַי נִרְאֶה בְּתוֹךְ שׁירֵינוּ
אֶת הִבְהוּבוֹ שֶׁל עֵירֻמֵּךְ
מִבְּלִי נָנוּד לָךְ בִּמְסִבֵּנוּ
לֵאמֹר: לֹא זֶהוּ מְקוֹמֵךְ.

אָכֵן, עַד כֹּה, בְּעַל כָּרְחֵנוּ,
נוֹתְנִים אָנוּ דָגֵשׁ חָזָק
בַּשִּׁיר, אֲפִלּוּ בְּשַׁבְּחֵנוּ
אֶת קַלּוּתוֹ שֶׁל הַמִּשְׂחָק.

אָכֵן, עַד כֹּה - הֲלֹא שָׁמַעַתְּ -
אֵין אָנוּ יְכוֹלִים לִדְרשׁ
אַף בְּשׁבְחֵךְ, קַלּוּת הַדַּעַת,
בְּלֹא טְעָמִים שֶׁל כֹּבֶד-רֹאשׁ...

אוּלַי רַק הֵם, אֵיתְנֵי הַחֹמֶר.
הַמְשַׂחֲקִים בִּבְרֹק אוֹרוֹ
שֶׁל הַחֲזִיז הַקַּל כָּעֹפֶר,
שׁוֹמְרִים צַלְמֵךְ כְּתָאֳרוֹ.

אוּלַי רַק גֶּשֶׁם פְּרוּעַ אֶדֶר
וְרַעֲמֵי עָנָן חָשֵׁךְ,
כְּהַשְּׂעִירִים אֲשֶׁר מִקֶּדֶם,
עוֹדָם נוֹשְׂאִים אֶת חֲלִילֵךְ.

וְשֶׁמָּא מְצוּיָה אַתְּ לָנוּ,
קַלּוּת-הַדַּעַת, כַּמֻּרְגָּל,
גַּם בִּמְקוֹמוֹת שֶׁלֹּא פִּלַּלְנוּ,
כִּי מִי יַתְוֶה לָךְ מַעְגָּל?

אוּלַי כְּזִיק אֶת מְנַצְנֶצֶת
בִּיגִיעַ אִישׁ, עֵת כִּי עָמֵל
הוּא אֶת עִירוֹ לִבְנוֹת לוֹ נֶצַח -
וְהוּא עַצְמוֹ יָמָיו כְּצֵל?

קַלּוּת הַדַּעַת, לוּ מֵרֹחַק
שְׂאִי שָׁלוֹם. לַשָּׁוְא טוֹרְחִים
אֲנַחְנוּ לְיַשְּׁבֵךְ בְּדֹחַק...
הֲיִי בְּרוּכָה בִּמְלוֹן אוֹרְחִים.

זִמְרַת אַחִים עוֹלָה גָבֹהַּ
וְאַחֲרֵי כִּכְלוֹת מִזְמוֹר
דְּבַר אָח שְׁבִיעִי נִכּוֹן לִשְׁמֹעַ.
וְאָח שְׁבִיעִי דִבֵּר לֵאמֹר.-


ז. שׁיר שִׂמְחַת מַעֲשֶׂה

זוֹ לָנוּ עֵת דַּבֵּר דְּבָרִים. לֹא עֵת עָשׂה דְבָרִים. חָדַלְנוּ
עַל זֶה הַסַּף מִכָּל מְלַאכְתֵּנוּ, לֹא אֶל כְּלִי יוֹצֵר שְׁלוּחָה
הַיָּד וְלֹא אֶל כְּלִי מַשְׁחִית. אַךְ בֵּין מַרְאוֹת אֲשֶׁר אִתָּנוּ
קָמִים גַּם פְּנֵי כָּל פֹּעַל יוֹם. צוֹפִים כִּי יֵאָמֵר שׁבְחָם.

זוֹ חָלְשָׁתוֹ שֶׁל מַעֲשֶׂה... שֶׁלִּכְאוֹרָה (כָּךְ יְדַעְנוּהוּ)
שְׂכָרוֹ אוֹ תַּכְלִיתוֹ עִקָּר לוֹ. הֵם בְּרִיחַ לוֹ וָצִיר.
אַךְ בְּעָמְקוֹ, עַל אַף הַכֹּל, הוּא לֹא יִשְׁקֹט וְלֹא יָנוּחַ
עַד יִזָּכֵר וְיִפָּקֵד בִּדְבַר סִפּוּר וָשׁיר.

זוֹ תֻּרְפָּתוֹ מִימוֹת עוֹלָם... גַּם בְּקוּמוֹ אַדִּיר בַּכֹּחַ,
בְּהַעְתִּיקוֹ צוּר מִמְּקוֹמוֹ, בְּכוֹנְנוֹ הָעִיר עַל תֵּל,
נִלְוֶה אֵלָיו נִצְנוּץ חֲשָׁשׁ: חָרֵד הוּא לְשַׁעֵר מַה תֹּאַר
וְטַעַם יְשַׁוֶּה לוֹ שׁיר-מִזְמוֹר הוֹלֵךְ בָּטֵל.

...קָמִים כֵּלָיו שֶׁל פֹּעַל יוֹם וּכְמוֹ בָּאוֹב עוֹלִים בֵּינֵינוּ.
הִנֵּה פְּנֵיהֶם כִּכְלִי חָרָשׁ וּכְלֵי חוֹצֵב וּבוֹנֶה עִיר.
הִנֵּה הֵם אֵת. הִנֵּה הֵם אֵשׁ. הִנֵּה חוֹלְפִים הֵם עַל פָּנֵינוּ
כִּפְנֵי הַשּׁוֹר וּפְנֵי הַבּוֹר וְהַמַּבְעֶה וְהַמַּבְעִיר.

הִנֵּה הֵם כְּלֵי נוֹשֵׂא סַבָּל אֲשֶׁר עִמָּם נָטִינוּ שֶׁכֶם,
הִנֵּה הֵם פֶּלֶד חַיָּלִים, הִנֵּה הֵם קֶסֶת הַסּוֹפֵר,
הִנֵּה הֵם כֶּסֶף הַסּוֹחֵר וּכְלֵי הָמוֹן וּכְלֵי מַמְלֶכֶת
וּכְלֵי בּוֹדֵד בְּמוּעֲדָיו. בַּסָּךְ קְהָלָם עוֹבֵר.

מַדּוּעַ קָמוּ לֹא קְרוּאִים? בַּמֶּה שֻׁנּוּ הֵם מִמַּתְכֹּנֶת
כָּל חֹמֶר וּמַרְאֶה וָקוֹל? בָּזֹאת שֻׁנּוּ שֶׁהֵם הַכָּף
אֲשֶׁר שׂוּמִים בָּהּ טוֹב וָרָע וּבָהּ צְרוּרִים שָׂכָר וָעֹנֶשׁ
וּבְכָךְ בָּאִים הֵם עִם הַחַי מֵעֵבֶר לְכָל סָף.

הֵם שֶׁחָרְתוּ אֶת עִקְּבוּתֵינוּ בַּדְּרָכִים אֲשֶׁר עָבַרְנוּ,
וְהֵם שָׂמוּנוּ אֵת וָאֵשׁ וּכְתָב וְכֶתֶף סַבָּלִים
וְעִמָּהֶם שְׂכָרֵנוּ לָן וְעִמָּהֶם יָדֵינוּ אָנוּ
תַּחְתֶּינָה עַל רֹאשֵׁנוּ גֶחָלִים.

כִּי דִין אֶחָד לָהֶם וְלָנוּ. אֵין צַלְמֵי פָּנֵינוּ אֶלָּא
צַלְמֵי פְּנֵיהֶם וּלְבוֹא חֶשְׁבּוֹן לוּ הֵם יִהְיוּ לָנוּ עֵדִים
כִּי לֹא אַחַת עִמָּם נִפְתַּלְנוּ כְּשׂוּמִים בְּכַף הַקֶּלַע
אַךְ לֹא מִרְמָה וָמַעַל בָּם נָתַנּוּ בְּיוֹדְעִים.

מָה עוֹד נֹאמַר? אוּלַי אַךְ זֹאת: בֵּין כָּל שְׂמָחוֹת אֲשֶׁר הִלַּלְנוּ
וְכָל תְּשׁוּקוֹת וְיִצְרֵי-לֵב רַק עִמָּהֶם אוּלַי יָדַע
לִבֵּנוּ לִפְעָמִים כְּחֶסֶד וּכְמַתָּת שׁלֹּא פִּלַּלְנוּ
אֶת הַשִּׂמְחָה שֶׁלֹּא הַשָּׂכָר כִּי אִם הַיְגִיעַ יְסוֹדָהּ.

לוּ הִיא שׁירֵינוּ לַיְלָה זֶה. וְאִם רַק זִיק אֶחָד מִמֶּנָּה
בָּאָנוּ, לוּ נָשׁיר, אַחִים, אֶת עָצְמָתָהּ וְאֶת חִנָּהּ.
תְּשׁוּקוֹת אֱנוֹשׁ בָּהּ נִבְרָאוֹת כְּמֵחָדָשׁ, לֹא בְּצַלְמֵנוּ,
וְיֵצֶר לְקִיחָה שֶׁבָּן מֻחְלָף בְּיֵצֶר נְתִינָה.

שִׂמְחָה נָכְרִית וְלֹא שְׁכִיחָה וְיוֹצֵאת-דֹּפֶן - וּבְכָל אֵלֶּה
הִיא עָצְמַת קֶבַע הוֹמִיָּה כְּהֶמְיָתָם שֶׁל מִפְרָשִׂים
עַל פְּנֵי קוֹרוֹת עוֹלָם. הִיא הִיא בָּהֶן רָאשֵׁי דְרָכִים סוֹלֶלֶת
וְהִיא בַּדַּל וּבָאָפֹר שֶׁבַּדְּבָרִים הַנַּעֲשִׂים.

שֶׁאָז, בַּדַּל וּבָאָפֹר שֶׁבַּפְּעָלִים נוֹסְכָה הִיא שֶׁמֶץ
מֵעֲשִׂיּוֹת רִאשׁוֹנִיּוֹת וּמֵאֲבוֹת-מְלָאכָה, מִבְּרֹא
עָפָר מִתֹּהוּ וּנְטוֹת עִיר וּקְבֹעַ בִּרְקִיעֶיהָ שֶׁמֶשׁ
וּנְטֹעַ מֵחָדָשׁ הַחֹק שֶׁבֵּין אָדָם לַחֲבֵרוֹ.

הִיא שִׂמְחָתוֹ שֶׁל אִישׁ נוֹשֵׂא רֵעוֹ מִשְּׂדֵה הַקְּרָב עַל שֶׁכֶם,
הִיא שִׂמְחָתָן הָאַלְמוֹנִית שֶׁל עֲרֵבוּת וְשֶׁל חוֹבָה,
וְלוּלֵא הִיא - עוֹלַם הַחֹמֶר הַנִּבְנֶה הוֹפֵךְ אֶת מְלֶאכֶת -
יוֹמוֹ לִמְלֶאכֶת הַלִּסְטִים אוֹ הַשִּׁפְחָה הַחֲרוּפָה.

לֹא אָנוּ רְאוּיִים אוּלַי לִקְרֹא בִּשְׁמָהּ. אֲבָל הַלַּיִל
רַק בִּזְכוּתָהּ בִּלְבַד אֲנַחְנוּ רַשָּׁאִים לִרְאוֹת בְּלִי חָת
אֶת פְּנֵי בְּרוּאָיו שֶׁל פֹּעַל -יָד, אֶת פְּנֵי הָאֵשׁ, אֶת פְּנֵי הַיַּיִן,
אֶת פְּנֵי כֵּלִים וַעֲצָמִים אֲשֶׁר צַלְמוֹ בָּהֶם נֶחְרַת.

לִרְאוֹת בְּרוּאָיו, לָשׁיר יִצְרוֹ, כִּיסוֹד מֻבְדָּל, נָקִי מִמֶּסֶךְ
עַוְלָה וָחֵטְא, כְּכֹחַ לְטִיב כֹּחָהּ שֶׁל אַלִּימוּת,
כיצר אשר אין הוא אח ליציריהם  של בצ-כסף
ושל שררה. לשיר פלאו הלא-מגדר ולא-למוד.

מוּעָד הַמַּעֲשֶׂה לָרִיב וּלְיֵצֶר הַגָּזֵל. כְּפֶשַׂע
בֵּינוֹ לְבֵין קֵהוּת הָעֹל וְהָעַבְדוּת הַנַּעֲוָה.
אֲבָל רַק הוּא בִּלְבָד גּוֹזֵר יֵשׁוּת קַיֶּמֶת וּמְפֹרֶשֶׁת
לְיִפְעָתָם שֶׁל הַבִּינָה וְשֶׁל הַדִּין וְהָאַחֲוָה.

רַק עֶבֶד וְעָרִיץ יֹאמְרוּ כִּי אֵין כָּל עַצְמוּתוֹ מִקֶּדֶם
כִּי אִם קַרְדֹּם שֶׁאֵין שׁוֹפֵט לוֹ אֶלָּא עֶצֶם הַתַּכְלִית
וְכִי טְפֵלִים לְעִקָּרוֹ מִשְׁפַּט-אֱמֶת וּמֹאזְנֵי-צֶדֶק--
עַד קוּם קַרְדֹּם עַל מְנִיפוֹ... וְהָרוֹאֶה פָּנָיו יָלִיט.

נָשׁיר צַלְמוֹ שֶׁל מַעֲשֶׂה. תּוֹכוֹ הוּא תָּאֳרוֹ. הוּא חֶרֶט
חֻקֵּי אֱנוֹשׁ וַאֲמִתָּם. מִחוּץ לוֹ אֵין לָהֶם קִיּוּם.
וּלְעֵת הָפְכוֹ אוֹתָם טְפֵלִים-לוֹ נִכְרָתִים הֵמָּה מֵאֶרֶץ
וְרַק עוֹד שְׁמָם נִשָּׂא בַּכֹּל... אַךְ הַמִּלִּים לֹא יַחֲזִיקוּם.

וְטוֹב אָמְרֵנוּ זֹאת הַלַּיְלָה עַל לַחְמֵנוּ וְיֵינֵנוּ,
כִּי לֹא לַשָּׁוְא תִּסֹּב עַל כָּךְ שִׂיחַת-אַחִים, לוּ עַל-כָּרְחָהּ.
שֶׂכֵּן קִנְאָה וְאַהֲבָה וּתְשׁוּקוֹת לֵב הָיוּ חַיֵּינוּ.
אַךְ יִתָּכֵן כִּי סִמָּנָם הוּא - שֶׁהָיוּ הֵם כְּלֵי מְלָאכָה.

הַשָּׁב מִזֶּה אֱלֵי מְלַאכְתּוֹ יֻתַּן נָא לוֹ, בְּאָזְרוֹ כֹּחַ,
לַעֲשׂוֹתָהּ בֶּאֱמוּנָה וּבְלֵב שָׁלֵם, וְלִפְרָקִים
לָקוּם פָּנִים אֶל מוּל פָּנֶיהָ בְּלֹא חֶרְדַּת פִּתְאֹם, לִבְטֹחַ
כִּי בִפְנוֹתוֹ לֹא הִיא מִגַּב תִּנְעַץ בּוֹ הַסַּכִּין.

לַעֲשׂוֹתָהּ לְלֹא הֶדְגֵּשׁ, לָדַעַת כִּי הִנֵּה נִמְסֶכֶת
הִיא מֵאֵלֶיהָ בִּיגִיעָם שֶׁל אִישׁ וָעִיר וּמַמְלָכָה,
וּבְבוֹא הַקֵּץ - לְהַנִּיחָהּ בְּלֵב עָצֵב וּפְנוֹת וָלֶכֶת
וּבְהֶסֵּב-רֹאשׁ אַחֲרוֹן לִרְאוֹת עַד מָה נָאָה הִיא וּשְׂמֵחָה.

אָמְרוּ אַחִים: בָּנִינוּ עִיר עַל תֵּל
וְגַם שָׂרַפְנוּ עִיר עַד רֶדֶת לֵיל.


זֶמֶר

אֶת שׁירוֹ דִבֵּר אָחִינוּ.
דּוּמִיָּה נָשְׂאָה רֹאשָׁהּ.
עֲשָׂרָה אַחִים הָיִינוּ
וְנִּוָּתֵר שְׁלֹשָׁה.

עֲשָׂרָה אַחִים הָיִינוּ
בְּיֵינוֹת סָחַרְנוּ.
עִיר אַחַת בָּאֵשׁ בָּנִינוּ,
וְאַחַת בָּאֵשׁ הִבְעַרְנוּ.

עֲשָׂרָה אַחִים הָיִינוּ,
בְּנֵרוֹת סָחַרְנוּ.
אָח מִיַּד שְׁאוֹל פָּדִינוּ
וְכִשְׁאוֹל עַל אָח סָגַרְנוּ.

עֲשָׁרָה אַחִים הָיִינוּ.
כְּלֵי בַּרְזֶל חָגַרְנוּ.
לְיָתוֹם כְּאָב הָיִינוּ
וּבֶן-אִישׁ מֵאָב חִסַּרְנוּ.

הֶהָיְתָה אַחַת הַמְּלֶאכֶת,
אוֹ הָיְתָה הִיא שְׁתַּיִם?
אוֹ תָּמִיד עוֹרָהּ הוֹפֶכֶת
הִיא בִּנְגֹעַ בָּהּ יָדַיִם?

הַאֻמְנָם גּוֹאָה הִיא פֶּרַע
כִּי טִיבָהּ הוּא וְטִיבֵנוּ?
אוּ אִם רַק כִּכְלוֹת כָּל דֶּרֶךְ
בְּדָמִים אוֹתָהּ הֵבֵאנוּ?

מֵעוֹלָם לֹא סַחְנוּ: חֶסֶד
אוֹ חַטָּאת אֵינָם כְּלָלֶיהָ.
לֹא אָמַרְנוּ כִּי חֵרֶשֶׁת
תַּכְלִיתָהּ לִצְלִיל כֵּלֶיהָ.

גַּם בַּצַּר לָנוּ יָדַעְנוּ
כִּי לֹא כָּל אִסּוּר הֻתַּר לָהּ
וּפְעָמִים הַדָּם נָתַנּוּ
עַל טָפֵל שֶׁהוּא עִקָּר לָהּ.

בְּמִשְׁפָּט תָּבוֹא דַרְכֵּנוּ
וְיֻגַּד מָתַי שָׂרִינוּ
וּמָתַי, עַל אַף צִדְקֵנוּ,
עֲשָׂרָה לִסְטִים הָיִינוּ.

עוֹֹד יַגִּיעַ לֵיל דִּינֵנוּ,
דִּין הַחַף וְהָאָשֵׁם.
בְּבוֹא עֵת נֹאמַר: הִנֵּנוּ.
רַק עוֹד אֵין קוֹרֵא בְּשֵׁם.

עוֹד עָרוּךְ שֻׁלְחַן הַלֶּחֶם
וְהָאוּר לוֹהֵט בָּרֹד.
אָח שְׁמִינִי, דַּבֵּר דְּבָרֶיךָ.
תַּמּוּ שְׁתַּיִם אַשְׁמוּרוֹת.


ח. אַשְׁמֹרֶת שְׁלִישׁית

לוֹהֲטִים כּוֹכְבֵי אֵל, זוֹהֲרִים כִּבְעֵרָה שַׁלִּיטָה וְשׁוֹקֶטֶת
וְנוֹסַעַת הָלֹךְ וְנָסֹעַ. אַשְׁמֹרֶת שְׁלִשׁית בַּחַלּוֹן.
זוֹ שָׁעָה דוֹמְמָה וְנָכְרִית. מוֹלַדְתָּהּ הִיא אֵינָהּ מַגֶּדֶת.
לָהּ הַיָּד הַשְּׁקוּפָה. לָהּ זָרוּת הַנְּגִיעָה הַקַּלָּה וְהַנְּגֶדֶת
הַחוֹצָה קִירוֹת חֹמֶר וּזְמַן כְּאִשָּׁה אֲהוּבָה בַּחֲלוֹם.

לוֹהֲטִים כּוֹכְבֵי אֵל. לוֹהֲטִים צַלְמֵי לַיְלָה גְלוּיִים לְאֵין חַיִץ
וּפְרוּשִׂים לְאֵין קֵץ. הָרָקִיעַ חָמוּשׁ וְרִשְׁתּוֹ מְזֹרָה.
עוֹד הַדָּם בְּעוֹרְקֵינוּ הוֹמֶה, חַי וָחָם כְּמוֹ שׁוּק בְּלֵיל קַיִץ,
עוֹד קוֹלֵנוּ בְּרֹאשׁ הוֹמִיּוֹת מְהַלֵּךְ, מִתְנוֹדֵד עַל קַבַּיִם,
אַךְ הִנֵּה שְׁעָרִים נִפְתָּחִים - וּדְמָמָה כְּזִכְרוֹן מְכוֹרָה.

וּכְגוּפוֹ שֶׁל הַחַי-וְיָשֵׁן שֶׁחֲלוֹם אֲחָזָהוּ וַיֹּלֶךְ
אֶת רַגְלָיו עַד פִּי תְּהוֹם, כֵּן גּוּפֵנוּ לְפֶתַע בְּלִי דַעַת נִצָּב
מוּל הַחֹמֶר מִמֶּנּוּ לֻקַּח, מוּל מְקוֹר מַחְצַבְתּוֹ, מוּל הַמֹּלֶךְ
הֶעָלוּם וְשָׁקוּף, הָעִוֵּר וְצָלוּל כְּמוֹ חשֶׁךְ וּבְדֹלַח,
הַצּוֹפֶה מִקָּרוֹב עַד הֱיוֹת גַּם צַלְמֵנוּ אֶחָד מִצְּלָמָיו.

צוֹפֶה תֹּהוּ פָּתוּחַ וָרֵיק. לְשׁוֹנֵנוּ לֹא בּוֹ מְסַפֶּרֶת
בְּקָבְעָהּ מֻשְּׂגֵי הֲפָכִים לְהַבְדִּיל בֵּין חָיֹה וּבֵין מוּת,
בֵּין הָיֹה וְחָדֹל, בֵּין הַיֵּשׁ וְהָאַיִן. אַחֶרֶת, אַחֶרֶת,
מַהוּתוֹ. בְּמַגַּע קִפְאוֹנָהּ הַשָּׁקֵט הִיא מַכָּה לְפִי חֶרֶב
אֶת חוּשֵׁינוּ וּבְעוֹד הֵם קוֹרְסִים מִתְאַחָה הִיא אִתָּם לִשְׁלֵמוּת.

הֵם אִתָּהּ בַּנֵּכָר הַנּוֹרָא. עוֹד אַחַת רַק עוֹבֵר בָּהֶם רַעַד
אֲבָל כְּבָר נִתְחַלְּפָה יֵשׁוּתָם. הֵם בַּגֹּב. הֵם חוּשֵׁי הַדּוֹמֵם,
הֵם חוּשֵׁי הָרָקִיעַ הַצַּח, הַמָּלֵא דִמְמַת מָוֶת וָלַהַט, 
הֵם בִּינַת הֶחָלָל הַסּוּמָא, הַנָּכְרִי לַבִּינָה וְלַדַּעַת, 
הַמֵּסִיט מֵעַל פְּנֵי הַדְּבָרִים אֶת מַסְוֵה הַצּוּרָה וְהַשֵּׁם. 

הָאַחִים, אָנוּ חֵלֶק מִזֹּאת הַדְּמָמָה הָעַזָּה. אָנוּ חֵלֶק 
מִן הַמָּוֶת הַזֶּה הַהוֹוֶה, הַסּוֹבֵב וְזוֹרֵחַ, יוֹמָם 
הוּא נִשְׁקָף מִתּוֹכֵנוּ בִּדְמִי אֶל חוֹמַת קִפְאוֹנָהּ שֶׁל הַתְּכֵלֶת
וּבְלֵּיל, בְּצֵאתֵנוּ אֶל סַף לְהָאִיר אֶת פָּנָיו בְּנֵר חֵלֶב,
הוּא נִצָּב כְּאֶל נֹכַח עַצְמוֹ וּמֵפִיק אֶת זְמָמוֹ שֶׁזָּמַם. 

וְנִמְחֶה מִשְׂפָתֵינוּ הַשְּׂחוֹק וְחָשִׁים אָנוּ רֶגַע אֶת עשֶׁק 
הַדִּבֵּר וּגְזֵלַת הַבִּינָה  וְעוֹבְרִים הִנְנוּ אֶת הַסְּיָג 
שֶׁאַחֲרָיו אֵין מְאוּם - רַק בָּרָק פִּתְאֹמִי שֶׁל חֵרוּת וְשֶׁל אשֶׁר
שֶׁאֵינָם חֵרוּתוֹ וְאָשְׁרוֹ שֶׁל הַחַי וְאַחֲרָיו אִבְחַת חשֶׁךְ
וּבְעֵרַת כּוֹכָבִים דּוֹמְמָה וְהַזְּמַן שֶנִּגְדַּע וְנִפְסַק.

זוֹ שָׁעָה אֲשֶׁר אֵין הִיא אוּלַי כִּי אִם נִיד הָעַפְעָף, אֲשֶׁר אֵין הִיא 
כִּי אִם רֶגַע הַדְּמִי הַקָּצָר בַּהֶפְסֵק אֲשֶׁר בֵּין הַנְּשׁימָה 
לַנְּשׁימָה, אַךְ בְּעֹצֶם שׁקְטָהּ, כְּמוֹ זֵכֶר הַיָּם הַסּוֹאֵן, הִיא 
מְדַמְדֶּמֶת אַחַר הֱיוֹתָהּ, מִתְאָרֶכֶת אֶל תּוֹךְ הֱיוֹתֵנוּ, 
כְּמוֹ צֵל מִמְּאוֹרוֹת אֲחֵרִים, כְּמִשְׁנֵה הֲוָיָה עֲמוּמָה.

וּפְעָמִים נִזְכְּרֶנָּה פִּתְאֹם, בְּלִי נֵדַע מוֹצָאָהּ, וְעַד רֶגַע 
תֵּחָשֵׂף וְתָסוּף מֵחָדָשׁ, כְּמוֹ חשֶׁךְ שֶׁגָּח וַיִּבְרֹק, 
וְיָדַעְנוּ - זָרָה הִיא לָעַד, אַךְ לְוָי הִיא אִתָּנוּ וָרֶקַע 
לְחֵרוּק הַפַּרְוָר, לְחִיּוּת-מְלָאכוֹתָיו הַחוֹפְזָה וּמְזֹרֶקֶת 
בְּקִרְעֵי הֳמֻלּוֹת וְעָשָׁן וְזִמְרָה וּמְרִיבָה וְקוֹל שְׂחוֹק.

אָז מַחֲרִיף קוֹל תֵּבוֹת הַזִּמְרָה, בְּצַוְּחוֹ עַל צְדָקוֹת וְעַל עָוֶל 
וּבְזַמְּרוֹ אַהֲבָה וּקְנָאוֹת, בְּלִי יֶחֱלַשׁ, בְּלִי יִדֹּם, בְּלִי יֶחְדַּל, 
וְקִפְאוֹן פְּנֵי הַתֹּהוּ עַל סָף - לֹא יָמִית כִּי יוֹסִיף אוֹר אַלְמָוֶת 
לְהִבְהוּב הַסִּדְקִית בַּשְּׁוָקִים, לַחֵמוֹת וְלָרִיב שׁלֹּא שָׁוְא הֵם 
וְלִיפִי תָּאֳרָהּ שֶׁל עַלְמָה הַנִּקְרֵאת חֲמוּטַל חֲמוּטַל.   

כִּי הַתֹּהוּ עַל סָף וְעִוְרוֹן חֻקָּתוֹ שֶׁאֵינָהּ תּוֹבַעַת, 
שֶׁנָּכְרִית הִיא לַטּוֹב וְלָרָע, לַשָּׂכָר וְלָעֹנֶשׁ עַל חֵטְא,
לֹא יַפְרִיכוּ אֶת חֹק הָאָדָם וּמֹאזְנֵי עֲרָכָיו. כִּמְלֹא צַעַד 
לֹא תָּסוּר מִן הַחַי אֵינוּת כֹּל, אֲבָל הוּא, בְּיָדְעוֹ זֹאת, יֵדַע אֶת 
פְּלִיאָתָם שֶׁל שִׂכְלוֹ הַשּׁוֹקֵל וְשֶׁל צַו מוּסָרוֹ הַשּׁוֹפֵט.

וְאַשְׁרֵי שֶׁרָאָה, הָאַחִים, אֶת פָּנֶיהָ וְחָשׁ אֵיךְ קוֹרֶסֶת 
בִּינָתוֹ לְמוּלָהּ וְהִרְגִּישׁ בְּפִתְאֹם כִּי אֵין כֹּחַ וִיסוֹד 
הַמְּפִירִים אֶת הַדְרַת שְׁלֵמוּתָהּ אוּלַי חוּץ מִכֹּחוֹ שֶׁל כֶּסֶל 
וְכֹחָם שֶׁל עַוְלָה וְכָזָב, הַזָּרִים לְתֵבֵל, כִּי מוֹאֶסֶת 
הִיא אוֹתָם כְּאֶת קוֹל הַצְּרִימָה הַחוֹרֵק חֲצוּפוֹת וְעַזּוֹת.

וְאִם קְרָב יְבוֹאֵנוּ אַחִים, וְיָדַעְנוּ: גַּם הִיא, שֶׁאֵין אֹפֶק 
וְאֵין קֵץ לְאֵימוֹת רֵיקוּתָהּ, כָּל כֻּלָּהּ בְּסוֹדֵנוּ תָּבוֹא. 
יַעַן אֵין בָּהּ מָקוֹם לָעַבְדוּת וְהָעֶבֶד הוּא בָּהּ יוֹצֵא-דֹפֶן 
וְכֻלָּהּ, עַד אַחֲרוֹן עוֹלָמוֹת לִפְעָמִים מְקֻפֶּלֶת בְּחֹפֶן- 
הֶעָפָר הַנִּקְמָץ בְּכַפּוֹ שֶׁל נוֹפֵל וְצַדִּיק בְּרִיבוֹ.

--לוֹהֲטִים צַלְמֵי לַיְלָה וּבְלִי. קָם הַשִּׁיר לְסַבֵּר בָּהֶם אֹזֶן.
וְהִנֵּה בְּלִי מֵשִׂים כְּבָר נִתְפַּס (אוֹ הֶרְגֵּל הוּא אוֹ אִם אָזְלַת יָד?) 
לְמוּסַר הַהַשְׂכֵּל... וְעוֹד זֹאת: הַמִּלִּים שֶׁאִוָּה לוֹ, זֶה אֹסֶף 
הַשֵּׁמוֹת כְּמוֹ לַיְלָה וּבְלִי וְשָׁמַיִם וְלַהַט וָחשֶׁךְ... 
הַאִם אֵין הֵם תּוֹבְעִים לִוְיַת תֹּאַר - חָדָשׁ, חוֹשְׂפָנִי, לֹא מוּעָד?

יִתָּכֵן, אֲבָל יֵשׁ וְנִדְמֶה כִּי מִלִּים כְּמוֹ יָם וְשָׁמַיִם 
וּפְנֵי חשֶׁךְ וְאֵשׁ-כּוֹכָבִים הֵן מִלִּים נָכְרִיּוֹת וּגְדוֹלוֹת 
מִלְּצָרֵף אֲלֵיהֶן דִּמּוּיִים מַפְתִּיעִים וְחַדִּים שֶׁל כִּלְאַיִם 
הַטּוֹרְדִים אֶת יַשְׁרוּת קַוֵּיהֶן. יִפְעָתָן מִטִּיבָהּ בּוֹדְדָה הִיא
וְסוֹלְדָה מֵרִבּוּי טַכְסִיסִים הַבָּאִים לְהָסִיר מֵהֶן לוֹט.

כִּי פְּנֵי לַיְלָה וּבְלִי וּדְמָמָה וְשָׁמַיִם עַזִּים פְּתוּחֵי שַׁעַר 
וּדְלֵקַת כּוֹכָבִים וּפְנֵי חשֶׁךְ לְפֶתַע נִגְלִים מִתּוֹכָן 
בְּלֹא לְוָי... וְהַפֶּלֶא הַזֶּה מִתְרַחֵשׁ בָּן דַּוְקָא (זֹאת לָדַעַת) 
בְּמַזְּרָן אַהֲבָה אוֹ קִנְאָה, בְּסַפְּרָן דְּבַר שִׂמְחָה אוֹ דְבַר צַעַר, 
בְּבַקְּשָׁן אֶת נִרְדָּף... רַק בָּזֹאת נֶחְשָׂפִים יְסוֹדָן וְכֹחָן.

וְלָכֵן אַף יִחַדְנוּ מָקוֹם בֵּין שׁירֵי סִפּוּרֵנוּ הַלַּיִל 
גַּם לְזוֹ דּוּמִיּת רֵיקוּתָהּ הָעַזָה שֶׁל אַשְׁמֹרֶת שְׁלִישׁית
הָעוֹמֶדֶת עַל סַף הַבִּקְתָּה וְצוֹפָה בָּנוּ מֵחַלּוֹנַיִם 
כְּמוֹ פְּנֵי הַכַּלָּה הַמֵּתָה, הַיּוֹדְעָה כִּי נַפְשֵׁנוּ ֹשֶׁלָּה הִיא 
חֵרֶף כָּל עֲלָמוֹת יְרִיבוֹת, כִּי הִיא כְּלוֹת נְתִיבָה וְתַכְלִית.  

כִּי מִבַּעַד לְכָל שֶׁנִּסִּינוּ סַפֵּר בִּדְבַר שׁיר וּמִבַּעַד 
לְחֵמוֹת וְקִנְאָה וּמִבַּעַד לְכָל הַמַּחֲזֶה הַנָּגֹל 
בְּשֵׁמוֹת וּפְעָלִים, קָמָה הִיא, אֲשֶׁר לֹא תְּקֻדַּשׁ בְּטַבַּעַת,
לְחַסֵּר מֵהֶם כָּל מַשְׁמָעוּת... רַק מִסַּף אַחֲרוֹן הִיא נִרְתַּעַת: 
מִנִּיצוֹץ תּוֹדָעָה אֲשֶׁר בּוֹ נִבְרָאִים הַמַּרְאֶה וְהַקּוֹל.

כִּי אוֹבְדִים הַמַּרְאֶה וְהַקּוֹל בַּאֲבֹד הָרוֹאֶה וְשׁוֹמֵעַ
וְהַחֹמֶר יִכְלֶה בִּסְעָרָה בְּיוֹם כְּלוֹת בָּנוּ זִיק הַכָּרָה
הַמְקַיְּמוֹ וּמְאַשְׁרוֹ... אַךְ גַּם הִיא עַצְמָהּ, הַבְּלִימָה שׁמְמוֹתֶיהָ 
נְטוּלוֹת הַתַּכְלִית, הָאֵינוּת אֲשֶׁר אֵין מַשְׁמָעוּת לִשְׁמוֹתֶיהָ,-
הִיא יֶשְׁנָהּ רַק בְּעוֹד מְדַבְּרִים בָּהּ מִלַּיְלָה אַחִים עֲשָׂרָה.

וְזֶה סוֹד הַחוֹצֶה לִפְעָמִים אֶת חַיֵּינוּ בְּלִי דַעַת מִנַּיִן, 
כְּמוֹ טַעַם חֲמַת נִצָּחוֹן וּכְמוֹ פַּחַד-פִּתְאֹם-וְתָמִיד
וּכְמוֹ נֹגַהּ אִבְחַת הַשִּׂמְחָה הַפּוֹלְחָה אֶת הַגּוּף שֶׁהֹוּא מַיִם 
וְהוּא רוּחַ וְאֵשׁ וְעָפָר. פֻּנְדָּקִית, חֲשֵׁכָה עַל פָּנַיִךְ 
הַיָּפוֹת בִּשׂחוֹקָן. תְּנִי יֵינֵךְ וְהֵיטִיבִי הַנֵּר, פֻּנְדָּקִית.

	שָׁמְעוּ הָאַחִים וְאָמְרוּ: חֲשֵׁכָה
	מְהַבְהֶבֶת סָבִיב חֲרִיפָה וּשְׂמֵחָה.


זֶמֶר

אֶת שׁירוֹ דִבֵּר אָחִינוּ
בְּלֵב אַשְׁמֹרֶת לַיִל.
עֲשָׂרָה אַחִים הָיִינוּ
עַד נוֹתַרְנוּ שְׁנַיִם.

לֹא גְבוּל הַגּוּף הַזֶּה גְבוּלֵנוּ
וְלֹא כְּמוֹ אוֹיֶבֶת
מִבַּעַד לַחַלּוֹן אֵלֵינוּ
כַּלַּת דּוּמָה נִשְׁקֶפֶת.

כְּמוֹ שִׂנְאָה נָקוּם מֵאֶרֶץ
מוּל מָוֶת עֵת יָתוּר הוּא
אֶת גּוּף הַחַי לִרְדֹּף בַּחֶרֶב
בִּידֵי הַחַי. אָרוּר הוּא.

אֲבָל מִתּוֹךְ שׁירִים שֶׁל יַיִן
וְשֶׁל אַחֲוָה נִשְׁמַע אֶת
מוֹתֵנוּ בָּא מִידֵי שָׁמַיִם 
פְּתוּחִים וּשְׁחֹרֵי לַהַט.

לָכֵן מָקוֹם לוֹ בִּמְסִבֵּנוּ
כְּמוֹ לְלֵיל וָרוּחַ
וּכְמוֹ לְרַעַשׁ דְּמֵי לִבֵּנוּ
שֶׁבָּם שׁקְטוֹ שָׁלוּחַ, -

וּכְמוֹ לַתֹּהוּ שֶׁאֶת אֶפֶס
קָצֵהוּ רְאוֹת דִּמִּינוּ
וְלֹא בִּינָה תִּתְפֹּס בּוֹ תֶּפֶס, 
אַף כִּי נִסָּה אָחִינוּ, -

וּכְמוֹ לַפֻּנְדָּקִית - הִנֶּהָ -
שֶׁשִּׂמְלָתָהּ אוֹדֶמֶת
וְחַי שְׂחוֹקָהּ וּבִלְעָדֶיהָ
אֵין הַתְּמוּנָה מֻשְׁלֶמֶת.

עוֹד לָנוּ שְׁנֵי שׁירִים. עָרַכְנוּ
לִבֵּנוּ וְהוּא עֵר.
דַּבֵּר אָח, כִּי שׁוֹמְעִים אֲנַחְנוּ.
וְאָח תְּשׁיעִי דִבֵּר. 


ט. קוֹל וָהֵד

יִדֹּמּוֹ צַלְמֵי לֵיל וּפֶתַע אִישׁ נִרְדָּף
יִתֵּן בָּם מִדִּינוֹ וּמִדִּמְעוֹ.
לֹא אֶת קוֹלוֹ הִזְכַּרְנוּ, אַךְ הִנֵּה עַל סָף
נוֹפֵל הוּא וְקוֹרֵא לַחַי בִּשְׁמוֹ.

	הָאַחִים: נוֹפֵל הוּא וְקוֹרֵא לַחַי בִּשְׁמוֹ
	          וְכָל מַרְאוֹת נִדְחִים מִפְּנֵי צַלְמוֹ.

נִדְחִים כָּל מַרְאוֹת לֵיל בִּהְיוֹת בּוֹ קְרָב בֵּין הַמְּצָרִים
וְהָרוֹדְפִים סוֹגְרִים עַל אִישׁ לְהַכְרִיעוֹ
וּכְבָר נַפְשׁוֹ פָּרְקָה עֻלֵּי חַיֵּי בְּשָׂרִים,
אַךְ אֶת רֵעוֹ עַל גַּב יִשָּׂא כְּעֹל אַחֲרוֹן.

	הָאַחִים: אַךְ אֶת רֵעוֹ עַל גַּב יִשָּׂא כְּעֹל אַחֲרוֹן
	          בְּעוֹד אָנוּ דוֹרְשִׁים אֱלֵי תַּכְלִית וְעִקָּרוֹן.

נִדְחִים כָּל מַרְאוֹת יוֹם אֲשֶׁר עוֹמְדָה בּוֹ נַעֲרָה
קְטַנָּה בַּתּוֹר לִטֹּל מָרָק בִּכְלִי פַּחִים
וִידֵי אָחִיהָ הַקָּטֹן עַל צַוָּארָהּ
וְהִיא לוֹ אֵם וָאָב וַעֲשָׂרָה אַחִים.

		הָאַחִים: וְהִיא לוֹ אֵם וָאָב וְעֲשָׂרָה אַחִים
	          וְהִיא לוֹ שְׂדֵה בּוֹכִים וּשְׂדֵה פְּרָחִים.

נִדְחִים כָּל מַרְאוֹת יוֹם בְּנוּס בּוֹ אִישׁ מִפְּנֵי רוֹבִים
וְהוּא נוֹטֵשׁ אֶת בַּת-זְקוּנָיו בַּסְּבָךְ וּבְסוּדַר צֶמֶר יְלִיטָהּ
וְהִיא נוֹשֶׁקֶת כַּפּוֹתָיו לֵאמֹר: אָבִי, אָבִי.
וְהוּא נִשְׂרָף לְשִׂיר בִּנְשׁיקָתָהּ.

	הָאַחִים: וְהוּא נִשְׂרָף לְשִׂיד בִּנְשׁיקָתָהּ.
	          פָּנֶיךָ שִׂיד, אָחִינוּ. מִי אַתָּה?

לֹא שִׂיד פָּנַי וְלֹא צַלְמֵי שׂרַף,
אֲבָל פְּנֵי אִישׁ וָשׁיר וְיֵין גְּפָנִים
הוֹפְכִים עוֹרָם עֵת כִּי שַׁוְעַת נִרְדָּף
כְּאֵשׁ גְּדוֹלָה חוֹלֶפֶת עַל פָּנִים.

	הָאַחִים: כְּאֵשׁ גְּדוֹלָה חוֹלֶפֶת עַל פָּנִים
	          וְנִשְׂרָפִים צְלָמִים וְקִנְיָנִים.

וְכָל הָגוּת וְחִקְרֵי-לֵב אֲשֶׁר הָעֵט
בָּם מְדַקְדֵּק לְתֹכֶן וּלְמַרְאִית
בִּמְחִי אֶחָד נֶהְפָּכִים לְחֵטְא
אַף כִּי לֹא בָּאוּ עִם רוֹדֵף בִּבְרִית.

	הָאַחִים: אַף כִּי לֹא בָּאוּ עִם רוֹדֵף בִּבְרִית,
                  אַךְ מַהוּתָן פִּתְאֹם מֻפְרֶכֶת וּפִרְאִית.

וְאֶרֶץ וְצַלְמֵי שָׁמַיִם שֶׁאוֹתָם
סִפַּרְנוּ, טַעֲמָם לְפֶתַע מְשַׁנִּים 
כִּי נַעֲרָה קְטַנָּה בִּבְכִי נוֹשֶׁקֶת כַּפּוֹתָם,-
אַךְ אָנוּ מַפְרִידִים בֵּין הַתְּכָנִים.

	הָאַחִים: אַךְ אָנוּ מַפְרִידִים בֵּין הַתְּכָנִים.
	          אַף כִּי חֻבְּרוּ יַחְדָּו בְּכֹחַ אֵיתָנִים.

בְּכֹחַ-עַד הַמִּתְגַּלֶּה פִּתְאֹם
לְקוֹל שַׁוְעַת נִרְדָּף לֹא עֲזוּרָה
וְהַגּוֹרֵף חַיֵּינוּ עַד פִּי תְּהוֹם
וּמַחְזִיקָם בְּחוּט הַשַּׂעֲרָה,-

	הָאַחִים: וּמַחְזִיקָם בְּחוּט הַשַּׂעֲרָה
	          וּלְפֶתַע קוֹל חָדָשׁ לָהֶם יִבְרָא.

וְזֶה קוֹלָם מִקֶּדֶם. זֶה קוֹלָם
הָאֲמִתִּי. זֶה קוֹל רַחֲמֵי לֵבָב
וְקוֹל חֲמַת מִשְׁפָּט. זֶה הַסֻּלָּם
בּוֹ הַמֵּתִים עוֹלִים לָשׁוּב אֶל קְרָב.

	הָאַחִים: בּוֹ הַמֵּתִים עוֹלִים לָשׁוּב אֶל קְרָב.
	          וְנַעֲרָה חוֹזֶרֶת לְנַשֵּׁק פְּנֵי אָב.

וְנַעֲרָה חוֹזֶרֶת לְנַשֵּׁק פְּנֵי אָב
וְאִישׁ וְגוּף רֵעוֹ עִמּוֹ קָמִים
וְהָעוֹלָם רוֹאֶה אֶת עִקָּרָיו -
הֵם עִקָּרֵי הַדִּין וְהָרַחֲמִים.

	הָאַחִים: הֵם עִקָּרֵי הַדִּין וְהָרַחֲמִים
	          וְלוּ בְּחוֹתָמָם דְּבָרֵינוּ חֲתוּמִים,

וְלוּ בְּחוֹתָמָם דְּבָרֵינוּ חֲתוּמִים,
לֹא בִּמְרֻמָּז, אַחִים, כִּי בְּפֵרוּשׁ,
וְלוּ גַם עַל חֶשְׁבּוֹן גִּוּוּן הַטְּעָמִים,
וְלוּ עַל חֶשְׁבּוֹנוֹ שֶׁל הַחִדּוּשׁ.

		הָאַחִים: וְלוּ עַל חֶשְׁבּנוֹ שֶׁל הַחִדּוּשׁ
                  אִם לֹא הַדִּין נוֹקֵב בּוֹ אֶת הַלְּבוּשׁ.

אִם לֹא הַדִּין נוֹקֵב בּוֹ אֶת הַלְּבוּשׁ
וְלֹא חֵמָה בּוֹ וְחֶמְלָה עַד עֵת.
-- אַחִים, קוֹלְכֶם בְּתוֹךְ קוֹלִי שָׁלוּב
כְּאִלּוּ זֶה לָזֶה אֲנַחְנוּ הֵד.

		הָאַחִים: כְּאִלּוּ זֶה לָזֶה אֲנַחְנוּ הֵד
	          וּכְאִלּוּ אָח מֵאָח לֹא יִפָּרֵד.

כְּאִלוּ אָח מֵאָח לֹא יִפָּרֵד
וּכְאִלּוּ גַם בִּקְרֹא קוֹל הַשֶּׂכְוִי
לֹא יֵעָלְמוּ בִּקְתָּה וְנֵר לוֹהֵט
וְשׁיר מִזְמוֹר וַעֲשָׂרָה אַחִים.

	הָאַחִים: וְשׁיר מִזְמוֹר וְעֲשָׂרָה אַחִים
	         לֹא יֵעָלְמוּ בִּקְרֹא קוֹל הַשֶּׂכְוִי.

כִּי לֹא חֲלוֹם חָלְמוּ אַחִים, אֲבָל
תָּמִיד יֵדַע לִבָּם כִּי הַדְּבָרִים
שֶׁעֲלֵיהֶם נוֹשֵׂא הַשִּׁיר מָשָׁל,
הָחֵל מִן הַסְּהָרִים עַד הַסְּפָרִים, -

	הָאַחִים: הָחֵל מִן הַסְּהָרִים עַד הּסְּפָרִים
	          וּשְׁאָר הַעִנְיָנִים הַנִּזְכָּרִים,-

כָּל הַדְּבָרִים אֲשֶׁר שׁבְחָם לֹא שָׁוְא,
כֻּלָּם גַּם יַחַד, יֵשׁ וְהֵם פִּתְאֹם
עָפָר תַּחַת כַּפּוֹת רַגְלֵי נִרְדָּף
וּנְעֹרֶת לְמוֹ אֵשׁ דִּמְעַת יָתוֹם.

	הָאַחִים: וּנְעֹרֶת לְמוֹ אֵשׁ דִּמְעַת יָתוֹם
	          שֶׁבָּהּ יוּאַר הַלַּיְלָה כִּבְאוֹר יוֹם.

וּשְׂפַת אֱנוֹשׁ, בַּכְּתָב אוֹ בַּיָּרִיד,
תִּזְכֹּר כִּי הִיא תַּנִּים וְהִיא כִּנּוֹר
וְחֶרֶב הִיא. תִּזְכֹּר זֹאת הָעִבְרִית
שֶׁעִם נִרְדָּף עָבְרָה, מִדּוֹר לְדוֹר.

	הָאַחִים: שֶׁעִם נִרְדָּף עָבְרָה מִדּוֹר לְדוֹר
	        כְּמוֹ תַּנִּים וְחֶרֶב וְכִנּוֹר.

אַל יוּעֲמוּ וְאַל יִקְהוּ דְבָרָהּ
וְזַעַף מִשְׁפָּטֶיהָ בַּשְּׁעָרִים
אִם בְּתָבְעָהּ דִּין עַם אוֹ דִּין חֶבְרָה
אוֹ דִין הָעֶלְבּוֹנוֹת הַנִּסְתָּרִים,-

	הָאַחִים: אוֹ דִין הָעֶלְבּוֹנוֹוֹת הַנִּסְתָּרִים
	          שֶׁאֵין לָהֶם תְּשׁוּעָה בַּמִּתְרָסִים.

אוֹ בְּתָבְעָהּ מִידֵי תּוֹרוֹת פְּסוּקוֹת
אֶת נֶפֶשׁ הַיָּחִיד וּפִקְדוֹנָהּ.
בִּהְיוֹת לֶעָרִיצוּת מַסְוֵה-צְדָקוֹת,
דְּמֵי הַיָּחִיד הֵם חֶרֶב הַיּוֹנָה.

	הָאַחִים:  דְּמֵי הַיָּחִיד הֵם חֶרֶב הַיּוֹנָה
	           וְלַהַט צִדְקָתָהּ הָעֶלְיוֹנָה.

שָׂגְבוּ מַרְאוֹת תֵּבֵל וּנְגִינָתָהּ
אַךְ אִם לֹא דִּין בָּהּ נְבַקֵּשׁ, מִצִּיר
תֵּקַע שׁירַת יָפְיָהּ וּבִינָתָה
כִּשְׂחוֹק רֵיקָן, פָּרוּעַ וְיָהִיר.
	
	הָאַחִים: כִּשְׂחוֹק רֵיקָן פָּרוּעַ וְיָהִיר
	          וּכְקוֹל תֵּבַת זִמְרָה בִּנְפֹל הָעִיר.

אוּלַי אֶת זֹאת נִסִּינוּ, הָאַחִים,
לוֹמַר אִישׁ אִישׁ, כְּזֶמֶר סִפּוּרוֹ,
בְּטֶרֶם שׁוּב בַּעֲשָׂרָה דְרָכִים
מִי אֶל עִירוֹ וּמִי אֶל עֲפָרוֹ.

	הָאַחִים: מִי אֶל עִירוֹ וּמִי אֶל עֲפָרוֹ
	          אֲשֶׁר מִשָּׁם יָקוּם בְּהִקָּרְאוֹ.

כָּלֶה הַלֵּיל. כּוֹכָב אַחֲרוֹן שׁוֹקֵט
עַל עִיר וּכְפָר וּמַעֲבַר יַבֹּק.
כָּלֶה הַנֵּר שֶׁכֵּן הִגִּיעָה עֵת.
קוֹלֵנוּ כְּבָר עוֹלֶה כְּמֵרָחוֹק.

	הָאַחִים: קוֹלֵנוּ כְּבָר עוֹלֶה כְּמֵרָחוֹק.
	          הָעֲשִׂירִי דַּבֵּר דְּבָרְךָ כַּחֹק.


י. שׁיר הָעֲשִׂירִי וְזֶמֶר שֶׁל סִיּוּם

אֶת שׁירוֹ דִבֵּר אָחִינוּ,
עַל אַדְנֵי דִין אוֹתוֹ יָסַד.
עֲשָׂרָה אַחִים הָיִינוּ
וָאִוָּתֵר אֶחָד.

וָהָס. אֵין קוֹל. דְּמָמָה צוֹלֶלֶת.
הֲיֵשׁ פֹּה אִישׁ? אוֹ לִיל סָעוּר
בִּבְרַק חֲלוֹם בָּרָא כָּל אֵלֶּה?
עוֹד בַּכִּירָה לוֹהֵט הָאוּר
וְהַנֵּרוֹת שְׁלֵמִים לְפֶלֶא
כִּבְרֵאשׁיתוֹ שֶׁל הַסִּפּוּר.

מִי פֹּה זִמֵּר וְקוֹל הִגְבִּיהַּ?
וּמִי שָׂרַף וַיִּבֶן עִיר?
מִי קָם וְעַל גַּבּוֹ אָחִיהוּ?
-- עוֹד קָט הַשַּׁחַר יַאֲפִיר
וַעֲשָׂרָה אַחִים בְּלִי נִיעַ
יוֹשְׁבִים כְּבִתְחִלַּת הַשִּׁיר.

הִנֵּה שׁוֹתְקִים, אַךְ לֹא כָּאֶבֶן.
הִנֵּה שׁוֹתְקִים כְּמֵיתָרָיו
שֶׁל נֵבֶל הֶעָשׂוֹר, שֶׁל נֵבֶל
הָאַהֲבָה, הַדִּין, הַקְּרָב.

מִי עוֹד כָּאן מִלְּבַדָּם? שָׁמַיִם
עוֹמְדִים בַּפֶּתַח שֶׁחַשַׁךְ.
עוֹמְדִים עוֹטֵי שַׂלְמָה שֶׁל מַיִם
וְשֶׁל בָּרָק, כְּמוֹ מַלְאָךְ
הַקָּם סוּמָא וּמְלֵא עֵינַיִם
שֶׁכֵּן דִּבְּרוּ בּוֹ אָח וָאָח.

מִי עוֹד כָּאן? מִי עוֹבְרֵנוּ חֶרֶשׁ?
הָאשֶׁר הָאַרְצִי הַמַּר
שֶׁבֵּית יֵינוֹ הוּא כְּלִי הַחֶרֶס
הַמְבַלֶּה אֶת הַמִּבְצָר
וּבוֹ דִּבְּרוּ אַחִים עֲשֶׂרֶת
כִּי בִּלְעָדָיו לֹא שׁיר יוּשַׁר.

מִי עוֹד? הַפֻּנְדָּקִית מִנֶּגֶד
שׁוֹפֶתֶת הַקְּדֵרָה וּבְרוּם-
עֵינַיִם הִיא בְּלֹא קוֹל צוֹחֶקֶת
לְאוֹת כִּי אֵין דַּרְכָּהּ לָנוּם
וּלְאוֹת כִּי אֵין שְׁעָתָה דּוֹחֶקֶת
אַף בְּדַבְּרֵנוּ שׁיר סִיּוּם.

מִי עוֹד חוֹלֵף כְּצִיר שָׁלוּחַ
וּמַגָּעוֹ רִפְרוּף קַלִּיל?
עוֹבְרִים הַבְלֵי רְעוּת  הָרוּחַ
שֶׁדִּמִּינוּם כְּקוֹל חָלִיל,
שֶׁלִּכְאוֹרָה הֵם שַׁעֲשׁוּעַ
אַךְ הַר יַעְתִּיקוּ בַּעֲלִיל.

מִי עוֹד בָּזֶה? בְּרוּרָה, מוּדַעַת,
עוֹבֶרֶת יֵשׁוּתוֹ שֶׁל אָב.
כֹּחוֹ רָחוֹק וְרַךְ, הוּא רַעַם
שָׁקֵט, מַתְמִיד, חוֹזֵר וְשָׁב.
וְלֵב הַבֵּן שׁוֹמְעוֹ וְנָע אָט
כְּמוֹ אַצָּה בַּיָּם הַשָּׂב.

וְלֵב הַבֵּן שׁוֹמְעוֹ שָׁמֹעַ
כְּאֶת עַצְמוֹ. כִּי נְעוֹרִים
בּוֹ קוֹל הָאֹמֶן וְהַכֹּחַ
וְהָרַחֲמִים הַנִּכְמָרִים, -
כִּי הוּא עַצְמוֹ, כִּכְלוֹת תּוֹר נֹעַר,
לֵב אָב הוּא. כָּךְ הֵם הַדְּבָרִים.

הֶמְיַת דְּמָמוֹת עוֹלָה, גּוֹבַהַת,
וּבְטֶרֶם הִשְׁתַּבְּרָהּ כְּגַל,
מִי זֹאת נִשְׁקֶפֶת כְּמִבַּעַד
לְדֹק זוֹהֵר, צָלוּל וְקַל?
מִי קָם קָרוֹב, קָרוֹב עַד גַּעַת?
הַחֲמוּטַל, הַחֲמוּטַל.

נִצָּב חִנָּהּ הָעַז, הַפֶּלִאי,
הַחַי, הַחַם וְהַנּוֹשֵׁם,
שֶׁאֵין לוֹ הַגְדָּרָה כּוֹלֶלֶת,
שֶׁיֵּשׁ לוֹ מֵעוֹלָם רַק שֵׁם
פְּרָטִי, שֶׁרַק אֵלָיו נִמְשֶׁלֶת
כֻּלָּהּ וּבוֹ צַלְמָהּ שָׁלֵם.

הִנֵּה קָמָה הִיא גַם נִצֶּבֶת,
הִנֵּה, כְּמוֹ בַּחֲלוֹמוֹת,
דּוּמִיָּתֵנוּ הַקַּשֶּׁבֶת
לָהּ מִשְׁתַּחֲוָה כָּאֲלֻמּוֹת.
הִנֵּהִי מְלֶאכֶת הַמַּחֲשֶׁבֶת,
הִנֵּה מִבֹּהֶן עַד צַמּוֹת.

הִנֵּה פּוֹקַחַת הִיא עֵינַיִם
וּמִתְנוֹדֶדֶת עַל עָמְדָהּ,
הִנֵּה, הִנֵּה תִּפֹּל אַפַּיִם
כָּאַהֲבָה וְכַתּוֹדָה,
אֲבָל סוֹמְכִים אוֹתָהּ שָׁמַיִם
וְאָב וָאָרֶץ בְּיָדָם.

וְאוֹר אֶחָד. שָׁלוּף, נוֹצֵחַ,
בְּהַבְהִיקוֹ מִסּוֹף עַד סוֹף,
יָמוּשׁ פְּנֵיהֶם וְגַם פָּנֶיהָ
וּפְנֵי מַלְאָךְ וְאָח קָרוֹב
וּפְנֵי סוּפָה וַעֲנָנֶיהָ,-
וְרוּחַ תַּעֲמֹד מִנְּשֹׁב.

אָז עֲשָׂרָה אַחִים יָרִימוּ
כּוֹסָם כְּבִתְחִלַּת הַשִּׁיר
לַאֲחוֹתָם אֲשֶׁר הִשְׁלִימָה
אֶת עִגּוּלָם הַסַּב עַל צִיר
וּלְכָל אֲשֶׁר הֻצַּב בּוֹ פְּנִימָה
כְּגוּף שֶׁיֵּשׁ לוֹ צֵל עַל קִיר.

וְלֵיל אַחֲוָה כָּבֵד, בְּמֹעַל
עָפָר וָמַיִם, אֵשׁ וָצֹר,
יָקוּוּם עַל אֶרֶץ וּבִזְרוֹעַ
יִשָּׂא אֶת נֵבֶל הֶעָשׂוֹר
וּבְקוֹל הֶמְיָה אַחַת לְכֹחַ
אֶת קוֹלוֹוֹתֵינוּ הוּא יִצְרֹר.

וְקוֹל אֶחָד יִשְּׂאוּ הַיַּיִן,
הַכְּתָב, הַדֶּרֶךְ וּשְׁאוֹנָהּ,
הַשּׁוּק, הַסַּעַר, הַשָּׁמַיִם,
שָׁאח וָאָח אוֹתָם מָנָה
לִהְיוֹת כְּגֶשֶׁר, לֹא כְּחַיִץ,
בֵּין הַנְּשָׁמָה לְבֵין קוֹנָהּ.

לִהְיוֹת מִשְׁכָּן לְדִין עַל עָוֶל
וּלְרַחֲמֵי הַלֵּב הָעֵד,
אֲשֶׁר בְּהֵעָדְרָם רַק שָׁוְא הוּא
הַשִּׁיר הַחַי וְהַחוֹמֵד
וּבְהֵעָדְרָם - עַמּוּד הַתָּוֶךְ
נִשְׁמַט מִבֵּין קוֹרוֹת הָעֵת.

בָּזֹאת נִגְמֹר נָא אֶת שִׂיחֵנוּ
שֶׁנֶּהְפַּךְ לְאוֹתִיּוֹת
וְשֶׁנִּסָּה לִמְנוֹת עַד הֵנָּה
כַּמָּה שְׂמָחוֹת, כַּמָּה בְּדָיוֹת
וְקִנְיָנִים, אֲשֶׁר מֵהֵמָּה
שְׁעוֹת חֶלְדֵּנוּ עֲשׂוּיוֹת.

כָּאן בַּבִּקְתָּה פְּקַדְנוּם מֵאֶמֶשׁ,
מָחָר - אַחֵר הֲלֹם יָסוּר
וְיִפְקְדֵם. שֶׁכֵּן בְּלִי גֶמֶר,
מִיּוֹם הֱיוֹת פֻּנְדָּק וָאוּר,
מִזֶּמֶר הֵם עוֹבְרִים אֶל זֶמֶר
וּמִסִּפּוּר אֱלֵי סִפּוּר.

